
Introducere 


Într-o epocă măcinată de pluralitatea sensurilor şi de lipsa 
unui reper clar pentru conturarea unei perspective filosofice 
asupra lumii, textele Sfinţilor Părinţi sunt o adevărată oază 
pentru căutările omului modern. Teologia şi antropologia 
derivată din această teologie, propusă de aceștia, este adesea 
contrară tendințelor psihologizante actuale, care converg către 
o afirmare a sinelui şi către o întelegere autonomă a realităţii, 
înţelegere desprinsă însă de fundamentele hristologice şi so- 
teriologice atât de dragi Părinților. Sfântul Grigorie Palama 
se încadrează din plin în acest context al realismului antropo- 
logic. Lecturând Omiliile palamite, cititorul modern va descoperi 
o lume imprimată de necesitatea pocăinţei şi a îndumnezeirii 
prin ortopraxie şi ortodoxie, şi nu de dezideratele de împlinire 
personală circumscrise lumii acesteia. Omul nu se afirmă pe 
sine, potenţându-şi calităţile, ci sinele se dezvoltă doar dacă 
harul lui Dumnezeu îşi găseşte sălaş într-o inimă înfrântă şi 
deschisă energiilor necreate și îndumnezeitoare ale lui Dum- 
nezeu. Lumea Omiliilor palamite este, de aceea, lumea unei 
teologii desprinsă din experienţa harului, în care lucrarea şi 
prezenţa lui Dumnezeu în creaţie trebuie înțelese plecând de 
la pătimirea acestei prezenţe şi de la simţirea nemijlocită a Aces- 
tuia. Teologia care rămâne la nivelul unei expuneri de infor- 
maţie teologică nu îşi găseşte locul şi rostul în dinamica pe care 
discursul omiletic palamit a propus-o creştinilor din Tesaloni- 
cul secolului al XIV-lea, atât de actual celor din secolul al XXI-lea. 

Uimitor în aceste omilii este modul în care discursul te- 
ologic palamit, extrem de elaborat, ajuns în Triade la un ra- 
finament greu de egalat, adevărat pisc al gândirii teologice 
bizantine, este accesibilizat pastoral creștinilor simpli, care-l 
audiau poate duminică de duminică pe mitropolitul lor. 

Cu acest volum, inițiem o nouă traducere a omiliilor Sfân- 
tului Grigorie Palama, după textul editat critic de V. Psef- 
tongas în anul 2015, în seria de Scrieri, iniţiată în 1962 de P. 
Hristou!. Introducerea de față este doar o schiță a problema- 
ticii omiliilor palamite, pe care le-am analizat detaliat în vo- 
lumul nostru Omaliile Sfântului Grigorie Palama, publicat la Edi- 
tura Doxologia în 20137. Elemente specifice unui studiu intro- 
ductiv amănunţit sunt prezente în lucrarea amintită, şi ca atare 
am considerat că nu este necesar să reluăm informaţiile deja 
prezentate acolo. 


Două constante teologice ale omiliarului palamit 


În Omiliile sale, Sfântul Grigorie Palama atinge majoritatea 
problematicilor care puteau şi trebuiau să fie discutate şi apro- 
fundate într-o epocă de mari frământări şi precizări teologice. 
Triadologia, hristologia, pnevmatologia, mariologia, antropo- 
logia, soteriologia, cosmologia, anghelologia, eshatologia, su- 
biectul lucrărilor dumnezeieşti necreate şi a fiinţei lui Dum- 
nezeu sunt teme majore pe care Sfântul Grigorie le atinge sau 
le dezvoltă în cuvântările sale, fie sintetizând abordările de gen 
din lucrările de apărare a teologiei ortodoxe, fie dezvoltând 
subiecte pe care nu le atinsese în acele lucrări. În rândurile 


' Tenyogiov ov IlaAauă, vpypăuuara, n. ET, Opiiiau, KQirusi 
Exbooiş BagiAeios Wevroyiăş, Srovaiovin, 2015. 

* Pr. dr. Roger Coresciuc, Omiliile Sfântului Grigorie Palama, cuvânt îna- 
inte de pr. prof. dr. Vasile Gordon, colecţia Patristica. Studii, nr. 6, Editura 
Doxologia, laşi, 2013 

care urmează vom semnala pe scurt câteva aspecte importante, 
reprezentative pentru discursul Sfântului Grigorie, cu referire 
la triadologie şi hristologie. 


1. Triadologia 

Teologia energiilor necreate nu poate fi înţeleasă fără o co- 
rectă exprimare, în cadrele posibilităţii omeneşti, a tainei Sfin- 
tei Treimi. Treimea este principiul creator, subzistând prin 
Sine, Tatăl, Fiul şi Duhul Sfânt. Unitatea Treimii se exprimă și 
în diversitatea Persoanelor, dar şi în inconfundabilitatea Lor. 
Fiecare Ipostas al Treimii este Dumnezeu adevărat, fără con- 
fundare sau amestecare, firea dumnezeiască cea una expri- 
mând această unitate a existenței ipostatice care nu duce la 
împărţire. Realitatea lucrărilor necreate se manifestă pe baza 
acestui principiu al Ipostasurilor deosebite în chip neîmpărţit. 
Slava dumnezeiască, lumina Treimii, lucrările necreate în ge- 
neral nu sunt nici ele particularităţi desprinse de întregul uni- 
tăţii, ci sunt manifestarea acestei unităţi: 


Dumnezeu Cel Unul, Tatăl, Fiul şi Duhul Sfânt, din Care şi 
prin Care şi întru Care s-au făcut toate, Care este înainte de toa- 
te, şi peste toate şi în toate şi mai presus de tot, Unime în Treime 
şi Treime în Unime, unită fără confundare şi despărțită în chip 
neîmpărţit. Aceeaşi, Unime și Treime atotputernică; Tatăl fără 
de timp, fără de început şi veşnic, singura cauză şi rădăcină 
a dumnezeierii care este contemplată în Fiul şi în Duhul. Nu sin- 
gur creator, ci singur|ul] Tată al Fiului Cel Unul şi purcezător 
al Duhului Sfânt Cel Unul; E] este veşnic, şi veşnic este Tată; şi 
veşnic este singur[ul] Tată şi purcezător. 


Existenţa unui singur principiu în Treime nu afectează 
caracterul deplin al dumnezeirii Fiului şi Duhului. In acelaşi 
timp, unicitatea principiului, Tatăl, nu afectează plenitudinea 


* Sf. Grigorie Palama, Omilia 8, 6. 

acestui principiu. Tatăl nu Se diluează și nu Se împarte prin 
naştere şi purcedere, păstrându-Şi în chip egal dumnezeirea 
şi caracterul de veşnic Născător şi Purcezător: „Dând naştere, 
Dumnezeu nu pierde fecioria. Căci naşte fără unire, fără schim- 
bare [curgere] şi fără patimă”*. Principiul rămâne principiu şi 
nu este afectat de alteritate. Acest aspect este fundamental şi 
pentru înţelegerea posibilităţii existenţei lucrărilor dumne- 
zeieşti. Ele nu sunt o curgere sau o diluare a fiinţei dumneze- 
ieşti, ci sunt proprietăţi şi manifestări inerente, care nu pot fi 
disociate de întreg. 

Împreună lucrarea Persoanelor Sfintei Treimi este o reali- 
tate descoperită la Teofanie. Aceasta din urmă este o arătare 
în limitele înţelegerii omeneşti a modului de vieţuire treimic, 
mod care trebuie înţeles şi exprimat cât mai adecvat: 


Duhul lui Dumnezeu coboară peste EI ca un porumbel, ară- 
tând celor care erau prezenţi pe Cel mărturisit de sus. Şi aşa Se 
arată Acela că este Fiu adevărat, iar Tatăl Cel din ceruri Se arată 
că este Tată adevărat, şi Se arată şi Duhul Sfânt, Care purcede 
din Tatăl în ceea ce priveşte existenţa şi Se odihneşte în Fiul 
Cel adevărat al Tatălui. 


Remarcăm grija Sfântului Grigorie pentru exprimarea 
precis dogmatică. Fiul este „Fiu adevărat”, Tatăl este „Tată 
adevărat”, iar Duhul este în strânsă legătură cu ambii: purcede 
din Tatăl şi Se odihneşte în „Fiul Cel adevărat” al Tatălui. Tatăl, 
ca „Tată adevărat”, lucrează împreună cu Fiul şi cu Duhul pen- 
tru întemeierea lumii şi constituirea ei drept mediu adecvat 
pentru existenţa fericită a omului. În baza „Sfatului cel din 
veci”, lumea este rânduită să-l primească pe om şi să-i ofere 
circumstanţele cele mai adecvate pentru dezvoltarea aces- 
tuia în veşnicie: 


* Sf. Grigorie Palama, Omilia 17, 3. 
* Sf. Grigorie Palama, Omilia 16, 15. 

Într-adevăr, întemeierea lumii de la început a avut în vedere 
acest lucru şi cu acest scop [a lucrat] voinţa aceea cerească şi 
din veci a Tatălui — potrivit căreia Îngerul Sfatului cel Mare (cf. 
Is. 9, 5) al Tatălui l-a făcut pe om ca fiinţă vie nu numai după 
chipul Său, ci şi după asemănarea Sa proprie, ca să poată cândva 
să primească mărimea Împărăției cereşti, fericirea dumnezeieştii 
moşteniri, desăvârşirea binecuvântării Părintelui de sus, [vo- 
inţă] prin care s-au făcut toate cele văzute şi nevăzute“. 


Un alt aspect care trebuie amintit este grija Sfântului Gri- 
gorie Palama pentru felul în care îşi alcătuieşte precizările 
dogmatice, dar mai ales cele cu privire la triadologie, hristo- 
logie şi pnevmatologie. Aşa cum vom arăta în paragrafele în 
care este prezentată pe scurt hristologia palamită, Sfântul Gri- 
gorie insistă chiar şi în Omilii asupra faptului că pluralitatea 
Ipostaselor treimice nu distruge unitatea Treimii. Întruparea 
Mântuitorului nu aduce o diminuare a raporturilor intratrei- 
mice, iar Treimea rămâne în fiinţa Sa cu neputinţă de pătruns. 
Sfântul Grigorie îi încredinţează pe ascultători că Dumnezeu 
Se descoperă, însă această descoperire nu este una prin care 
subiectul dumnezeiesc este epuizat. Nu este o descoperire 
a fiinţei, a adâncului de taină şi nepătruns al existenţei Treimii, 
ci o ieşire în afară, prin har, care permite omului să se apropie 
de această taină, fără a o cuprinde. Dumnezeu nu poate fi cu- 
noscut în fiinţa Sa, care din veci nu a putut fi cunoscută, ci Se 
arată în lucrarea Sa, în harul care în chip dumnezeiesc străbate 
şi imprimă creația şi mişcările acesteia: 


El nu Se arată însă după fiinţă, căci nimeni vreodată nu a 
văzut sau a făcut cunoscută fiinţa lui Dumnezeu, ci [Se arată] 
după harul, puterea şi lucrarea care sunt comune Tatălui, Fiului 
şi Duhului. Căci propriu fiecăreia dintre aceste [Persoane] este 
ipostasul fiecăreia şi atributele care sunt contemplate în chip 
ipostatic. lar comună nu le este numai fiinţa care nu se descoperă, 


& Sf Grigorie Palama, Oniilia 4, 12. 

cea mai presus de orice nume şi neparticipabilă, ci sunt comune 
şi harul, şi puterea, şi lucrarea, şi strălucirea, şi nestricăciunea, 
şi domnia şi toate cele asemenea, [prin care] Dumnezeu Se uneşte 
după har cu sfinţii îngeri şi cu oamenii”. 


2. Hristologia 

Omiliile au fost alcătuite şi rostite cu un scop pastoral, având 
în structura lor atât aprofundări dogmatice, cât şi precizări de 
ordin moral. Cum ortopraxia nu poate fi înţeleasă şi aplicată 
fără ortodoxie, Sfântul Grigorie Palama insistă asupra acestei 
ambivalenţe. Fără a face referiri la Omilia a 16-a, care este în 
sine un tratat de hristolagie, foarte dezvoltat şi amănunțit, şi 
care ar trebui citit integral în cheie hristologică şi antropolo- 
gică, vom indica alte câteva locuri în care explicaţiile de ordin 
hristologic sunt la fel de valoroase ca în această omilie-tratat. 

Astfel, în Omilia a 8-a întâlnim o adevărată formulare de 
credinţă trinitară, în cadrul căreia hristologia este bine evi- 
denţiată. Hristos este mărturisit ca Fiu veşnic, necreat, născut 
din Tatăl, Care Îi este principiu: 


Al Cărui Fiu Unul este împreună veşnic cu El şi fără de în- 
ceput cu EI, după timp. Dar nu fără principiu, ca Unul Care ÎI 
are pe Tatăl ca născător, rădăcină şi izvor, din Care singur, mai 
înainte de toţi vecii, a ieşit, fără de trup, fără patimă, fără schim- 
bare şi prin naştere, dar fără să împartă [dumnezeirea|*, 


Neîmpărţirea dumnezeirii şi păstrarea unităţii intratre- 
imice reprezintă, de fapt, concepte fundamentale în înţelegerea 
teologiei lucrărilor dumnezeieşti, care, deşi sunt deosebite între 
ele, nu afectează, la rândul lor, unitatea firii dumnezeieşti. 
O simplă lectură a cadrului disputei iniţiate de Varlaam şi 
Achindin ne poate arăta că printre acuzaţiile aduse de aceştia 
teologiei isihaste este şi aceea că teologia lucrărilor dumnezeieşti 


7 Sf. Grigorie Palama, Omilia 8, 9. 
* Sf. Grigorie Palama, Omilia 8, 7. 

necreate implică riscul conceptual al divizării unităţii treimice. 
Acuza de diteism adusă Sfântului Grigorie era unul dintre 
punctele centrale pe care insistau adversarii teologiei isihaste. 
Monada nu putea fi înţeleasă de către varlaamiţi ca relaţie, şi 
de aceea orice ieşire din Sine era văzută de adversarii isihas- 
mului drept o rupere a Monadei. Sfântul Grigorie reia în Omi- 
lia a 8-a câteva din argumentele pe care le-a susținut în mai 
toate lucrările sale polemice. Hristos nu este altceva/altul din 
punctul de vedere al dumnezeirii Sale, iar identitatea de fiinţă 
nu este pusă în pericol de deosebirea ipostatică. Dacă această 
deosebire nu produce ruptură în unitatea treimică, atunci nici 
lucrările dumnezeieşti nu produc discontinuitate sau ruptură: 


Fiind Dumnezeu din Dumnezeu, nu este altceva/altul ca Dum- 
nezeu, ci este altceva/altul ca Fiu. El este veşnic, şi veşnic este Fiu, 
şi veşnic este spre Tatăl, fără confundare. Cuvânt viu, lumină ade- 
vărată, înțelepciune enipostatică, cauză şi început al tuturor 
celor care există, pentru că prin EI toate au venit la existenţă”. 


Lucrarea de mântuire a lui Hristos este împlinită prin 
împreună lucrarea celorlalte Persoane ale Sfintei Treimi. Hris- 
tos nu Se uneşte cu un ipostas oarecare, reprezentant al firii 
omeneşti, ci El asumă, ca Dumnezeu, în baza Sfatului Treimic, 
întreaga fire omenească, ipostaziind-o în Sine şi rămânând 
Unic lpostas, Care este cu Tatăl şi cu Duhul din veci. Omilia 
a 5-a prezintă succint acest aspect: 


Dar a venit Hristos, eliberatorul firii noastre, Care, transfor- 
mând blestemul comun în binecuvântare comună şi luând firea 
noastră vinovată din Fecioara fără prihană şi ipostaziind-o în 
Sine nouă, fără a mai fi părtaşă la vechea sămânță, a arătat-o 
fără de vină şi îndreptată, astfel încât cei născuţi din El după 
Duh să rămână mai apoi cu toţii în afara acelui blestem stră- 
moşesc şi a osândirii. Dar ce? Nu dă [din] harul Său fiecăruia 


? Sf. Grigorie Palama, Omilia 8, 7. 

dintre ipostasele noastre şi nu ia fiecare de la El iertarea pro- 
priilor sale păcate, întrucât nu a luat un ipostas dintre noi, ci 
a luat firea noastră [pe care] a înnoit-o, unind-o cu Sine în pro- 
priul Său Ipostas?! 


Avem în acest pasaj o descriere pe scurt a ambivalenţei 
mântuire obiectivă — mântuire subiectivă. Hristos nu Se uneşte 
cu un ipostas concret al firii omeneşti, ci asumă firea, înno- 
ind-o şi scoţând-o din circuitul păcatului şi al morţii. El este 
eliberatorul firii noastre din cercul vicios al stricăciunii, iar 
participarea la lucrarea prin care Hristos a înnoit firea se face 
prin harul dumnezeiesc. 

Acest pasaj din Omilia a 5-a este însă foarte important şi 
pentru a înțelege în ce măsură teologia personalistă contem- 
porană denaturează sensul unirii cu Hristos. Unirea după har, 
împărtăşirea euharistică, sau price alt fel de împărtăşire de 
Hristos trebuie înţeleasă având în vedere asumarea firii ome- 
neşti în Ipostasul Mântuitorului. Teologul Jean-Claude Larchet 
este deosebit de clar în această privinţă: „Nu se poate spune, 
aşa cum afirmă unii teologi personalişti, că în Sfânta Împăr- 
tăşanie primim însuşi Ipostasul sau Persoana lui Hristos (după 
cum, la Mirungere nu primim - şi nici Sfinţii Apostoli n-au 
primit la Cincizecime — Ipostasul sau Persoana Sfântului Duh). 
După cum afirmă toate expresiile liturgice şi patristice, credin- 
cioşii se împărtăşesc cu Trupul şi Sângele lui Hristos, adică cu 
firea Sa omenească. E de la sine înţeles însă că firea omenească 
a lui Hristos nu poate fi despărțită de Persoana Sa, şi atunci 
când noi ne împărtăşim, nu ne împărtăşim cu un trup şi un 
sânge despărţit de persoană, ci chiar cu Trupul Său şi cu Sân- 
gele Său”!!. 

Hristos este prezentat de Sfântul Grigorie drept Peda- 
gog şi Călăuzitor către înţelegerea lucrării Sale dumneze- 
ieşti. Astfel, în Omilia a 3-a ni se spune: 


1 Sf. Grigorie Palama, Omilia 5, 2. 
'! Jean-Claude Larchet, Viaţa sacramentală, Editura Basilica, Bucureşti, 
2015, p415, 

Aşadar, deschizându[-ne) prin intermediul firii şi al zidirii 
şcoala virtuţilor, a aşezat îngeri păzitori, a ridicat părinţi şi pro- 
feţi spre călăuzire, ne-a arătat semne şi minuni care duc la cre- 
dinţă, ne-a dat legea cea scrisă ca ajutor pentru legea cea din firea 
noastră raţională şi pentru învăţătura care vine din zidire”. 


Hristos ordonează creaţia şi o face transparentă înțelesuri- 
lor duhovniceşti, chiar dacă omul va refuza această permeabi- 
litate şi nu se va adapta chemărilor dumnezeieşti. Întruparea 
este momentul cheie, de început al unui nou tip de călăuzire, 
mult mai concret. Hristos Se dă pe Sine, Se goleşte de „bogă- 
ţia dumnezeirii” şi intră în hotarele firii omeneşti, călăuzindu-l 
pe om de data aceasta printr-o lucrare dinlăuntru: 


În cele din urmă, pentru că nu ne-a păsat de toate acestea — 
0, lenevirea noastră, [dar] şi îndelunga răbdare şi purtare de 
grijă a Celui Care ne-a iubit în chip extraordinar! —, s-a dat pe 
Sine nouă, pentru noi, şi golindu-Se de bogăţia dumnezeirii 
[până] la hotarele [firii] noastre, luând firea noastră şi făcân- 
du-Se om ca noi, S-a numit Învățătorul nostru. Şi ne învaţă EI 
Însuşi despre mărimea iubirii Sale de oameni, arătându-ne-o 
prin faptă şi prin cuvânt, în acelaşi timp conducându-i pe cei 
ce-L urmează către imitarea iubirii Sale [pentru noi] şi înde- 
părtându-i de dispoziţia lipsită de iubire!?. 


Întruparea nu este o simplă schimbare de plan, ci o asu- 
mare „prin faptă şi prin cuvânt” a lucrării mântuirii noastre. 
Şi din acest punct de vedere, filosofia varlaamită se găseşte în 
imposibilitatea de a explica în ce fel Întruparea Mântuitorului 
nu afectează unitatea în sânul Sfintei Treimi. Hristos lucrează, 
Se manifestă, Se arată, împlineşte fapte concrete, rămânând în 
acelaşi timp Dumnezeu adevărat, fără vreo ştirbire a calităţilor 
dumnezeirii Sale: 


12 Sf. Grigorie Palama, Omilia 3, 5. 
" Sf, Grigorie Palama, Omilia 3, 5. 

Hristos Însuşi, postind, a biruit cu putere pe ispititorul cel 
comun, şi distrugând puterea aceluia asupra omului şi nimi- 
cind cu totul tirania lui, a eliberat firea noastră şi l-a făcut pe 
acela o [simplă] jucărie pentru cei care aleg să trăiască după 
Evanghelia Lui; a împlinit cele grăite de mai înainte de pro- 
feţi şi prin faptele Sale a atribuit harul şi adevărul celor care 
s-au făcut atunci de către aceia în chip simbolic!*. 


Chei de înţelegere a Omiliilor palamite 


a) Ca orice text patristic, şi Omiliile palamite nu pot fi în- 
țelese fără încadrarea lor în contextul abordărilor teologice 
majore ale autorului (prezente în scrierile sale „polemice”). 
Astfel, lectura acestor texte va oferi chei de înţelegere teolo- 
gică a anumitor aspecte relevante ale gândirii dascălului isihast. 
Cel care porneşte în călătoria lecturii şi înţelegerii Omiliilor va 
păşi în universul complex al teologiei isihaste. 

b) Întâlnim în Omilii şi foarte multe problematizări de 
ordin social, economic, politic. Sfântul Grigorie oferă o imagine 
a lumii sociale a secolului al XIV-lea, a structurii sociale prezente 
în eparhia păstorită, a inegalităţilor economice care consti- 
tuiau un punct central al revoltelor reformiste. Toate aceste stări 
de fapt prezentate în anumite omilii trebuie înţelese în con- 
textul realismului pastoral al Sfântului Grigorie Palama. Adân- 
cirea în taina isihiei nu l-a lipsit pe păstor de înțelegerea du- 
rerii şi frământării omului contemporan lui. 

c) Critica inegalităţilor sociale nu este o formă de socialism 
bizantin. Aceste critici pleacă dintr-o mai adâncă reflecţie asu- 
pra problematicilor antropologice. Omul este creat de Dum- 
nezeu în vederea unei ordini dumnezeieşti. Păcatul, căderea 


1 Sf. Grigorie Palama, Omilia 6, 12. 

omului din har, mortalitatea, înrădăcinarea accidentală a pa- 
timilor în fiinţa creată bună foarte, sunt momente existenţiale care 
contribuie decisiv la adâncirea distanţei dintre oameni, în ca- 
drul firii omeneşti, dar în acelaşi timp sunt şi forme de ne- 
putinţă a relaţiei om-Dumnezeu. De aceea, cititorul Omiliilor 
va remarca insistența Sfântului Grigorie Palama asupra po- 
sibilităţii curăţirii de aceste traume existențiale. Fundamentul 
hristologic al mântuirii este un fir roşu care străbate multe 
dintre predicile palamite. Se înțelege astfel că discursul pa- 
lamit nu este unul pur social, ci unul profund antropologic, 
care vede în nedreptatea socială o consecinţă gravă a neîn- 
țelegerii antropologiei. 

d) După Sfântul Grigorie, crearea omului nu îşi descoperă 
adevăratul înțeles dacă nu este privită în perspectivă esha- 
tologică. Lectura Ormliilor va aduce în faţa cititorului un ierarh 
realist, care însă nu desprinde preocuparea pastorală de vi- 
ziunea eshatologică. Virtuţile, soteriologia, rugăciunea minții, 
unirea cu Dumnezeu prin iluminarea harului şi vederea luminii 
necreate sunt aspecte care conduc către înţelegerea eshatolo- 
gică a omului şi a lumii. Mai toate omiliile se termină cu această 
invocare a Împărăției celei veşnice, loc al înaintării epectatice 
în Dumnezeu şi în dulceaţa vieţii nesfârşite. 

e) Lectura atentă a textelor de faţă îl va provoca pe cititor 
la o reflecţie adâncă asupra felului în care Sfântul Grigorie 
a reuşit să pună în echilibru trăirea isihastă şi realismul pas- 
toral, fără a aluneca în ispita a ceea ce numim azi activism. Nu 
vom întâlni în aceste pagini problematizări şi soluţii ajustate 
sau împrumutate din spaţii non-ortodoxe şi care să fie propuse 
ca variante omiletice, catehetice sau pastorale pentru o comuni- 
tate ortodoxă. Sfântul Grigorie se întemeiază pe Tradiţia să- 
nătoasă a Bisericii, oferind un exemplu vrednic de urmat pentru 
Omiletica şi Catehetica contemporană. 


t= 
t= 

Nădăjduiesc că aceste cinci chei de lectură, dimpreună cu 
clementele de triadologie şi hristologie schițate mai sus, vor 
ajuta cititorul să-şi construiască axiologic reperele înțelegerii 
omiliarului palamit. 


Pr. Roger Coresciuc 
laşi, 6 iunie 2019 
Înălțarea Domnului 


Sfântul Grigorie Palama 
Omilii 
(-XX) 


Omilia ] 


Despre pacea reciprocă. Rostită în a treia zi 
după ajungerea în Tesalonic 


1. Fraţi suntem noi toţi pentru că [ne tragem] dintr-Un 
singur Stăpân şi Făcător, pe Care de aceea Îl şi avem Tată co- 
mun. Dar frăţietatea aceasta este obişnuită!, ca una [pe care o] 
avem şi faţă de firea neraţională şi [față de] cea lipsită de sim- 
ţire?. [Apoi], noi suntem fraţi unii cu alţii şi pentru că suntem 
cu toţii dintr-unul singur, din Adam cel pământesc, [precum] 
şi pentru că suntem singurii făcuţi după chipul lui Dumnezeu. 
Dar şi acest lucru este obişnuit şi nouă, şi tuturor neamurilor. 
Însă noi suntem fraţi unii cu alţii încă şi mai mult şi pentru că 
suntem de acelaşi neam şi locuim în acelaşi loc, iar mai presus 
de toate [suntem fraţi] ca unii care suntem bogaţi având o mai- 
că comună, Sfânta Biserică şi dreapta credinţă, a cărei obârşie 
şi plinire este Hristos, Fiul Cel Adevărat al lui Dumnezeu, Care 
nu ne este numai Dumnezeu, ci a binevoit să ne fie şi frate şi 
Tată. Şi nu numai acestea, ci şi Cap, adunându-ne într-un 


1 Frăţietatea aceasta are un caracter comun, de bază (frățietate obişnar- 
ită). Sfântul Grigorie Palama îşi construieşte gradual argumentaţia, plecând 
de la acest tip de frăţietate şi terminând cu frăţietatea eclezială: credincioşii 
săi ar trebui să fie conştienţi de unitatea dintre ei şi datorită caracterului 
creat al firii, dar mai ales datorită faptului că sunt fii ai aceleiaşi Biserici şi 
mărturisitori ai aceleiaşi drepte credinţe. 

? Faptul de a fi creaţi. 

* Fc. 1,27. Cf. Sf. Grigorie Palama, Omilia 60, 4. 

singur Trup pe noi toţi şi făcându-ne să fim mădulare unii 
altora şi Lui Însuşi. 

2. Căci după ridicarea Lui din morţi cea de a treia zi, fi- 
ind văzut de către femeile care veniseră la mormânt, Domnul 
a spus: Duceţi-vă şi spuneți fraţilor Mei ca să meargă în Galileea, 
şi acolo Mă vor vedea“. Vedeţi cum socoteşte lucru vrednic să 
Se numească frate al nostru? De aceea şi apostolul spune de- 
spre El: Nu a luat [firea] îngerilor, ci sămânța lui Avraam a luat. 
De aceea dator era întru toate să Se asemene fraților”. lar că Hris- 
tos este şi Tată al nostru - ca Unul Care ne naşte din nou prin 
Sfântul Botez şi prin harul Său cel dumnezeiesc —, de aceea 
îi numeşte copii ai Săi pe ucenici şi le făgăduieşte, atunci când 
merge către Pătimirea Sa cea mântuitoare“, că nu îi va lăsa 
orfani. Din acest motiv iarăşi spune Apostolul că de vreme ce 
pruncii s-au făcut părtaşi trupului şi sângelui, în acelaşi fel şi El 
S-a împărtăşit de acestea ca să surpe prin moartea Sa pe cel care 
avea stăpânirea morții, adică pe diavol. lar că noi toţi suntem un 
singur trup în Hristos, Pavel ne va încredința şi de aceasta, 
zicând: Iar voi sunteți trupul lui Hristos şi mădulare în parte. Căci 
după cum trupul unul este şi are multe mădulare, iar toate mădu- 
larele unui singur trup, deşi sunt multe, sunt un singur trup, astfel 
este şi Hristos. Căci noi toți într-un Duh ne-am botezat, ca să fim 
un singur trup”. 

3. Aşadar, una ne este, fraţilor, baia naşterii din nou! şi a 
naşterii celei dumnezeieşti. Una este credința, una nădejdea, 
unul Dumnezeu Care este peste toate, şi prin toate şi în noi toţi”! 
şi Care ne adună în Sine prin dragostea cea dumnezeiască 


+ Mt, 28, 10. 

5 Evr. 2, 16-17. 

$ Cf. In 14, 18. 

? Ryr. 2, 14. 

5: I.COr. 42/27. 
A" COr. 12; 12213. 
: Cf. Tit3, 5. 

2 Cf E£.4,6. 

şi ne face mădulare unii altora” şi ale Sale. Dar pentru că prin 
împreună-lucrarea celui rău a intrat ura unora faţă de alţii, şi 
a scos afară dragostea — sau, mai degrabă, a intrat nu o singură 
dată, ci în mod repetat —, şi a nimicit unirea noastră cea prin 
dragoste, a unora faţă de alţii, şi faţă de Dumnezeu, [ura aceas- 
ta] nu numai că desparte mădularele cele comune ale cetăţii 
unele de altele şi o aduce pe aceasta într-o stare ca de parali- 
zie, ci, schimbând aceste [mădulare] în grupări războinice, pu- 
ne în mişcare revolte civile, tulburări şi rebeliuni ruinătoare, 
făcând pe cei de un neam să fie potrivnici, dând acestei cetăţi 
a noastre chipul unei cetăți cucerite de vrăjmaşi; o ridică în 
chip jalnic împotriva ei însăşi, o face să comploteze şi să se lup- 
te cu sine, încât, din cauza acestei blestemate răzvrătiri, (inte- 
resele) ei au devenit ceva de nedesluşit. 

4. Căci cine sunt cei care se ridicau contra cetăţii, uneori 
distrugând casele şi jefuind cele din case şi urmărindu-i pas 
cu pas cu multă mânie pe stăpânii caselor, şi voind să-i omoa- 
re fără milă şi în chip inuman? Oare nu cei care locuiesc ce- 
tatea aceasta? Şi cine erau cei împotriva cărora se ridica atât de 
mare mânie şi strigare, şi pornire, şi atac? Nu erau şi aceştia 
locuitori ai aceleiaşi cetăţi, oameni de la care uneori [cetatea] 
s-a bucurat de multe bunuri? O, ce pătimire! Vai, ce mare neno- 
rocire! [Cetatea] se luptă cu sine însăşi, este luptată de ea în- 
săşi, este hărţuită de propriile picioare, cu propriile mâini este 
azvârlită la pământ, cu propriile glasuri strigă contra sa, cei 
mai buni din ea ghemuindu-se de frică, [în timp ce] partea 
cea de spiţă joasă şi mai rea guvernează în chip rău. Oare boa- 
la aceasta, care a devenit o obişnuinţă şi care vi se întâmplă, 
nu este cu mult mai rea decât boala acelor paralitici menţio- 
naţi în Evanghelie'*, şi nu este cu mult mai rea şi mai vătămă- 
toare pe cât este facerea de rău faţă de nelucrare? 


Atom. 121244 25, 
13 Cf. Mt. 9, 1-8; Mc. 2, 1-12; Le. 5, 17-26; In 5, 2-15. 

5. Dar să nu vă mâhniţi dacă auziţi acestea. Căci nu vi le 
spun ca să vă fac reproşuri, ci având cunoştinţă de boală, acum 
când sunteţi în stare de trezvie, ca unii care vă ţineţi departe 
de ea, să căutaţi cauza care v-a făcut să cădeţi în ea, şi să doriţi 
leacul, grăbindu-vă să îl dobândiţi şi să îl păziţi, Dumnezeu 
fiind şi Cel care dă leacul, şi Cel care vă dă putere spre aceasta, 
după cum a făcut şi cu paraliticii aceia. Căci nu numai că i-a 
vindecat, ci le-a dat şi putere, ca ridicându-şi fiecare patul în 
care zăcea să meargă fără poticnire. 

6. Dar care a fost cauza [bolii] acelor paralitici vindecaţi? 
Căci erau doi: unul în Ierusalim, aşezat lângă colimvitra Siloa- 
mului'“, iar celălalt în Capernaum, fiind purtat de patru băr- 
baţi. Care a fost, aşadar, în cazul acelora cauza bolii? Păcatul! 
Şi aceasta o arată Domnul (Însuși): căci unuia îi spune, văzân- 
du-i credinţa de dinainte de vindecarea trupească: Fiule, ierlate 
îți sunt păcatele tale!*, iar celuilalt, aflându-l după vindecare, 
îi zice: Iată, te-ai făcut sănătos. Să nu mai păcătuieşti, ca să nu îți 
fie ție mai rău!'€. Aşadar, după cum la aceia, păcatul fiecăruia, 
alungându-le sănătatea, i-a făcut paralitici, la fel şi la voi, pă- 
catul comun, alungând dragostea, v-a adus în starea de a fi duş- 
mani unii altora. Căci din ce altă cauză aţi distrus legătura 
comună şi față de Dumnezeu, şi cea dintre voi, dragostea adică, 
dacă nu din pricina cugetului vostru cel iubitor de păcat? Căci 
înmulțindu-se păcatul, dragostea multora se va răci'”, spune Dom- 
nul în Evanghelii. lar răcindu-se dragostea cu totul, nu mai 
este cu putinţă ca harul şi purtarea de grijă a lui Dumnezeu 
să mai rămână. 

“+ Aici Sfântul Grigorie face o confuzie. Din context înțelegem că face 
referire la scăldătoarea Vitezda, în jurul căreia erau cinci foișoare (In 5, 2) 
unde așteptau vindecarea mulți paralitici, și nu la izvorul Siloamului, 
unde a fost trimis să se spele acel orb din naștere vindecat de Domnul 
Hristos (In 9,7). 

15Mta39, 2. 


* In 5, 14. 
:7 Mt. 24, 12. 

7. Şi [haideţi] să vă înfăţişez pătimirea aceasta printr-o 
ilustrație: sufletul fiecăruia dintre noi este asemenea unei lămpi, 
care are drept ulei facerea de bine, iar în loc de fitil are dragos- 
tea, deasupra căreia stă, în loc de lumină, harul dumnezeies- 
cului Duh. Aşadar, dacă uleiul acesta, adică facerea de bine, 
lipseşte, atunci dragostea, care este în suflet în loc de fitil, se 
răceşte în chip necesar. Şi astfel, lumina purtării de grijă a lui 
Dumnezeu şi [lumina] harului se îndepărtează de oamenii care 
fug de virtute şi care alungă dragostea. Şi survine în cazul aces- 
tora tulburarea unora față de alţii, deoarece Dumnezeu Și-a 
întors faţa de la ei, [Dumnezeu] către Care spune David: Întor- 
cându-Ți Tu fața Ta, toate se vor tulbura'*. Astfel, din pricina pă- 
catului survine şi în cazul nostru revolta civilă şi debandada, 
care aduce tot felul de răutăţi, şi îl sălăşluieşte pe începătorul 
răutăţii în capii răscoalei şi în cei răsculați, care [începător] îi 
transformă în fiare sălbatice. Şi nu este o exagerare să spu- 
nem că îi face pe cei în care se sălăşluieşte în aşa fel încât să 
capete caracterul demonilor. Şi astfel, cel care îl face pe om 
omorâtor de oameni şi potrivnic al lui Hristos dătătorul de 
viaţă, dintru început fiind lel însuşi] ucigător de oameni'” şi urâtor 
de oameni, cu cât mai mult nu va fi neascultător şi potrivnic 
celor care împărăţesc pe pământ sau părintelui duhovnicesc, 
păstorului şi învățătorului”? 

8. Întoarceţi-vă, aşadar, la calea Evangheliei lui Hristos şi 
ţineţi-vă de ea cu tărie, pentru ca buna înţelegere dintre voi să 
fie durabilă şi neîntreruptă, şi pentru ca să se întoarcă iarăşi 
către voi Domnul, şi să se odihnească peste voi cu pace şi harul 
dumnezeiescului Duh. [Așa cum] paraliticul acela din lerusa- 
lim sta alături de colimvitra Siloamului”, care-i vindeca pe cei 


Ps, 403480. 

' In 8, 44. 

% Auzie la opoziţia zeloților care conduceau Tesalonicul faţă de împă- 
ratul loan al VI-lea Cantacuzino, dar și faţă de noul lor mitropolit, Gri- 
gorie Palama, care își preia scaunul arhieresc abia în 1351. 

2 A se vedea nota 14. 

bolnavi, nici voi nu v-aţi îndepărtat cu totul de Biserica lui 
Hristos, care dăruieşte [drept premiu] pacea. Dar după cum 
omul acela nu avea pe cineva care să îl ajute [să aibă parte] 
de darul care venea din colimvitra aceea, la fel nici voi nu aţi 
avut aici un păstor care să vă vestească pacea şi să adune 
mădularele cele risipite, să le strângă împreună şi să scoată 
afară boala cea din ură şi starea cea rea din trupul Bisericii 
lui Hristos. 

9. Acum însă am venit şi suntem împreună cu voi întru 
Hristos, şi pentru Hristos venim în solie ca şi cum El Însuşi 
v-ar îndemna prin noi. Împăcaţi-vă cu Dumnezeu! Recunoaş- 
teţi înrudirea dintre voi — nu numai după suflet, ci şi după 
trup — purceasă de la înaintaşii voştri! Aduceţi-vă aminte de 
acele zile ale păcii, de mai înainte, de câte bunuri v-aţi bucurat 
datorită ei, bunuri de care sunteţi lipsiţi acum cu totul. Nu 
socotiți răul! Nici să nu voiţi să răsplătiți răul cu rău, ci prin 
bine biruiţi răul. Îmbrăţişaţi dragostea reciprocă, ca să dobân- 
diţi şi dragostea care vine de la Dumnezeu şi să vă arătaţi dra- 
gostea față de EI. Căci nu este posibil să aibă dragoste faţă 
de Dumnezeu, sau să se bucure de harul cel de la EI, sau de 
purtarea Lui de grijă cei care nu-i iubesc pe fraţii lor”. 

10, Ascultaţi-mă acum, fraţilor, pe mine care vin la voi şi 
vă binevestesc pacea înainte de toate şi pentru toţi, după po- 
runca Domnului. Şi fiţi lucrători ai acesteia împreună cu mine, 
iertându-vă unii pe alţii, chiar dacă cineva are împotriva cuiva 
vreo învinuire, după cum şi Hristos ne-a iertat pe noi, ca să fiţi 
fii ai păcii, adică ai lui Dumnezeu. Căci Acesta este pacea noas- 
tră, Cel care a făcut din cele două una, surpând peretele cel despărțitor 
şi desființând vrăjmăşia prin Crucea Sa”. Acesta a grăit şi către 
ucenicii Săi, şi prin ei ne-a grăit şi nouă, că dacă vom intra în- 
tr-o cetate sau într-o casă, să le vestim acelora pacea”. Căci 


2 Cf.LIn 3, 17;4, 20. 

2 Ef. 2, 14-15; în textul de la Efeseni este prin trupul Său - 1 oagxi 
AvTov, însă ambele expresii fac referire la jertfa Mântuitorului. 

24 Cf. Mt 10, 12; Le. 10,5, 

toată lucrarea venirii Sale este pacea, şi pentru aceasta a venit 
pe pământ, pogorând cerurile. De aceea şi David a spus mai 
dinainte despre El: Răsări-va în zilele Lui dreptatea şi mulțimea 
păcii”. Şi în alt psalm iarăşi spune despre EI că va grăi pace 
peste poporul Lui şi peste cuvioşii Lui şi peste cei ce-şi întorc inima 
spre EL*. 

11. Şi imnul cântat de îngeri la naşterea Lui arată că a ve- 
nit la noi din ceruri aducând pacea: Slavă, zic îngerii, întru cei 
de sus lui Dumnezeu şi pe pământ pace, întru oameni bunăvoire”. 
Şi El Însuşi, după ce a plinit iconomia mântuitoare, a lăsat alor 
Săi pacea drept moştenire, zicându-le: Pacea Mea o dau vouă, 
pacea Mea las vouă%. Şi iarăşi: Trăiți în pace între voi şi cu toți”. 
Şi: Întru aceasta vor cunoaşte toți că sunteti ucenicii Mei, dacă vă 
iubiți unii pe alții”. Şi în ultima rugăciune pe care ne-a dat-o, 
atunci când S-a înălţat la Tatăl Său, insistă asupra dragostei 
unora faţă de alţii: Dă-le lor ca toți să fie una”. 

12. Aşadar, să nu cădem din rugăciunea cea părintească şi 
să nu respingem moştenirea de la Tatăl cel Ceresc şi pecetea, 
şi semnul înrudirii cu EI, ca să nu respingem [astfel] şi înfierea, 
şi binecuvântarea, şi ucenicia faţă de EI, şi să cădem din viaţa 
cea făgăduită, şi să fim daţi afară din cămara de nuntă cea 
duhovnicească şi să auzim de la Tatăl, Care este Însuşi înce- 
pătorul păcii: Nu vă cunosc pe voi, depărtaţi-vă de la mine”, pri- 
cinuitori ai urii şi ai vrăjmăşiei şi ai scandalurilor! Ca să nu 
pățim aceasta, EI a trimis pacea în toată lumea prin sfinţii Săi 
ucenici şi apostoli. 

13. De aceea şi aceştia, în cuvântările şi scrisorile lor, au aşe- 
zat-o pe aceasta înaintea tuturor [celorlalte] cuvinte, începând 


Psi 77 

2 Le, 2, 14, 

32 Sfântul Grigorie Palama 


aşa: Har vouă şi pace de la Dumnezeu”?. Pe aceasta şi noi, ca slu- 
jitori ai slujirii acelora, am venit, aducându-v-o acum, şi vă 
spunem împreună cu Pavel: Căutați pacea cu toți şi sfintenia, 
fără de care nimeni nu va vedea pe Domnul“. Dar dacă fără pacea 
cu toţi nimeni nu va vedea pe Dumnezeu, cum va vedea pe 
Dumnezeu în veacul viitor cel care nu trăieşte în pace nici 
[măcar] cu compatrioţii săi? Cum nu va auzi atunci: Să nu mai 
fie, ca să nu vadă slava Domnului”? Fie dar ca nimeni dintre noi 
să nu audă glasul acesta care nu mai lasă loc de nădejde, ci îm- 
păcaţi şi strânşi cu toţii într-un singur [trup] prin pace şi dra- 
goste şi bună înţelegere, să Îl avem în mijlocul nostru pe Acesta, 
după dulcea Sa făgăduinţă, pe Domnul nostru lisus Hristos, 
Care ne uşurează dificultatea vieţii de acum, iar la vreme po- 
trivită ne hărăzeşte viaţa veşnică şi slava, şi Împărăţia. 

14. Pe care fie ca toţi să o dobândim, cu harul şi cu iubirea 
de oameni a Dumnezeului şi Domnului nostru lisus Hristos, 
dătătorul de pace, Căruia 1 se cuvine slava, puterea, cinstea şi 
închinarea, dimpreună cu Cel fără de început al Său Părinte 
şi cu Duhul cel de viaţă făcător, acum şi pururea şi în vecii 
vecilor. Amin. 


* Rom, 17: 1 Cor. 13 Cor. 1,201. 43Eiil, 2 Filipa, 2001; 1, 2: 
Il Tes. 1, 1; Il Tes. 1,2; 1 Tim. 1, 2; 1 Tim 1, 2; Tit 1, 4; Filim. 1, 3; 1 Pt. 1,2; 
II Pt 1, 2; 1l In 1,3; Apoc. 1, 4. 

3 Evvr, 12, 14, 

La pilda Domnului despre vameş şi fariseu 


1. Întâistătătorul cel inteligibil al răutăţii [născoceşte] mul- 
te mijloace care duc la răutate şi e foarte capabil să dărâme de 
îndată, de la început, temeliile virtuţii aşezate deja în suflet, 
prin deznădejde şi necredinţă. lar mai apoi, este iarăși foarte 
în stare să atace şi zidurile care sunt ca şi înălțate ale casei vir- 
tuţii, prin acedie şi lenevie. Şi mai mult, are putere să dărâme, 
prin mândrie şi nebunie, acoperişul cel deja construit al fap- 
telor bune. Dar staţi, nu vă înfricoşaţi! Căci cel care se strădu- 
jeşte în cele bune este mai plin de mijloace, şi virtutea are mai 
multă putere ca să reziste răutăţii, ca una care se îmbogăţeşte 
de sus cu provizia de război şi cu alianţa în luptă din partea 
Celui Care pe toate le poate! şi Care le dă putere”, prin bună- 
tatea Sa, tuturor celor care iubesc virtutea, astfel încât nu doar 
rămâne nezdruncinată [virtutea] în urma uneltirilor viclene 
şi de multe feluri pregătite de cel potrivnic, ci şi poate să îi ri- 
dice şi să îi întoarcă înapoi pe cei care au căzut în adâncul 
relelor, şi prin pocăință şi smerenie să îi aducă cu uşurinţă la 
Dumnezeu. 

2. Aici avem o pildă şi o înfăţişare suficientă: căci vameşul, 
vameş fiind, şi petrecându-şi viaţa ca şi cum ar fi fost în adân- 
cul păcatelor, s-a făcut părtaş numai prin cuvânt celor care 
viețuiau în virtute. Şi aceasta pe dată. Şi este uşurat, şi se înalță, 


: Cf. Mt. 28, 18. 
2 Cf, Le. 10, 19. 

şi trece dincolo de toată răutatea, şi este numărat în ceata celor 
drepţi, fiind îndreptăţit de Însuşi Judecătorul cel nemitarnic. 
lar dacă fariseul se osândeşte [tot] prin cuvânt, [păţeşte aceas- 
ta] pentru că, fiind fariseu, i se pare că este cineva prin sine 
însuşi — şi nu [păţeşte aceasta] pentru că [ar fi fost] cu adevărat 
drept —, [şi se mai osândeşte] şi [pentru că] a rostit multe cu- 
vinte pline de aroganță, dintre care nu puţine vorbe au stârnit 
mânia lui Dumnezeu”. 

3. De ce dar smerenia înalţă către culmea dreptăţii, în vre- 
me ce părerea de sine îl coboară [pe om] către adâncul păca- 
tului? Pentru că cel care se socoteşte pe sine că e cineva mare, 
şi aceasta înaintea lui Dumnezeu, este părăsit pe bună drep- 
tate de Dumnezeu, ca unul care nu crede că are nevoie de aju- 
tor de la EI. În vreme ce omul care se socoteşte pe sine nimic, 
şi de aceea caută la îndurările cele de sus, dobândeşte pe drept 
afecțiunea şi harul, şi ajutorul de la Dumnezeu. Căci zice: Dom- 
nul le stă împotrivă celor mândri, iar celor smeriți le dă har. 

4. Şi Domnul arată aceasta prin pildă: Doi oameni s-au suit 
la templu ca să se roage. Unul era fariseu şi celălalt vameş”. Vrând 
să ne înfăţişeze în chip limpede câştigul ce se dobândeşte din 
smerenie şi paguba care vine din mândrie, împarte în două 
pe toţi cei care merg la templu, sau mai bine zis care urcă la 
templu. lar aceştia [care urcă] sunt cei care merg, către templul 
lui Dumnezeu pentru rugăciune. Căci astfel este firea rugă- 
ciunii: îl înalţă pe om de pe pământ la cer, şi trecându-l peste 
tot ce este ceresc, şi peste tot numele şi înălţimea şi vrednicia, 
îl înfăţişează pe acesta lui Dumnezeu Însuşi, Care este mai 
presus de toate€, [De altfel] şi templul acela vechi era aşezat [şi 
el] pe un loc înalt, deasupra oraşului. Pe acest deal, demult, când 
moartea distrugea Ierusalimul, David, văzându-l pe îngerul 


3 Cf, Le. 18, 10-14. 

4 Pilde 3, 34; lac. 4,6; 1Pt.5,5. 
5 Le. 18, 10. 

*CPRom. 98: 


Omilia a Il-a 35 


cel purtător de moarte întinzându-şi sabia împotriva cetăţii, 
s-a suit acolo şi a construit un jertfelnic Domnului şi a adus pe 
acesta jertfă lui Dumnezeu şi a încetat distrugerea”. Acestea 
sunt tip al înălţării mântuitoare şi duhovniceşti din rugăciune 
şi al ispăşirii care vine prin aceasta (căci toate acelea erau sim- 
boluri pentru mântuirea noastră). Ele pot fi, dacă vrei, şi tip al 
Sfintei noastre Biserici, care cu adevărat se află aşezată la înăl- 
ţime, fiind ca un alt loc îngeresc şi mai presus de lume, în care 
este adusă jertfă nesângeroasă, mare şi cu adevărat plăcută lui 
Dumnezeu, pentru împăcarea întregii lumi, pentru distruge- 
rea morţii şi îndestularea vieţii celei fără de moarte. 

5. Aşadar, din aceste pricini nu a zis că doi oameni s-au dus 
la templu, ci că s-au suit la templu. Sunt însă acum unii care, 
venind la sfânta biserică, nu se înalţă pe ei înşişi, ci mai de- 
grabă coboară ei biserica, cea care închipuieşte cerul. Aceştia 
sunt cei care vin aici pentru a se întâlni şi pentru a vorbi unii 
cu alţii, precum şi cei care vând şi cumpără mărfuri. Căci aceş- 
tia se aseamănă unii cu alţii: pentru că unii dau marfa, alţii dau 
cuvintele, şi iau înapoi cele potrivite lor. Pe aceştia Domnul, 
după cum i-a dat oarecând afară cu totul din templul acela, zi- 
cându-le: Casa Mea, casă de rugăciune se va chema, iar voi ați fă- 
cut-o peşteră de tâlhari“, la fel i-a respins şi din aceste cuvinte 
ale lor, ca pe unii care nu se suie deloc la templu, chiar dacă 
merg, acolo în fiecare zi. 

6. Fariseul şi vameşul s-au suit la templu, căci amândoi 
aveau un singur scop, acela de a se ruga, chiar dacă fariseul 
s-a coborât pe sine după ce a urcat, fiind tras în jos de modul 
[rugăciunii]. Căci scopul urcării lor era acelaşi — pentru că 
au urcat ca să se roage —, însă modul rugăciunii a fost deose- 
bit. Unul a urcat zdrobit şi smerit, învățând de la profetul psal- 
mist că inima înfrântă şi smerită Dumnezeu nu o va urgist, fiindcă 


? Cf. II Rg. 24, 15-25, 1 Par, 21, 15-26. 

profetul însuşi spune despre sine, cunoscând aceasta deplin 
din cercare, că umilit am fost şi m-a izbăvit Domnul'”. Dar ce zic 
de profet? Pentru că Dumnezeul profeților, făcându-Se ase- 
menea nouă pentru noi'!, S-a smerit pe Sine'?, după cum zice 
apostolul, şi de aceea Dumnezeu L-a şi preaînălțat pe EL'5. Fariseul 
însă a urcat umflându-se foarte şi fălindu-se, urmărind a se 
îndreptăţi pe sine. Şi toate acestea în faţa lui Dumnezeu, faţă 
de Care toată dreptatea noastră este ca o cârpă lepădată!*. Căci 
nu l-a auzit pe Cel care spune: Tot cel cu inima semeată este ne- 
curat înaintea Domnului", şi: Domnul celor mândri le stă împo- 
trivă'S, şi: Vai de cei care se îndreptățesc pe ei înşişi şi se socotesc 
pricepuți în ochii lor”. 

7. Însă nu numai etosul şi modul [de a se ruga], care erau 
diferite, îi împarte pe aceştia, ci şi felul rugăciunii. Căci îndoit 
este şi acesta. Pentru că rugăciunea nu este numai o chestiune 
de cerere, ci şi una de mulțumire. Astfel, unul din cei care ur- 
mează să se roage urcă spre templul lui Dumnezeu ca să-l, 
slăvească şi să-l mulţumească pentru toate cele pe care le-a luat 
de la EI, iar celălalt urcă pentru ca să ceară cele pe care încă nu 
le-a luat, printre care este şi iertarea păcatelor — [lucru întâl- 
nit] mai ales în cazul celor dintre noi care păcătuiesc în fieca- 
re ceas. lar [pe de altă parte] promisiunea celor oferite de noi 
lui Dumnezeu, cu evlavie, nu este numită rugăciune, ci fă- 
găduinţă, şi aceasta o arată lămurit Cel care a spus: Faceţi fă- 
găduințe şi le împliniți Domnului Dumnezeului vostru', precum 


19 Ps. 114,6. 

i Cf. Evrei 4, 15. 

1+ Această expresie este întâlnită în rugăciunea a cincea din cadrul Tai- 
nei Sfântului Maslu,. 

şi: Mai bine este să nu făgăduieşti decât să făgăduieşti şi să nu 
împlineşti”?. 

8. Dar acel îndoit chip al felului rugăciunii poate fi îndoit 
nefolositor pentru cei care nu sunt atenţi. Căci credinţa şi stră- 
pungerea fac ca rugăciunea şi cererea pentru iertarea păcatelor 
să fie cu folos, după încetarea celor rele, în vreme ce deznă- 
dejdea şi învârtoşarea o fac fără folos. lar ceea ce face ca mul- 
țumirea pentru cele bune luate de la Dumnezeu să fie bine 
primită este smerenia, precum şi faptul de a nu te înălța faţă 
de cei care nu le au, în vreme ce înălțarea pentru acestea şi 
osândirea celor care nu le au face ca mulțumirea să nu fie 
bine primită, ca şi cum aceste lucruri bune ne-ar fi venit prin 
străduinţă şi pricepere proprie. Fariseul suferea de amândouă 
acestea şi faptul acesta este dovedit şi de [atitudinea] lui, şi 
de cuvintele lui. Căci urcând la templu ca să mulţumească şi 
nu să ceară, amestecă în chip nebunesc şi mizerabil mulţumirea 
adusă lui Dumnezeu cu înălţarea şi osândirea. Căci zice că stând 
drept, acesta s-a rugat în sine [către sine]: Dumnezeule, Îţi mulțumesc 
că nu sunt precum ceilalți oameni, răpitori, nedrepți, adulteri. 

9. Felul de a sta [drept] al fariseului nu înfăţişează o atitu- 
dine de rob, ci arată o înălțare lipsită de ruşine, contrară atitu- 
dinii celui care din smerenie nu îndrăznea nici măcar să îşi 
ridice ochii la cer. Pe bună dreptate fariseul se ruga către sine. 
Căci [rugăciunea lui] nu urca către Dumnezeu, chiar dacă nu 
L-a scăpat din vedere pe Cel care şade pe heruvimi? şi cercetează 
cele mai de jos ale adâncurilor”. Căci rugăciunea lui a fost astfel: 
Mulţumesc Ție! După care, zicând aceasta, nu a adăugat [mul- 
țumesc] pentru că „mi-ai dat în dar izbăvirea de mrejele celui 
viclean, milostivindu-Te de mine, care eram neputincios să 
stau împotrivă”. Pentru că, fraţilor, este o faptă bărbătească 


19 Reel, 5, 4. 

pentru sufletul nostru ca, fiind prins în cursele vrăjmaşului 
şi căzut în mrejele păcatului, să poată să fugă din acestea prin 
pocăință. De aceea cele ale noastre sunt orânduite printr-o mai 
mare purtare de grijă [a lui Dumnezeu], şi adesea, străduin- 
du-ne puţin sau deloc, rămânem [cu ajutorul] lui Dumnezeu 
mai presus de multe şi mari pătimiri, fiind uşuraţi, cu com- 
pasiune, din pricina neputinței noastre. Şi trebuie să fim re- 
cunoscători pentru dar şi să ne smerim înaintea Celui care ni 
l-a dat, şi nu să ne înălțăm. 

10. Însă fariseul a spus: Dumnezeule, Îţi mulțumesc. „Nu pen- 
tru că am căpătat vreun ajutor de la Tine, ci pentru că nu sunt 
ca ceilalți oameni“. Ca şi cum ar fi avut de la sine şi prin sine 
şi din propria putere [capacitatea] de a nu fi răpitor, destrânat 
sau nedrept, dacă într-adevăr nu ar fi fost astfel. Şi [mai mult], 
nu se opreşte la sine însuşi, ca grăind despre sine să fie socotit 
drept, ci se uită mai degrabă la toţi ceilalţi în loc să caute la pro- 
pia persoană, şi pe toţi, o, nebunie!, îi disprețuieşte, socotind 
că unul singur este drept şi înțelept, adică el. Căci zice: Nu sunt 
ca ceilalți oameni, răpitori, nedrepți, desfrânați, sau ca acest vameş””. 
Ce nebunie, i-ar putea spune cineva acestuia: „Dacă, în afară 
de tine, toţi ceilalţi sunt nedrepți şi răpitori, cine mai este vic- 
tima răpirii şi a facerii de rău? Şi ce e cu acest vameş, şi cu men- 
ționarea lui în plus? Fiind unul dintre toţi [ceilalţi], nu este şi 
el cuprins cu restul în osândirea ta comună şi, ca să spun aşa, 
universală? Sau trebuia să-i fie îndoită osândirea, pentru că era 
sub ochii tăi cei fariseici, deşi stătea departe? De altfel, fiind în 
chip lămurit vameş, ştiai că e nedrept. Dar că era desfrânat, de 
unde ştiai? Sau poate eşti lipsit de vină, dacă îl nedreptăţeşti 
şi îl insulţi pe acesta (doar) pentru că şi el îi nedreptăţeşte pe 
alţii? Nu este aşa, nu este, ci acesta, purtând cu cuget smerit 
acuzarea ta cea plină de aroganță şi aducându-l lui Dumne- 
zeu cererea sa dimpreună cu învinovăţirea de sine, a fost 

slobozit de Acesta pe bună dreptate de osânda pentru faptele 
de nedreptate pe care le-a comis. Tu însă vei fi osândit pe bună 
dreptate, pentru că l-ai osândit cu semeţie şi pe acela, şi pe toţi 
oamenii, socotindu-te drept doar pe tine singur dintre toţi. Căci 
nu sunt ca ceilalți oameni: răpitori, nedrepți, adulteri”. 

11, Aceste cuvinte înfăţişează disprețul fariseului şi faţă de 
Dumnezeu, şi faţă de toţi oamenii, dar şi amăgirea propriei 
conştiinţe. Căci îi socoteşte în chip lămurit pe toţi oamenii, de-a 
valma, că sunt nimic şi oprirea sa de la cele rele o pune pe sea- 
ma puterii sale şi nu pe seama puterii lui Dumnezeu. lar dacă 
zice că mulţumeşte, [o face] probabil pentru că socoteşte că toţi 
oamenii, în afară de el, sunt destrăbălaţi şi nedrepţi, şi răpitori, 
ca şi cum nimeni, în afară de el, nu ar fi vrednic să primească 
virtutea de la Dumnezeu. Dar dacă toţi ceilalți sunt aşa, atunci 
toate [bunurile] fariseului ar fi trebuit să fie în posesia tuturor 
acestora din cauza răpirii lor. Dar nu se arată a fi astfel; căci el 
însuşi adaugă: Postesc de două ori pe săptămână, dau zeciuială din 
toate pe care le câştig”. Nu spune că dă zeciuială din câte are, ci 
din câte câştigă, înțelegându-se prin aceasta adăugirile şi spo- 
ririle propriei averi. Aşadar, le avea şi pe cele câştigate [cândva], 
dar adăuga acestora, fără împiedicare, şi pe cele pe care le mai 
putea [câştiga]. Cum dar, în afară de el, toţi răpeau şi nedrep- 
tățeau? Asifel, răutatea se osândeşte şi se uzurpă pe sine! Ast- 
fel, minciuna este întotdeauna amestecată cu nebunia! 

12. Aşadar, fariseul pune înainte zeciuiala din avere ca să-şi 
[demonstreze] dreptatea. Căci cum va fi [socotit] răpitor al 
celor ce sunt ale altora cel ce dă zeciuială din cele proprii? [Pune 
înainte] postirea, ca să-şi demonstreze înfrânarea. Căci postirea 
este făcătoare a curăţiei. Să zicem dar că eşti înfrânat şi drept, 
şi dacă vrei, înţelept, şi raţional, şi curajos, şi ce mai vrei de ge- 
nul acesta. Dacă le ai de la tine însuţi, şi nu de la Dumnezeu, 
de ce minţi şi făţăreşti chipul rugăciunii, de ce urci la templu 

şi spui degeaba că mulţumeşti? lar dacă le ai de la Dumnezeu, 
nu le-ai luat ca să te făleşti”, ci ca să fii spre zidirea altora în- 
tru slava Celui care ţi le-a dat. Aşadar, trebuia să te bucuri cu 
adevărat cu smerenie şi să mulțumeşti şi Celui care ţi-a dat şi 
[să mulțumeşti şi pentru aceia] pentru care le-ai luat. Căci lam- 
pa nu ia lumina pentru ea mai degrabă decât pentru cei care 
o privesc. lar fariseul numeşte sabat nu ziua a şaptea, ci săptă- 
mâna întreagă, din care se laudă că posteşte două zile, igno- 
rând că aceste [postiri] sunt virtuţi omeneşti, iar trufia este dia- 
volească. De aceea, atunci când [trufia] este unită cu [postirea], 
ea face nefolositoare [virtuțile] şi le distruge, chiar dacă sunt 
adevărate — deci cu atât mai mult când nu sunt autentice. 

13. Aşadar, fariseul [rostea] astfel de cuvinte. Iar vameşul, 
stând-oprit departe, nu voia nici ochii să-şi ridice către cer, ci îşi bă- 
tea pieptul, zicând: „Dumnezeule, milostiv fii mie, păcătosului”?. 
Priviţi cât de mare este smerenia lui şi credinţa, şi învinuirea 
de sine! Priviţi adâncimea cea mai de jos a cugetării şi a sim- 
țirilor lui, şi în acelaşi timp străpungerea inimii unită cu rugă- 
ciunea acestui vameş. Căci urcând spre templu ca să se roage 
pentru iertarea păcatelor sale, a adus cu sine buni mijlocitori 
către Dumnezeu: credinţa care nu poate fi ruşinată, învinuirea 
de sine care nu poate fi judecată, străpungerea inimii care nu 
poate fi disprețuită şi smerenia care înalţă. Şi a legat în chipul 
cel mai înalt atenţia de rugăciune. Căci zice [Scriptura]: Stând- 
oprit departe. Nu a zis stând-drept ca la fariseu, ci stând-oprit/ 
şezând”, arătând prin aceasta răstimpul mai mare [al şederii], 
precum şi persistența rugăciunii şi a cuvintelor care cereau 
milă. Nimic altceva adăugând sau gândind, era atent doar 
la sine însuşi şi la Dumnezeu, întorcându-se la aceeaşi [rugă- 
ciune] şi înmulţind singură rugăciunea cea de un singur gând, 
care este chipul cel mai folositor al rugăciunii. 


"709 TICO 7. 

0 oi eatla. 

* Este diferenţa între participiul perfect la fariseu şi participiul aorist 
la vameş. 


Omilia a Il-a 41 


14. lar vameşul, stând-oprit deoparte, nu voia nici ochii să-şi ri- 
dice către cer”. Această stare era şi stare, şi cădere la pământ, 
fiind nu numai atitudinea unui rob lipsit de cinste, ci şi a unui 
condamnat. Ea vădeşte însă şi un suflet izbăvit de păcat, dar 
care este încă departe de Dumnezeu, fiindcă încă nu are în- 
drăzneala către Acesta — [îndrăzneală ce vine] în urma fapte- 
lor —, însă care nădăjduieşte să se apropie de Dumnezeu prin 
încetarea celor rele şi buna dorire spre bine. Astfel, stând-oprit 
vameşul şi nevrând nici ochii să-şi ridice către cer, el arată, prin mo- 
dul [rugăciunii] şi înfăţişarea sa, osândirea şi învinuirea de sine. 
Căci se socotea nevrednic şi de cer, şi de templul de pe pământ. 
De aceea şi stătea înaintea uşilor templului, şi nu îndrăznea nici 
să-şi ridice privirea spre cer, şi cu atât mai puţin către Dumne- 
zeul cerului, ci din puternica străpungere îşi bătea pieptul, din 
aceasta înfăţișându-se pe sine vrednic de lovituri. Căzut în 
adâncă mâhnire, înălța suspinuri de acolo, şi aplecându-şi ca- 
pul ca un osândit, se numea pe sine păcătos şi căuta cu cre- 
dinţă iertarea, zicând: Dumnezeule, milostiv fii mie, păcătosului. 
Căci credea Celui care a spus: Întoarceți-vă la Mine şi Eu Mă 
voi întoarce la voi”, şi profetului care a mărturisit: Zis-am: „Măr- 
turisi-voi firădelegea mea Domnului” şi Tu ai iertat nelegiuirea 
inimii mele”?. 

15. Ce s-a întâmplat după acestea? Acesta a coborât mai în- 
dreptat decât acela”, zice Domnul. Căci tot cel care se înalță pe si- 
ne se va smeri, iar cel care se smereşte pe sine se va înălța”. Fiindcă 
după cum diavolul este de-a dreptul trufie şi răul său propriu 
este înfumurarea — şi de aceea [înfumurarea] înfrânge şi dis- 
truge orice virtute omenească cu care se amestecă —, la fel şi 
smerenia înaintea lui Dumnezeu este o virtute a îngerilor 
buni şi biruie toată răutatea omenească ce vine asupra celui 

căzut. Căci smerenia este un car al înălţării către Dumnezeu, 
ca norii aceia care îi vor duce la Dumnezeu pe cei care vor fi 
împreună cu Dumnezeu în veacurile cele fără de sfârşit, aşa 
după cum a spus de mai înainte profetul: Vom fi răpiți în nori, 
ca să întâmpinăm pe Domnul în văzduh. Şi aşa pururea cu Dom- 
nul vom fi”. Smerenia este ceva asemenea unui nor, fiind for- 
mată din pocăință şi slobozind din ochi şuvoaie de lacrimi, 
făcând vrednici din cei nevrednici, înălţându-i şi unindu-i cu 
Dumnezeu pe [aceştia care] în dar au fost îndreptăţiţi, prin 
chibzuiala alegerii lor. 

16. Vameşul, care mai întâi şi-a însuşit cele străine prin 
viclenie, dar mai apoi a renunţat la viclenie, fără să se îndrep- 
tăţească pe sine, a fost îndreptăţit. Iar fariseul, care nu a reven- 
dicat cele care aparțineau altora, pentru că s-a îndreptăţit pe 
sine, a fost osândit. Dar cei care nu se ţin departe de cele care 
aparţin altora, şi cutează să se şi îndreptăţească pe sine, ce 
vor păţi? 

17. Dar să-i lăsăm pe aceştia, pentru că şi Domnul îi lasă, 
ca unii ce nu pot fi convinşi prin cuvânt. Se întâmplă ca şi noi, 
uneori, când ne rugăm, să ne smerim, şi să socotim că am do- 
bândit aceeaşi dreptate cu cea a vameşului. Dar nu este aşa. 
Căci trebuie să luăm în considerare faptul că vameşul a fost 
disprețuit în faţă de către fariseu, şi aceasta chiar după opri- 
rea de la păcat. Şi vameşul, dispreţuindu-se pe sine însuşi, se 
osândea, şi nu numai că nu îl contrazicea pe fariseu, ci şi pleda 
împreună cu acesta împotriva lui însuşi. Aşadar şi tu, dacă 
o dată ce ai părăsit răutatea de față, nu grăieşti împotrivă celor 
care te dispreţuiesc şi te ocărăsc din pricina ei, ci dimpreună 
cu ei te osândeşti pe tine însuţi, ca unul ce chiar eşti astfel, şi 
prin rugăciune întru străpungere, cauţi scăpare doar la ispă- 
şirea care vine de la Dumnezeu, [atunci] să ştii că eşti mântuit, 
vameş fiind! Căci mulţi se numesc pe ei păcătoşi, şi spunem 
şi noi la fel şi suntem. Dar necinstea este cea care pune inima 

la încercare! Căci după cum marele Pavel este departe de tru- 
fia fariseică, deşi le scrie acelora dintre corinteni care vorbeau 
în limbi: Multumesc Dumnezeului meu că vorbesc în limbi mai mult 
decât voi toți” — căci scrie unele ca acestea ca să pună frâu ace- 
lora care se înălțau în faţa celor care nu dobândiseră această 
harismă, el, care în altă parte spune despre sine că este lepă- 
dătura tuturor —, aşadar, după cum Pavel scrie acestea, dar 
este departe de trufia fariseică, la fel e posibil şi să spună ci- 
neva cuvintele vameşului, şi să vorbească în chip smerit ca 
acela, dar să nu fie îndreptăţit ca acela. Căci cuvintelor vame- 
şului trebuie să li se adauge şi trecerea de la cele rele şi dis- 
poziţia sufletească şi străpungerea şi răbdarea aceluia. Căci şi 
David a arătat prin fapte că cel care se socoteşte pe sine vino- 
vat înaintea lui Dumnezeu şi care se pocăieşte trebuie să soco- 
tească că defăimarea şi necinstea care-i sunt arătate de către alţii 
sunt drepte şi vrednice de purtat. Căci după [săvârşirea] pă- 
catului, auzindu-l pe Şimei vorbind de rău de el, a zis către cei 
care voiau să-l răzbune: Lăsaţi-l pe acesta să mă blesteme, căci 
Domnul i-a zis să-l blesteme pe David”, spunând că îngăduinţa 
din partea lui Dumnezeu [ca să fie blestemat] era o poruncă 
de-a Sa, din pricina păcatului săvârşit faţă de EI; şi într-adevăr, 
David se lupta atunci cu o nenorocire mare şi grozavă, căci 
Abesalom tocmai se răsculase împotriva sa”. 

18 Şi părăsind Ierusalimul împotriva voinţei sale, cu o du- 
rere de nesuportat, când a ajuns fugind la poalele Muntelui 
Măslinilor, l-a găsit pe Şimei, drept adaos la nenorocirea sa; căci 
acesta arunca cu pietre şi îl blestema fără cruţare şi îl insulta 
fără ruşine, numindu-l bărbat al sângelui şi om fără de lege, 
ca şi cum i-ar fi adus în faţa ochilor vina cu privire la Batşeba 
şi la Urie”, spre ruşinarea regelui. Şi nu a plecat după ce o dată 

sau de două ori l-a blestemat şi a aruncat cu pietre şi cu cu- 
vinte mai grele decât pietrele, ci spune [Scriptura] că mer- 
gea regele şi toți oamenii lui, şi cu ei mergea şi Şimei: Și mer- 
gea Şimei pe coasta muntelui, urmându-i, şi îl blestema, aruncând 
pietre dintr-o parte şi împroşcându-l cu noroi“. Şi regelui nu-i lip- 
seau oameni care să-l împiedice pe Şimei. Căci Abişai, strategul, 
nemaisuportând, i-a zis lui David: De ce câinele acesta mort îl 
blesteamă pe domnul meu, regele? Voi merge şi-i voi lua capul“. 
Însă regele l-a oprit şi pe el, şi pe toţi slujitorii săi, zicând: Lă- 
sați-l, poate va căuta Domnul la umilirea mea şi-mi va întoarce cele 
bune în locul acestui blestem*?. 

20. Ceea ce s-a săvârşit şi s-a întâmplat atunci în faptă se 
arată şi în parabola acestui vameş şi a fariseului, împlinindu-se 
mereu cu dreptate. Căci acela care cu adevărat se socoteşte 
pe sine vinovat de pedeapsa veşnică cum nu va suporta cu 
vitejie nu numai necinstea, ci şi paguba, şi boala, şi, precum 
se spune, toată nenorocirea şi facerea de rău? Iar cel care ara- 
tă o astfel de răbdare, ca unul care [socoteşte că] este vinovat 
şi datornic în felul acesta, este izbăvit de pedeapsa aceea cu 
adevărat grea, de nesuportat şi fără de sfârşit printr-o osândă 
mai uşoară, temporară şi care are un sfârşit. Şi se întâmplă 
uneori să fie izbăvit şi din primejdiile care îl ameninţă acum, 
bunătatea dumnezeiască începând de aici, ca [şi cum ar fi] 
datoare din pricina răbdării. De aceea şi unul din cei pedep- 
siți de Dumnezeu a zis: Voi îndura certarea Domnului, că am 
păcătuit împotriva Lui”. 

21. Fie dar ca şi noi, fiind pedepsiţi cu mila, şi nu cu mânia 
sau urgia lui Dumnezeu, să nu fim nimiciţi de certarea lui 
Dumnezeu, ci să fim întru sfârşit refăcuţi, după cuvântul 

psalmistului, cu harul şi iubirea de oameni a Domnului 
nostru lisus Hristos, Căruia 1 se cuvine slava, puterea, cin- 
stea şi închinăciune împreună cu Cel fără de început al Său 
Părinte şi cu Duhul Său cel de viaţă făcător, acum şi puru- 
rea şi în vecii vecilor. Amin. 


Omilia a III-a 


La parabola Domnului despre [fiul] risipitor 
care a fost mântuit! 


1. Profetul, tânguind Lerusalimul, a zis: Va veni vremea când 
va fi foame, dar nu foame de pâine sau de apă, ci foame de a auzi cu- 
vântul Domnului”. Foamea [trupească] este în acelaşi timp şi 
lipsa, şi dorința hranei necesare. Dar este ceva şi mai rău şi 
mai mizerabil decât foamea aceasta: când cineva, având lipsă 
de cele necesare pentru mântuire, rămâne nepăsător faţă de 
nenorocire, neavând dorinţa de mântuire. Căci cel care este 
flămând şi în lipsă merge în stânga şi-n dreapta, căutând o bu- 
căţică de pâine. Şi dacă găseşte o pâine de orz mucegăită, sau 
dacă cineva îi dă o pâine de mei sau de tărâţe, sau altceva din 
aceste feluri mai umile de hrană, se bucură atât de mult pe 
cât se supărase înainte când nu găsea nimic. Aşadar, şi cel care 
are foame duhovnicească, adică lipsa şi în acelaşi timp dorinţa 
mâncărurilor duhovniceşti, umblă în stânga şi-n dreapta, cău- 
tând pe cel care are de la Dumnezeu harisma învăţăturii. Şi 
dacă îl găseşte, se hrăneşte cu bucurie de pâinea vieţii celei su- 
fleteşti, care este cuvântul cel mântuitor, pe care nu se poate 
să nu-l găsească cel care îl caută până la sfârşit: Căci tot cel care 
cere va lua, şi cel care caută va afla şi celui care bate i se va deschide”, 
a spus Hristos. 


1 Le. 15, 11-32. Respectând jocul de cuvinte al Sfântului Grigorie, tra- 
ducerea cea mai fidelă a titlului ar fi: „La pilda celui care, fără nădejde 
de mântuire fiind, a fost mântuit”. 

2. Dar sunt unii care, din pricina faptului că mintea lor 
a stat vreme îndelungată fără hrană, şi-au pierdut dorința de 
a se hrăni. De aceea, nici nu-şi dau seama de vătămare. Şi dacă 
ar avea învăţător, nu ar suporta nici măcar să-i audă învăţă- 
tura. lar dacă nu ar avea, nu-şi caută învățătorul, ducând o via- 
ță mult mai păcătoasă decât fiul risipitor. Căci acela, deşi fiind 
depărte şi lipsit de Dătătorul obştesc de hrană, de Tatăl şi Stă- 
pânul, atunci când a fost cuprins de o foame puternică şi şi-a 
simțit lipsa, s-a pocăit, s-a întors, a căutat şi a găsit din nou 
hrana cea dumnezeiască şi curată, şi într-atât s-a bucurat, prin 
pocăință, de darurile Duhului, încât chiar a fost şi invidiat pen- 
tru bogăţia [lor]. Dar mai degrabă luând-o de la început, vom 
expune clar iubirii voastre această parabolă evanghelică a Dom- 
nului. Căci şi astăzi este obiceiul ca ea să se citească în biserică. 

3. Era un om, zice, care avea doi fii'. Domnul Se numeşte pe 
Sine aici, în chip alegoric, om. Şi nu este nimic de mirare. Căci 
dacă cu adevărat S-a făcut om pentru a noastră mântuire, ce 
e de mirare dacă Se prezintă pe sine ca un om, pentru folosul 
nostru, El Care este Purtătorul de grijă de-a pururea al sufle- 
tului şi al trupului nostru, fiind şi Stăpânul şi Făcătorul amân- 
durora, El Care singur a arătat în ceea ce ne priveşte, înainte 
de a exista noi, faptele dragostei şi covârşitoarei purtări de grijă? 
Căci înainte de a fi noi, încă de la întemeierea lumii, ne-a pre- 
gătit moştenirea cea veşnică a Împărăţieis, după cum El Însuşi 
zice. Înainte de noi şi pentru noi i-a făcut pe îngerii slujitori, 
trimişi, după cum zice Pavel, pentru cei care aveau să moştenească 
mântuirea. Înainte de noi şi pentru noi a întins cerul peste toată 
lumea cea simțită, ridicat ca un cort comun tuturor şi de aceeaşi 
valoare [pentru toţi] în această viaţă trecătoare, cer care el în- 
suşi este pururea-mişcător, mult-mişcător şi nemişcat. Nemiş- 
cat, ca să nu aducă stricăciune, schimbându-se, celor care locuiesc 

[în lume]; mult-mişcător, pentru ca mişcându-se în chip echi- 
librat şi contrabalansându-se, să se ţină pe sine pe loc; puru- 
rea-mişcător în sine şi rotind cu sine mulţimea astrelor în or- 
dine, ca să învăţăm şi despre caracterul trecător al vieţii noastre 
[dar] şi să ne bucurăm de toate celelalte [fenomene] ale lui, 
care se produc uneori deasupra capetelor noastre”. Pentru noi 
şi înaintea noastră a făcut luminătorul cel mare spre stăpânirea 
zilei şi pe cel mai mic spre stăpânirea nopții“. Şi i-a pus pe aceş- 
tia şi alţi aştri pe firmament, [aştri] care se mişcă împreună cu 
el şi în sens contrar lui, care se conjugă şi se opun în diferite 
moduri, ca să ne fie nouă spre semne şi spre anotimpuri şi 
spre ani. De nici unul dintre acestea nu are nevoie nici firea inte- 
lectuală, care este mai presus de simţire, nici firea vieţuitoa- 
relor necuvântătoare, care trăieşte doar la nivelul simţirii. Aşa- 
dar, pentru noi a început să existe [cerul], pentru noi care prin 
simţire ne bucurăm şi de un alt avantaj”, [precum şi] de fru- 
museţea celor văzute, pentru noi, care, prin simţirea unor ast- 
fel de semne avem şi întelegerea lor cu ajutorul minţii. Pentru 
noi şi înainte de noi a întemeiat pământul, a întins marea, a re- 
vărsat din belşug aerul peste ea, iar deasupra acestuia, mai de- 
parte, a atârnat, cu toată înţelepciunea, firea focului, pentru 
ca înfăşurat de jur împrejur să spargă excesul frigului din [lo- 
curile] cele de jos, şi în acelaşi timp să rămână la locul său, stă- 
pânindu-şi propriul exces. Şi chiar dacă şi animalele cele necu- 
vântătoare au nevoie de acestea pentru a exista, totuşi şi ele au 
fost create înainte de noi în vederea slujirii oamenilor, după 
cum psalmodiază şi profetul David”. 

4, Aşadar, Cel care ne-a plăsmuit pe noi a adus [la existenţă] 
din ceea ce nu era, înainte de plăsmuirea noastră, acest în- 
treg univers, pentru susținerea trupului nostru. Dar pentru 

îmbunătăţirea obiceiurilor noastre şi pentru călăuzirea spre 
virtute, ce nu a făcut Stăpânul cel iubitor de bine? A făcut tot 
universul acesta văzut ca pe o oglindă a celor mai presus de 
lume, pentru ca prin contemplarea duhovnicească a acestuia 
să ajungem la acelea, ca printr-o scară minunată. A pus în noi 
o lege înnăscută, ca o regulă imuabilă, şi judecător ce nu poate 
fi înşelat şi învăţător ce nu dă greş: propria conştiinţă care 
există în fiecare. [Astfel,] dacă ne-am adânci cu mintea în noi 
înşine, nu am mai avea nevoie de un alt învăţător pentru înțe- 
legerea binelui. Dacă am ghida bine prin simţire mintea noastră 
spre cele din afara [noastră], atunci cele nevăzute ale lui Dumnezeu 
se văd, înțelegându-se din făpturi", [precum] zice Apostolul. 
5. Aşadar, deschizându[-ne] prin intermediul firii"? şi al 
zidirii şcoala virtuţilor, a aşezat îngeri păzitori, a ridicat părinţi 
şi profeți spre călăuzire, ne-a arătat semne şi minuni care duc 
la credinţă, ne-a dat legea cea scrisă ca ajutor pentru legea cea 
din firea noastră raţională şi pentru învăţătura care vine din 
zidire. În cele din urmă, pentru că nu ne-a păsat de toate aces- 
tea — o, lenevirea noastră, [dar] şi îndelunga răbdare şi purtare 
de grijă a Celui care ne-a iubit în chip extraordinar! —, S-a dat 
pe Sine nouă, pentru noi, şi golindu-Se de bogăţia dumnezeirii 
[până] la hotarele [firii] noastre, luând firea noastră şi făcân- 
du-Se om ca noi”, S-a numit învățătorul nostru. Şi ne învaţă 
El Însuşi despre mărimea iubirii Sale de oameni, arătându- 
ne-o prin faptă şi prin cuvânt, în acelaşi timp conducându-i 
pe cei ce-L. urmează către imitarea iubirii Sale [pentru noi] şi 
îndepărtându-i de dispoziţia lipsită de iubire!*. 


1 Rom. 1, 20. 

12 Omeneşti. 

13 Filip. 2, 5-7. 

!4 Învățătura despre cele trei legi date omului: legea naturală, legea 
scrisă și legea harului, sau a iubirii, provine de la Sfântul Maxim Mărturi- 
sitorul. A se vedea, de exemplu: Qunestiones nd Thalassiuim 39, PG 90, 392BC; 
Ambigna 10, PG 91, 1128C-1129D, şi alte locuri. Discuţii pe larg asupra ches- 
tiunii se găsesc la H.U. von Balthasar, Cosmic Liturgy. The Universe Accor- 
ding to Maximus the Confessor, San Francisco, 2003, pp. 291-313; A.E. Kattan, 

6. Dar pentru că dragostea este înnăscută şi în cei care 
poartă grijă de lucruri, cum sunt, spre exemplu, păstorii [ca- 
re-şi iubesc] oile, şi există şi în cei care sunt stăpâni ai bogă- 
ţiilor lor, însă nu într-o atât de mare măsură ca în cei care sunt 
legaţi prin sânge şi prin rudenie, şi pentru că şi mai mare de- 
cât [dragostea] acestora este a părinţilor faţă de copiii lor, [Dom- 
nul] Îşi construieşte exemplul iubirii Sale de oameni plecând 
de la aceştia, numindu-Se pe Sine om şi părinte al nostru, al tu- 
turor. Deoarece cu adevărat S-a făcut om pentru noi, şi ne-a 
născut din nou prin dumnezeiescul Botez şi harul dumneze- 
iescului Duh din acesta. 

7. Un om, zice, avea doi fii”. Diferenţierea [pe care o lu- 
crează] mintea împarte firea cea una în două, iar distincţia 
dintre virtute şi răutate îi reuneşte pe cei mulţi în două [cate- 
gorii). Căci şi noi spunem uneori că cel case este unul după 
ipostas este îndoit, atunci când are două feluri diferite de a se 
purta, după cum spunem că şi cei mulţi sunt unul, atunci când 
sunt de acord unii cu alţii. Apropiindu-se, aşadar, fiul cel mai 
tânăr, a zis tatălui'“. Pe bună dreptate cel mai tânăr. Căci aduce 
o cerere care e proprie tinereţii şi care este plină de prostie. Şi 
păcatul pe care-l avea în minte atunci când era în chinul ple- 
cării este şi el mai tânăr [decât virtutea], fiind o descoperire 
mai târzie a relei noastre alegeri. lar virtutea este mai bătrână, 
fiind din veac în Dumnezeu, iar în sufletele noastre este pusă 
de la început prin har”. 


Verleiblichung und Synergie. Grundziige der bibelhermeneutik bei Maximus Con- 
fessor, Leiden-Boston, 2003, pp. 126-147; D. Bahrim, „Theoria. O hermeneu- 
tică mystagogică la Sfântul Maxim Mărturisitorul”, în Sf. Maxim Mărtu- 
risitorul, Întrebări şi nedumeriri, col. VHDPF 1, laşi, 2012, pp. 23-26. 

8. Şi apropiindu-se, zice, fiul cel mai tânăr, i-a spus tatălui 
său: „Dă-mi partea de avere care-mi aparține”!t. Vai, ce prostie! Nu 
i-a căzut la picioare, nu l-a implorat, ci i-a zis pur şi simplu, 
Şi nu numai aceasta, ci mai mult, el îşi cere [partea] ca pe o da- 
torie de la Cel care dă tuturor în dar. Dă-mi partea de avere care 
mi se cuvine, ceea ce după lege îmi aparţine, care pe drept este 
partea mea. [Dar] care lege şi din care dreptate reiese că părinţii 
sunt datori copiilor? Mai degrabă dimpotrivă, copiii sunt da- 
tori părinţilor, şi firea însăşi arată aceasta, pentru că [copiii] 
sunt cei care îşi iau existenţa de la părinţi. Dar şi această [ce- 
rere] este a unei judecăţi tinereşti. 

9. Aşadar, ce face Cel care face să plouă şi peste cei drepti şi 
peste cei nedrepți, care face să răsară soarele şi peste cei răi şi peste 
cei buni'”? Le împarte averea”, spune [pilda]. Vezi că omul şi pă- 
rintele acesta nu are nevoie de nimic [pentru sine]? Căci altfel 
nu ar fi împărţit doar acestor doi, şi nu ar fi împărţit doar în 
două averea sa, ci ar fi reţinut şi pentru sine o a treia parte din 
avere. Însă EI, ca Dumnezeu, după cum spune şi Profetul Da- 
vid, neavând nevoie de cele care sunt bune pentru noi, împarte 
doar acestor doi copii averea sa, adică lumea întreagă. Căci 
după cum firea cea una este împărţită de diferenţierea cea din 
gândire, la fel şi lumea cea una este împărţită de uzul diferit. 
Căci unul [poate] zice către Dumnezeu: toată ziua am întins 
către tine mâinile mele” şi de şapte ori pe zi te-am lăudat” şi la mie- 
zul noptii m-am sculat”, şi strigat-am la miez de noapte”, şi am nă- 
dăjduit în cuvintele Tale”, şi în zori de zi am ucis pe toți păcătoşii 
pământului”, adică am tăiat poftele trupului care mişcă către 

patima plăcerii. lar altul îşi petrece ziua cu vin, şi caută să vadă 
unde este de băut, şi îşi petrece noaptea în fapte nedemne şi 
nelegiuite, şi se grăbeşte către viclenii ascunse sau către com- 
ploturi pe faţă şi răpiri de averi şi planuri rele. Oare nu au îm- 
părţit aceştia noaptea cea una şi soarele cel unul, şi, mai mult 
decât acestea, propria lor fire, făcând uz de ea în mod discor- 
dant unii faţă de alţii? Dumnezeu însă a împărțit în chip egal 
tuturor toată zidirea, oferind-o spre folosință după propria 
[Sa] voinţă. 

10. Şi nu după multe zile, zice, strângând toate, fiul mai tânăr 
s-a dus într-o țară îndepărtată”. Cum de nu a plecat îndată, ci nu 
după multe zile, adică a plecat după puţine zile? Diavolul, cel 
ce ne șopteşte răul, nu ne sugerează în acelaşi timp şi trăirea 
de capul nostru, şi păcatul, ci ne înşală încet-încet, în chip vi- 
clean, şoptindu-ne şi zicându-ne: „Şi tu, dacă vei trăi după tine 
şi nu te vei preocupa de Biserica lui Dumnezeu şi nu vei pleca 
urechile la Învățătorul Bisericii, vei putea [şi aşa] să vezi pentru 
tine însuţi ceea ce este necesar şi vei putea să nu te îndepărtezi 
de ceea ce este bine”. Când însă îl desparte pe cineva de cân- 
tarea cea sfântă şi de ascultarea sfinţilor învăţători, atunci îl 
îndepărtează pe acela şi de dumnezeiasca purtare de grijă, 
predându-l pe acesta faptelor sale cele rele. Căci Dumnezeu 
este pretutindeni. Dar un singur lucru este departe de bine: 
răul, în care fiind prin păcat, ne ducem departe de Dumnezeu. 
Căci nu vor sta călcătorii de lege înaintea ochilor Tăi*, zice David 
către Dumnezeu. 

11. Plecând astfel departe, şi ajungând într-o ţară îndepăr- 
tată, fiul cel mai tânăr și-a risipit acolo averea lui, zice [Scriptura], 
trăind în desfrânări?. Cum şi-a risipit averea? Înainte de toate, 
averea şi bogăţia noastră este mintea noastră cea înnăscută. 
Câtă vreme ne ţinem de căile mântuirii, avem mintea unită 

şi cu sine, şi cu Mintea Primă şi Cea mai înaltă, Dumnezeu. 
Când însă deschidem poarta pentru patimi, pe dată se risi- 
peşte [mintea], rătăcind în tot ceasul în jurul celor trupeşti şi 
pământeşti, în jurul plăcerilor de multe feluri şi al gândurilor 
pătimaşe cu privire la acestea. Bogăția minţii este judecata, 
care stă cu aceasta şi discerne ceea ce este mai bine de ceea ce 
este mai rău, atâta vreme cât şi mintea rămâne supusă porun- 
cilor şi sfaturilor Părintelui cel Preaînalt. Când însă [mintea] 
se răscoală, atunci şi [judecata-bogăţia] se risipeşte în desfrâ- 
nare şi în lipsa de judecată, împărțind astfel răutăţile în două 
părţi corespunzătoare acestora. 

12. Lucrul acesta poţi să-l vezi şi la toată virtutea şi pute- 
rea noastră, care sunt cu adevărat bogăţia noastră. Având în 
vedere că răutatea este de multe feluri, dacă bogăţia aceasta 
a noastră se apleacă spre răutate, se risipeşte. Căci mintea în- 
săşi îşi tinde dorirea către Cel Unul şi cu adevărat Dumnezeu, 
singurul Bun, singurul de dorit, singurul dătător al plăcerii 
neamestecate cu nici o durere. Însă când mintea se moleşeşte, 
atunci puterea sufletului pentru dragostea cea adevărată cade 
de la Cel ce este cu adevărat de dorit, şi împrăştiindu-se în 
feluritele doriri ale poftei de plăcere, se risipeşte, abătându-se 
de aici către pofta de mâncăruri ce nu sunt necesare, de acolo 
către pofta trupurilor de necinste, de dincolo către pofta lucru- 
rilor nefolositoare, din altă parte către pofta de slavă deşartă 
şi fără de slavă. Şi astfel, fiind tăiat în bucăţi nefericitul om şi 
torturat de feluritele griji cu privire la acestea, nu mai priveşte 
cu bucurie soarele şi nici nu mai respiră cu bucurie aerul aces- 
ta, care sunt o bogăţie comună tuturor. 

13. Dacă mintea noastră nu se îndepărtează de Dumnezeu, 
atunci stârnește mânia care este în noi doar contra diavolului 
şi se foloseşte de bărbăţia care e în suflet contra patimilor rele, 
contra stăpânitorilor întunericului, contra duhurilor răutăţii. 
Dacă însă omul nu se dedică dumnezeieştilor porunci ale 
Stăpânului Care l-a înarmat [cu acestea], atunci se luptă cu cei 
care îi sunt aproape, se umple de furie contra celor de un neam 

cu el, se sălbăticeşte contra celor care nu sunt de acord cu pol- 
tele lui cele împotriva raţiunii, şi devine, vai, ucigaş de om, fă- 
cându-se asemenea nu numai animalelor celor lipsite de ra- 
țiune, ci şi animalelor care se târăsc şi aruncă venin, devenind 
scorpion, şarpe, pui de viperă, el care a fost rânduit în ceata 
fiilor lui Dumnezeu. Ai văzut cum şi-a risipit şi şi-a pierdut 
averea? Şi după ce fiul cel mai tânăr a cheltuit toate, a început să fie 
în lipsă, căzând în foame. Dar încă nu are în vedere întoarcerea. 
Căci era destrăbălat. De aceea, mergând, s-a alipit de unul dintre 
locuitorii acelei țări, şi acesta l-a trimis la țarinile lui să-i pască porcii”. 

14. Cine sunt cetăţenii şi căpeteniile ţării care se află de- 
parte de Dumnezeu? De bună seamă că sunt demonii, care 
l-au adus pe fiul Tatălui Ceresc în starea de obişnuit al borde- 
lurilor, şef al vameşilor, căpetenie a tâlharilor şi mai marele. 
Căci viaţa porcească, din cauza extremei sale necurăţii, este un 
simbol a toată patima. Şi cei care se bălăcesc în noroiul acestor 
patimi sunt porci, peste care ajungând el mai mare — ca unul 
care îi întrecea pe toţi în ceea ce priveşte pofta de plăcere —, nu 
putea să se sature cu roşcovele pe care le mâncau porcii, adică 
nu putea să găsească săturare pentru pofta sa. 

15. Cum? Firea trupului nu ajunge să slujească poftelor ce- 
lui destrăbălat? Aurul sau argintul, când ajung la cel iubitor 
de aur sau de argint, sporesc nevoia de [bani] şi, cu cât curg 
mai mult, cu atât mai mare fac pofta de [bani]. Lumea întreagă 
abia, sau poate că nici măcar, nu ar fi suficientă pentru un 
lacom şi iubitor de putere. Şi pentru că sunt mulţi aceştia, iar 
lumea una este, cum va putea oare cineva dintre aceştia să-şi 
găsească săturare pentru pofta lui? Astfel şi acela, care se în- 
depărtase de Dumnezeu, nu putea să se sature. Căci nimeni, 
zice [Scriptura], nu-i dădea [cât] să se sature”. Şi cine ar fi 
putut să-i dea? Dumnezeu era departe, Dumnezeu a Cărui 

vedere doar aduce lesne-săturarea pentru cel care-L priveşte, 
după cum este scris: Sătura-mă-voi când mi se va arăta slava Ta?. 
Diavolul nu voia să-i aducă săturarea poftelor ruşinoase, pen- 
tru că săturarea provoacă în chip firesc în cei nestatornici o 
schimbare a legăturii cu acestea. Pe drept cuvânt nimeni nu 
i-a dat săturarea. 

16. Aşadar, când cu greu şi-a venit în sine cel ce s-a revol- 
tat împotriva tatălui, şi când a înţeles la ce rele a ajuns, s-a plâns 
pe sine, zicând: CÂţi argați ai tatălui meu sunt îndestulați de pâine, 
iar eu pier de foame”. Cine sunt argaţii? Cei care prin sudorile 
pocăinţei şi prin smerenie sunt chemaţi la mântuire ca la plata 
unei solde. Iar fii sunt cei care prin dragostea faţă de El s-au 
supus poruncilor Lui, după cum a spus şi Domnul: Cel care Mă 
iubeşte păzeşte poruncile Mele”. 

17. Fiul cel mai tânăr, după ce a căzut din starea de fiu şi 
a ieşit din patria cea sfântă de bună voia sa şi a căzut în foame, 
s-a judecat pe sine, s-a smerit şi s-a pocăit zicând: Sculându-mă, 
mă voi duce şi voi cădea la tatăl meu şi-i voi zice: ,, Tată, am greşit la 
cer şi înaintea ta”. Bine am spus la început că tatăl acesta este 
Dumnezeu. Căci cum ar fi greşit faţă de cer fiul care şi-a pă- 
răsit tatăl, dacă Tatăl nu ar fi fost ceresc? Am greşit, zice, la cer, 
adică faţă de sfinţii care sunt în cer şi a căror cetăţenie este în 
ceruri, şi înaintea Ta Care locuieşti împreună cu sfinţii Tăi în 
cer. Și nu mai sunt vrednic să fiu numit fiul Tău; fă-mă ca pe unul 
din argații Tăi”. Adus în simţire datorită smereniei, spune pe 
bună dreptate: Fă-mă! Căci nu atinge cineva de la sine treptele 
virtuţii, chiar dacă [la acestea nu se ajunge şi] fără propria 
alegere. Sculându-se, a venit la tatăl său. Şi era încă departe“. Cum 
adică a venit, dar era [încă] departe — din care pricină tatăl său, 

find cuprins de milă, a ieşit în întâmpinarea lui? Omul care se 
pocăieşte din suflet, prin intenţia cea bună şi prin îndepărtarea 
de păcat, ajunge la Dumnezeu. Însă, fiind încă tiranizat în gând 
de răul obicei şi de predispoziţiile [pentru păcat], se află încă 
departe de Dumnezeu şi are nevoie de milostivire de sus şi de 
ajutor, dacă vrea să se mântuiască. 

18. De aceea şi Tatăl îndurărilor” coboară ca să îl întâmpine, 
îl îmbrăţişează, îl sărută şi porunceşte robilor Săi, adică preo- 
ților, să-l îmbrace cu haina cea dintâi, care este starea de fiu, 
pe care o îmbrăcase mai înainte prin Sfântul Botez; [le mai po- 
runceşte] să-i dea inel în dreapta lui, adică să pună pecetea 
virtuţii contemplative, arvună a moştenirii viitoare, în partea 
activă/practică a sufletului, care este simbolizată de mână, şi 
să-i pună încălțăminte în picioare, [adică] paza dumnezeiască 
şi siguranţa care îi dă putere să calce peste şerpi şi peste scorpii şi 
peste toată puterea vrăjmaşului”. Apoi, a poruncit să fie adus 
vițelul cel îngrăşat, să fie junghiat şi oferit spre mâncare. lar 
vitelul acesta este Însuşi Domnul, Care iese afară din ascun- 
sul dumnezeirii şi de pe tronul cel aşezat mai presus de toate 
şi, arătându-Se pe pământ ca om, este jertfit pentru păcatele 
noastre ca un vițel; şi ca un vițel îngrăşat/crescut, adică pâine, 
ni Se oferă nouă spre mâncare. [Căci] Dumnezeu împărtăşeşte 
bucuria şi sărbătorirea acestor lucruri cu sfinţii Săi, făcând 
ale Lui cele ale noastre, datorită extremei Sale iubiri de oameni, 
şi zice: Veniţi să mâncăm şi să ne bucurăm!"|. 

19. Dar fiul cel mai în vârstă se mânie. Gândeşte-te iarăşi 
la iudeii care s-au mâniat din pricina chemării neamurilor, 
la cărturarii şi fariseii care s-au scandalizat că Domnul i-a pri- 
mit pe păcătoşi şi a mâncat cu ei. lar dacă vrei să înţelegi aces- 
tea şi despre cei drepţi, ce-ar fi de mirare, atâta vreme cât cel 
drept nu cunoaşte bogăţia bunătăţii lui Dumnezeu, care este 

mai presus de toată mintea? De aceea [fiul cel mai în vârstă] 
şi este mângâiat de Părintele nostru, al tuturor, Care îl învaţă 
cele cuvenite, spunându-i: Tu întotdeauna eşti cu mine”, îm- 
părtăşindu-te de bucuria cea neschimbată. Trebuie însă să ne 
bucurăm şi să ne veselim: căci fratele tău acesta mort era şi a înviat, 
pierdut era şi s-a aflat”. Era mort prin păcat şi a înviat prin po- 
căință. Era pierdut, pentru că nu se găsea în Dumnezeu, însă 
s-a aflat şi a umplut de bucurie cerul, după cum este scris: bu- 
curie se face în cer pentru un păcătos care se pocăieşte“!. 

20. Care este pricina pentru care, mai cu seamă, s-a mâh- 
nit fiul cel mai în vârstă? Că mie, zice, niciodată nu mi-ai dat un 
ied, ca să mă veselesc împreună cu prietenii tăi. Când însă a venit fiul 
tău acesta, care ţi-a mâncat averea cu desfrânatele, ai junghiat pen- 
tru el vitelul cel îngrăşat”. Atât de mare este superioritatea da- 
rurilor lui Dumnezeu pentru noi, încât şi îngerii doreau să 
privească la cele ce ne-au fost dăruite prin întruparea Lui, 
după cum zice corifeul apostolilor, Petru“. Şi drepţii de ase- 
menea doreau să vină Hristos pentru ei, înainte de vreme — 
precum Avraam, care dorea să vadă ziua Lui”. Dar El nu a ve- 
nit atunci, şi când a venit, nu a venit ca să-i cheme pe cei drepţi, 
ci pe cei păcătoşi la pocăință“, şi, mai ales, [a venit] că să fie 
răstignit pentru ei, El Care a ridicat păcatul lumii”. Căci acolo 
unde s-a înmulțit păcatul, a prisosit harul”. 

21. Faptul că Dumnezeu nu dă drepţilor, atunci când aceş- 
tia cer, nici un ied, adică pe [nici unul dintre cei] păcătoşi, ni 
se vădeşte din multe alte situaţii, dar mai ales din exemplul 


sie] 5 31, 

% Lc. 15,32, 

a Ţie51b, zi 

35 Lc. 15, 29. 

5 Cf. Pt.1,12. 

se sigle 13, Jiu Liei 0245 In 8256. 
% Cf. Mt. 9, 13; Mc. 2, 17; Le. 5, 32, 
CL: 429. 

5 Rom. 5, 20. 


Oimilia a III-a 59 


Sfântului şi fericitului Carp”. Căci acesta nu numai că nu a fost 
ascultat când i-a blestemat pe unii oameni răi şi când spunea 
că nu e drept dacă trăiesc oamenii fără Dumnezeu şi care strâm- 
bă căile cele drepte ale Domnului, ci chiar a simţit pe propria 
piele mânia cea dumnezeiască şi a auzit unele cuvinte cu totul 
înfricoşătoare care l-au dus către cunoaşterea îndelungii răb- 
dări a lui Dumnezeu cea de negrăit şi mai presus de minte, cu- 
vinte care îl îndemnau nu numai să nu îi blesteme, ci chiar să 
se roage pentru cei care trăiesc în răutate, de vreme ce Dum- 
nezeu încă le mai oferă vreme de pocăință. Aşadar, ca să arate 
aceasta şi ca să înfăţişeze că dă daruri mari şi de invidiat celor 
ce se întorc prin pocăință, Dumnezeul celor care se pocăiesc, 
Tatăl îndurărilor”?, a alcătuit astfel această parabolă. 

22. Să [le] luăm, aşadar, şi noi, fraţilor, prin lucrarea po- 
căinţei şi să ne îndepărtăm de cel rău şi de mâncărurile lui. 
Să ne ţinem departe de porci şi de roşcovele care îi hrănesc, 
adică de patimile cele spurcate şi de cele în legătură cu aces- 
tea. Să stăm departe de păşunea cea rea, adică de reaua obiş- 
nuinţă, să fugim din ţara patimilor, care este necredinţa, pofta 
cea nesăturată şi necumpătarea, în care se află o foame foarte 
tare de cele bune, şi patimi mai rele decât foamea. Să alergăm 
către Tatăl nestricăciunii, către Dătătorul vieţii, mergând pe 
calea vieţii prin virtuţi. Căci acolo [pe cale] Îl vom afla ieşind 
în întâmpinarea noastră, din iubirea Sa de oameni; [Îl vom 
afla] dăruindu-ne iertarea păcatelor noastre, semnul preves- 
titor al nestricăciunii, arvuna moştenirii viitoare. Pentru că şi 
fiul risipitor, după cum am fost învățați de Mântuitorul, atâta 
vreme cât a fost în ţara patimilor, chiar dacă a cugetat şi a spus 
cuvintele pocăinţei, nu a dobândit nimic bun, până când, pă- 
răsind toate acele fapte ale păcatului, a venit alergând la tatăl 
său, şi obţinând cele mai presus de nădejdea sa, a rămas pen- 
tru restul vieţii întru totul în smerenie, arătând înfrânare, 


51 Cf. AyroA6piov 1ijs OpOod0tov Exxânoias, Atena, 1995, p. 247. 

lucrând cu dreptate şi păzind în el neatins harul cel înnoit 
de Dumnezeu. 

23. Pe care să-l dobândim noi toţi şi să-l păzim neîmpu- 
ținat, pentru ca în veacul ce va să fie să ne bucurăm împre- 
ună cu risipitorul cel mântuit în lerusalimul cel de sus, maica 
celor vii, Biserica celor întâi-născuţi, în Însuşi Hristos Domnul 
nostru, Cărui ] se cuvine slavă în veci. Amin. 


Omilia a IV-a 


La evanghelia [despre] cea de-a doua venire 
a lui Hristos; şi despre milostivire 
şi facerea de bine! 


1. În duminica trecută, prin parabola risipitorului mântuit, 
Biserica a făcut pomenire de neajunsa iubire de oameni a lui 
Dumnezeu pentru noi. În duminica de faţă ne învaţă despre 
înfricoşătoarea judecată viitoare a lui Dumnezeu, folosindu-se 
bine de ordinea [logică a lucrurilor] şi urmând cuvintele pro- 
fetice: Mila şi judecata voi cânta Ţie, Doamne”, şi: O dată a grăit 
Dumnezeu şi aceste două lucruri am auzit: că puterea este a lui 
Dumnezeu şi a Ta, Doamne, este mila, căci Tu dai fiecăruia după 
faptele lui. 

2. Aşadar, mila şi îndelunga răbdare preced judecata dum- 
nezeiască. Fiindcă Dumnezeu, de mai înainte având în Sine 
şi cuprinzând toată virtutea, şi fiind în acelaşi timp şi drept şi 
milostiv, pe bună dreptate, pentru că mila nu merge împreună 
cu judecata — după cum este scris: „Să nu fii milostiv faţă de 
sărac la judecată” —, [Dumnezeu] a împărţit pentru fiecare 
din acestea două un timp anume: timpul de faţă l-a rânduit 
ca vreme a îndelungii răbdări, iar [veacul] ce va să fie pen- 
tru răsplătire. Şi de aceea harul Duhului astfel a rânduit cele 


Cf. Mt. 25, 31-46, 
2 Ps. 100, 1. 

3 Ps. 61, 11. 

4 Cf. Pilde 24, 23. 

săvârşite [în timpul Postului] în Sfânta Biserică, ca învățând 
noi aceasta — şi anume că luăm iertarea păcatelor din cele [să- 
vârşite] aici —, să ne sârguim încă fiind în viaţa aceasta să do- 
bândim mila cea veşnică şi să ne facem vrednici de dumne- 
zeiasca iubire de oameni. Căci judecata aceea este lipsită de 
milă pentru cei ce nu au arătat milă”. 

3. Am vorbit de curând, mai înainte, despre milostivirea 
cea de neajuns a lui Dumnezeu pentru noi. Astăzi însă cuvân- 
tul ne va fi despre a doua venire a lui Hristos, precum şi de- 
spre judecata cea înfricoşătoare de atunci şi despre cele care 
se vor împlini atunci în chip negrăit, pe care ochiul nu le-a văzut, 
şi urechea nu le-a auzit şi la inima omului nu s-au suit — [dacă 
inima e] lipsită de părtăşia Dumnezeiescului Duh —, aceste lu- 
cruri depăşind nu numai simţirea omenească, ci şi mintea 
şi raţiunea omenească. Căci chiar dacă Acesta este Cel care ştie 
toate şi EI este Cel care va judeca tot pământul şi Care ne în- 
vaţă despre acestea, totuşi EI S-a coborât la puterea de [înţe- 
legere] a celor care sunt învăţaţi, dându-ne cuvinte potrivite. 
De aceea sunt introduse fulgerul, norii, trâmbiţa, tronul şi ce- 
lelalte asemenea acestora, chiar dacă noi aşteptăm ceruri noi 
şi pământ nou, după făgăduința Lui”, cele de acum (urmând) a 
se schimba. 

4. Dacă numai cele grăite, şi încă grăite cu scumpătate, 
umplu de frică şi groază sufletul celor care le ascultă cu înţe- 
lepciune, cine va putea suferi când aceste lucruri se vor îm- 
plini? În ce fel trebuie să trăim noi în sfintele petreceri şi în 
vieţuirile cucernice, aşteptând venirea zilei Domnului, zi în 
care, după cum zice dumnezeiescul Petru, cerurile arzând, vor 
fi nimicite, stihiile aprinse se vor topi, iar pământul şi lucrurile de 
pe el se vor mistui”? lar înainte de acestea va fi cumplita venire 
şi urgie a antihristului contra credinţei, care dacă nu ar fi scur- 


SCĂ. ae 23 
SI Cor.2,9. 

tată, fiind îngăduită doar puţin timp, nici un trup nu ar mai fi 
mântuit, după cum zice Domnul în Evanghelii. De aceea îi 
îndeamnă pe ai săi zicând: Privegheați în toată vremea, rugân- 
du-vă, ca să fiți socotiți vrednici să scăpați de toate acestea care vor 
să fie, şi să staţi înaintea Fiului Omului". 

5. Aşadar, toate acestea sunt pline de o groază copleşitoare. 
Însă pe cei care îşi pierd viaţa în necredinţă, în nedreptate şi 
în lene îi ameninţă lucruri şi mai înfricoşătoare decât cele spu- 
se, după cum zice şi Domnul Însuşi: Atunci vor plânge toate nea- 
murile pământului”. Neamuri ale pământului sunt cei care nu se 
supun Celui care a venit din cer, cei care nu-L cunosc şi nu-L. 
cheamă pe Tatăl cel ceresc şi nici nu-şi înalţă neamul către EI 
prin asemănarea faptelor. Şi iarăşi: Ca o cursă va veni ziua aceea 
peste toți care stau pe fața întregului pământ”, adică peste cei care 
sunt pironiţi de pământ şi de cele pământeşti prin destrăbă- 
lări, beţii, desfătări şi griji lumeşti, şi care se dedică în întregime 
frumuseţilor văzute în chip simţit, [adică] bogăției, slavei şi 
plăcerii. Prin expresia fața pământului face aluzie la plăcerea 
aparentă a acestuia [a celor pământeşti], iar prin expresia care 
stau arată stăruința lor [în iluzie] continuă şi adânc înrădăci- 
nată. Prin aceste cuvinte îi pune pe cei care păcătuiesc fără să 
se pocăiască până la sfârşit alături de cei sacrilegi, după cum 
şi Isaia a spus de mai înainte: Cei nedrepti şi cei păcătoşi vor arde 
Inolaltă, şi nu va fi cine să-(î) stingă”. Însă cetățenia noastră este 
în ceruri, de unde şi aşteptăm Mântuitor'*, spune apostolul. Voi 
nu sunteți din lumea aceasta'*, a spus Domnul către ucenicii 
Săi, cărora le zice iarăşi: lar când toate acestea se vor săvârşi, 


9 Mt. 24, 22; Mc. 13, 20. 
10 Lc, 21,36. 

= Mt. 24, 30. 

12 Le, 21, 35; Is. 24, 17-18. 

prindeți curaj şi ridicati capetele voastre, pentru că se apropie răs- 
cumpărarea voastră. 

6. Uitaţi-vă cum cei care trăiesc după Hristos sunt plini 
de bucurie şi de îndrăzneală negrăită pentru cele care vor fi 
imediat după acestea, în vreme ce cei care trăiesc după trup 
sunt plini de ruşine, durere şi tristeţe, după cum şi Pavel stri- 
gă zicând: Dumnezeu va da fiecăruia după faptele lui: vința veşnică 
celor ce prin stăruință în fapta bună caută slavă, cinste şi nestrică- 
ciune, iar celor care nu se supun adevărului şi se supun răutății, 
mânie şi furie; necaz şi strâmtorare peste tot sufletul omului care lu- 
crează răutatea”. Demult, pe vremea lui Noe, când păcatul se 
înmulțise şi stăpânea aproape tot neamul omenesc, s-a iscat 
potop de la Dumnezeu care a nimicit toată suflarea, fiind păs- 
trat numai cel drept şi casa lui pentru naşterea celei de-a doua 
lumi't. Şi după aceasta, când răutatea a crescut, iar Dumnezeu 
a tăiat-o în parte, făcându-i scrum pe sodomiţi prin foc”, cu- 
fundându-i în mare pe faraoniţi în chip minunat şi distrugând 
neamul cel fără de ruşine al iudeilor prin foame, discordie, 
războaie, boli şi pedepse amarnice. 

7. Doctorul nostru comun, deşi s-a folosit de leacuri şi me- 
dicamente aspre pentru neamul nostru, nu a lăsat deoparte şi 
cele plăcute şi care sunt folositoare fiind împreunate cu plă- 
cere, ci a ridicat Părinţi, a arătat Profeţi, a împlinit minuni, a 
dat lege, a trimis îngeri. Şi pentru că acestea erau slabe faţă de 
impulsul cel nestăpânit al răutăţii noastre, Însuşi Medicamen- 
tul cel mare care pune capăt păcatelor cele mari, Însuşi Cu- 
vântul lui Dumnezeu a plecat cerurile şi a venit pe pământ. Şi 
făcându-Se în toate ca noi, în afară de păcat”, a nimicit păca- 
tul în Sine, şi întărindu-ne, a tocit boldul păcatului?! iar pe 


1 Lc. 21,28. 

7 Rom. 2, 6-9. 

1 Cf. Fc. 6, 13-22. 
19 Cf. Ec. 19, 24-25, 
2 Cf. Evr. 4, 15, 

2 Cf.1 Cor. 15, 56. 

începătorii şi împreună-lucrătorii păcatului i-a făcut de ru- 
şine prin Crucea Sa, nimicind prin moarte pe cel care avea stă- 
pânirea morții”. 

8. Şi după cum în vremea lui Noe i-a potopit pe păcătoşi 
prin apă, la fel şi mai târziu a potopit păcatul prin dreptatea 
şi harul Său, şi S-a ridicat? pe Sine nemuritor, ca o sămânță şi 
pârgă a lumii veşnice şi ca un exemplu şi înfățișare a învierii 
celei nădăjduite de noi în chip nemincinos. Şi după ce a înviat 
şi a fost înălțat la ceruri, i-a trimis pe apostoli în lumea întrea- 
gă*, a arătat o mulţime nu uşor de numărat de mucenici, a sta- 
tomicit mulţime de învăţători, a descoperit adunări de cuvioşi. 
Şi iarăşi, după ce a făcut toate şi nu a lăsat deoparte nimic din 
cele care trebuiau să fie făcute, a văzut iarăşi răutatea ridicân- 
du-se atât de mult din pricina libertăţii alegerii noastre; sau 
mai degrabă atunci răutatea va fi văzută înălțându-se într-atât, 
încât oamenii se vor închina şi vor asculta de Antihrist”, pă- 
răsindu-L. pe Adevăratul Dumnezeu şi pe Hristosul Său; Acesta 
însă va veni din nou din ceruri cu putere şi cu slavă multă”, 
nemaiarătându-Se atunci îndelung răbdător, ci pedepsind pe 
cei care prin fapte rele, în vremea îndelungii Sale răbdări, şi-au 
adunat mânie. Şi pe cei care nu pot fi tămăduiţi îi va tăia de 
cei sănătoşi, ca pe nişte mădulare putrezite, şi îi va preda fo- 
cului. Iar pe cei ce sunt ai Lui îi va izbăvi de ocara şi de pe- 
trecerea cu oamenii răi, şi îi va face moştenitori ai împărăţi- 
ei cerurilor. 

9. Cel care a întemeiat toate, îndată după spurcata venire 
a lui Antihrist, va zdruncina toate, conform celor spuse de pro- 
fet: Încă o dată voi cutremura nu numai pământul, ci şi cerul? 
Aşadar imediat [după venirea lui Antihrist] zguduie lumea, 


22 Ever. 2, 14. 

% Cu sensul de „a înviat”. 

surpă hotarul cel mai de sus al universului, înfăşoară bolta 
cerească, amestecă pământul cu foc şi dărâmă toate; distruge 
de jos, cum se zice, temeliile întregii lumi, iar de sus trimite 
mulţimea stelelor“, ca nişte uragane cu neputinţă de descris, 
peste capetele celor care au făcut răul dumnezeu, pentru ca 
cei care cred în Antihrist să fie pedepsiţi prima dată prin aces- 
tea, ei în care mintea s-a înțepenit şi care din această pricină 
au crezut în cel potrivnic lui Dumnezeu ca în Dumnezeu. Apoi, 
arătându-Se cu slavă negrăită, prin glasul unei trâmbiţe uşor 
de recunoscut, va aduce la viaţă pe toţi”, precum odinioară 
printr-o suflare pe protopărinte, şi vor sta vii înaintea Lui toţi 
cei morţi din veac. Şi nu îi va duce pe cei nelegiuiţi la jude- 
cată şi nici nu îi va învrednici de vreun cuvânt. Căci nu se vor 
scula nelegiuiții spre judecată”, cum este scris, ci spre osândire. 
10. Vor fi supuse judecății toate ale noastre, după glasul 
Evangheliei citite astăzi: Când va veni Fiul Omului întru slava Sa 
şi toți sfinții îngeri împreună cu EP!. Căci la prima Sa venire sla- 
va dumnezeirii Sale a fost ascunsă sub trupul pe care l-a luat 
de la noi pentru noi, iar acum este ascunsă la Tatăl în cer, dim- 
preună cu trupul cel una cu Dumnezeu. Atunci însă se va des- 
coperi toată slava Sa. Căci de la răsărituri până la apusuri se 
va arăta strălucind, luminând marginile cu razele dumnezeirii, 
când trâmbiţa universală şi de viaţă făcătoare va răsuna peste 
tot şi va chema toate deodată la E]. A adus îngeri şi prima dată, 
dar în chip ascuns, reţinându-le zelul împotriva duşmanilor 
lui Dumnezeu. A doua oară însă îi va aduce pe faţă şi nu va mai 
tăcea, ci va învinui şi-i va da pedepselor pe cei necredincioşi. 
11. Când va veni Fiul Omului întru slava Sa şi toți sfinții îngeri 
împreună cu El, atunci va şedea pe tronul slavei Sale”?. (Aceasta) 
astfel a văzut-o de mai înainte Daniel şi a grăit: lată, zice, au 


2% Cf. Mt. 24, 29; Mc. 13, 25. 

2 Cf. Mt. 24, 31; 1 Tes. 4, 16. 

fost aşezate tronuri şi Cel vechi de zile S-a aşezat. Şi am văzut pe 
cineva ca Fiul Omului venind pe norii cerului şi ajungând până la 
Cel vechi de zile. Şi Lui ] S-a dat toată cinstea şi puterea. Mii de mii 
îi slujeau Lui şi miriade de miriade stăteau înaintea Lui”. În acord 
cu aceasta şi Sfânta Evanghelie spune că atunci vor fi adunate 
toate neamurile înaintea Lui. Şt-i va despărți pe unii de alții, după 
cum desparte păstorul oile de capre. Îi numeşte oi pe cei drepți, 
ca unii care sunt blânzi şi aşezaţi şi merg pe calea cea netedă 
a virtuţilor bătătorită de E] şi care au devenit asemenea Lui. 
Pentru că şi El Însuşi a fost numit miel de către Înaintemergă- 
torul şi Botezătorul: Iată mielul lui Dumnezeu Care ridică pă- 
catul lumii!*. lar capre îi numeşte pe cei păcătoşi, ca unii care 
sunt insolenţi şi fără rânduială, ducându-se pe marginile abrup- 
te ale păcatului. Şi pe cei dintâi, zice, îi va pune de-a dreapta 
Sa, ca unii care sunt lucrători ai faptelor de-a dreapta, iar pe cei- 
lalţi care nu sunt aşa, îi va pune de-a stânga. Atunci va spune 
Împăratul, zice [Evanghelia], şi nu adaugă care împărat sau 
al cui împărat, pentru că nu este altul în afară de El. Căci chiar 
dacă acolo vor fi mulţi domni şi împărați, unul este cu adevărat 
Domn, unul este Împărat, Cel care prin fire este Stăpânul uni- 
versului. Va zice, aşadar, atunci Singurul Împărat celor de-a 
dreapta Sa: Veniți, binecuvântații Tatălui Meu, moşteniți împărăția 
cea gătită vouă de la întemeierea lumii”. 

12. Într-adevăr, întemeierea lumii de la început a avut în 
vedere acest lucru şi cu acest scop [a lucrat] voința aceea ce- 
rească şi din veci a Tatălui — potrivit căreia Îngerul Sfatului cel 
Mare” al Tatălui l-a făcut pe om ca fiinţă vie nu numai după 
chipul Său, ci şi după/spre asemănarea Sa proprie, ca să poa- 
tă cândva să primească mărimea împărăției cereşti, fericirea 

dumnezeieştii moşteniri, desăvârşirea binecuvântării Părin- 
telui de sus, [voinţă] prin care s-au făcut toate cele văzute şi 
nevăzute. Căci nu a spus [de la întemeierea] lumii sensibile, 
ci a spus în mod nedefinit [de la întemeierea] lumii, atât cea 
cerească, cât şi cea pământească. Dar nu numai aceasta, ci şi 
dumnezeiasca şi negrăita chenoză, felul teandric de viețuire, 
Pătimirile cele mântuitoare, tainele toate, cu acest scop au fost 
de mai înainte rânduite cu grijă şi în chip cu totul înțelept, ca 
cel care datorită lor se arată credincios în vremurile de acum 
să audă de la Mântuitorul: Bine, slugă bună, peste puține ai fost 
credincioasă, peste multe te voi pune; intră întru bucuria Domnului 
tău”. Veniţi, aşadar, spune, de moşteniţi şi lumea cea statornică, 
şi care rămâne, şi cerească, voi care v-aţi folosit bine, conform 
voii Mele, de lumea cea pământească, stricăcioasă şi trecătoare. 
Căci flămând am fost şi Mi-aţi dat să mănânc, însetat am fost şi 
Mi-aţi dat să beau, străin am fost şi M-aţi primit, gol am fost şi M-aţi 
îmbrăcat, bolnav şi M-aţi cercetat, în temniță am fost şi ați venit 
la Mine“. 

13. Acum [se naşte] întrebarea din ce pricină a amintit doar 
de milostivire, pentru care a şi dat binecuvântarea şi moşteni- 
rea şi împărăţia aceea. Dar pentru cei care ascultă cu înţelep- 
ciune, nu a amintit doar de milostivire. Din pricină că mai sus 
i-a numit pe cei care lucrează [cele ale milosteniei] oi, prin 
această denumire dă mărturie în cazul lor despre asemănarea 
cu E] şi despre toată virtutea lor şi despre faptul că sunt gata 
fără încetare să [meargă] la moartea pentru ceea ce este bun. 
După cum şi El Însuşi [a fost] ca o oaie spre junghiere şi ca un 
miel fără de glas înaintea celui care-l tunde", precum este scris. 

14. Aşadar, acestora, care sunt astfel, le proslăveşte facerea 
de bine. Căci trebuie ca cel care va moşteni împărăţia aceea veş- 
nică să o aibă şi pe aceasta, care este dovadă şi rod al dragostei, 

ca pe o coroană aşezată deasupra tuturor celorlalte virtuţi. 
Lucrul acesta l-a arătat Domnul şi prin parabola celor zece 
fecioare“. Căci nu au intrat în cămara de nuntă cea dumneze- 
iască toate câte se găseau [acolo], ci doar cele care s-au împo- 
dobit cu fecioria, care nu putea fi plinită fără asceză şi cum- 
pătare, şi multe şi felurite alte lupte pentru virtute. În plus, ele 
țineau în mâini şi candele aprinse, [adică] mintea lor şi cu- 
noaşterea cea neadormită din minte, [cunoaştere] susţinută şi 
menţinută în partea practică a sufletului, care este închipuită 
de mâini, şi care este oferită lui Dumnezeu pentru toată viaţa 
şi este unită cu strălucirile cele de acolo. Trebuie însă şi ulei din 
belşug pentru a menţine aprinse candelele. lar uleiul este dra- 
gostea, corifeul virtuţilor. Şi după cum dacă ai aşeza temeliile 
şi ai zidi zidurile, dar nu ai pune şi acoperişul, le-ai lăsa nefo- 
lositoare pe toate acestea, în acelaşi fel, dacă ai dobândi toată 
virtutea, dar nu ai dobândi şi dragostea, toate celelalte virtuţi 
vor fi nefolositoare şi în zadar. Dar şi acoperişul casei nu poate 
fi construit fără cele care îl susţin. 

15. Aşadar, Domnul le dă moştenirea Sa unora ca aceştia, 
care şi-au pecetluit celelalte virtuţi cu faptele iubirii, şi care fie 
au alergat către dragoste printr-o viaţă fără prihană, fie au scă- 
pat către aceasta prin pocăință. Dintre aceştia, pe primii eu îi 
numesc fii, ca unii care sunt păzitori ai naşterii tainice din nou 
care vine de la Dumnezeu, iar pe ceilalţi îi numesc năimiţi, ca 
unii care, prin ostenelile cele de multe feluri ale pocăinţei şi ale 
smereniei au chemat înapoi harul, ca pe o răsplată. De aceea, 
după ce a expus mai întâi în sfintele evanghelii în chip felurit 
cele legate de judecată, mai apoi introduce cele legate de dra- 
goste, ca una care împlineşte sau înalță virtuțile enumerate acolo. 

Dar cei drepţi vor răspunde, zicând: Doamne, când Te-am 
văzut flămând şi Te-am hrănit, sau însetat şi Ţi-am dat să bei? Când 
Te-am văzut străin şi Te-am primit, sau Sol şi Te-am îmbrăcat? Când 
Te-am văzut bolnav sau în temniță şi am venit la Tine?*. Vedeţi 


2 Cf. Mt. 25, 1-13, 
Mt, 25, 37-39, 

că cei de-a dreapta sunt numiţi şi drepţi? Aşadar, mila [le vine] 
din dreptate şi împreună cu toată dreptatea. Vedeţi că celor 
drepţi li se atestă şi o altă virtute, pe lângă plinătatea iubirii, 
şi anume smerenia, ca un zid de apărare înălţat la timpul po- 
trivit? Căci ei susţin cu tărie că nu sunt vrednici de vestirea 
[faptelor lor] şi de laudă, ca unii care nimic bun nu au lucrat, 
deşi se mărturiseşte că nu au lăsat nesăvârşit nimic [din ce- 
le bune]. 

16. De aceea socotesc că Domnul le răspunde deschis, ca 
să-i arate că sunt aşa şi să fie înălțaţi prin smerenie, şi să gă- 
sească, pe bună dreptate, harul de la Cel care-l dă din belşug 
celor smeriţi: Căci Domnul celor mândri le stă împotrivă, iar celor 
smeriţi le dă har“. Care şi acum zice către aceştia: Amin spun 
vouă: întrucât ați făcut unuia dintre aceşti frați ai Mei prea mici, 
Mie Mi-aţi făcut”. Îl numeşte prea mic din pricina sărăciei şi 
a puţinătăţii, şi frate pentru că şi El, după trup, trăieşte astfel 
pe pământ. 

17. Ascultaţi şi vă bucuraţi, toţi cei care sunteţi săraci şi în 
nevoi, căci pentru aceasta sunteţi fraţi ai lui Dumnezeu. Şi chiar 
dacă fără voia voastră sunteţi săraci şi în puţinătate, faceţi-vă, 
cu voia voastră, prin răbdare şi mulțumire, ceea ce este bun. 
Ascultaţi, cei bogaţi, şi doriţi-vă sărăcia cea fericită, ca să vă fa- 
ceţi moştenitori şi fraţi ai lui Hristos mai adevăraţi decât cei 
săraci fără voia lor. Căci şi Acesta cu voia Sa a sărăcit pentru 
noi. Ascultaţi şi gemeți voi, cei care-i dispreţuiţi pe fraţii voştri 
care rău pătimesc, sau mai degrabă pe fraţii lui Dumnezeu, şi 
care nu daţi din cele pe care le aveţi din abundență celor care 
au nevoie de hrană, de adăpost, de haină, de îngrijirea cuvenită, 
şi care nu vă cheltuiţi prisosul pentru lipsa acelora. Sau mai 
degrabă să ascultăm şi să gemem noi. Căci şi eu însumi, care 
vă grăiesc vouă acestea, sunt învinuit de către conştiinţa mea 
că nu sunt cu totul în afara patimii. Fiindcă în vreme ce mulţi 


14 Pilde 3, 34; lac. 4,6; 1Pt.5,5. 
15 Mt. 25, 40. 

suferă de frig şi sunt în lipsuri, eu sunt îndestulat şi îmbrăcat. 
Dar cu mult mai mult sunt vrednici de jale cei care au comori 
mai multe decât nevoia lor de zi cu zi şi le păstrează sau se 
străduiesc să le mărească, deşi li s-a poruncit să-l iubească 
pe aproapele ca pe ei înşişi, şi să nu-i socotească pe aceştia ca 
țărâna. Căci ce altceva este aurul şi argintul pe care aceştia îl 
iubesc mai mult decât pe fraţii lor? 

18. Dar să ne întoarcem şi să ne pocăim, şi să facem de obște 
[cele ale noastre], ajutând cu cele pe care le avem la nevoile 
fraţilor săraci care sunt printre noi. Şi chiar dacă vom decide 
să nu ne golim de toate cele pe care le avem, măcar să nu le ţi- 
nem pe toate pentru noi în chip nemilos, ci să facem [aceasta], 
iar pentru ceea ce nu am reuşit să facem să ne smerim înain- 
tea lui Dumnezeu, şi vom dobândi de la EI iertarea — iubirea 
Sa de oameni plinind lipsa noastră —, ca să nu auzim, să nu fie, 
glasul care curmă orice nădejde. Căci atunci, zice, va zice celor 
de-a stânga Sa: „Plecaţi de la Mine, blestemaţilor!”. Ce cumplit! De- 
părtaţi să fiţi de la viață, lepădaţi să fiți de la desfătarea (raiului), 
lipsiţi să fiți de lumină!“. 

19. Dar nu numai aceasta, [ci vor auzi] şi: Duceți-vă de la 
Mine, blestemaţilor, în focul cel veşnic, gătit diavolului şi îngerilor 
lui“. Căci după cum cei de-a dreapta vor avea viaţă, şi o vor avea 
din prisosinţă — viaţă prin aceea că vor fi împreună cu Dum- 
nezeu, şi [viaţă] din prisosinţă prin faptul că vor fi continuu 
fii şi moştenitori ai Împărăției Sale —, la fel şi cei de-a stânga, 
ratând viaţa cea adevărată prin îndepărtarea de Dumnezeu, 
vor avea parte de un rău mai prisositor, prin aceea că vor fi rân- 
duiţi cu demonii şi vor fi daţi focului pedepsitor. 

20. Ce fel de foc este acesta, care arde şi trupurile, şi fiin- 
țele raţionale care sunt în trupuri, şi duhurile cele netrupeşti, 
chinuindu-le şi în acelaşi timp ţinându-le fără de moarte, foc 
prin care şi focul nostru va fi mistuit, după cum este scris: 


Sf Mt. 82 M6.-22, 1342590; 
* Mt. 25, 41. 

stihiile/elementele care ard se vor mistui'? Ce adaos de durere 
aduce lipsa de nădejde a unei izbăviri? Pentru că focul acela 
este veşnic! Şi apoi ce este [acest curent] violent care îi poartă? 
Căci zice [Scriptura] că un râu poartă acel foc, ducându-l, după 
cum se pare, mereu mai departe de Dumnezeu. De aceea nu 
a zis: duceți-vă, ci duceți-vă de la Mine, blestemaților”. Căci mult 
aţi fost blestemaţi de săraci. Pentru că dacă aceia au suferit, 
voi sunteţi vrednici de blestem. Duceţi-vă, zice către aceia, în 
focul cel pregătit nu vouă, ci diavolului şi îngerilor lui”. Căci nu 
aceasta este voinţa Mea dintru început, nu spre aceasta v-am 
făcut, nu pentru voi am pregătit focul. Focul cel nestins a fost 
aprins pentru demonii care sunt într-o obişnuinţă neschimbată 
a răului; de aceştia [insă] v-a legat şi pe voi cugetarea voastră 
cea lipsită de pocăință, cea asemenea lor. Aşadar, împreună 
vieţuirea voastră cu îngerii cei răi este din voia voastră. Căci 
flămând am fost şi nu Mi-aţi dat să mănânc, însetat am fost şi nu 
Mi-ati dat să beau, străin am fost şi nu M-aţi primit, gol şi nu M-ați 
îmbrăcat, bolnav şi în temnită şi nu M-ati cercetat. Pentru că, 
după cum, fraţilor, dragostea şi faptele dragostei sunt plinirea 
virtuţilor, la fel şi ura şi faptele urii — felul de viețţuire lipsit de 
compasiune şi cugetarea care nu vrea să împartă - sunt plinirea 
păcatului. Şi după cum virtuțile urmează iubirii de oameni şi i 
se asociază, la fel şi cele rele [urmează şi se asociază] urii de 
oameni. Pentru aceasta şi doar din această pricină sunt con- 
damnaţi [cei nemilostivi]. 

21. Am vrut, aşadar, să spun că nu este nici o dovadă mai 
mare a urii, decât a prefera argintul prisositor în locul fratelui. 
Dar văd că răutatea scoate la iveală un semn şi mai mare al urii 
faţă de oameni. Căci sunt unii care nu numai că nu fac milos- 
tenie din cele pe care le au din belşug, dar şi acaparează cele 


pal [5 fă ea paie 
“ Mt. 25, 4]. 
59 DAE 2541. 

străine. Să socotească, aşadar, aceştia, din sentința îndreptată 
împotriva celor care nu miluiesc şi ce vor păţi, şi ce vor pătimi, 
şi de ce osândă de nedescris şi de nepurtat vor fi vrednici, şi 
să se țină departe de nedreptate şi să-L îmblânzească pe Dum- 
nezeu prin faptele pocăinței. Atunci, aceia [nemilostivii] însă 
vor răspunde: Doamne, când Te-am văzut flămând, sau însetat, sau 
străin, sau gol, sau bolnav, sau în temniţă şi nu Ţi-am slujit?”. 

22, Vedeţi că şi acest din urmă rău, mândria, este legat de 
felul de viaţă lipsit de compasiune, după cum şi smerenia este 
legată de compasiune? Cei drepţi fiind lăudaţi datorită fa- 
cerii de bine, se smeresc mai mult, şi nu se îndreptăţesc. Cei- 
lalţi însă, fiind acuzaţi de Cel Nemincinos din pricina lipsei de 
îndurare, nu cad la pământ, smerindu-se, ci vorbesc împotrivă 
şi se îndreptățesc. De aceea vor şi auzi: Amin, zic vouă, întrucât 
nu ați făcut unuia dintre aceştia prea mici, nici Mie nu Mi-aţi făcut”. 
Şi astfel vor merge aceştia, zice [Scriptura], la osânda veşnică, iar 
cei drepți la viata veşnică”. 

23. Să ne milostivim, aşadar, de noi înşine, fraţilor, prin mi- 
lostivirea faţă de fraţi, să dobândim compasiune prin compa- 
siune, să facem binele ca să primim binele. Răsplata e aseme- 
nea [cu ceea ce dăm, căci primim]: facere de bine, iubire de oa- 
meni, dragoste, milă, compasiune, dar nu este egală [cu ceea 
ce dăm] prin vrednicia şi mărimea superiorității. Pentru că tu 
dai din cele pe care le are un om, şi atât cât poate un om să lu- 
creze binele, însă primeşti înapoi însutit din comorile cele ce- 
reşti şi nesecate, şi [iei şi] viaţa veşnică, şi ţi se face binele din 
cele pe care [poate Dumnezeu să le dea] şi atât cât poate Dum- 
nezeu să lucreze binele: Cele pe care ochiul nu le-a văzut, şi ure- 
chile nu le-au auzit şi la inima omului nu s-au suit”. 

24. Să ne sârguim să dobândim bogăţia bunătăţii. Să cum- 
părăm cu puţini arginţi moştenirea cea veşnică. Să ne temem 


52 Mt. 25, 44. 
55 Mt, 25, 45. 
5 Mt. 25, 46. 

de pe acum de sentinţa împotriva celor nemilostivi, ca să nu 
fim osândiţi atunci pe baza ei. Să nu ne temem că vom deveni 
săraci dacă facem milostenie. Căci vom auzi de la Hristos: 
Veniți, binecuvântații Tatălui Meu, moşteniti Împărăția. Să ne 
temem de aceasta, şi să facem toate, ca să nu ne arătăm că sun- 
tem în afara dragostei faţă de Dumnezeu din pricina neîndu- 
rării noastre. Căci cel care nu iubeşte pe fratele său pe care îl vede, 
cum va iubi, zice evanghelistul, pe Dumnezeu pe Care nu L-a 
văzut?”. Şi cel care nu-L iubeşte pe Dumnezeu cum va putea 
să fie împreună cu Dumnezeu? lar cel care nu este împreună 
cu EI va fi dus departe de El. Şi cel care se duce de la El va că- 
dea, cu siguranţă, în gheenă:*. 

25. Dar noi să arătăm faptele dragostei faţă de fraţii noştri 
în Hristos, milostivindu-ne de cei săraci, întorcându-i pe cei 
căzuţi în rătăcire — pe care ai putea-o numi şi rătăcire şi sărăcie -, 
făcând dreptate celor nedreptăţiţi, încurajându-i pe cei care 
zac în slăbiciune, fie că pătimesc aceasta din cauza vrăjmaşilor 
văzuţi şi a bolilor, fie [că suferă] din pricina duhurilor nevăzute 
şi a patimilor de necinste, cercetându-i pe cei aruncaţi în închi- 
soare, dar şi suportându-i pe cei care ne greşesc, iertând unii 
altora dacă cineva are vreo plângere împotriva cuiva, după cum 
şi Hristos ne-a iertat nouă. Şi pe scurt, în tot chipul şi cu toate 
faptele şi cuvintele noastre pe care le putem avea, să arătăm 
dragoste unii către alţii, ca să dobândim şi dragostea din par- 
tea lui Dumnezeu şi să fim binecuvântaţi de El şi să moştenim 
împărăţia cea cerească şi veşnică făgăduită nouă şi gătită pen- 
tru noi de la întemeierea lumii. 

26. Pe care fie ca toţi să o dobândim, cu harul şi cu iubirea 
de oameni a Domnului nostru lisus Hristos, [Căruia I se cu- 
vine] împreună cu Tatăl şi cu Duhul Sfânt, cinste şi slavă în 
vecii vecilor. Amin! 


55 Mt. 25, 34. 
“7 In 4,20. 

La Întâmpinarea Domnului Dumnezeului şi 
Mântuitorului nostru Iisus Hristos, în care 
se face pomenire şi despre înfrânare, 
şi despre răutatea care îi este potrivnică 


1. Cu toţii aveam înainte de Hristos blestemul acela stră- 
moşesc şi osânda comună care, din strămoşul nostru cel unul, 
s-a revărsat peste toţi, răspândindu-se în neamul [omenesc] 
ca dintr-o rădăcină şi fiind moştenit în fire. Şi fiecare om, prin 
cele pe care el însuşi le făcea, îşi atrăgea din partea lui Dum- 
nezeu fie osândire, fie laudă, asupra propriei sale persoane. 
Însă în privinţa acelui blestem comun şi a osândirii şi a moş- 
tenirii rele căzute de sus peste el — şi prin el peste toţi descen- 
denţii lui —, nu putea face nimic. 

2. Dar a venit Hristos, eliberatorul firii noastre, Care, trans- 
formând blestemul comun în binecuvântare comună şi luând 
firea noastră vinovată din Fecioara fără prihană şi ipostaziind-o 
în Sine nouă, fără a mai fi părtaşă la vechea sămânță, a arătat-o 
fără de vină şi îndreptată, astfel încât cei născuţi din El după 
Duh să rămână mai apoi cu toţii în afara acelui blestem stră- 
moşesc şi a osândirii. Dar ce? Nu dă [din] harul Său fiecăruia 
dintre ipostasele noastre şi nu ia fiecare de la El iertarea pro- 
priilor sale păcate întrucât nu a luat un ipostas dintre noi, ci 
a luat firea noastră [pe care] a înnoit-o, unind-o cu Sine în pro- 
priul Său ipostas? Dar cum [să nu facă aceasta], Cel care vrea 
întru totul ca toţi să fim mântuiţi şi Care S-a pogorât pentru 
toţi plecând cerurile, şi Care S-a întors în ceruri, după ce, prin 


76 Sfântul Grigorie Palama 


faptele, cuvintele şi Pătimirile Sale ne-a arătat toată calea mân- 
turii, trăgându-i acolo pe cei care au crezut în El? Aşadar, nu 
numai pentru firea pe care o are de la noi prin unirea cea de 
nedespărţit, ci şi pentru fiecare dintre cei care cred în EI, a hă- 
răzit această răscumpărare desăvârşită. Şi a făcut aceasta şi nu 
a încetat să o facă, împăcându-ne prin Sine cu 'Tatăl', condu- 
cându-ne înapoi pe fiecare către ascultare şi vindecând com- 
plet neascultarea. 

3. Pentru acestea, aşadar, a rânduit dumnezeiescul Botez 
şi ne-a dat legi mântuitoare, a vestit tuturor pocăinţa şi [ne-a] 
dat trupul şi sângele Său. Căci nu firea pur şi simplu, ci ipos- 
tasul fiecăruia dintre cei credincioşi primeşte botezul şi vieţu- 
ieşte conform dumnezieştilor porunci şi se face părtaş pâinii 
celei dumnezeiesc-lucrătoare şi potirului. Aşadar, prin acestea 
Hristos ne-a îndreptăţit în chip ipostatic? şi ne-a dus înapoi la 
ascultarea faţă de Părintele Cel Preaînalt. lar firea aceasta, 
pe care a luat-o de la noi, a înnoit-o, şi a înfăţişat-o Tatălui sfin- 
țită, îndreptăţită şi ascultătoare întru toate, prin cele pe care El 
Însuşi, fiind unit cu ea după ipostas, le-a făcut şi le-a suferit în 
ea. Printre acestea se numără şi ceea ce noi sărbătorim astăzi 
la un loc, şi anume urcarea sau suirea la acel templu vechi pen- 
tru curăţire, întâmpinarea de către Simeon cel de Dumnezeu 
inspirat, mărturisirea Anei cea dedicată pe viaţă templului. 

4. Căci după naşterea cea din Fecioară a Mântuitorului şi 
după tăierea împrejur cea după lege în a opta zi, când s-au îm- 
plinit zilele curățirii lor, după legea lui Moise, L-au adus în lerusa- 
lim, aşa după cum zice Evanghelistul Luca, ca să fie înfățişat 
Domnului, după cum este scris în Legea Domnului. A fost tăiat 
împrejur după Lege, a fost adus după Lege, a fost înfăţişat 
după cum este scris în Legea Domnului şi a fost adus jertfă 
conform celor spuse în Legea Domnului. 


2 Ofer a5 10 ee 5 3/6. 
* Ca ipostasuri sau persoane. 

5. Vedeţi că Făcătorul Legii şi Stăpânul este întru toate 
ascultător Legii? Ce împlineşte prin acestea? Face firea noastră 
ascultătoare întru toate Tatălui, vindecă complet neascultarea 
noastră cea din fire, preschimbă blestemul din ea în binecu- 
vântare. Căci după cum în Adam era întreaga noastră fire, 
tot aşa şi în Hristos, şi după cum prin Adam cel din pământ, 
noi toţi cei care din el am luat existenţa ne-am întors în pământ 
şi am coborât, vai, în iad, la fel, prin Adam cel din cer, după cum 
spune apostolul, toţi am fost chemaţi în cer“ şi am fost făcuți 
vrednici de slava şi harul de acolo. Acum însă, zice, viața voas- 
tră este, în chip tainic, ascunsă cu Hristos în Dumnezeu. Când însă 
Hristos se va arăta, la a doua Sa arătare şi venire, atunci voi toți 
vă veţi arăta în slavă”. Toţi. Care? Cei care au fost făcuţi fii prin 
Hristos întru Duhul şi care au arătat prin faptele lor că sunt 
copiii Lui duhovniceşti. 

6. Când s-au împlinit zilele curățirii lor, L-au dus ca să-L înfă- 
tişeze Domnului. Care ei? Legea se referă la părinţi şi la cei năs- 
cuți din împreunarea trupească, [spunând] că au nevoie de cu- 
rățire, după cum şi psalmistul zice: În fărădelegi m-am zămislit 
şi în păcate m-a născut maica med”. Întrucât însă aici nu era vorba 
de părinţi, ci doar de cea care a dat naştere, şi aceasta fecioară, 
şi de naşterea unui copil zămislit fără sămânță, nu era nevoie 
deloc de curăţire, ci şi aceasta era o faptă a ascultării, [ascul- 
tare] care a restaurat firea cea neascultătoare şi a îndepărtat 
pedeapsa pricinuită de neascultare. Aşadar, când s-au împlinit 
zilele curăţirii lor, L-au dus pe prunc ca să fie înfățişat Domnului“, 
ca să Îl închine şi să facă cunoscut că e primul născut, după 
cum este scris în Legea Domnului: Tot cel de parte bărbătească 
care deschide pântecele, sfânt lui Dumnezeu se va chema”. 


* CF Doral 502, 

5 Col. 3, 3. 

* Cf. leş. 13, 2, 12, 15; 34, 19; Le. 2, 23. Sfântul Grigorie parafrazează tex- 
tele biblice indicate. Folosește aici de fapt un fragment din cântarea a no- 
ua din canonul utreniei praznicului Intâmpinării Domnului (axionul). 

7. Într-adevăr, Acesta este Singurul Care, deschizând pân- 
tecele la zămislire, a fost purtat în pântece fără împreunare, 
numai prin salutarea şi vestirea lui Dumnezeu, pe care Fecioara 
le-a primit în auz printr-un înger. De ce dar Legea [spune]: tot 
cel de parte bărbătească care deschide pântecele'*? Precum sunt 
mulţi care sunt numiţi profeți şi mulţi care sunt numiţi unşi — 
după cum spune Dumnezeu prin profetul: Nu vă atingeti de 
unşii Mei şi nu vicleniți împotriva profeților Mei"! —, însă Unul este 
Unsul [Hristosul] şi Unul singur Profetul acesta, la fel se zice 
că tot întâiul născut deschide pântecele, deşi Cel care deschide 
cu adevărat pântecele este Acesta, Singurul Sfânt al lui Israel. 
L-au adus, zice, ca să dea jertfă, după cum s-a zis în Legea Domnului, 
o pereche de turturele sau doi pui de porumbei”?. 

8. Perechea de turturele, indicând înfrânarea'? părinţilor, 
stătea oarecum în legătură cu cei care erau uniţi prin legea că- 
sătoriei. lar cei doi pui de porumbei, fiind fără experienţa îm- 
preunării, indicau în chip clar pe Fecioara, pe Cel Născut din 
această Fecioară, precum şi faptul că este fecioară până la sfârşit. 
Şi uită-te la acrivia Legii: vorbeşte despre o pereche de turturele!*, 
făcând aluzie la cei care sunt uniţi prin căsătorie, însă se fereşte 
să spună aceasta şi despre puii de porumbei. Căci sunt fără 
experienţa împreunării şi Fecioara, şi Cel Născut. lar Legea, 
vestind de mai înainte, de demult, naşterea cea feciorească, pro- 
feţeşte acestea'”, şi prin astfel de lucruri prefigurează această 
[naştere]. lar când Cel născut în chip minunat a fost adus acum 
la templu, Duhul Sfânt a pregătit alte turturele şi alți pui de po- 
rumbei, mai potriviţi. Cine sunt aceştia? Simeon şi Ana, care, 
fie dacă spune cineva că sunt pui de porumbei datorită faptului 


1 A se vedea nota precedentă. 

1! Ps, 104, 15; 1 Par. 16, 22. 

"5 Cu sensul de înfrânare, castitate conjugală (sexualitatea care nu de- 
păşeşte limitele căsătoriei). Nuanţele sunt aplicabile în întreg textul omiliei. 

14 je, 24. 

că sunt întru totul prunci faţă de păcat, fie că zice că sunt tur- 
turele, datorită extremei lor înfrânări, bine zice. 

9. Dar Simeon, ca să parcurgem pe scurt cuvintele Evan- 
gheliei, care era om drept şi evlavios şi căruia î se vestise de mai îna- 
inte de Duhul Sfânt, fiind acum mişcat de Acesta, a venit în 
Templu, L-a întâmpinat şi L-a luat în braţe pe Acest Prunc ce- 
resc şi pământesc; l-a adus, ca unui Dumnezeu, imn şi cerere, 
rugându-L să-l slobozească în pace de trup, şi a vestit tuturor 
că Acesta este lumina cea mântuitoare, afirmând că este pus 
spre căderea celor care nu cred şi spre ridicarea celor care cred 
îm EI, 

10. Apoi, a vorbit şi cu Fecioara şi Maica Pruncului, arătân- 
du-i că prin durerea pricinuită de Crucea copilului său se va 
arăta că este mamă după fire a Pruncului care acum e [deopo- 
trivă] Dumnezeu şi om, şi că, lămurind [astfel] gândurile cele 
ambigue cu privire la copil, le va şterge din inimile [oameni- 
lor]'5. Căci şi Solomon a demonstrat care este adevărata ma- 
mă a copilului, [mamă] despre care exista o ambiguitate, ple- 
când de la durerea iscată de suferinţa copilului, de la adânca 
mâhnire a acesteia pentru copil şi de la compasiunea pentru 
acesta!”, 

lar profeteasa Ana a lui Fanuil, văduvă în vârstă de 
optzeci şi patru de ani, care stăruia în posturi şi în rugă- 
ciuni şi nu părăsise niciodată templul, fiind atunci mai cu 
seamă inspirată de Duhul Sfânt, Îi mulțumea lui Dumne- 
zeu şi binevestea izbăvirea celor care o aşteptau, arătând că 
această izbăvire era chiar Pruncul acesta”. 

11. Duhul Sfânt a trimis de mai înainte astfel de turturele 
raţionale ca să-L întâmpine pe Hristos Care venea la Templu 
şi ne-a arătat ce fel trebuie să fie cei care-L. primesc pe Hristos, 


18.1.c,.226, 

7 Cf. Le. 2, 28-32. 

18 Cf. Le, 2, 34-35. 

:9 Cf. III Rg, 3, 16-28. 
2 Lc, 2, 36-38, 

şi cum trebuie să fie aceia şi acelea care au părăsit viaţa con- 
jugală, precum şi aceia care şi-au pierdut soțiile. Căci şi această 
Ana a lui Fanuel era văduvă, dar cra şi profeteasă. Cum a fost 
posibil? Pentru că, părăsind grijile lumeşti şi pământeşti, nu 
s-a depărtat de Templu. Pentru că petrecând zi şi noapte în 
postiri, privegheri, rugăciuni şi psalmodieri, avea o viaţă fără 
de prihană. De aceea L-a şi recunoscut în chip corespunzător 
pe Domnul atunci când a venit, pe Domnul pe care-L lăudase 
prin fapte, după cum spune şi profetul către El: Cânta-voi şi voi 
merge cu pricepere pe cale fără prihană. Când vei veni la mine??.. 

12. Astfel trebuie să fie aceia şi acelea care, din pricina unei 
văduvii cinstite care urmează căsătoriei, aleg, să se apropie de 
viaţa feciorească sau să trăiască în mănăstire. Aşadar, dacă 
dispreţuieşti a doua căsătorie ca fiind întru totul inferioară, 
ține-mi-te strâns de intenţie şi mergi pe urmele celor care de 
la început şi până la sfârşitul vieţii nu s-au căsătorit. Şi Petru 
a avut soacră?, dar nu a fost lăsat în urmă de loan cel feciorelnic 
atunci când a alergat la mormântul cel dătător de viață”. Ba 
sunt unele aspecte în care l-a şi întrecut [pe acesta], pentru că 
a fost statornicit corifeu al corifeilor de către Stăpânul cel co- 
mun. Către o astfel de înălțime [te] poartă dorinţa când trece 
de la trup la duh. 

13. Tu însă fii atent ca nu cumva, stând departe de [căsă- 
torie], ca de ceva ordinar, şi neajungând la [viaţa feciorelnică], 
ca la ceva la care e dificil de ajuns, să aluneci pe alăturea şi să 
cazi fără de veste, ca unul care nu ai nici cele după lege, nici 
cele mai presus de lege, ci cele pe lângă lege. Şi dacă pe cei 
care sunt văduvi, dacă nu trăiesc în înfrânare, îi declarăm buni 
de condamnat, şi chiar dacă se unesc prin nunta a doua în chip 
legal, noi nu îi socotim întru totul fără reproş — Pavel ar zice că 


iai ec Tal 9 9 244 

* Cf. Mt. 8, 14; Mc. 1, 30; Le. 4, 38. Neasumarea fecioriei sau a vădu- 
viei duce la degradări. Vieţuirea celui căsătorit atinge de multe ori idea- 
lul vieţii în feciorie. 

* In 20, 3-6. 

şi-au călcat credința cea dintâi? —, cu cât mai mult vor fi vrednici 
de osândă cei care preferă căsătoriei legiuite plăcerea cea ne- 
legiuită, şi cei care trăiesc cu femei şi nu se leapădă de curvie? 
De curvia care a adus acel potop universal peste aceia care de 
la început au fost numiţi chiar fii ai lui Dumnezeu%, [de cur- 
via] care a adus foc din cer peste sodomiţi*, care a adus înfrân- 
gerea israeliților de către moabiţi şi acel măcel al multor oameni”, 
şi care, socotesc eu, ne aduce acum înfrângerile din partea nea- 
murilor şi suferinţele şi nenorocirile de multe feluri care vin 
dinăuntru şi din afară. 

14. Primii pe care Scriptura i-a numit fii ai lui Dumnezeu 
sunt descendenţii lui Enos, care cel dintâi şi-a pus nădejdea că 
va fi chemat cu numele Domnului”. Acesta era fiu al lui Set, al 
cărui neam era separat de neamul cel blestemat din pricina 
lui Cain, şi petrecea în înfrânare. Pentru ei a mai stat lumea 
atunci, până când, după cum este scris, văzându-le pe fiicele 
oamenilor — adică pe cele din neamul lui Cain -— că sunt fru- 
moase, şi fiind biruiţi de frumuseţea lor cea curvească, şi-au 
luat pentru ei [soţii]”” dintre toate cele pe care le-au ales şi au 
învăţat lucrurile lor rele. Înmulțindu-se [atunci] răutatea pe 
pământ, a venit potopul şi a măturat toate”. Şi dacă atunci Noe 
şi fiii lui Noe nu ar fi fost găsiţi trăind pe pământ în înfrânare — 
lucru evident, căci fiecare bărbat avea o singură femeie, cu 
care a şi intrat în corabie" —, nu ar fi rămas nici o rădăcină sau 
ceva de la care să se înceapă naşterea a doua a lumii”. 

15. Vedeţi că din cauza curvarilor lumea aceasta putea fi 
distrusă, dacă nu ar fi fost păstrată datorită celor înfrânaţi? 


* 1 Tim. 5, 11-12; 1 Cor. 7, 27, 39-40. 
25 Cf. Fe.6, 1-7. 

28 Cf. Fc. 13, 13; 18, 20; 19, 5-25. 

2 Cf. Ec, 25, 1-9. 

2% ke. 4,26. 

2 Of Peaa, 

39 (87 Res6) Zisu, 

a Sf He] 3, 

22 Cf. Mt. 19, 28. 

lar cei care nu sunt vrednici nici de lumea prezentă, ca unii 
care o transformă în dezordine, cum să nu fie izgoniți şi din 
veacul viitor, fiind predaţi focului gheenei, ca unii care nu s-au 
împotrivit focului plăcerilor lumeşti — dacă acum nu se gră- 
besc să-l stingă prin pocăință şi să spele cu lacrimi pângăririle 
survenite în urma [acestor păcate]? Şi să nu fie ignorat nici 
faptul că, dacă nu se vor grăbi să se împotrivească patimii prin 
pocăință, şi vor continua, vor fi daţi [unor patimi] şi mai rele, 
ruşinoase şi împotriva firii — care sunt odraslele poftei curveşti 
şi care atrag aici focul gheenei, ca să-i smulgă de aici pe cei des- 
frânaţi [şi să-i ducă] în pedeapsa veşnică. 

16. Cine nu ştie de sodomiţi şi de aprinderea lor cea atât 
de nelegiuită spre curvie şi de ploaia neobişnuită de foc ce 
a venit asupra lor, şi de pieirea lor“? Adesea o cetate întreagă 
suferă din cauza unui singur om desfrânat, aşa cum a fost în 
cazul celor din Sichem, care au fost cu totul distruşi de fiii lui 
Iacov pentru că Sichemul o răpise pe Dina, fiica lui lacov*. Dar 
ca să-i lăsăm deoparte pe cei de dinainte de Lege: nu stabi- 
leşte Legea însăşi ca mireasa care nu va fi găsită fecioară să fie 
ucisă cu pietre, iar fata preotului care a curvit să fie arsă cu 
foc“? Nu opreşte ea ca plata curviei să fie oferită în templul 
Domnului”? Când israeliţii s-au însoţit în chip desfrânat cu 
moabitencele, douăzeci şi trei de mii au pierit de sabie într-o 
singură zi. De aceea şi marele Pavel ne zice: Nu desfrânați aşa 
cum s-au desfrânat unii dintre ei şi au căzut într-o singură zi două- 
zeci şi trei de mii”. Astfel sunt pedepsele pentru curvie şi îna- 
inte de Lege, şi în timpul Legii, şi prin Lege. 

17. Dar ce [va fi] cu noi care am primit poruncă să ne răs- 
tignim trupul dimpreună cu patimile şi cu poftele”, dar cădem 


33 Cf, Fe. 19, 1-25. 

2 Cf, Ec. 34, 2-31. 

35 Cf. Lev. 21,9. 

35 Deut. 23, 18. 

3 |Câr, 10,82 Ef Nun. 25, 1-9leş..32,28; 
35 Cf. Gal. 5, 24, 

iarăşi în aceleaşi fapte pentru care va veni mânia lui Dumnezeu 
peste fiii necredinţei”? Noi, care am fost îndemnați să omorâm 
mădularele noastre cele pământeşti: curvia, necurăţia, patima 
rea şi pofta“, şi care nu băgăm în seamă îndemnul? Dacă ni- 
mic altceva [nu ne va mişca], nu ne vom teme în cele din urmă 
de urgiile lui Dumnezeu care vin de jos, de sus, care au avut 
deja loc sau de cele veşnice care ne ameninţă? Nu ne vom ru- 
şina de arătarea în trup a Soarelui dreptăţii“!, Hristos, încât să 
umblăm cuviincios, ca ziua? Nu vom tremura în faţa pedep- 
selor, osândirilor şi îndemnurilor Apostolului? Nu ştiţi, zice, 
că sunteți templu al lui Dumnezeu, şi Duhul Sfânt locuieşte în voi? 
De va strica cineva templul lui Dumnezeu, şi Dumnezeu îl va stri- 
ca pe el”. Şi iarăşi spune: Faptele trupului sunt cunoscute, şi acestea 
sunt curvia, necurăția, destrăbălarea şi celelalte asemenea, pe care 
vi le spun dinainte, precum dinainte v-am şi spus, că cel care face unele 
ca acestea nu va moşteni Împărăția lui Dumnezeu“. Şi iarăşi: Ştiţi 
bine că tot curvarul, sau necuratul, sau lacomul, care este idolatru, 
nu are moştenire în Împărăţia lui Hristos şi a lui Dumnezeu“. Şi: 
Aceasta este voia lui Dumnezeu: sfințirea noastră, ferirea de curvie, 
Căci nu ne-a chemat Dumnezeu spre necurăţie, ci spre sfințire. De 
aceea, cel care disprețuieşte acestea, nu un om disprețuieşte, ci pe Dum- 
nezeu Care ne-a dat Duhul Sfânt“. 

18. Şi cine va putea aduna într-o listă toate glăsuirile apos- 
tolilor şi profeților cu privire la aceasta? Ce le porunceşte Apos- 
tolul celor care trăiau în înfrânare, şi care datorită acestui lucru 
făceau parte din mădularele lui Hristos? V-am scris în epistolă, să 
nu vă amestecați cu curoarii”. Şi pentru că aceia nu s-au ruşinat 


3 Col. 3,6. 

% Col. 3,5. 

1 Mal. 3, 20. 

2 Rom. 13, 13. 
%3 1 Cor, 3, 16-17. 
“4 Gal. 5, 19,21. 
%Bf.5,B. 

15 | Tes. 4, 3, 7-8. 
1] Cor.5,9, 

de la sine, Pavel îi îndeamnă pe ceilalţi să îi evite şi să îi facă 
de ruşine, spunându-le: Dacă vreunul numit frate este curvar, să 
nu mâncaţi împreună cu el. Vezi că cel care se tăvăleşte în cur- 
vie este o pată obștească pentru Biserică”, şi de aceea trebuie 
ca toţi să îl evite pe unul ca acesta şi să-l alunge? Pavel însuşi 
l-a dat Satanei pe curvarul din Corint“ şi nu a îngăduit dra- 
gostea faţă de el, şi nu l-a primit până ce nu a arătat îndes- 
tulă pocăință”. 

19. Scapă, omule, şi mântuieşte-ţi sufletul tău de astfel de 
rele, prezente şi viitoare, şi de astfel de despărţiri, atât în vea- 
cul viitor, cât şi în cel de faţă. Căci neamul lui Esau a fost pro- 
scris pentru că [Esau] a fost curvar şi sacrileg”, iar Roboam 
a fost lipsit de mare parte de împărăție”, pentru că Solomon, 
cel care l-a născut, chiar dacă a fost nebun după femei”, a mu- 
rit fără să sufere el însuşi una ca aceasta”, datorită lui David" 
care cu şuvoaie de lacrimi şi cu alte fapte ale pocăinţei a şters 
îndestul vina pe care şi-a pricinuit-o o singură dată. 

20. Fugiţi de curvie”, fraţilor, porunceşte iarăşi Apostolul. 
Dacă Samson ar fi fugit de curvie, nu şi-ar fi pierdut puterea 
dimpreună cu părul capului, căzând în mâinile Dalidei, nu 
i-ar fi fost scoşi ochii şi nu şi-ar fi frânt viaţa în chip rău îm- 
preună cu cei de alt neam”. Dacă cei conduşi de Moise — 
strategul şi legislatorul - ar fi fugit de curvie, nu ar fi ajuns 
să jertfească lui Baal-Peor”, să mănânce din jertfa pentru cei 


4 | Cor.5, 11. 

* Cf. III Rg. 2, 43; III Rg. 12, 1-24. 

4 Cf. II Rg. 2, 1-4; Neem. 13, 26. 

* Şi s-a abătut asupra lui Roboam nenorocirea. 
s Cf. III Rg. 2, 34. 

s7 ] Cor. 6, 18. 

5 Cf. Jud. 14,1 ş.u. 

morţi“ şi să cadă atât cât au căzut. Dacă Solomon ar fi fugit de 
curvie, nu s-ar fi îndepărtat de Dumnezeu Care l-a pus împă- 
rat şi l-a făcut înţelept, şi nici nu ar fi înălțat temple idolilor“. 

21. Vedeţi că patima curviei îl duce pe om la lipsa de evla- 
vie? Nici frumuseţea Suzanei care i-a ademenit pe judecătorii 
cei bătrâni din Babilon nu ar fi triumfat asupra lor mai târziu 
şi nu i-ar fi acoperit cu lovituri de pietre, dacă aceştia ar fi fugit 
de la început departe de pângărire şi nu s-ar fi uitat în chip des- 
frânat la ea în fiecare zi?. Nici Olofern nu ar fi zăcut mort în 
chip lamentabil cu gâtul tăiat dacă mai întâi, aşa cum este scris, 
sandaua luditei n-ar fi răpit ochiul său, şi frumusețea ei nu i-ar fi 
înrobit sufletul“. De aceea şi lov spune: Am făcut legământ cu 
ochii mei, şi nu-i voi ridica spre o fecioară“. Cu atât mai mult [nu 
vom ridica ochii] spre o femeie indecentă, fie ea liberă de că- 
sătorie sau măritată. 

22. Practică, o, omule, fie celibatul cel iubit de Dumnezeu, 
fie căsătoria cea dată de Dumnezeu. Bea apă din fântânile tale, 
sau ca să zic acum ceva mai potrivit, doar din fântâna ta, şi fă 
acest lucru cu înfrânare. Ţine-te departe cu totul de băutura 
cea stricată. Aceasta este apa Styxului, care este o ramură a flu- 
viului Acheron, plină de otravă aducătoare de moarte şi care 
are puterea de a distruge, căci prin natura sa îi trage pe cei care 
beau din ea pe cornişa iadului sau mai degrabă în adâncurile 
lui. Fugi de mierea de pe buzele destrânate. Căci este iscusită 
să aducă moartea cea necuviincioasă, care este separarea de 
Dumnezeu. Despre aceasta zice şi David: Ai nimicit pe tot cel 
care se desfrânează [departe] de Tine. 

23. Este necesar, aşadar, ca cel al cărui trup a devenit tem- 
plu al lui Dumnezeu prin dumnezeiescul Botez şi în care locuieşte 


* Cf Nur: 25523 Ps. 105; 28-08..9; 10. 
s Cf. III Rg. 2,24. 

* Cf. Ist. Sus. 5-62. 

5% Judita 16,9. 

Duhul lui Dumnezeu să fie curat sau să se curățească, şi ast- 
fel să rămână mereu nepângărit, fiindu-i suficiente plăcerile 
cele îngăduite, şi să se sârguiască spre dobândirea neprihă- 
nirii şi a înfrânării, fugind de curvie şi de toată necurăţia, ca să 
rămânem veşnic, bucurându-ne, cu Mirele cel fără prihană în 
cămările de nuntă cele nepângărite, cu rugăciunile Aceleia 
care L-a născut întru feciorie spre mântuirea noastră, Pururea 
Fecioara, Preacurata, şi Maica cea Preaslăvită, acum şi puru- 
rea şi în vecii vecilor. Amin. 

Îndemnătoare la post, în care se face pe 
scurt [cuvânt] şi despre naşterea lumii 


1. Şarpele cel inteligibil şi începător al răului este foarte abil 
şi extrem de versatil în răutate, sau mai degrabă întru totul 
ingenios. Are mijloacele cu care să împiedice scopul şi fapta 
noastră cea bună de la început. Şi dacă nu poate să o împiedice 
de la început, cunoaşte alte maşinaţiuni prin care o face nefo- 
lositoare chiar când aceasta este în plină desfăşurare. Şi dacă 
nu poate să o facă nefolositoare când este gata aproape pe ju- 
mătate, cunoaşte iarăşi alte trucuri şi modalităţi prin care să 
o facă deşartă după ce a fost săvârşită şi să o arate fără de câş- 
tig, sau mai degrabă păgubitoare pentru cei care nu sunt foarte 
atenţi. Prima dată arată greutatea şi dificultatea virtuţii, şi de 
aici stârneşte în noi lene şi deznădejde, ca şi cum am avea de 
întreprins lucruri grele şi cu neputinţă de făcut, şi de aceea 
[am fi] incapabili să punem în practică intenţia noastră. Apoi, 
dă naştere şi neîncrederii în răsplăţile făgăduite de Dumnezeu 
celor care se luptă. 

2. Dar noi, fraţilor, prin bărbăţia sufletului, prin zel şi prin 
credinţă, să sărim peste această cursă, având în minte că după 
cum nici pământul nu dă roade folositoare fără osteneli, la fel 
nici sufletul nu va dobândi ceva plăcut lui Dumnezeu şi mân- 
tuitor, fără lupte duhovniceşti. Şi dacă se poate găsi un pământ 
care să nu fie potrivit pentru a fi lucrat, în schimb tot sufle- 
tul raţional este prin fire potrivit pentru virtute. Şi dacă prin 

blestemul strămoşesc am fost osândiţi să trăim în osteneală şi 
trudă, şi nu este cu putinţă a fugi de aceasta, să facem din ne- 
cesitate o ocazie de cinste şi să-l aducem lui Dumnezeu de 
bunăvoie ceea ce este al nostru fără voie. Să le dăm pe cele 
vremelnice în schimbul celor care durează, să primim în locul 
celor înfricoşătoare pe cele foarte folositoare, transformând 
osteneala vremelnică într-un mijloc de procurare a odihnei veş- 
nice. Căci dacă ne vom osteni de aici pentru virtute, vom do- 
bândi cu siguranţă în veacul viitor odihna cea făgăduită. Pentru 
că este vrednic de crezare Cel care ne-a făgăduit-o, Care este 
şi grabnic ajutător al celor care sunt gata să intre în lupta pentru 
virtute. lar dacă ajută Acesta, Care pe toate le poate, ce nu va 
putea fi împlinit din toate [cele ce ne sunt puse înainte]? 

3. Dar când, cugetând noi la acestea, purcedem cu râvnă 
la faptele virtuţii, acel [duh] rău, ştiind că binele nu este bine 
când nu este săvârşit bine, se străduieşte să ne convingă să nu 
săvârşim lucrarea binelui conform unui scop plăcut lui Dumne- 
zeu şi nici spre lauda cea de la Dumnezeu, ci spre a fi văzuţi 
de oameni, astfel încât [fapta bună] să fie lipsită de răsplata cea 
de la Dumnezeu şi de darurile cele duhovniceşti şi cereşti”. Noi 
însă să arătăm şi această osteneală a lui lipsită de biruinţă, cu- 
getând atât la mărimea răsplătirilor pentru cei care viețuiesc 
în chip plăcut lui Dumnezeu, cât şi la lipsa de valoare a faptului 
de a plăcea oamenilor, care nu poate fi comparată nici cu mă- 
rimea aceea viitoare a slavei dumnezeieşti, dar nu este vred- 
nică de vreo consideraţie nici chiar faţă de mizeria şi descom- 
punerea cărnii. 

4. Dar şi după această victorie împotriva lui, acel începă- 
tor al răutăţii ne atacă pe dedesubt cu mândria, ca și cu o pră- 
pastie extremă şi peste măsură de rea, sugerându-ne gânduri 
de îngâmfare şi convingându-ne să ne semeţim, ca şi cum am 
fi obţinut virtutea prin puterea şi înţelepciunea noastră. Dar 
noi să ne aducem aminte că Adevărul-Insuşi spune: Fără de 


: Cf. Mt. 6, 1-4. 

Mine nu puteti face nimic”, şi astfel să respingem feluritele ma- 
şinațiuni ale celui rău, lucrând şi bine lucrând binele şi cunos- 
când cu smerenia cuvenită, că după cum, dacă cineva care are 
mir de mult preț într-un vas, dacă îl aruncă pe o murdărie, sau 
dacă o murdărie cade în vas, deopotrivă mirul devine nefolo- 
sitor şi se pierde, la fel este şi cu virtutea: fie că cineva o res- 
pinge şi o aruncă departe de la el prin nelucrare, fie o amestecă 
cu răutatea atunci când o lucrează, în ambele cazuri o face ne- 
folositoare şi o distruge, 

5, Acestea vi le spun acum pentru dragostea voastră, din 
pricina vremii postului, ca să păstrăm pentru noi înşine această 
perioadă neamestecată cu nici o răutate. Căci şi acelui fariseu 
din Evanghelic, chiar dacă a postit tot timpul de două ori pe 
săptămână, postul nu i-a folosit cu nimic, pentru că amestecase 
[cu postul] trufia şi judecarea aproapelui”. Totuşi, din această 
cauză [nevrednicia fariseului] nu înseamnă că postul este ne- 
folositor. Căci Moise, Ilie şi Însuşi Domnul au arătat celor care îl 
săvârşesc în chip bine plăcut lui Dumnezeu şi cum se cuvine 
cât este de folositor! 

6. Căci Moise a postit multe zile în munte. Dar treziți-vă 
cugetul, vă rog, şi înălțaţi-vă acum, când [vă] este dat timpul 
potrivit, la suişurile lui Moise către Dumnezeu pe munte, ca 
urcând din nou prin ele pe cale, să fiţi înălţaţi împreună cu 
Hristos, Care nu mai urcă pe munte, ci urcă la cer şi ne ia îm- 
preună cu El. Aşadar, Moise a postit patruzeci de zile pe munte, 
şi după cum este scris L-a văzut pe Dumnezeu în chip“ şi nu 
în ghicitură. Şi a vorbit cu El şi a conversat, aşa cum cineva 
vorbeşte cu prietenul său”, a fost învăţat de EI şi i-a învăţat pe 
toţi despre EI, că Acesta este Cel care este de-a pururi şi Care 
nu merge către ceea ce nu este, ci pe toate cele care nu sunt le 
cheamă [la starea] de [lucruri] care sunt, şi pe toate le-a creat 


* Tail 5, 

3 Cf AB loa 

* Cf. leş. 24, 18. 

* Cf. leş. 33, 11; Deut, 34, 10. 

din cele care nu erau* şi nu îngăduie ca [acestea] să cadă [ia- 
răși] în ceea ce nu este. El este Cel care prima dată, la un semn 
şi doar cu voinţa Lui, a produs deodată din cele ce nu erau” în- 
treaga zidire sensibilă. Căci zice: la început a făcut Dumnezeu 
cerul şi pământul, [dar] nu întru totul gol şi nici fără toate cele 
care sunt pretutindeni între ele. Pentru că pământul era ames- 
tecat cu apă şi amândouă purtau ca într-un pântece aer, vieţui- 
toare şi plante, după speciile lor, iar cerul [avea în el] diferite 
lumini şi focuri, din care s-a constituit universul. 

7. Aşadar, astfel a făcut Dumnezeu cerul şi pământul, ca o ma- 
terie care primeşte totul şi care este capabilă să poarte toate, 
pe drept respingându-i departe pe cei care rău socotesc că ma- 
teria preexistă de la sine. Apoi, bine lucrând şi împodobind 
universul, a distribuit în şase zile ordinea proprie acestuia şi 
potrivită fiecăruia dintre cele care erau ale Lui şi care umpleau 
lumea Lui, separând pe fiecare doar cu porunca Sa şi scoțând 
ca dintr-o comoară ascunsă, în specii, cele ce erau puse în ea. 
Şi a aranjat şi a alcătuit acestea în chip armonios şi corespun- 
zător unul faţă de altul, fiecare faţă de toate şi toate faţă de 
fiecare. lar pământului celui nemişcat, ca unui centru, i-a pus 
de jur împrejur un cerc foarte înalt, şi în chip cu totul înţelept 
[I-]a legat prin cele din mijloc [de] cerul cel mereu mişcător, 
ca acelaşi univers să rămână în acelaşi timp şi fix, şi mişcător. 
Căci fiind puse în totalitate în cerc corpurile care sunt mereu- 
mişcătoare şi care se mişcă foarte repede, în mod necesar ceea 
ce este nemişcat obţine locul din mijloc, având imobilitatea 
drept contrabalanţă pentru mişcare, ca sfera universului să 
nu-şi schimbe locul ca un cilindru. 

8. După ce Meşterul cel desăvârşit a atribuit fiecăreia din- 
tre marginile Universului o astfel de poziţie, a fixat şi a pus în 
mişcare acest cosmos întreg, ca să zicem aşa, în chip ordonat. 


SCENE Mac. 7, 28: 
7 Cf. II Mac. 7, 28. 
S Real szi! 
*Fe.1,1. 

A atribuit de asemenea proprietăţi celor care se află între aceste 
două margini, punând sus şi rânduind ca toate cele uşoare, 
active şi care [pot] să [producă] schimbări spre folosul celor 
care se află jos să străbată aerul şi să se învârtă mereu împre- 
ună cu hotarul cel mai de sus al universului, în chip identic şi 
foarte bine ordonat. Sunt aşezate în chip foarte înțelept atât de 
sus față de mijloc, încât [fiind astfel] suspendate, să slăbească 
suficient excesul de frig din acesta [din zona de mijloc], [în 
vreme] ce propriul [lor] exces de căldură este ţinut la locul său. 
Şi limitează într-un fel excesul mişcării rapide a marginilor 
celor mai de sus, mişcându-se ele însele distinct în sens con- 
trar, şi ţin pe loc aceste [margini] printr-un curs contrar, şi ne 
oferă deosebirile perioadelor anului care ne sunt foarte utile, 
măsurile intervalelor de timp şi, pentru cei care înţeleg, cu- 
noaşterea lui Dumnezeu Care a zidit, a rânduit şi a împodobit 
[toate acestea]. A poruncit, aşadar, ca unele să se prindă astfel 
în horă în aer, în partea mai de sus, făcând în chip dublu multe 
mişcări de rotaţie, atât spre frumuseţea lumii, cât şi pentru 
[a oferi] foloase de multe feluri. lar pe altele le-a pus jos în ju- 
rul centrului, [adică] pe cele care au greutate şi au o fire pasivă, 
care prin natura lor există şi [apoi] dispar, care sunt separate 
şi agregate, şi când se acţionează asupra lor se schimbă [şi] mai 
mult spre a fi folositoare, punându-le în ordine şi pe acestea, 
şi rațiunea unora faţă de altele, aşa încât pe drept cuvânt în- 
tregul acesta să fie numit cosmos. 

9, Astfel a fost introdusă în creaţie o primă [zidire] din cele 
care sunt, apoi după prima o alta, şi după aceasta iarăşi alta, 
şi aşa în continuare, iar după toate [a apărut] omul, care a fost 
socotit de Dumnezeu vrednic de o mai mare cinste şi purtare 
de grijă, atât înainte de a fi plăsmuit, cât şi după plăsmuire, drept 
pentru care întreg universul acesta sensibil a luat fiinţă înainte 
de el, pentru el, [iar] Împărăţia cerurilor, îndată de la înte- 
meierea universului, a fost gătită, înainte de el, pentru el! 


:0 Cf. Mt, 25, 34, 

Sfatul [treimic] cu privire la el a precedat [zidirea sa]'!, şi a fost 
plăsmuit cu mâna şi după chipul lui Dumnezeu'?, ca să nu fie cu 
totul din materia aceasta şi din universul cel sensibil, la fel 
ca celelalte vieţuitoare, ci doar trupul lui [să fie aşa], în vreme 
ce sufletul [să fie] din cele mai presus de lume, sau mai degrabă 
de la Dumnezeu Însuşi, printr-o suflare negrăită, ca ceva mare 
şi minunat, care întrece totul, care se ridică deasupra [tuturor] 
şi este conducător a toate, capabil de a-L. cunoaşte pe Dumne- 
zeu şi în acelaşi timp de a-L. primi şi de a-L, arăta, şi mai cu 
seamă [ca ceva care este] rezultatul măririi celei preaînalte 
a Ziditorului. Ca atare, avea atunci drept loc de locuire raiul, 
sădit în chip special de Dumnezeu”, şi avea parte de dumne- 
zeieştile vederi şi convorbiri faţă către faţă, şi a primit acolo 
sfat şi poruncă de la Dumnezeu, care-i statornicea postul cel 
cuvenit în acel loc'*, pe care, dacă avea să-l păzească şi să îl 
ţină, urma să rămână nemuritor, lipsit de trudă şi fără durere 
pentru totdeauna. 

10. Dar, vai, în locul acestei porunci şi a acestui sfat, omul 
a ales [să asculte] de bunăvoie de uneltirea şarpelui începător 
al răutăţii, şi călcând postul cel poruncit, a luat moartea în lo- 
cul vieţii veşnice!”, iar în schimbul locului bucuriei celei ne- 
întinate a luat locul acesta al păcatului, [loc] vânturat de mul- 
te pătimiri şi plin de nenorociri, sau mai degrabă a fost con- 
damnat la iad şi la întunericul de acolo. Şi firea noastră ar fi 
rămas în străfundurile acelea, în abisurile acelui şarpe care de 
la început a înşelat[-o], dacă nu ar fi venit Hristos. Şi începând 
cu postul'S, a abolit la sfârşit tirania aceluia, eliberându-ne şi 
readucându-ne la viaţă. Lucrul acesta l-a profeţit şi Moise”. 


feel 28. 

123 PeI D7IRE2 7. 

PICORE 20 Baa, 

2 Cf. Te. 2, 16-17. 

15 Cf. Fe. 3,17. 

15 ff ME.4, 2 le,4,2; Mc. 1,13. 

1? Cf. Deut. 18, 15, 18-19; Fapte 3, 22; 7, 37. 

Căci postind acolo, pe munte, a primit tablele cele făcute de 
Dumnezeu, iar după aceea [a primit din nou] legea cea scrisă 
de degetul lui Dumnezeu'€, pe cel de-al doilea rând de table!”. 
În acord cu această lege a dat învățătură poporului cel sfânt, 
şi toate cele ale lui Hristos le-a arătat de mai înainte în mod 
evident prin faptă şi le-a prevestit, arătându-se eliberator şi sal- 
vator al neamului lui Avraam, după cum Hristos avea să fie 
mai târziu [eliberator şi mântuitor] al [întregului] neam omenesc. 

11, Iar Ilie, postind şi el patruzeci de zile”, L-a văzut pe Dum- 
nezeu pe munte, nu în foc, aşa cum Îl văzuseră mai înainte bă- 
trânii lui Israel?!, ci, depăşind vederea cea din foc prin postul 
cel plăcut lui Dumnezeu, L-a văzut pe Domnul în glasul unei 
adieri uşoare care trece”, fiind [astfel] mai aproape de cuvân- 
tul Domnului care spune: Duh este Dumnezeu şi cei care | se în- 
chină trebuie să 1 se închine în Duh şi adevăr”. Căci glasul prefi- 
gura adevărul şi propovăduirea Adevărului Însuşi care a răsu- 
nat [până] la toate marginile lumii, în vreme ce adierea care 
trecea prefigura pe Duhul şi harul [Lui]. Dar Ilie a luat şi pu- 
tere din vederea cea [din vremea] postirii, ca să ungă un profet 
în locul său, să-i dea acestuia îndoit harul pe care îl dobândise 
el, şi să se înalțe de la pământ în văzduh“, ceea ce era fără în- 
doială o prefigurare clară a înălțării lui Hristos de la pământ 
la cer, care avea să se întâmple mai târziu”. 

12. Hristos Însuşi, postind, a biruit cu putere pe ispititorul 
cel comun”, şi distrugând puterea aceluia asupra omului şi 
nimicind cu totul tirania lui, a eliberat firea noastră şi l-a făcut 


15 Cf. leș. 31, 18. 

* Cf. leș. 34, 1-4. 

29 II] Rg. 19, 8. 

2 Cf. leş. 24, 9-10; Deut. 5, 23. 

22 Cf II Rg. 19, 12. 

23 In 4, 24. 

2 Cf.IV Rg.2, 9-11. 

5 Cf. Fapte 1, 9-11. 

28) Cf. Mt. 4, 1-11; Mc. 1, 13, Le. 4, 1-13. 

pe acela o [simplă] jucărie pentru cei care aleg să trăiască după 
Evanghelia Lui; a împlinit cele grăite de mai înainte de profeţi 
şi prin faptele Sale a atribuit harul şi adevărul celor care s-au 
făcut atunci de către aceia în chip simbolic. 

13. Vedeţi darurile postului şi prin ce mijloace şi de câte 
[bunătăţi] şi de cât de mari [bunătăţi] ne-a învrednicit? Dar 
şi din contrariul postului, care este lăcomia la mâncare şi lip- 
sa de cumpătare, se poate vedea folosul postului. Căci în cele 
două săptămâni care au trecut, lăcomia la mâncare şi mai ales 
lipsa de cumpătare au pus stăpânire pe cetate, şi îndată [s-au 
pricinuit] tulburări, şi strigăte, şi încăierări, şi zarvă, şi cântece 
curveşti, şi dansuri satanice, şi râsete obscene. Dar săptămâna 
aceasta a venit postul şi pe toate le-a schimbat într-o stare mai 
de cinste, alungând grijile cele costisitoare ale deşertăciunii şi 
oprind truda pentru pântecele rămas fără lucrare. [Postul] ne-a 
schimbat, [îndreptându-ne] către faptele pocăinţei şi convin- 
gându-ne să muncim nu pentru hrana cea stricăcioasă, ci pen- 
tru hrana care rămâne spre viaţa veşnică. 

14. Unde sunt acum tăierile animalelor necuvântătoare, 
mirosurile de carne friptă, mâncărurile cele bogate şi ostenelile 
bucătarilor? Unde sunt cei care străbat străzile şi cu glasurile 
lor cele necurate împut aerul? Unde sunt cei care bat [din tobe] 
şi cântă din fluier prin case şi pe la mese şi cei care le sunt de- 
votaţi şi li se adaugă aplaudând, şi care, în [sunet] de timpane 
şi de fluiere, se umplu fără control din [mâncărurile] puse îna- 
inte? Unde sunt cei care îşi petrec zilele şi nopţile în petreceri, 
care cercetează unde este de băut, care-şi ţin companie unii 
altora la beţie şi la faptele cele ruşinoase ale beţiei? Când se 
statorniceşte postul, toate cele rele se duc şi toate cele bune 
vin în locul lor. În locul cântecelor spurcate, acum gura cântă 
un psalm sfânt. În locul râsetelor nedemne, acum sunt de faţă 
tristeţea cea mântuitoare şi lacrimile. În locul drumurilor lip- 
site de rost şi a vagabondajelor, [acum] există un singur drum 
comun pentru toţi, şi anume cel către sfânta biserică a lui 
Hristos. Căci după cum lăcomia pântecelui face să răsară roiul 

cel fără de număr al păcatelor, la fel postul este rădăcina tu- 
turor virtuţilor şi început al poruncilor dumnezeieşti. 

15. Cu adevărat lipsa de cumpătare este în acelaşi timp un 
rău şi vechi, şi nou, chiar dacă în timp nu precede postul care 
o contrabalansează. Din cauza lipsei de cumpătare a strămo- 
şilor noştri în rai şi prin dispreţuirea postului dintru început, 
a intrat moartea în lume şi a împărăţit păcatul”, care a adus cu 
el condamnarea firii noastre, de la Adam până la Hristos”. Din 
cauza lipsei de cumpătare a urmaşilor lui Adam din lumea 
aceasta a noastră şi a dispreţuirii cumpătării de dinainte a venit 
potopul peste tot pământul. Ce i-a zis atunci Dumnezeu lui Noe? 
Nu va rămâne Duhul Meu în oamenii aceştia, căci sunt numai] tru- 
puri”. Care este fapta celor ce au căzut în starea de a fi [doar] 
trupuri? [Oare] nu lăcomia pântecelui, beţia, moliciunea şi toate 
relele care ies din ele? Din cauza destrăbălării blestemate şi 
a lipsei de cumpătare a celor din Sodoma, s-a coborât peste ei 
potop de foc din cer”. Căci, zice profetul lezechiel, aceasta a fost 
fărădelegea sodomiților, şi anume că s-au destrăbălat în belşug de 
pâine”! Căci de la destrăbălarea aceasta” şi necunoscându-şi 
firea, au alunecat în împreunări împotriva firii. Ce l-a lipsit pe 
Esav, primul născut al lui lacov, de drepturile de întâi născut 
şi l-a îndepărtat de binecuvântarea tatălui său? Oare nu destră- 
bălarea şi cererea lipsită de socotinţă a hranei”? De ce i-a osân- 
dit la moarte [Dumnezeu] pe fiii arhiereului Eli şi de ce a pus 
în mod violent capăt vieţii sale prin vestea morţii copiilor săi, 
ca unuia care nu-i educase cu grija cuvenită? Oare nu din pri- 
cina scoaterii din căldări a cărnurilor şi a folosirii lor la timpul 
nepotrivit"? Dar şi întreg neamul evreilor, pe când Moise 


2 CF Ron, 12. 

ej ÎI Coralo322. 

29Re 6,3. 

2 Cf, Fe. 19,24. 

31 Jez. 16, 49-50. 

3 Lăcomia pântecelui. 

% Cf. Fe. 25, 25-34; 26, 34-35; Evr. 12, 16. 
*% Cf.1 Rg. 2, 2-17; 4, 11, 17-18. 

postea pe munte pentru ei, se desfăta fără încetare, [făcând 
aceasta] împotriva lor înşişi; şi mâncând, şi bând s-au ridicat 
să joace, după cum este scris, şi jocul lor era închinare la idoli, 
căci atunci au întreprins cele legate de facerea viţelului”. 

16. Astfel, desfătarea nu este doar cauza păcatului, ci şi 
a impietăţii. Aşadar, postul şi cumpătarea nu sunt de folos nu- 
mai pentru virtute, ci şi pentru dreapta închinare. Căci trebuie 
ca postul să fie însoţit şi de cumpătare. De ce? Pentru că şi să- 
turarea de bucatele simple împiedică tristeţea cea curăţitoare 
şi întristarea din suflet cea [plăcută] lui Dumnezeu, şi străpun- 
gerea care lucrează pocăința cea neschimbătoare, pentru [do- 
bândirea] mântuirii. Fără o inimă înfrântă” nu este cu putinţă 
a fi cuprins cu adevărat de pocăință. Scurtarea [plăcută] lui 
Dumnezeu a desfătării, a somnului şi a simţirilor zdobeşte ini- 
ma şi duce la simţirea durerii pentru păcatele noastre. 

17. Aşadar, după cum bogatul acela din Evanghelie pentru 
că şi-a spus: Mănâncă, bea, veseleşte-te”, s-a făcut pe sine, nefe- 
ricitul, vrednic de focul cel veşnic şi nevrednic de viaţa de faţă, 
şi noi, fraţilor, în mod contrar, să ne spunem să fim cumpătaţi 
şi să postim, să priveghem şi să ne privăm [de mâncăruri], să 
ne smerim şi să pătimim cele rele pentru mântuirea noastră, 
căci astfel vom sfârşi bine şi în chip plăcut lui Dumnezeu via- 
ţa aceasta şi vom moşteni şi bunăstarea cea veşnică. 

18. Pe care fie ca toţi să o dobândim, cu harul şi cu iubirea 
de oameni ale Domnului nostru lisus Hristos, căruia ] se cuvine 
slavă, cinste şi închinăciune, împreună cu Cel fără de început 
al Său Părinte şi cu Duhul Cel de viaţă făcător, acum şi pu- 
rurea şi în vecii vecilor. Amin! 


35 Cf. Leş. 32, 6. 
% Pg. 50, 18. 
37 Le, 12, 19. 

Alta despre post 


1. Marea cea liniştită, care străluceşte de lumină vie şi scân- 
teiază şi răsfrânge cu netulburarea întinderii ei razele soarelui, 
este o privelişte plăcută pentru ochii noştri. Dar mult mai plă- 
cut este nu numai să vezi, ci să şi vorbeşti Bisericii celei adu- 
nate [în chip bine plăcut] lui Dumnezeu, [Bisericii] celei izbă- 
vite de tulburări şi luminate în chip tainic de dumnezeiasca 
lumină, întraripată către raza cea de acolo şi care are mâinile, 
ochii, toată simţirea şi cugetarea întinse către cele de sus. Prin 
urmare, pentru că harul Duhului mi-a hărăzit astăzi această 
vedere plăcută şi [pentru că] voi toţi sunteţi de faţă, cei care 
petreceţi împreună noaptea şi ziua în templul lui Dumnezeu', 
şi [pentru că], datorită stăruinţei voastre neîncetate de acum 
faţă de Acesta, este cu putinţă să fiţi priviţi ca un copac mai pre- 
sus de lume sădit lângă izvoarele apelor” Duhului, iată că şi eu 
însumi voi conlucra după putere la răspândirea peste voi a apei 
care vine de acolo, şi după cum voi [adăugaţi] rugăciunilor de 
dimineaţă pe cele din timpul zilei, la fel şi noi, atât cât ne va 
îngădui timpul, vom adăuga învăţăturii de dimineaţă pe cea 
de seară, arătându-vă mai lămurit maşinaţiunile prin care 
vrăjmaşul mântuirii noastre încearcă în tot felul să facă ne- 
folositor nu numai postul, ci şi rugăciunea noastră. 


: Cf.ITim.3, 15. 
Psi 13: 

2. Există, aşadar, fraţilor, şi o altă îmbuibare şi beţie rea, 
care nu vine din mâncăruri sau din băuturi şi din desfătarea 
cu acestea, ci din mânia față de aproapele nostru, din ura faţă 
de el, din amintirea răului şi din toate relele care se nasc din 
acestea, despre care şi Moise spune în cântarea sa: Suflare de 
balauri este vinul lor şi suflare de viperă, fără leac”. De aceea şi 
profetul Isaia spune: Vai de cei ce se îmbală fără vin“. Şi iarăşi, 
acelaşi profet spune: Nu postiţi ca să vă luptaţi. lar celor care 
postesc astfel, el le spune, ca din partea Domnului: Nici dacă 
ţi-ai pleca grumazul ca un cârlig, nici aşa să nu-l numiti „post pri- 
mit”, şi când vă veți întinde mâinile către Mine, Imi voi întoarce 
ochii de la voi*. 

3. Aşadar, diavolul încearcă să stârnească în cei care se 
roagă şi postesc această beţie care vine din ură, care este, mai 
mult decât orice, cauza întoarcerii dumnezeieşti [de la noi]; 
ea trezeşte amintirea acuzațiilor, mişcă gândurile către adu- 
cerea aminte a răului, ascute limba spre calomnie, făcându-ne 
să fim asemenea celui pe care David îl descrie că se roagă în 
răutate: Fărădelege ziua întreagă a grăit limba lui, ca un brici ascuțit 
ai întărâtat”. De [astfel de oameni] se roagă David către Dum- 
nezeu să fie izbăvit: Scapă-mă, Doamne, de omul viclean, de omul 
nedrept izbăveşte-mă, de cei care şi-au ascuțit limba lor ca a şarpelui, 
venin de năpârcă sub buzele lort. 

4. Dar noi, fraţilor, în vremea postului şi a rugăciunii, dacă 
avem ceva împotriva cuiva, fie că avem cu adevărat, fie că ni 
se pare că avem, să iertăm din suflet, rogu-vă, şi să devenim 
întregi [fii] ai dragostei, gândind mai bine unii despre alţii, 
pentru a da avânt dragostei şi faptelor bune, grăind unii în apă- 
rarea altora, gândindu-ne în noi înşine şi cugetând la cele bune, 


3 Deut, 32, 33, 
1 [s.29,9. 
* [s.58,3. 
6 [s.58,5. 
' Ps.5],1. 
2 Ps. 139, 1-3, 

înaintea lui Dumnezeu şi a oamenilor, ca să postim postul cel 
vrednic de laudă şi fără prihană, ca să fie bine primite cererile 
noastre către Dumnezeu din vremea postului, ca [să putem] 
în chip cuvenit, după har, să-L chemăm ca Tată, şi să-l putem 
spune cu îndrăzneală: Tată, iartă-ne nouă greşelile noastre, du- 
pă cum şi noi iertăm greşiților noştri”. 

5. Există şi un alt mod prin care cel care unelteşte împotriva 
sufletelor noastre face ca rugăciunea şi postul nostru să fie ne- 
folositoare: părerea de sine. Pe aceasta a avut-o şi fariseul acela, 
care, deşi a postit şi s-a rugat, a fost trimis înapoi cu mâna goală". 
Noi însă, ştiind că tot cel cu inima semeaţă este necurat şi nu 
este primit de Dumnezeu, şi fiind conştienţi că deşi Îi suntem 
datori lui Dumnezeu cu multe şi mari lucruri, totuşi Îi dăm 
puţin din ceea ce datorăm, să uităm cele ce sunt în urma noas- 
tră, ca pe nimic, şi tinzând către cele dinainte"!, să postim şi să 
ne rugăm cu inimă zdrobită'”, cu osândire de sine şi cu smerenie, 
ca să fie postul nostru curat şi plăcut lui Dumnezeu, la fel ca 
şi şederea şi venirea noastră în biserica lui Dumnezeu. 

6. [larăşi,] un alt mod prin care cel rău face ca osteneala 
noastră pentru post şi rugăciune să ne fie fără de câştig este 
[faptul] de a ne convinge să facem acestea [mânaţi] de slava 
deşartă şi cu fățărnicie. De aceea Domnul porunceşte iarăşi în 
Evanghelie: Intră în cămara ta, şi închizând uşa, roagă-te Tatălui 
Tău, Care este în ascuns; şi Tatăl tău, Care vede în ascuns, îti va răs- 
plăti ție la vedere”. 

7. Însă Domnul nu zice acestea poruncindu-ne să ne înde- 
părtăm de adunările, de rugăciunile şi de psalmodierile care 
se fac în biserică, căci în acest caz profetul nu l-ar mai fi spus: 
În mijlocul adunării Îţi voi cânta'“, şi: Îţi voi aduce laudă între popoare, 


* Mt. 6, 12. 

9 Cf.Le. 18,14. 
n Cf. Filip. 3, 13. 
"2 Ps. 50, 18. 

3 Mt.6,6. 

10 PS500 24. 

Doamne, Îți voi cânta între neamuri", şi: Făgăduintele mele le voi 
împlini în faţa celor care se tem de Line, Doamne, şi nu ne-ar mai 
fi spus nici nouă: În biserici binecuvântați pe Dumnezeu”, şi: Ve- 
niți să ne închinăm şi să cădem şi să plângem înaintea Domnului 
Dumnezeului nostru". Ci, pe lângă altele mai înalte, pe care 
timpul nu ne îngăduie să le spunem acum, Domnul ne învaţă 
[şi] că deşteptarea la rugăciunea tainică făcută în casele sau în 
dormitoarele noastre întăreşte rugăciunea către Dumnezeu fă- 
cută în biserici, şi că rugăciunea lăuntrică [săvârşită] în minte, 
o întăreşte pe cea săvârşită cu buzele. Căci cel care vrea să se 
roage numai când vine în biserica lui Dumnezeu, dar nu se în- 
grijeşte deloc de rugăciune atunci când este acasă, sau pe dru- 
muri sau în pieţe, nu va putea să se roage cu adevărat nici 
atunci când se află în biserica lui Dumnezeu. 

8. Acestea le arată şi cel care, după ce spune: Gata este ini- 
ma mea, Dumnezeule, adaugă: Îţi voi cânta [cu glasul] şi din strune 
întru slava mea'?. Şi în altă parte zice: Dacă-mi aminteam de Tine 
în aşternutul meu, în zori de zi cugetam la Tine”. Dar se zice şi 
aceasta: Când postiți, nu fiti trişti ca fătarnicii. Că ei îşi smolesc 
fetele ca să arate oamenilor că postesc, Amin, amin, Zic Vouă, CĂ şi-au 
luat plata lor. Tu însă, când posteşti, unge-ti capul şi fata ta o spală, 
ca să nu te arăţi oamenilor că posteşti, ci Tatălui tău care este în as- 
cuns, şi Tatăl tău, Care vede în ascuns, îti va răsplăti la vedere”. 

9. O, ce nemărginită iubire de oameni! Prin aceste cuvinte 
Domnul ne-a făcut cunoscute acum diferenţierea şi decizia 
Sa, care vor fi la judecata viitoare, pentru ca noi să ajungem, 
plecând de la acestea, la sorţul şi partea mai bună. [Astfel], 
celor care trăiesc după slava deşartă şi nu conform Lui, le va 


15 Ps. 56, 12. 

15,Ps1] 55. 

17 Ps. 21, 24; Ps. 67, 27. 
15 Ps. 94,6. 

19 Ps. 107, 1. 

% ps. 62,7. 

2 Mt. 6, 16-18. 

spune atunci, urmând întocmai cuvintele pe care le-am spus 
acum: V-aţi luat plata în viață, aşa după cum şi Avraam i-a spus 
bogatului care era în foc: Ai primit cele bune ale tale în viața ta”. 
Iar [despre] cei care caută spre El în vreme ce lucrează pentru 
virtute zice că [le] va răsplăti la vedere”, adică le va da, în cadrul 
acelei privelişti universale, binecuvântare, moştenire, desfătare 
şi bucurie neîntinată şi veşnică. Vrând ca nimeni să nu fie lipsit 
de acestea, Ce] Care voieşte ca toți să se mânhuiască şi In cunoștința 
adevărului să vină” înfăţişează acum, aşa după cum am spus, 
sorţul cel drept şi statornic, arătând [în acest text] că sunt fii ai 
lui Dumnezeu doar cei care dispreţuiesc slava de la oameni. 
De aceea a adresat o singură dată acest cuvânt pentru fiecare 
dintre cele două [situaţii], zicând: Tatăl tău, Care vede în ascuns, 
îți va răspăti la vedere”, ca să-i arate şi să Şi-i facă înfiaţi şi îm- 
preună moştenitori cu EI pe cei care dispreţuiesc slava cea 
deşartă şi de la oameni, iar pe cei care nu sunt astfel să-i lepede 
din vrednicia de fii, dacă nu se pocăiesc. 

10. Hristos a spus acestea pentru ca cei care se roagă şi 
postesc să nu caute la ochii oamenilor, de la care nu este nici 
un folos în astfel de lucrări; altminteri, chiar dacă răbdăm 
osteneala postului şi a rugăciunii, suntem lipsiţi de răsplată. 
El spune şi să ne ungem capul şi să ne spălăm faţa”, adică să 
nu ne folosim de paloare, şi să nu avem capul murdar şi cu 
totul uscat, ca să nu părem că pătimim acestea din pricina inten- 
sităţii postului şi a dispreţuirii trupului, şi astfel să vânăm la- 
udă de la oameni. Pentru că unele ca acestea le făceau fariseii, 
cărora le plăcea să se afişeze ostentativ. De aceea, pe bună drep- 
tate, au fost excluşi din Biserica lui Hristos, iar Domnul ne 
opreşte întru totul să ne asemănăm lor. 


îti 005; 
7523106418. 

2 ] Tim. 2, 4. 

11. lar dacă cineva va spune în chip anagogic că mintea este 
capul sufletului, ca una care este conducătoare, şi că partea 
imaginativă a acestuia este faţa, în care este sediul statornic 
al lucrărilor simţurilor, bine este, ca atunci când postim, să ne 
ungem capul cu untdelemn, adică să facem mintea noastră 
milostivă, iar faţa noastră, adică partea imaginativă, să o spă- 
lăm de cugetările cele rele şi necurate, de mânie şi de toată 
răutatea. 

Căci un post de acest fel şi împlinit astfel nu numai că pune 
pe fugă patimile cele rele, şi împreună cu ele pe cei care sunt 
domnii şi făuritorii unor astfel de patimi, şi îi face de ruşine 
pe demoni, ci îi şi aşază pe cei care postesc în rândul îngerilor 
buni, întorcând spre ei pe aceşti îngeri, făcându-i să le fie păzi- 
tori şi convingându-i să le fie de ajutor şi împreună lucrători. 

12. Astfel, de demult, alături de cei trei tineri din Babilon 
care se împodobeau cu cumpătarea şi cu postul, a fost văzut 
în foc şi un al patrulea împreună cu ei, care îi păzea nevătă- 
maţi şi îi roura în chip minunat”. Astfel, un înger a stat înain- 
tea lui Daniel, care postea de multe zile, învăţându-l şi de mai 
înainte vestindu-i cele viitoare”. Astfel, altă dată, tot pentru 
el, care prin rugăciune şi post închisese gurile leilor”, un înger 
i-a transportat de la o mare distanţă, prin văzduh, un profet care 
i-a adus de mâncare”. Astfel, şi nouă, celor care ne exercităm 
cu postul cel duhovnicesc şi cu cel trupesc şi care ne rugăm, 
cu împreună lucrarea îngerilor buni ne va fi stins focul poftei 
trupeşti, mânia ne va fi îmblânzită ca un leu, şi ne vom face 
părtaşi hranei celei proroceşti, prin nădejdea bunătăţilor vii- 
toare, prin credinţă şi prin vederea cea mintală, şi va fi po- 
sibil să călcăm peste şerpi şi peste scorpii, şi peste toată puterea 
orăjmaşului”!, 


27 6f Dan 325. 

% Cf. Dan. 10, 1-21. 

2:CfiD)ar.:616.-27- 

* Cf. Istoria omorârii balaurului şi a sfărâmării lui Bel, 33-39. 
2 16.40, 

13. lar postul care nu este de acest fel şi care nu este îm- 
plinit astfel este înrudit mai degrabă cu îngerii cei răi. Căci 
lor le este specifică lipsa de mâncare însoţită de mânie, de ură 
şi de trufie, şi de împotrivirea faţă de Dumnezeu. Noi [însă 
trebuie] să ne împotrivim acestora, ca unii care suntem robi şi 
slujitori ai binelui. Căc;, zice apostolul, lupta noastră nu este îm- 
potriva sângelui şi a trupului, ci împotriva începătoriilor, împotriva 
stăpâniilor, împotriva stăpânitorilor întunericului acestui veac, îm- 
potriva duhurilor răutății”?. Aşadar, împotrivirea noastră faţă de 
aceştia nu se reduce numai la post, ci folosim pentru paza 
noastră şi platoşa dreptăţii, şi coiful milostivirii celei mântui- 
toare, şi scutul credinţei, precum şi sabia Duhului cea prea- 
îndestulătoare pentru apărare, care este cuvântul mântuitor 
al lui Dumnezeu pentru noi”. În felul acesta, lupta cea bună 
ne vom lupta, vom păzi neclintită credinţa, vom stinge toate 
săgețile aprinse ale vicleanului şi, arătându-ne biruitori în 
toate, vom dobândi cununile Lui cele cereşti şi neîntinate, bu- 
curându-ne veşnic împreună cu îngerii cei din ceruri, întru 
Hristos, Domnul nostru. 

14. Căruia se cuvine toată slava, puterea, cinstea şi închi- 
năciunea, dimpreună cu Părintele Său Cel fără de început şi 
cu Preasfântul şi Bunul şi de-viaţă-Făcătorul Duh, acum şi 
pururea şi în vecii vecilor. Amin. 


% Ef.6,12, 
*3 ] Tes. 5, 8; Ef. 6,16. 

Despre credinţă, în care [se face] 
şi o expunere a mărturisirii 
[de credinţă] ortodoxe 


1. Credem în Dumnezeu şi credem lui Dumnezeu: fiecare 
din aceste două [feluri de a crede] este diferit de celălalt. A cre- 
de lui Dumnezeu înseamnă a socoti că făgăduinţele pe care ni 
le-a făcut sunt sigure şi adevărate, lar a crede în Dumnezeu 
înseamnă a cugeta drept cu privire la E]. Noi trebuie să le 
avem pe amândouă şi în ambele cazuri să dăm dovadă de 
adevăr, purtându-ne în aşa fel încât şi să fim credibili acelora 
care văd în chip sigur, şi să fim şi credincioşi înaintea lui Dum- 
nezeu către Care se îndreaptă credinţa noastră, şi astfel să fim 
îndreptăţiți de către EI, ca unii care suntem credincioşi. Căci 
a crezut Avraam lui Dumnezeu şi î s-a socotit lui dreptate!. Dar cum 
a fost îndreptăţit Avraam când a crezut? A primit de la Dum- 
nezeu făgăduinţa că în sămânţa lui, care era Isaac, se vor bine- 
cuvânta toate neamurile lui Israel”. Apoi a primit poruncă de 
la Dumnezeu să-l jertfească pe Isaac”, care era încă copil, sin- 
gurul prin care avea să se împlinească făgăduinţa“. Şi tatăl, 
nimic zicând împotrivă, chiar s-a grăbit să devină ucigaşul 
copilului său, [deşi în acelaşi timp] socotea că făgăduinţa cu 
privire la fiul său era sigură şi fără greşi. 


1 Fc. 15,6; Rom. 4, 3; Gal. 3, 6; lac. 2, 23. 
= Cf. Fe. 17, 16; 25, 3-5, 24. 

3 Cf Fe.21,1. 

ii Cf. Fc. 17, 21; 21, 12. 

5 Cf. Fe. 22, 1-18. 

2. Vedeţi ce fel este credinţa care îndreptățeşte? Şi nouă 
Hristos ne-a făgăduit moştenirea vieţii veşnice, a desfătării, 
a slavei şi a împărăției, iar apoi ne-a poruncit să fim săraci, să 
postim, să trăim cu puţin şi în strâmtorare, să fim gata de moar- 
te şi să ne răstignim pe noi înşine dimpreună cu patimile şi 
poftele noastre€. Aşadar, dacă ne vom strădui pentru acestea 
şi vom crede în acea făgăduinţă a lui Dumnezeu, atunci cu ade- 
vărat vom fi crezut lui Dumnezeu ca Avraam şi ni se va socoti 
nouă aceasta ca dreptate. 

3. Dar priviţi şi la urmarea celor arătate mai sus. Căci în- 
voiala de a-l aduce pe Isaac drept jertfă nu a fost doar o măr- 
turie şi o adeverire puternică a credinţei lui Avraam, ci a de- 
venit şi pricină a naşterii lui Hristos din sămânţa lui”, prin care 
s-au binecuvântat toate neamurile pământului şi s-a împlinit 
făgăduinţa”. Căci Dumnezeu i-a devenit oarecum dator celui 
care l-a dat pe fiul său cel unul-născut şi adevărat pentru Dum- 
nezeu. [l-a devenit dator] din pricina lui şi din pricina făgădu- 
inţei făcute lui, [urmând] să ÎI dea în schimb pe Fiul Său Cel 
Unul-Născut şi Adevărat. La fel este şi în cazul nostru. Înfrâ- 
narea care vine din [păzirea] poruncilor, dreptatea, smerenia, 
suportarea a tot felul de răutăţi, împărţirea avuţiilor noastre, 
precum şi suferința trupului în urma postirilor şi a priveghe- 
rilor şi, pe scurt, răstignirea noastră dimpreună cu patimile şi 
poftele” nu sunt numai o dovadă a faptului că credem cu ade- 
vărat în făgăduinţele lui Dumnezeu, ci toate acestea îl fac cumva 
dator pe Dumnezeu să ne dea în schimb viaţa veşnică şi nestri- 
căcioasă, desfătarea, slava şi Împărăţia. 

4. De aceea şi El, privind către ucenici, le-a zis: Fericiţi cei 
săraci, ca a acelora este Împărăția cerurilor. Fericiţi cei ce plâng. Fe- 
riciți cei milostioi. Fericiţi cei prigoniți pentru dreptate, şi: Vai celor 


5 Cf. Gal. 5, 24. 

? Cf. Mt. 1, 1-16. 

5 Cf. Fc. 12, 3; 18, 18; 22, 18; 26, 4-5. 
9 CfiGal 5,24. 

bogați, vai celor care râd, vai celor îndestulați, vai când toți oamenii 
vă vor grăi de bine!!. Aşadar, cel care nu caută către [aceste] feri- 
ciri, ci se uită către acelea pe care Domnul le numeşte nefericiri, 
cum va putea, spune-mi, să fie crezut că crede lui Dumnezeu? 
Arată-mi credința ta din faptele tale", şi: Cine este întelept, să arate 
faptele lui din buna sa purtare”. 

5. Din faptele noastre bune şi din păzirea dumnezeieştilor 
porunci se arată că credem cu adevărat lui Dumnezeu, adică 
recunoaştem drept adevărate şi sigure făgăduințele şi amenin- 
ţările Sale către noi, [cu atât mai mult cu cât] încă nu s-au îm- 
plinit. Dar de unde se arată că credem drept în Dumnezeu, 
adică că gândim bine, sigur şi cucernic cu privire la El? Din 
acordul nostru cu Părinţii noştri cei purtători de Dumnezeu. 
Căci după cum a crede în mod nemincinos lui Dumnezeu nu 
[atrage] numai împotrivirea din partea patimilor trupului şi 
a curselor celui rău, ci şi împotrivirea din partea oamenilor îm- 
pătimiţi, care ademenesc şi atrag către plăcerile care nu sunt 
bune, la fel şi a crede drept în singurul adevărat Dumnezeu nu 
[atrage] numai împotrivirea din partea neştiinţei noastre şi 
a capcanelor Împotrivitorului, ci şi din partea oamenilor lip- 
siți de cucernicie, care păcălesc şi [ne] trag în jos împreună cu 
ei în propria lor pierzare. Şi un ajutor mare este dat în cazul 
ambelor feluri de credinţă nu numai de la Dumnezeu Însuşi 
şi de la puterea cunoscătoare care ne-a fost dată de EI, ci şi de 
la îngerii cei buni şi de la oamenii care-L. cinstesc pe Dumne- 
zeu şi trăiesc după [poruncile] Lui. 

6. De aceea şi maica noastră duhovnicească şi obştească şi 
hrănitoarea noastră, Biserica, face astăzi în chip mai lămurit 
şi proclamarea de obşte a celor care au strălucit în cucernicie 
şi virtute, precum şi a Sinoadelor lor preasfinte şi a dumneze- 
jeştilor dogme de la aceste Sinoade, şi în acelaşi timp săvârșește 


1 Le. 6, 24-26. 
12 fac 2]/8 
% Ţac. 3, 13. 

o excomunicare mai generală a celor care susţin cu mare zel 
lipsa de evlavie, precum şi a străduinţelor şi a cugetărilor lor 
rele, pentru ca noi, îndepărtându-ne de unii ca aceştia şi ur- 
mând pe cei ce cugetă după Dumnezeu, să credem în Dumne- 
zeu Cel Unul, Tatăl, Fiul şi Duhul Sfânt, din Care şi prin Care 
şi întru Care s-au făcut toate, Care este înainte de toate, şi peste 
toate, şi în toate, şi mai presus de tot, Unime în Treime şi Trei- 
me în Unime, unită fără confundare şi despărțită în chip neîm- 
părţit. Aceeaşi, Unime și Treime atotputernică; Tatăl fără de 
timp, fără de început şi veşnic, singura cauză şi rădăcină a dum- 
nezeirii care este contemplată în Fiul şi în Duhul. Nu singur 
creator, ci singur|ul) Tată al Fiului Cel Unul şi Purcezător al 
Duhului Sfânt Cel Unul; El este veşnic, şi veşnic este Tată; şi 
veşnic este singur[ul] Tată şi purcezător. 

7. Al Cărui Fiu [Cel] Unul este împreună-veşnic cu El şi 
fără de început cu El după timp. Dar nu fără principiu, ca Unul 
Care Îl are pe Tatăl ca născător, rădăcină şi izvor, din Care 
Singur, mai înainte de toţi vecii, a ieşit, fără de trup, fără pa- 
timă, fără schimbare şi prin naştere, dar fără să împartă [dum- 
nezeirea]. Fiind Dumnezeu din Dumnezeu, nu este altceva/ 
altul ca Dumnezeu, ci este altceva/altul ca Fiu. El este veşnic, 
şi veşnic este Fiu, şi veşnic este spre Tatăl, fără confundare. Cu- 
vânt viu, lumină adevărată, înţelepciune enipostatică, cauză 
şi început al tuturor celor care există, pentru că prin El toate 
au venit la existenţă. Care, la plinirea veacurilor!*, aşa după 
cum de mai înainte au grăit prorocii, S-a deşertat pe Sine, 
luând chipul nostru!” pentru noi, şi a fost zămislit, şi S-a năs- 
cut, cu binevoirea Tatălui şi cu împreună lucrarea Duhului 
Sfânt, din pururea Fecioara Maria, şi făcându-Se cu adevărat 
om, a devenit întru toate asemenea nouă, afară de păcat!'€, ră- 
mânând ceea ce era: Dumnezeu adevărat într-un singur ipostas 


14 Cf. Gal. 4,4. 
25 Cf. Filip. 2,7. 
si CA DA ic lea 

şi după ce S-a făcut om, lucrând toate cele dumnezeieşti ca 
Dumnezeu şi toate cele omeneşti ca om, supunându-Se păti- 
mirilor omeneşti celor ireproşabile. Fără patimă fiind şi fără 
de moarte, şi rămânând astfel Dumnezeu, de bunăvoie a pă- 
timit pentru noi în trup ca om şi fiind răstignit, murind, şi fiind 
îngropat, a înviat a treia zi, şi prin moartea şi învierea Sa l-a 
făcut neputincios pe cel care avea stăpânirea asupra morţii. 
Şi arătându-Se după Înviere şi înălţându-Se la ceruri, a şezut 
de-a dreapta Tatălui, [fiind] de aceeaşi cinste şi de acelaşi scaun, 
făcând astfel frământătura noastră asemenea lui Dumnezeu, 
cu care frământătură va veni iarăşi, cu slavă, ca să judece viii 
şi morţii întorşi la viaţă prin puterea venirii Lui, şi să dea fiecă- 
ruia după faptele lui. Cunoscând şi noi că ceea ce a luat El de 
la noi şi frământătura aceasta este sensibilă şi circumscrisă, Îl 
închipuim [în icoană] şi ne închinăm cu evlavie, [şi Lui), şi 
celei care L-a născut întru feciorie, şi celor care-l sunt întru to- 
tul bine plăcuţi. Simbolurile Pătimirilor Lui, şi mai cu seamă 
crucea, le cinstim şi ne închinăm lor ca unora care sunt semne 
ale biruinţei dumnezeieşti contra vrăjmaşului comun. Şi făcând 
aducere aminte de E] în fiecare zi, după porunca Lui, săvârşim 
[tainele] cele dumnezeieşti şi ne împărtăşim de ele. [Şi] mai 
înainte de toate, după porunca Lui, suntem botezați şi botezăm 
în numele cel unul, sfânt şi închinat, al Tatălui şi al Fiului şi al 
Duhului Sfânt. 

8. Căci şi Duhul Cel Sfânt purcede din Tatăl Cel veşnic şi 
fără de început, fiind împreună fără de început cu Tatăl şi cu 
Duhul, ca Unul Care este fără timp, dar nu fără principiu, pen- 
tru că şi Acesta ÎL are rădăcină şi principiu şi cauză pe Tatăl, din 
Care a ieşit mai înainte de toţi vecii, fără schimbare, fără pa- 
timă şi prin purcedere, nedespărțit fiind de Tatăl şi de Fiul, 
ca unul Care iese din Tatăl şi Se odihneşte în Fiul. Are unire 
[cu celelalte Persoane] fără confundare şi deosebire fără îm- 
părţire. Fiind Dumnezeu şi din Dumnezeu, nu este altceva/ 
altul ca Dumnezeu, ci este altceva/altul ca Mângâietor, ca Duh 
Sfânt de Sine subzistând, [dar] avându-Și existenţa din Tatăl 

şi fiind trimis de Fiul ca pârgă a vieţii veşnice şi arvună a bu- 
nurilor viitoare care rămân veşnic. El este cauză a tuturor celor 
care există, pentru că întru El toate au venit la existenţă. Este 
întru totul asemenea Tatălui şi Fiului, în afară de nenaştere şi 
de naştere. A fost trimis de Fiul către ucenicii Săi, în sensul că 
[ni] S-a făcut arătat. Căci cum altfel [ar fi putut fi] trimis Cel 
care pretudindenea este şi Care nu este separat de Cel care Îl 
trimite? De aceea, este trimis nu numai de Fiul, ci şi de Tatăl 
prin Fiul este trimis, şi [de asemenea] vine şi de la Sine. Căci 
trimiterea, adică arătarea, este un lucru comun Tatălui şi Fi- 
ului şi Duhului. Te 

9. El nu Se arată însă după fiinţă, căci nimeni vreodată nu 
a văzut sau a făcut cunoscută fiinţa lui Dumnezeu, ci [Se ara- 
tă] după harul, puterea şi lucrarea care sunt comune Tatălui, 
Fiului şi Duhului. Căci propriu fiecăreia dintre aceste [Persoane] 
este ipostasul fiecăreia şi atributele care sunt contemplate în 
chip ipostatic. lar comună nu le este numai fiinţa care nu se 
descoperă, cea mai presus de orice nume şi neparticipabilă, ci 
sunt comune şi harul, şi puterea, şi lucrarea, şi strălucirea, şi 
nestricăciunea, şi domnia şi toate cele asemenea, [prin care] 
Dumnezeu Se uneşte după har cu sfinţii îngeri şi oameni. Şi 
nu-Şi pierde unitatea şi simplitatea nici prin împărţirea şi di- 
ferenţierea ipostasurilor şi nici prin împărțirea şi diversitatea 
dumnezeieştilor puteri şi lucrări. Astfel, noi credem în Dum- 
nezeu Unul [Care este] într-o dumnezeire una, triipostatică şi 
atotputernică, şi îi vestim cu glas tare pe cei care au bineplăcut 
lui Dumnezeu printr-o astfel de credinţă, lar pe cei care nu cred 
astfel, ci fie pun început propriei lor erezii, fie îi urmează până 
la capăt pe cei care au pus început [vreunei erezii], îi lepădăm. 
Aceasta să o ştiţi, fraţilor, că patimile cele rele şi dogmele cele 
pline de impietate iau naştere unele din altele, prinzând teren 
din pricina cuvenitei lepădări din partea lui Dumnezeu. 

10. Despre faptul că roiul cel foarte numeros al păcatului 
prinde teren din pricina impietăţii [dogmatice], ne învaţă Ma- 
rele Pavel, scriind despre elini: Şi precum n-au încercat să aibă 

pe Dumnezeu în cunoştinţă, ci cunoscând pe Dumnezeu, nu L-au 
slăvit ca pe Dumnezeu şi nici nu l-au mulțumit”, Dumnezeu i-a lă- 
sat la mintea lor cea fără judecată, ca să facă cele ce nu se cuvin, plini 
fiind de toată nedreptatea, de desfrânare, de lăcomie şi de toate 
celelalte. Iar despre faptul că necucernicia [dogmatică] apare 
din pricina păcatului stau mărturie cei mulţi care au pătimit 
acestea în chip nenorocit. Solomon, dedându-se plăcerilor tru- 
peşti, a alunecat în idolatrie!?. leroboam, fiind robit de iubirea 
de stăpânie, a ajuns să jertfească junincilor de aur”. Trădătorul 
luda, fiind bolnav de iubirea de argint, a căzut în uciderea de 
Dumnezeu”. De aceea, pentru că şi credinţa fără fapte este 
moartă şi inconsistentă, şi faptele fără credinţă sunt zadarnice 
şi inutile, harul Duhului Sfânt a unit astăzi, în vremea postului 
cinstit şi a ascezei pentru virtute, proclamarea celor care au 
expus întocmai cuvântul evlaviei cu excomunicarea celor care 
au ales să nu îl expună întocmai, pentru ca noi, străduindu-ne 
în chip unitar în cele două [credinţă şi fapte], să ne arătăm şi 
credința prin fapte şi să dobândim şi câştigul pentru ostenelile 
noastre prin credinţă. 

11. Dar patimile cele rele şi necucernicia [dogmatică] nu 
numai că iau naştere unele din altele, ci sunt şi asemănătoare. 
Şi voi spune ceva pe scurt iubirii voastre despre eterodocşii 
care s-au ivit printre noi: după cum lui Adam, care a primit 
îngăduinţa de la Dumnezeu să mănânce din toţi pomii din 
paradis, nu i-au fost de ajuns acei pomi, ci fiind convins de sfa- 
tul şarpelui începător al răutăţii, a mâncat din singurul pom 
de care i s-a poruncit să nu se atingă, la fel se întâmplă şi în cazul 
de faţă. [Fiind atâtea] bunătăţi în Dumnezeu şi daruri cu ade- 
vărat potrivite bunătăţii”, oferite de Dumnezeu spre împărtăşire 


“ Rom. 1, 21, 28. 

1 Rom. 1, 28-29, 

:% Cf. II Rg. 2, 1-6. 

2 Cf. IV Rg. 10, 29; 11 Par. 13,8. 
2: Gf. Mt. 26, 15. 

2 Potrivite lui Dumnezeu. 

celor care voiesc — după cuvântul celui care a spus: „Toate câte 
este Dumnezeu va fi şi cel îndumnezeit prin har, în afară de 
identitatea după ființă”? -, sunt unii care învaţă că ne împăr- 
tăşim de însăşi ființa cea mai presus de fire şi care proclamă 
că această ființă poate fi numită în chip propriu. Aceştia fac 
la fel ca şarpele cel începător al răutăţii, căci după cum acela 
a răstălmăcit şi a schimbat sensul cuvintelor lui Dumnezeu, 
la fel şi aceştia răstălmăcesc şi schimbă sensul cuvintelor sfin- 
ților. Dar noi, luând putere de la Domnul ca să călcăm peste 
şerpi şi peste scorpii şi peste toată puterea vrăjmaşului, şi zdro- 
bind cu uşurinţă toată uneltirea şi cursa lui împotriva evlaviei” 
şi a vieţuirii evlavioase”, şi arătându-ne înaintea Lui biruitori 
în toate, vom dobândi cununile cele cereşti şi neprihănite ale 
dreptății, întru Însuşi Hristos, Judecătorul Cel nepărtinitor şi 
Dătătorul răsplătirilor. 

12. Căruia 1 se cuvine toată slava, cinstea şi închinăciunea, 
împreună cu Cel fără de început al Său Părinte şi cu Preasfân- 
tul, Bunul şi de-viaţă-Făcătorul Duh, acum şi pururea şi în vecii 
vecilor. Amin. 


*3 Sf, Maxim Mărturisitorul, Quaestiones ad Thalassium 22, PG 90, 320, 
CCSG 7, p. 141; Ambigua ad lohannem 41, PG 91, 1308 B, ed. N. Constas, 
p. 108. Despre conceptul îndumnezeirii prin har a omului la Sfântul Ma- 
xim Mărturisitorul, a se vedea mai ales ].-Cl. Larchet, La divinisation de l'homme 
selon saint Maxime le Confesseur, Paris, 1996, mai ales pp. 527-676. 

2 Ortodoxiei, credinței ortodoxe. 

% Ortopraxiei. 

În vremea postului şi a rugăciunii 


1. Finalitatea dogmelor dumnezeieşti, [precum şi finalitatea] 
stăruinței noastre şi a contemplaţiei cu privire la ele, este ade- 
vărul şi credinţa sigură, care este în acord şi în împreună măr- 
turisire cu Părinţii noştri cei purtători de Dumnezeu. În schimb, 
nu aceasta este finalitatea virtuţii practice, ci mai degrabă înce- 
putul ei, care [început], dacă nu va ajunge la rezultatul cores- 
punzător, va aduce o mai mare osândă celui care are [adevă- 
rul credinţei]: Căci cel care a ştiut voia Domnului şi nu a făcut-o 
mult va fi bătut'. Astfel, adevărul şi cunoaşterea acestuia nu 
sunt suficiente atunci când e vorba de virtutea practică, ci fina- 
litatea ei este binele. 

2, Aşadar, dacă i-am vedea pe oameni stăruind în [fapte- 
le] bune cunoscute [de ei], punându-le în practică şi devenind 
buni prin fapte, fără să greşească împotriva raţiunii” drepte pe 
care o au în suflete, nu am mai lungi cuvântul despre lucrarea 
cea dreaptă, despre înfrânare, despre cumpătare şi despre ce- 
lelalte de acest fel. Căci cine nu ştie că fiecare din acestea este 
un lucru bun, şi mai ales viaţa cea cumpătată, pe care expe- 
rienţa ne-o arată ca fiind foarte folositoare atât sufletelor, cât 
şi trupurilor? [Prin urmare), pentru că cei mai mulţi ştiu [aceste 
lucruri], şi le ştiu chiar foarte bine, dar pofta şi mânia biruie 
cunoaşterea cea bună — căci zice Apostolul: Văd în mădularele 
mele o altă lege luptându-se împotriva legii păcatului care este în 


1 Le. 12, 47. 
* Se referă la raționalitatea conştiinţei şi a legii morale. 

mădularele mele” —, de aceea, fraţilor, vă oferim fără încetare în- 
demn prin cuvânt, ca să vă trezim să adăugaţi cugetării celei 
drepte şi nestrâmbate şi lucrarea binelui, pentru că aceasta duce 
la finalitatea cea bună a cunoaşterii cu privire la acestea. Înţe- 
legere bună este tuturor celor care o fac pe ea, zice David. Şi [tot 
el zice]: Dreptatea Lui spre fiii fiilor, spre cei ce păzesc legământul 
Lui şi-şi aduc aminte de poruncile Lui ca să le facă pe ele”. lar Pavel 
zice: Nu cei ce aud legea sunt drepți la Dumnezeu, ci cei care îm- 
plinesc legea vor fi îndreptaţi€. lar Domnul zice despre amândouă: 
Dacă ştiţi acestea, fericiţi sunteți dacă le veți face”. 

3. Să ne ţinem, aşadar, prin fapte, fraţilor, de binele postirii 
şi de bogăţia cumpătării, să dăm dovadă de o bună dispoziţie 
faţă de acestea şi să arătăm în chip lucrător ce fel sunt fructele 
lor. Căci după roade se va cunoaşte pomulă, dar şi: Trebuie ca plu- 
garul să-şi ia primul partea din roade. Înţelege cele ce-ţi grăiesc?, zice 
Apostolul. Căci fiecare dintre celelalte virtuţi curăță şi înfru- 
museţează fie sufletul, fie trupul, sau mai degrabă [doar] o par- 
te a sufletului sau a trupului: rugăciunea şi ştiinţa [curăţă şi 
înfrumusețează] mintea, blândeţea — [partea] irascibilă, înfrâ- 
narea — [partea] poftitoare. Însă postul şi cumpătarea înmoaie 
răzvrătirile trupului, veştejesc furia mâniei şi a poftei, aduc cu- 
getării un văzduh limpede şi, ca să spunem aşa, lipsit de nori, 
curăţind-o de aburii pricinuiţi de mulţimea mâncărurilor şi de 
ceața izvorâtă din acestea. Prin post şi cumpătare omul cel din 
afară se strică. Şi pe cât se strică acesta, pe atâta omul cel dină- 
untru se înnoieşte, după cuvântul Apostolului'?. „Pântecele 
gras”, a zis cineva, „nu zămisleşte o minte subțire”!!. Aşadar, 


3 Rom. 7, 23. 

4 500170)10. 

5 Ps. 102, 18-19. 

S Rom, 2, 13. 

Ai 3 4 

3 Le. 6,44. 

>]1 Tim. 2,6-7. 

CF II Cors4416. 

" Proverb grec: Iloxtia yaoTQ AERTOV OV TIKTEL VODV. 

atunci când [stomacul] este subţiat prin post şi cumpătare, în 
mod necesar se subţiază şi mintea. Astfel, prin acestea se rea- 
lizează şi se împlineşte tot [lucrul] frumos şi bun. Postul şi 
cumpătarea sunt un îndoit zid de apărare, şi cel care trăieşte 
[între] aceste ziduri se bucură de multă pace, pentru că este 
înăuntrul lerusalimului. Căci lerusalim se tâlcuieşte „pace“. 
Şi împotriva acestui zid se luptă bucătarul cel mare al căpete- 
niei Babilonului!?, care, dacă nu-i găseşte pe cei dinăuntru 
apărând cu putere zidurile, le va distruge, făcând din trucurile 
artei culinare instrumente de distrugere a cetăţii”?. 

4. Dar dacă cei care [stau] pe zidurile acestea nu numai că 
dispreţuiesc varietatea mâncărurilor, ci chiar şi pâinea o fră- 
mântă [ca să fie] mai modestă, aceştia şi mai mult vor răsturna 
prin cumpătare cortul lui Madian. Căci istoria lui Ghedeon 
prefigurează ceva asemenea: Și iată o pâine de orz ce se rostogolea 
prin tabăra madianită'”. Pâinea de orz arăta modestia mâncăru- 
rilor trebuincioase şi cumpătarea celor care se luptau împreună 
cu Ghedeon. Şi a ajuns, zice, până la cortul lui Madian, şi l-a lovit, 
iar [cortul] s-a răsturnat”. Cortul răsturnat de pâinea de orz ar 
putea fi fără nicio îndoială pofta iscată de gâtlej şi de pântece, 
a cărei nebunie este nimicită de post şi de masa frugală care în- 
soţeşte [postul]. Daniel, bărbatul poftelor', nu numai că l-a 
nimicit pe balaur!” prin amestecătura [de smoală, grăsime şi 
fier], [adică] pe dumnezeul celor care au pântecele drept dum- 
nezeu, a cărui stăpânire se întinde de la coapsă până la buricul 
pântecelui, ci, postind mai multe săptămâni de pâinea poftelor 


'2 Cf. IV Reg. 25, 8. Așa este numit Nabuzaradan, cel care din porunca 
lui Nabucodonosor a incendiat templul lui Solomon, în originalul ebraic 
cât și în Septuaginta (102372; 0 XoxiuăyeiQos). Traducerile moderne, in- 
clusiv cele românești, au folosit expresia căpetenin gărzii. 

13 Cf. IV Reg. 25, 8-21; ler. 52, 12-27. 

4 Jud, 7, 13. 

'5 Jud. 7, 13. 

19 Cf. Dan. 10, 3: „pâine după pofta [inimii] n-am mâncat” (LXX). 

"7 Cf. Bel și balaurul, 23-27. 

lui şi nebând vin, a văzut vederi străine şi a primit purtarea de 
grijă a arhanghelului'ă. 

5. Astfel a fost cu Daniel. [lar cei din] poporul cel plin de 
pofte şi nemulţumitor, care ziceau: Cine ne va hrăni pe noi cu 
carne? Acum sufletul nostru s-a uscat”, după ce au mâncat car- 
ne până le-a ieşit pe nări, au fost loviți de o molimă cumplită. 
Căci, zice, s-a aprins mânia Domnului asupra poporului, şi îmbui- 
barea li s-a făcut holeră”. Şi cuvintele mormintele poftei spuse în 
acel loc sunt un monument”! al mâniei dumnezeieşti [pornite] 
împotriva lor?. Privind spre acest monument, să fugim de lă- 
comia pântecelui, să îmbrăţişăm cumpătarea, să strângem în 
braţe aceste zile de post, ca unele care fac ca trupul să fie ascul- 
tător sufletului şi [fac] mai uşoară mintea care se înalţă către 
Dumnezeu. Lui loan, înaintemergătorul harului, i-a fost de 
ajuns de-a lungul [întregii] vieţii [să se hrănească] cu lăcuste 
şi miere sălbatică”?. lar Petru folosea doar măsline sărate, [se- 
minţe] de lupin şi legume uşoare. Ce mai trebuie să spunem 
de Pavel, care spune despre sine însuşi că era în foame şi în sete, 
în posturi de multe ori? 

6. Pentru tine însă, durata celor patruzeci de zile nu este 
durata unei vieţi întregi, iar coborârea spre apus a soarelui în 
fiecare zi pune o limită postirii tale din acea zi. Nu este oare 
o ajunare de acest fel uşoară şi potrivită pentru aproape toţi? 
Numai să fie şi mâncarea cu măsură. Căci astfel, ajunând cu 
măsură şi mâncând cu măsură, nu vei rămâne cu mult în ur- 
ma celor care nu mănâncă deloc. Poate vrei să-ţi cruţi trupul 
şi fugi de postire, [gândindu-te] că postul aduce slăbire mare. 
Dar nu e aşa, ci dimpotrivă. Căci săturarea, prin fire, dă naştere 


:5 Cf. Dan. 10, 1-21. 

* Num. 2, 4-6. 

2 Cf. Num. 11, 33 (LXX). 
21 O aducere aminte. 

22 Cf Nu. 1134: 

2 Cf. Mt. 3,4.Mc.1,6. 

:3 I] Cor. 11,27. 

podagsrei, capului greu şi altor boli, în vreme ce postirea este 
maica sănătăţii. Şi, pe cât se pare, nu numai desfrânatul păcă- 
tuieşte în trupul său, ci şi cel lacom cu pântecele greşeşte în 
trupul său, slăbindu-i constituţia şi făcându-l bolnăvicios. 

7. Apoi, pentru că lipsa de cumpătare se săvârşeşte prin 
toate simţurile, să le învăţăm pe toate cumpătarea. Căci dacă 
posteşti de mâncăruri, dar ai ochiul care te duce — în cămara 
sufletului tău — la desfrâu, iscodire şi invidie, şi [ai] urechea 
care e gata să primească defăimări, cântece desfrânate şi şuşoteli 
rele, şi celelalte simţiri |gata să primească] vătămările care le 
privesc, ce folos mai ai din postire? Desigur, nici unul. Căci răul 
de care fugi printr-un [simţ], îl bagi în suflet prin altul”. Şi pentru 
că noi suntem alcătuiți din suflet şi trup, şi nu numai ființa 
trupului este alcătuită din mai multe părți, ci şi cea a sufletu- 
lui — căci şi sufletul are şi el, [deşi] în alt fel [ca trupul], drept 
mădulare: forţa creşterii, partea poftitoare, partea irascibilă şi 
cea raţională —, [înseamnă că] adevărata postire este aceea care 
se întinde asupra tuturor, şi pe toate le curăţă şi le îngrijeşte. 
Căci, fraţilor, blândă este şi plină de iubire de oameni tămă- 
duirea sufletului prin postire. De aceea şi Părinţii noştri ne-au 
rânduit-o în aceste zile. 

8. Dacă însă noi fugim de postire în chip nebunesc, vom 
primi drept pedepse suferinţe, tăieri şi arderi, atunci când 
Hristos îl va despărţi pe cel care nu poate fi vindecat şi îl va 
arunca [în] focul cel nestins, ca să suporte osânda veşnică. 
Căci după cum, nepostind în rai, am fost aruncaţi în lumea 
aceasta cu multe dureri, la fel şi aici, dacă nu postim şi dacă nu 
trăim cumpătat după putere, vom fi aruncaţi în gheena aceea 
nestinsă şi de neîndurat. 

9. Dar profeția spune: Întoarceţi-vă, copii căzuți!, Astfel, 
nu există nicio lucrare care să ajute mai mult decât postul la 
curățirea celor care se întorc, după cum am învăţat şi din 


% Prin alt simţ. 
25 Jer. 3, 14. 

întoarcerea celor din Ninive”. Aşa cum nu este nimic mai adu- 
cător de moarte decât lăcomia pântecelui. Şi lucrul acesta îl 
arată Cel care a grăit către fiul cel risipitor când s-a întors: Acest 
fiu al meu mort era şi a înviat, pierdut era şi s-a aflat, Căci a îm- 
brăţişat viaţa cea porcească şi s-a bucurat de noroiul porcilor; 
s-a făcut deopotrivă lor şi li s-a asemănat, lepădând asemă- 
narea cu Dumnezeu. După marele Iov, [unul ca acesta] nu se 
aseamănă numai cu vitele, ci şi [plantelor] celor cu totul lipsite 
de simţuri din locurile cele pline de apă, rogozului, papurei şi 
trestiei, în care doarme atotmâncătorul Leviatan”. Căci monstrul 
acesta nevăzut“ odihneşte printre cele care trăiesc în apă. De 
această umezeală îndepărtându-se David prin cumpătarea 
vieţii sale, zice: Lscatu-s-a ca un vas de lut tăria mea”, oasele mele 
ca uscăciunea s-au uscat” şi genunchii mei au slăbit de post şi tru- 
pul mi s-a schimbat din lipsa de untdelemn”. De aceea a şi schim- 
bat înstrăinarea dreptei Celui Preaînalt [faţă de el], dăruin- 
du-se cu totul Acestuia, văzându-se pe sine tot timpul înaintea 
Lui şi avându-L. pe Acela în toată vremea înainte, drept în- 
grijire a inimii sale. 

10. Pe acesta să-l urmăm şi noi, iubiţilor, şi nu doar să le- 
pădăm moliciunea [umezelii] şi împrăştierea vieţii, ci să facem 
postul, psalmodierea şi rugăciunea noastră ca şi cum Dum- 
nezeu Însuşi ar fi de faţă şi s-ar uita la noi, ştiind că nici postul, 
nici psalmodierea şi nici rugăciunea nu pot să ne mântuiască 
prin ele însele, ci împlinirea acestora înaintea lui Dumnezeu. 
Căci astfel, ochii lui Dumnezeu, privindu-ne, ne sfințesc, după 
cum soarele încălzeşte cele pe care le luminează. Iar acestea 
se fac înaintea lui Dumnezeu atunci când mintea se uită la El 


“A Eforia 345, 

2% Lc, 15, 24. 

2 Cf. lov 41,1. 

* Nonros, inteligibil, mintal. 
3 Ps. 21, 16. 

* Ps. 101, 4. 

53 Ps. 109, 23. 

cu încordare”, şi în timp ce se uită, posteşte, psalmodiază şi se 
roagă. Căci [dacă] atunci când suntem în timpul rugăciunii şi 
al psalmodierii, uneori mintea se îndreaptă neabătut către Dum- 
nezeu, iar alteori cade şi se tulbură, trebuie să înțelegem că încă 
nu ne-am dedicat cu totul lui Dumnezeu, şi că scopul celor fă- 
cute de noi nu se află în întregime în [concordanţă] cu legea 
Domnului. De aceea, pe cât cădem din faptele dreptăţii, pe atât 
nu putem rămâne înaintea ochilor lui Dumnezeu. [Pentru că] 
zice: Nu vor sta călcătorii de lege înaintea ochilor Mei”. Totuşi, 
când zăcem răniţi la pământ, să-L chemăm pe Domnul, Care 
poate să pună balsam şi feşe peste rănile noastre. 

11. Aşadar, să nu slăbim să strigăm către EI prin postiri, 
rugăciuni, lacrimi şi prin toate chipurile, până când Se va 
apropia şi ne va vindeca. Să arătăm şi noi prin fapte că suntem 
bogaţi avându-L pe Hristos drept mire şi că Îl aşteptăm cu 
nădejde, chiar dacă acum este departe de noi, ascuns în ceruri: 
Căci când se va lua Mirele de la ei, atunci vor posti. De aici e lim- 
pede că cei care îşi iau numele de la Hristos trebuie să trăiască 
toată viaţa în cumpătare şi în post, aşteptând cu bună nădejde 
venirea Lui cea înfricoşătoare. Să postim mai ales în aceste zile, 
să ne pregătim în tot felul în vreme ce aşteptăm ziua cea de 
peste an a Învierii lui Hristos, pentru ca fiind curăţiţi, în chip 
curat să slăvim Pătimirile Aceluia, şi să dobândim viaţa cea 
fericită şi fără de moarte pe care Domnul a dobândit-o pentru 
noi prin Pătimirile Sale. 

12. De care fie ca noi toţi să ne învrednicim, cu harul şi cu 
iubirea de oameni a Domnului nostru lisus Hristos, Căruia 
l se cuvine toată slava, cinstea şi închinăciunea, dimpreună 
cu Cel fără de început al Său Părinte şi cu Preasfântul, Bunul 
şi de viaţă făcătorul Duh, acum şi pururea şi în vecii vecilor. 


Amin, 
* Fără încetare. 
5 Ps5 ab: 
3 Mt. 9,15. 

În a doua Duminică a Sfintelor Păresimi, 
având ca subiect paraliticul vindecat de 
Domnul în Capernaum. Şi împotriva celor 
care vorbesc unii cu alţii când nu trebuie în 
timpul sfintelor sinaxe din biserică 


1. Astăzi voi începe prin a mă adresa iubirii voastre [cu] 
înseşi cuvintele Stăpânului, sau mai bine zis cu însuşi miezul 
propovăduirii evanghelice: Pocăiți-vă, că s-a apropiat Împărăția 
cerurilor'. Şi nu numai că s-a aPROpIal, ci şi este în noi. Căci Îm- 
părăția cerurilor este înăuntrul vostru, zice iarăşi Domnul. Şi nu 
numai că este în noi, dar nu peste multă vreme va veni şi se 
va arăta şi mai lămurit, biruind toată începătoria şi stăpânia şi 
puterea şi dăruind tăria cea nebiruită, bogăţia cea necheltuită, 
desfătarea cea neschimbătoare, neîntinată şi fără de sfârşit, şi 
slava, şi puterea numai acelora care trăiesc după Dumnezeu 
şi şi-au petrecut viaţa de aici în chip bineplăcut lui Dumnezeu. 

2. Aşadar, pentru că Împărăţia lui Dumnezeu s-a apropiat 
şi este în noi şi nu după multă vreme va veni, să ne facem 
vrednici de ea prin faptele pocăinţei. Să ne silim pe noi înşine, 
curmând relele prejudecăţi şi obişnuințe. Căci Împărăţia ceru- 
rilor [se ia] cu forţa“, şi cei care o vor lua sunt cei puternici. 


1 Mt. 4,17. 

a Popa Apă 

SI EEIEZI; 

* CĂONAt. 16, 12. 

Să râvnim la răbdarea purtătorilor de Dumnezeu Părinţi ai 
noştri, la smerenia şi la însăşi credința lor. Căci spune [Pavel]: 
Priviţi cu luare aminte cum şi-au încheiat viața şi urmați-le credintei. 
Să ne omorâm mădularele noastre cele pământeşti, curvia, necură- 
Ha, toată patima cea rea şi lăcomia, mai ales în aceste sfinte zile 
ale postului. De aceea harul Duhului, mai înainte purcezând 
[de la începutul Postului], ne-a învăţat despre înfricoşătoarea 
judecată viitoare a lui Dumnezeu, iar apoi ne-a amintit de sur- 
ghiunul lui Adam, şi după aceasta ne-a arătat credinţa cea întru 
totul sigură, ca prin frica de judecată şi prin plânsul pentru iz- 
gonire să ţinem în chip neclintit credinţa, şi să nu ne dedăm lip- 
sei de cumpătare, nici să deschidem, din pricina pântecelui 
nostru cel necredincios şi nesăturat, poarta tuturor patimilor 
şi să le oferim loc, şi [din cauza] căii largi şi late să ne pierdem 
cu toţii, precum se spune, dimpreună cu plăcerea [noastră]. 
Ci, iubind calea strâmtă şi îngustă, care duce la viaţa veşnică”, 
al cărei început” şi prim stadiu este postul, vârtos să ţinem aceste 
patruzeci de zile de post. 

3. Căci după cum este o vreme potrivită pentru fiecare [lu- 
cruJ”, aşa cum spune Solomon, şi un timp pentru toate, la fel, 
[dacă] va căuta cineva vreme potrivită pentru lucrarea virtuţii, 
[va găsi] că aceasta este vremea potrivită, adică aceste patru- 
zeci de zile. Şi dacă toată viaţa oamenilor este potrivită pentru 
dobândirea mântuirii, cu atât mai mult este potrivită vremea 
aceasta a postirii. Pentru că şi Hristos, începătorul şi dătătorul 
mântuirii noastre, Și-a început [lucrarea pe pământ] ple- 
când de la post, şi în arena postului l-a biruit şi l-a ruşinat pe 
născocitorul patimilor, adică pe diavol, care-L atacase în toa- 
te felurile!?. Căci după cum necumpătarea pântecelui, fiind 


*'Bvr. 1347. 

5 Col.3,5. 

“CFIMt 7, 18-44; Le, 13,24, 

* Se referă la începutul vieţii veşnice. 
> ABLE. 

19 Cf. Mt. 4, 1-11; Mc. 1, 13; Le. 4, 1-13. 

nimicitoare a virtuţilor, este născătoare a patimii, la fel şi cum- 
pătarea, fiind nimicitoare a pângăririlor care vin din lipsa de 
cumpătare, este născătoare a nepătimirii. lar dacă necumpă- 
tarea introduce şi a şi introdus patimi care nu erau în noi, cum 
nu le va mări şi le va întări atunci când sunt [deja] [în noi]””, 
în vreme ce postirea le va micşora şi le va face [pe acelea] să 
dispară? Postul şi cumpătarea sunt strâns legate între ele, chiar 
dacă pentru cei care le urmează în chip înţelept uneori precum- 
păneşte una, alteori alta, în funcţie de situaţie. 

4. Aşadar, nici noi să nu le despărţim acum, ci pe durata 
[primelor] sfinte cinci zile ale săptămânii să ne ţinem mai mult 
de postire, iar sâmbăta şi duminica să ne dedicăm mai mult 
cumpătării decât postului, ca să ascultăm cu înţelegere cuvin- 
tele Evangheliei, care astăzi ne vestesc vindecarea minunată 
a paraliticului — însă nu vindecarea din lerusalim!”, ci cea săvâr- 
şită de Domnul în Capernaum'?. Pentru că cuvântătorul de Dum- 
nezeu Marcu spune că a intrat iarăşi în Capernaum pentru câteva 
zile!*. lar Matei spune că Capernaumul acesta este cetatea Dom- 
nului, Căci istorisind şi acela [Matei] [vindecarea] acestui pa- 
ralitic, zice: A intrat lisus în cetatea Sa'?. Pentru că după ce a fost 
botezat de Ioan în lordan şi Duhul S-a pogorât din cer peste 
EI, a fost dus de Duhul în pustie ca să fie ispitit!€. Şi după ce l-a 
biruit pe ispititor, a revenit aproape de lordan şi a mers prim- 
prejur, învățând. Şi a fost mărturisit de multe ori de către Bo- 
tezător, până când loan a fost întemnițat de Irod”. Atunci, aşa 


"1 Este vorba de virtuţi, care sunt naturale omului, iar patimile sunt 
împotriva firii sau nenaturale, „nu erau în noi”. Cf. Sf. Maxim Mărturisi- 
torul, Disputatio cum Pyrrho, PG 91, 309B-312A, ed. M. Doucet, pp. 566-567, 
PSB 81, p. 333. 

33 0 bn Bee. 

33 Cf. Mc, 2, 1-12; Mt. 9, 1-8; Le. 5, 17-26. 

1% Mc. 2,1. 

5 Mt.9,1. 

15 Cf. Mt. 4, 1-11; Mc. 1, 13; Le. 4, 1-13. 

+ Cf. Mt. 4, 11-12. 

cum spune Matei, a plecat în Galileea, şi părăsind Nazaretul, a venit 
de a locuit în Capernaum, lângă mare!?. 

5. leşea aşadar de aici în părţile pustii, ca să Se roage, şi în 
satele învecinate ca să propovăduiască, şi apoi iarăşi revenea 
în Capernaum. De aceea evanghelistul Matei numeşte Caper- 
naumul cetatea Sa, iar Marcu spune că a intrat iarăşi în Caper- 
naum pentruldupă câteva zile. Şi s-a auzit că este în casă, şi îndată 
s-au adunat mulți, încât nu mai era loc nici înaintea uşii!?. Petre- 
când acolo mai multă vreme, a fost cunoscut mai bine datorită 
multelor şi marilor Sale minuni şi cuvinte, şi de aceea era şi 
dorit de către ei în chip deosebit. Prin urmare, auzind că a venit 
iarăşi, au început să curgă în valuri. Fiindcă, după cum zice 
Luca, cei care veneau erau din toate cetăţile”, şi printre ei se 
găseau şi cărturari, şi farisei, şi învăţători de lege, iar EI le grăia 
lor cuvântul. Căci aceasta era lucrarea Sa de căpetenie, pe care 
le-a şi făcut-o cunoscută printr-o pildă, zicând: Ieşit-a Semănă- 
torul să semene sămânța Sa”, adică cuvântul învăţăturii. Şi [a mai 
zis că] a ieşit să-i cheme pe cei păcătoşi la pocăință”, iar chemarea 
s-a făcut prin cuvântul învăţăturii. Aceasta o arată şi Pavel 
atunci când zice: Credința este din auzire, iar auzirea din cuvân- 
tul lui Dumnezeu”. 

6. Aşadar, Domnul le-a grăit tuturor, în comun şi fără să 
provoace invidia, cuvântul pocăinței, evanghelia mântuirii, 
cuvintele vieţii veşnice. Şi toţi Îl auzeau, dar nu toţi l-au dat 
ascultare. Fiindcă noi toţi dorim să auzim şi să privim, dar nu 
toţi suntem iubitori ai virtuţii. Căci prin fire toţi dorim să ştim, 
în afară de altele, şi pe cele cu privire la mântuire, de aceea cei 
mai mulți nu doar ascultă cu plăcere sfânta învăţătură, ci le 


18 Mt. 4, 13. 

19 Mc. 2, 1-2. 
2 Cf, Le. 8,4, 
îi fetei sectă 

2 Mt. 9, 13. 

%3 Rom. 10, 17. 

place şi să cerceteze” cuvintele, analizându-le în raport cu 
[propria lor] opinie, după neştiinţa sau înţelegerea pe care 
o are fiecare. Însă, pentru a preface cuvintele în faptă sau pen- 
tru a culege din ele credinţa cea folositoare, este nevoie de în- 
țelepciune şi de bună discernere, care nu se găsesc cu uşurinţă 
mai ales la cei care se socotesc drepti şi înţelepţi înaintea lor 
înşişi, aşa cum erau unii cărturari şi farisei de-ai iudeilor. 
7. De aceea aceştia, rămânând atunci, ascultau cuvântul şi 
vedeau [minunile] săvârşite, dar mai degrabă blasfemiau decât 
lăudau pe Cel care făcea bine prin fapte şi prin cuvinte. Şi pe 
când Domnul învăţa şi toţi, sau aproape toţi, îşi plecau urechile 
ca să primească cuvintele harului ieşite din gura Lui, au venit 
unii la El, aducând un slăbănog pe care-l purtau patru inşi. Şi nepu- 
tând ei, din pricina mulțimii, să se apropie de EI, au desfăcut acope- 
rişul [casei] unde era lisus, şi prin spărtură au lăsat în jos patul în 
care zăcea slăbănogul”. Se poate crede că tot ce s-a făcut atunci 
a fost datorită credinţei celor care l-au purtat [pe slăbănog], şi 
că Domnul, mulțumit de credinţa lor, i-a dat paraliticului vin- 
decarea”. Mie însă mi se pare că adevărul nu este aşa. Căci 
Domnul, când l-a tămăduit pe copilul mai marelui sinagogii”, 
nu a căutat credinţă la acel [copil], după cum nu a căutat [cre- 
dinţă] nici la fiica cananeencii*, sau la fiica lui lair”, mulţu- 
mindu-Se cu credinţa celor care veniseră pentru [copiii lor]. 
Dar, dintre aceştia, o fată era moartă, fata cananeencii era ie- 
şită din minţi, iar copilul [mai marelui sinagogii] nu era de faţă. 
În schimb, paraliticul acesta era de faţă şi era stăpân pe judecata 


21 Este vorba de analiza teoretică, care nu este rea în sine, dar care riscă 
să rămână la nivelul simplei alegeri. A se vedea opţiunea traducătorului 
italian, care a preferat verbul „a alege”. 

* Mc. 2, 3-4. 

Cf. MeDgi 

” Referinţa Sfântului Grigorie pare să fie la minunea vindecării slugii 
sutașului; cf. Mt. 8, 6-13; Le. 7, 1-10, 

2 Cf. Mt. 15, 22-28; Mc. 7, 24-30. 

% Cf. Mt. 9, 18-26; Me. 5, 21-43; Lc. 8, 40-56. 

lui, chiar dacă trupul îi era paralizat. De aceea, mie mi se pare 
mai degrabă că datorită bunei nădejdi şi datorită credinţei pa- 
raliticului au luat în ei credinţa în Hristos cei care l-au purtat 
şi au îndrăznit să vină [înaintea Lui], şi au fost convinşi de 
acest paralitic să îl ridice şi să îl poarte pe acoperiş, şi de acolo 
să-l coboare înaintea Domnului. Căci nu ar fi făcut acestea fără 
voia lui, şi pe bună dreptate intensitatea paraliziei nu i-a mic- 
şorat mintea, ci mai degrabă i-au micşorat stavilele şi obsta- 
colele din faţa credinței. 

8. lubirea de slavă omenească i-a îndepărtat pe farisei de 
la credinţa în Domnul. De aceea a şi zis către ei Domnul: Cum 
puteți să credeți în Mine, când primiți slavă de la oameni şi slava de 
la unicul Dumnezeu nu o căutați?”. Pe alţii ţarinile, nunțile şi gri- 
jile lucrurilor acestei vieţi” nu i-au lăsat să se apropie [de Hris- 
tos), [în vreme ce în cazul paraliticului] paralizia trupului a 
pus capăt tuturor acestora, adică le-a înlăturat din cugetările 
paraliticului. De aceea, pentru păcătoşi boala este uneori mai 
bună decât sănătatea, pentru că lucrează împreună cu aceştia 
pentru mântuire şi slăbeşte pornirile cele din fire spre răutate, 
plătind, ca să spunem aşa, datoria păcatelor prin suferinţă şi 
făcându-i capabili să primească prima dată tămăduirea sufle- 
tească şi apoi şi pe cea a trupului. Şi lucrul acesta se întâmplă 
mai ales când cel bolnav, înțelegând că lovitura primită este 
tămăduire de la Dumnezeu, o poartă cu bărbăţie şi cade cu 
credinţă înaintea lui Dumnezeu, şi prin fapte, pe cât îi stă în 
putere, cere milostivirea. Lucrul acesta l-a arătat şi paraliticul, 
pe cât a putut, prin fapte, şi l-a vădit şi Domnul, [ajutându-l 
pe paralitic] cu înseşi faptele şi cuvintele Sale, chiar dacă fa- 
riseii, neputând să înțeleagă, blasfemiau şi murmurau împo- 
trivă””. Căci văzând lisus credinta lor, şi a bolnavului purtat şi 
a celor care l-au coborât prin acoperiş, î-a zis slăbănogului: Fiule, 


3 In 5, 44. 
31 Cf Le. 15, 18-20. 

iertate îți sunt păcatele tale”. O, ce fericită numire! Aude [cu- 
vântul] fiule şi este înfiat de Tatăl Cel Ceresc, şi lipindu-se de 
Dumnezeul Cel fără de păcat, pe dată devine şi el lipsit de 
păcate prin iertarea păcatelor. Şi ca să urmeze şi primenirea 
trupului, mai întâi [îşi] primeneşte sufletul, înălţat deasupra 
păcatului, de la Cel care cunoştea că la început sufletul îi că- 
zuse în laţurile păcatului, bolile din trup şi moartea fiind, con- 
form dreptei Sale judecăţi, o urmare [a acestui păcat]. 

9. Dar cărturarii, auzind acestea, cugetau în ei înşişi: De ce 
grăieşte Acesta blasfemie? Cine poate să ierte păcatele, fără numai 
Unul Dumnezeu ?%. Însă Domnul, fiind Ziditor al inimilor, şi 
cunoscând cugetările ascunse din inimile cărturarilor, le-a zis: 
De ce cugetați acestea în inimile voastre? Ce este mai uşor a zice slă- 
bănogului: lertate îți sunt păcatele, sau a zice: Scoală-te, ia-ti patul 
tău şi umblă?%. Cărturarilor li se părea că Domnul, neputând 
să îl vindece pe paralitic, caută scăpare la ceva ce nu poate fi 
văzut, adică la iertarea păcatelor, care nu e decât o rostire de 
cuvinte. Şi această rostire de cuvinte, spusă ca un Stăpân şi în 
chip de poruncă, era [în concepţia lor] şi blasfemie, dar şi un 
lucru uşor pentru tot cel care ar fi vrut să îl facă. De aceea zice 
către ei Domnul: „Dacă aş fi vrut să spun cuvinte goale, care 
să nu se împlinească prin fapte, atunci ar fi fost mai uşor să 
spun una din acestea două, fără [să împlinesc] ceva din ele, [adi- 
că nici] ridicarea paraliticului şi nici iertarea păcatelor lui. 
Însă ca să ştiţi că nu este nelucrător cuvântul Meu, am recurs 
la iertarea păcatelor, nu pentru că sunt neputincios să dau vin- 
decarea bolii, ci [pentru că] am putere dumnezeiască pe pă- 
mânt, ca Fiu deofiinţă cu Tatăl Cel din ceruri, chiar dacă M-am 
făcut deofiinţă după trup cu voi, cei nerecunoscători”. Şi atunci, 
[după ce a spus acestea] i-a spus şi paraliticului: Zic ție: Scoală-te, 

in-ți patul tău şi mergi la casa ta. Şi îndată s-a ridicat, şi luându-şi 
patul, a ieşit înaintea tuturor”. 

10. Cuvântul şi minunea aceasta se împotrivesc judecă- 
ților cărturarilor, dar în acelaşi timp este şi o oarecare potrivire 
[cu judecata lor]. Căci ceea ce arată ei este adevărat, şi anume 
că nici un om nu poate de la sine să ierte păcatele. Dar această 
[judecată a cărturarilor arată în acelaşi timp] şi minciuna şi 
nebunia fariseilor, care socoteau că Hristos este doar om, şi nu 
Dumnezeu Atotputernic. Căci Cel pe care nimeni nu L-a vă- 
zut vreodată şi nici nu L-a auzit acum Se arată Acelaşi, Dum- 
nezeu şi om, având îndoită fire şi lucrare, vorbind asemenea 
nouă ca om, dar făcând toate câte voieşte numai cu cuvântul 
şi cu porunca Sa, ca Dumnezeu, demonstrând prin fapte că şi 
la început, după cum zice psalmistul, pe toate [le-a făcut]: E! 
a zis şi s-au făcut, EL a poruncit şi s-au zidit”. De aceea şi acum, 
imediat după cuvântul Lui, a urmat fapta. Căci îndată slă- 
bănogul, ridicându-şi patul, a ieşit înaintea tuturor, încât toți s-au 
mirat”. Fiindcă iertarea greşelilor poate fi făcută adesea prin 
cuvânt şi de către oameni, dacă cineva a greşit împotriva lor, 
însă boala şi cele asemenea ei le poate alunga prin poruncă 
şi prin cuvânt doar Dumnezeu. De aceea şi evanghelistul in- 
dică clar acest lucru, spunând că s-au mirat toţi care au văzut 
acestea şi L-au slăvit pe Dumnezeu, pe Cel care fără îndoială 
a făcut această minune, sau mai degrabă pe Cel care face lu- 
cruri slăvite şi minunate, fără de număr. [Ziceau deci aceştia]: 
Asemenea lucruri n-am văzut niciodată”. 

11. Dar aceia, dând slavă cu cuvântul şi arătând că minu- 
nea aceea era mai mare decât tot ce se petrecuse înainte, ziceau: 
Asemenea lucruri nu am văzut niciodată”. Noi însă nu mai pu- 
tem să zicem acum aşa ceva. Pentru că am văzut multe altele, 

cu mult mai mari decât aceasta, nu numai de la Hristos, ci şi 
de la ucenicii Săi şi de la cei care le-au urmat acestora, săvâr- 
şite numai cu chemarea numelui lui Hristos. Aşadar, noi, fra- 
ților, să Îl slăvim pe Acesta acum prin fapte, luând în chip ana- 
gogic minunea aceasta drept pildă pentru virtute. Căci fiecare 
din cei legaţi de plăceri este un paralitic cu sufletul, zăcând pe 
patul plăcerii păcătoase şi al părelnicei odihne trupeşti pe care 
o aduce această [plăcere]. Dar când, încredinţat de îndemnu- 
rile evenghelice, îşi mărturiseşte păcatele şi biruieşte asupra 
lor şi asupra paraliziei pricinuite de acestea sufletului său, este 
ridicat şi purtat către Domnul de aceste patru lucruri: osândirea 
de sine, mărturisirea păcatelor de mai înainte, făgăduinţa pentru 
viitor de încetare a răutăţilor şi rugăciunea către Dumnezeu. 
Dar acestea nu îl pot apropia de Dumnezeu, dacă nu se des- 
face acoperişul şi nu se aruncă deoparte olanele, lutul şi restul 
materialelor. Iar în noi acoperişul este partea raţională a sufle- 
tului, ca una care se găseşte deasupra tuturor [puterilor] din- 
lăuntrul nostru. Însă aceasta este acoperită, ca de multă materie, 
de legătura cu patimile şi cu cele pământeşti. Dar când legă- 
tura aceasta este nimicită şi aruncată la pământ de aceste patru 
[lucruri], atunci cu adevărat putem fi lăsaţi în jos, adică cu ade- 
vărat ne smerim, cădem înainte şi ne apropiem de Domnul, 
cerând şi primind de la EI vindecarea. 

12. Când dar s-au petrecut aceste fapte de pocăință? Când 
lisus a venit în cetatea Sa, adică după ce S-a sălăşluit în lume 
cu trupul, [lume] care este a Lui pentru că de El a fost zidită, 
după cum zice şi Evanghelistul despre EI: Întru ale Sale a venit, 
dar ai Săi nu L-au primit. Şi celor câți L-au primit, care cred în nu- 
mele Lui, le-a dat putere să se facă fii ai lui Dumnezeu“! De aceea 
şi mintea paralitică, atunci când cade astfel înaintea Lui cu 
credinţă, pe dată aude de la EI cuvântul fiule, şi primeşte ier- 
tarea şi vindecarea. Şi nu primeşte numai acestea, ci ia şi pu- 
tere să-şi ridice şi să-şi poarte patul în care zăcea. Iar prin pat 

să înţelegi trupul în care se află aceasta, prin ale cărui fapte min- 
tea care urmează poftelor trupeşti rămâne ataşată de păcat. 

13. După vindecare, mintea noastră cârmuieşte trupul şi-l 
poartă ca pe un supus, arătând prin el roadele şi faptele po- 
căinţei, astfel încât cei ce privesc să slăvească pe Dumnezeu, 
văzând că cel ce ieri era vameş azi este evanghelist”, că prigo- 
nitorul a devenit apostol”, că tâlharul a ajuns cuvântător de 
Dumnezeu“, că cel ce mai înainte sălăşluia împreună cu porcii 
acum este fiu al Tatălui ceresc, şi dacă vrei, [acest fiu] pune 
urcuşuri în inima sa şi merge din slavă în slavă“, înaintând în 
fiecare zi spre mai bine. De aceea zice Domnul către ai Săi: Aşa 
să lumineze lumina voastră înaintea oamenilor, ca să vadă faptele 
voastre cele bune şi să slăvească pe Tatăl vostru Cel din ceruri”. 
Însă El nu spune aceasta poruncind ca ei [doar] să se arate 
astfel, ci să vieţuiască în chip plăcut lui Dumnezeu. Căci după 
cum lumina atrage fără nicio sforţare ochii celor care privesc, 
la fel şi vieţuirea cea plăcută lui Dumnezeu atrage odată cu 
ochii şi cugetarea. Şi iarăşi, după cum în cazul luminii de la 
soare, nu lăudăm văzduhul care participă la strălucire, ci lău- 
dăm soarele care are şi dăruieşte raza acelei străluciri — şi dacă 
am lăuda şi văzduhul pentru că este strălucitor, cu cât mai mult 
vom lăuda atunci soarele? —, tot aşa şi în cazul celui care arată, 
prin faptele virtuţii, strălucirea Soarelui dreptății“. Pentru că 
unul ca acesta, imediat ce este văzut, duce [mintea] către slava 
Tatălui ceresc al lui Hristos, Soarele dreptății. 

Şi ca să las acum deoparte virtuțile cele mai de seamă, 
atunci când mă înfăţişez împreună cu voi înaintea lui Dum- 
nezeu în sfânta biserică, şi când, întorcându-mă, îi văd pe cei 


“2 Cf. Mt.9,9. 

care cu înţelegere şi cu străpungere de inimă înalţă către Dum- 
nezeu imne şi rugăciuni, sau pe vreunul care tace, stând adân- 
cit în sine şi ascultând, singură vederea aceasta pe dată mă 
insuflă, mă umple de bucurie şi dau slavă lui Hristos, Tatăl Cel 
din ceruri, fără de Care nimeni nu poate să facă nimic din cele 
bune“, şi prin Care se împlineşte totul pentru oameni. 

14. Dar ce vom spune acum celor care nu stau în tăcere, 
nici nu psalmodiază împreună [cu noi], ci [vin aici] ca să se în- 
tâlnească unii cu alţii, amestecând slujirea noastră duhovni- 
cească“ către Dumnezeu cu vorbăria [lor] cea lumească, astfel 
încât nu numai că ei nu ascultă cuvintele cele sfinte şi însuflate 
de Dumnezeu, dar îi împiedică şi pe cei care vor să asculte? 
Până când, voi aceştia, veți şchiopăta de amândouă picioarele ?”, ax 
spune Ilie Tesviteanul. Pentru că vreţi să veniţi [aici] şi pentru 
rugăciune, şi pentru cuvintele cele lumeşti şi nepotrivite, şi cu 
siguranţă nu faceţi bine nici una, nici alta, ci prin acestea le 
stricaţi pe celelalte, sau mai degrabă vă stricaţi voi înşivă, unii 
prin alţii. Până când nu o să vă abţineţi de la cuvintele deşer- 
tăciunii în acest loc şi veţi face din casa rugăciunii, casă de ne- 
gustorie sau de cuvânt al patimii”, tocmai această casă în care 
sunt spuse şi ascultate cuvintele vieţii veşnice, atât cele [spuse 
şi ascultate] de noi, care cerem de la Dumnezeu cu nădejde 
neruşinată viaţa veşnică, cât şi cele [spuse şi ascultate] de Dum- 
nezeu, Care dă [viaţa veşnică] celor care o cer cu tot sufletul şi 
cugetul — însă nu şi celor care, cum se spune, nu-s în stare nici 
măcar limba să şi-o urnească întreagă spre cerere? 

15. Fraţilor, acum jertfa noastră către Dumnezeu nu se 
mai face prin foc, ca pe vremea lui Moise, ci se săvârşeşte prin 
cuvânt. Atunci, aşadar, când Dumnezeu primea jertfa adu- 
să prin foc, cei dimpreună cu Core, care s-au răsculat împotriva 

lui Moise şi care au adus de afară foc străin, au fost arşi de 
tot de focul cel sfânt, care de la sine a sărit asupra lor”. Să ne 
temem dar şi noi, că dacă vom aduce din afară cuvinte stră- 
ine în acest jertfelnic duhovnicesc al lui Dumnezeu, vreau 
să spun în biserică, vom fi osândiţi pentru totdeauna de cu- 
vintele dumnezeieşti ce sunt în ea, făcându-ne vrednici din 
această pricină de glasul acela de temut şi de osândă. Da, să 
ne temem, rogu-vă, şi câtă vreme suntem aici [în biserică] 
să aducem cerere, stând cu frică înaintea lui Dumnezeu. lar 
după ce ieşim de aici, să dăm dovadă mai departe de schim- 
barea în bine a obiceiurilor noastre, nelăsându-ne biruiţi de 
câştiguri, mai ales dacă sunt nedrepte, fugind de jurăminte, 
mai ales dacă sunt mincinoase, îndepărtându-ne de cuvintele 
cele de ruşine, şi cu atât mai mult de faptele cele ruşinoase, de 
calomnii, de înşelăciune şi de îngâmfare, educând şi mişcând 
fiecare mădular şi fiecare simţire cu ajutorul minţii celei de 
Dumnezeu înţelepţite, purtând şi înălțând trupul cu cuvântul 
şi cu frica cea dumnezeiască, şi nu lăsându-ne traşi în jos şi 
supuşi de către trup poftelor lui cele pământeşti şi de batjo- 
cură, învățând şi cunoscând de la Pavel că dacă vom trăi du- 
pă trup, vom muri, iar dacă vom ucide cu duhul lucrările tru- 
pului, vom trăi în veci”. 

16. Şi acum să-i facem pe toţi cei care ne privesc să [dea] 
slavă lui Dumnezeu, văzând ei limpede că această casă” poar- 
tă în ea pe Hristos, Care le dă putere celor paralizaţi cu sufletul 
şi le porunceşte să-şi ridice şi să-şi înalțe către EI simţirile şi 
înțelegerile cele trupeşti, printr-o cugetare duhovnicească şi 
iubitoare de Dumnezeu, — şi nu să fie purtaţi şi traşi în jos de 
acestea în chip lipsit de rațiune —, şi astfel să ajungă în casa 
care este cu adevărat a noastră, adică în patria cea cerească 

şi mai presus de ceruri, acolo unde este acum Hristos, Moş- 
tenitorul şi Dătătorul moştenirii noastre. 

17. Lui 1 se cuvine slavă, putere, cinste şi închinăciune, 
dimpreună cu Cel fără de început al Său Părinte şi cu Sfân- 
tul, Bunul, şi de viaţă făcătorul Duh, acum şi pururea şi în 
vecii vecilor. Amin. 


Omilia a XI-a 


La cinstita şi de viaţă făcătoarea Cruce 


1. Crucea Domnului a fost mai dinainte vestită şi închi- 
puită în chip tainic de neamurile cele din vechime, şi nimeni 
nu s-a împăcat vreodată cu Dumnezeu fără puterea Crucii. 
Căci după acea călcare [a poruncii] de către strămoşi în raiul 
lui Dumnezeu, prin lemn, păcatul a prins viaţă, iar noi am 
murit, suferind, înainte de moartea trupească, moartea sufle- 
tească, care este despărţirea de Dumnezeu. Şi ceea ce am trăit 
după călcarea [poruncii] am trăit în păcat şi în viaţa cea după 
trup. Pentru că păcatul nu se supune legii lui Dumnezeu, că nici 
nu poate. lar cei ce sunt în carne nu pot să placă lui Dumnezeul. 

2. Dacă, aşadar, după cum zice Apostolul, trupul pofteşte 
împotriva duhului, iar duhul împotriva trupului, iar Dumnezeu 
este Duh şi Bunătatea-însăşi şi Virtutea, şi duhul nostru este 
după chipul şi asemănarea” Lui, [dar] acestea s-au stricat prin 
păcat, cum ar putea cineva să se înnoiască şi să devină prieten 
cu Dumnezeu în duh, câtă vreme păcatul şi viaţa cea după 
trup nu sunt nimicite? Dar tocmai aceasta este crucea lui H.ris- 
tos: nimicirea păcatului. De aceea şi unul dintre Părinţii noştri 
purtători de Dumnezeu, întrebat fiind de cineva dintre cei 
necredincioşi dacă crede în Cel Răstignit, a spus: „Da, cred, 
în Cel care a răstignit păcatul”. Şi au fost mulţi prieteni ai lui 

Dumnezeu, şi din cei dinainte de lege, şi din cei de după lege, 
când încă nu se arătase Crucea, despre care dă mărturie Însuşi 
Dumnezeu. lar Regele şi Profetul David, ca şi cum fără îndo- 
ială existau prieteni ai lui Dumnezeu în acele zile, zice: lar eu 
am cinstit foarte pe prietenii Tăi, Dumnezeule“. [Dar] cum există, 
înainte de Cruce, oameni care au fost numiţi prieteni ai lui 
Dumnezeu? Vă voi spune aceasta, dacă mă veţi asculta cu o ure- 
che iubitoare de Dumnezeu şi iubitoare de ascultare. 

3. După cum atunci când încă nu era venit omul păcatului, 
fiul fărădelegii”, vreau să spun antihristul, Teologul cel iubit 
de Hristos spunea: Și acum, iubiților, este antihrist, la fel şi Cru- 
cea era în strămoşi, înainte de a exista ca atare”. Şi Marele Pavel 
învăţându-ne în chip şi mai lămurit cum [poate] să fie anti- 
hristul între noi, încă înainte de a veni [pe pământ], zice: Taina 
acestuia/fărădelegii se lucrează în noi. La fel şi Crucea lui Hris- 
tos: încă nu se arătase, dar era în strămoşi, căci taina ei lucra 
în aceştia. 

4. Şi ca să-i las acum pe Abel, pe Set, pe Enos, pe Enoh, pe 
Noe şi pe toţi cei de până la Noe, care au bineplăcut lui Dum- 
nezeu, precum şi eventual pe cineva de după ei, voi începe de 
la Avraam, care a fost numit tată al multor neamuri: al iude- 
ilor după trup, al nostru din credinţă. Aşadar, ca să încep de 
la acest tată al nostru după duh, de la începutul lui cel bun 
şi de la prima lui chemare de către Dumnezeu: care a fost pri- 
mul cuvânt pe care i l-a adresat Dumnezeu? leşi din pământul 
tău şi din neamul tău şi vino în pământul pe care ţi-l voi arăta Eu”. 
Acest cuvânt poartă în el taina Crucii, pentru că este exact 
ceea ce a spus Pavel când s-a lăudat întru Cruce: Lumea este 
răstignită pentru mine”. Căci, pentru cel care fuge de patrie sau 

de lume, fără (să vrea] să se întoarcă, patria cea după trup şi 
lumea sunt omorâte şi nimicite. Şi aceasta este Crucea! 

5. Lui Avraam, care încă nu fugise de cârdăşia cu oamenii 
cei fără Dumnezeu, îi zice: leşi din pământul tău şi vino în pă- 
mântul, nu pe care ţi-l voi da ţie, ci pe care ţi-l voi arăta", ca şi cum 
prin acesta era indicat un alt pământ duhovnicesc. Dar ce zice 
primul cuvânt al lui Dumnezeu către Moise, după ce acesta 
a fugit din Egipt şi a urcat pe munte? Scoate-ţi încălțămintea din 
picioare!" Aceasta este o altă taină a Crucii, care urmează de 
aproape celei dintâi. „Căci“, zice [Dumnezeu], „chiar dacă ai 
ieşit din [pământul] Egiptului, ai părăsit slujirea lui Faraon şi 
ai disprețuit să fii numit fiu al fetei lui Faraon, şi pe cât te privea, 
lumea aceasta a relei slujiri a fost distrusă şi a încetat să mai existe, 
totuşi aveai nevoie să mai adaugi ceva: Scoate-ți încăltămintea 
din picioare”; Adică să lepede veşmintele de piele cu care l-a 
îmbrăcat păcatul şi în care [păcatul] lucra şi îl îndepărta de pă- 
mântul sfânt!5. Scoate-ţi încălțămintea din picioare este totuna cu 
a spune: nu mai trăi după trup şi în păcat, ci [fă în aşa fel încât] 
să fie nimicită şi omorâtă viaţa cea potrivnică lui Dumnezeu 
şi cugetul cărnii!“. Iar legea care este în mădularele mele şi care se 
luptă împotriva legii minţii şi mă face rob legii păcatului" să nu 
mai stăpânească şi să nu mai lucreze, ci să fie omorâtă cu pu- 
terea vederii lui Dumnezeu. Oare nu aceasta este Crucea? Căci 
Cruce este iarăşi, aşa cum spune dumnezeiescul Pavel, [să-ţi] 
răstigneşti trupul împreună cu patimile şi cu poftele'*. 

6. Scoate-ți, zice, încălțămintea din picioare, căci pământul pe 
care stai este pământ sfânt”. Cuvântul acesta îi arată lui Moise 
sfinţenia care urma să fie pe pământ prin Cruce, după arătarea 

întâmpinarea lor”. lată că pe Dumnezeu Care S-a arătat unul, 
L-a văzut trei. Căci i S-a arătat Dumnezeu”, zice. Şi iată trei Oa- 
meni”. lar când mai apoi a alergat în întâmpinarea celor trei, 
a grăit ca unuia singur, zicând: Doamne, dacă am aflat har îna- 
intea Ta, nu ocoli pe robul Tău!”. Şi Aceştia trei, ca şi cum unul 
erau, au vorbit cu el. A zis către Avraam: „Unde este Sarra, femeia 
ta? Mă voi întoarce şi voi veni la tine la anul, pe vremea aceasta, 
şi Sarra, femeia ta, va avea un fiu al Şi auzind aceasta, Sarra cea 
bătrână a râs. Şi a zis Domnul: „De ce a râs Sarra, femeia 7 N ădbaă 
Iată-L. pe Dumnezeu Cel unul în trei ipostasuri, şi [iată] aceste 
trei ipostasuri un singur Dumnezeu. Căci [spune] Scriptura: 
A zis Domnul*. 

10. Astfel a lucrat taina Crucii în Avraam. lar Isaac a fost 
el însuşi chip al Celui care a fost răstignit pe ea, fiind ascul- 
tător tatălui până la moarte, ca şi Hristos. Şi berbecul dat în 
schimbul lui” L-a preînchipuit pe Însuşi Mielul lui Dumnezeu 
Care a fost dat junghiere pentru noi. lar tufişul în care a rămas 
prins berbecul cuprindea taina chipului Crucii. De aceea se şi 
numea tufişul acela tufiş de sabek, adică tufişul iertării”, după 
cum şi Crucea este [numită] lemnul mântuirii. 

Şi în Iacov, fiul lui Isaac, lucra taina şi chipul Crucii, pen- 
tru că şi-a înmulţit turmele prin lemn şi prin apă. Lemnul 
preînchipuia lemnul Crucii, iar apa dumnezeiescul Botez, 
care are în el taina Crucii: Căci întru moartea lui Hristos ne-am 
botezat” spune apostolul. Şi Hristos [tot] prin lemn şi prin apă, 

[adică] prin Cruce şi prin botez, Şi-a înmulţit pe pământ tur- 
mele cele raţionale. Iar Iacov şi când s-a închinat vârfului to- 
iagului*, şi când i-a binecuvântat pe urmaşii săi, punând 
[peste ei] mâinile încrucişate”, a scos la lumină încă şi mai lim- 
pede chipul Crucii. Şi lacov a fost de la început până la sfârşit 
ascultător părinţilor săi, şi de aceea a şi fost iubit şi binecu- 
vântat, dar a şi fost urât de Esau pentru acestea. Şi astfel, în- 
durând cu bărbăţie toată ispita, a avut, lucrătoare, taina Crucii 
de-a lungul întregii lui vieţi. De aceea şi Dumnezeu a spus: Pe 
Iacov l-am iubit, dar pe Esau l-am urât. 

11. Ceva asemănător se întâmplă şi cu noi, fraţilor. Căci cel 
care se supune atât părinţilor săi după trup, cât şi celor după 
duh, potrivit poruncii apostolice care zice: Copii, ascultați pe 
părinții voştri“, unul ca acesta, pentru că s-a asemănat în felul 
acesta cu Fiul cel iubit al lui Dumnezeu“, va fi iubit şi de Dum- 
nezeu. Însă cel care nu ascultă, pentru că rămâne străin de ase- 
mănarea cu Cel iubit, este urât de Dumnezeu. Şi înțeleptul So- 
lomon a arătat că acest lucru nu se referă doar la Iacov şi la 
Isaac, ci îi priveşte pe toţi: Fiul ascultător va fi spre viață, iar cel 
neascultător [va merge] spre pieire”. Dar oare lacov, fiul ascul- 
tării, nu a dobândit taina mai mare a Crucii, adică vederea lui 
Dumnezeu, potrivit căreia omul este răstignit mai desăvârşit, 
murind păcatului şi trăind virtuţii? El însuşi dă mărturie şi de- 
spre vedere, şi despre mântuire: Am văzut pe Dumnezeu față către 
față, şi mântuit a fost sufletul meu“. 

12. Unde sunt cei care încă urmează flecărelile scârboase 
ale ereticilor care au apărut printre noi? Să audă că lacov a vă- 
zut faţa lui Dumnezeu, şi nu numai că nu i s-a luat viaţa, ci, 

după cum el însuşi zice, a fost mântuit, chiar dacă Dumnezeu 
zice: Nimeni nu lpoate] să vadă fata Mea şi să trăiască”. Dar oare 
sunt doi Dumnezei, Unul a Cărui faţă se arată vederii sfinţilor 
şi altul a Cărui faţă este mai presus de orice vedere? Piară o 
astfel de lipsă de evlavie! Faţa lui Dumnezeu cea văzută este 
lucrarea şi harul lui Dumnezeu [care lucrează în timpul] ară- 
tării [lui Dumnezeu] celor care sunt vrednici. lar faţa Lui care 
nu poate fi văzută niciodată este ceea ce uneori este numită 
firea lui Dumnezeu, cea mai presus de toată manifestarea şi 
vederea. Căci nimeni nu a stat în cele mai de adânc ale lui Dum- 
nezeu“ şi în fiinţa Lui, după cum este scris, şi firea lui Dum- 
nezeu [nimeni] nu a văzut-o sau a făcut-o cunoscută. Astfel, 
vederea cea întru Dumnezeu şi taina dumnezeiască a Crucii 
nu doar alungă din suflet patimile rele şi demonii care le-au 
născocit, ci şi respinge părerile eretice şi pe cei care le apără şi 
le scot afară din ocolul Sfintei Biserici a lui Hristos, în care ni 
s-a hărăzit nouă acum să prăznuim şi să înfăţişăm în chip 
limpede harul şi lucrarea dumnezeiască a Crucii de dinaintea 
Crucii în Părinţii noştri. 

13. Aşadar, după cum taina Crucii a lucrat în Avraam, iar 
fiul său, Isaac, a fost tipal Celui răstignit mai târziu, tot aşa, 
iarăşi, taina Crucii a lucrat în toată viaţa lui Iacov, iar Iosif, fiul 
lui Iacov, a fost tip şi taină a Cuvântului dumnezeiesc-omenesc 
Care avea să fie răstignit după acestea. Căci şi el a fost dus către 
jertfire din cauza invidiei, şi [i s-a întâmplat aceasta] din partea 
celor care se înrudeau cu el după trup, pentru care şi la care 
a fost trimis de către tatăl său, după cum avea să fie şi cu Hris- 
tos mai târziu. Şi dacă Iosif nu a fost omorât, ci doar vândut, 
nu este nimic de mirare. Căci nici Isaac nu a fost omorât. Pen- 
tru că aceştia nu erau adevărul, ci tip al adevărului ce avea să 
vină. lar dacă trebuie, [putem] vedea în ei taina îndoită a lui 
lisus Cel cu fire îndoită: ducerea către omorâre prefigura 

Pătimirea cea după trup a Dumnezeului-Om, iar faptul că nu 
au pătimit nimic — nepătimirea Dumnezeirii. Lucrul acesta ar 
putea fi găsit şi la Avraam şi Iacov. Căci chiar dacă au fost su- 
puşi ispitei, au învins, ceea ce stă scris limpede şi despre Hristos. 
Aşadar, dintre cei patru care erau faimoşi în virtute şi în evla- 
vie înainte de venirea legii, doi, Avraam şi lacov, au avut lu- 
crătoare taina Crucii în cele legate de viața lor, în vreme ce 
ceilalți doi, Isaac şi losif, au vestit de mai înainte în chip minunat 
taina Crucii [lui Hristos]. 

14. Dar, iarăşi, cum stau lucrurile cu Moise, cel care a pri- 
mit primul legea de la Dumnezeu şi a dat-o altora? Nu a fost 
salvat, înainte de [darea] legii, prin lemn şi prin apă, atunci 
când a fost pus în apele Nilului, abandonat într-un coş"? Nu 
a salvat, prin lemn şi prin apă, pe poporul israelit, prefigurând 
[în ambele cazuri] prin lemn Crucea, iar prin apă dumnezeiescul 
Botez, după cum zice desluşit şi Pavel, văzătorul tainelor: Și 
toți, întru Moise, au fost botezați în nor? 'Tot el mărturiseşte de- 
spre [Moise], că chiar înainte de mare şi de toiag, a suferit de 
bunăvoie Crucea lui Hristos: Căci socotea că batjocorirea pentru 
Hristos este mai mare [bogăţie] decât comorile Egiptului”. lar bat- 
jocorirea pentru Hristos, pentru cei nebuni, este Crucea, după 
cum acelaşi Pavel spune iarăşi despre Hristos: a suferit Crucea, 
n-a tinut seama de ocara ei. De mai înainte Moise a arătat în 
felul cel mai limpede însuşi chipul acesta şi forma Crucii, pre- 
cum şi mântuirea [adusă] prin acest tip. Căci, ţinând toiagul 
drept, şi-a întins mâinile pe el, şi astfel, înfăţişându-se pe sine 
ca o cruce pe toiag, şi fiind văzut astfel, l-a pus cu totul pe fugă 
pe Amalec*!. Dar şi când a pus şarpele cel de aramă de-a cur- 
mezişul pe un stâlp, înălţând astfel în mod public chipul Crucii, 

le-a poruncit iudeilor care erau muşcaţi de şarpe să privească 
la el ca la un izbăvitor, şi astfel se vindecau muşcăturile şerpilor"?. 

15. Nu-mi ajunge timpul să povestesc de Iosua şi de jude- 
cătorii şi profeţii cei de după el, precum şi de David şi cei de 
după el care, lucrând în taina Crucii, au stăvilit apele”, au oprit 
soarele”, au pus la pământ cetăţile celor necredincioşi”, au de- 
venit tari în război, au întors taberele vrăjmaşilor pe fugă, au scăpat 
de ascutişurile săbiilor, au stins puterea focului, au astupat gurile 
leilor“, i-au ruşinat pe împărați, au prefăcut în cenuşă căpe- 
teniile cele peste cincizeci [de soldaţi)”, au sculat morţi“, au 
oprit cerul cu cuvântul şi apoi iarăşi l-au dezlegat”, făcând norii 
din el să nu dea [ploaie] şi apoi făcându-i iarăşi fertili. Căci dacă 
Pavel zice că credinţa a lucrat acestea“, însă credinţa este [şi] 
putere spre mântuire; de aceea toate sunt cu putinţă celui care 
crede. Fără îndoială, la fel stau lucrurile şi cu Crucea lui Hris- 
tos pentru cei care cred. Căci, iarăşi după spusa lui Pavel, cu- 
vântul Crucii este nebunie pentru cei ce pier. Însă pentru noi cei ce 
ne mântuim este puterea lui Dumnezeu”. 

16. Dar ca să-i lăsăm deoparte pe toţi cei de dinainte de 
lege şi pe cei de sub lege, Însuşi Domnul, pentru Care sunt 
toate şi prin Care sunt toate“, nu a zis EI înainte de Cruce: Cel 
care nu-şi ia Crucea şi nu-Mi urmează nu este vrednic de Mine? 
Vedeţi cum chiar şi înainte să fi fost pironit pe Cruce, Crucea 
era cea care mântuia“? Dar şi atunci când, de mai înainte, le-a 

vorbit deschis ucenicilor despre Pătimirea Sa şi despre moartea 
pe Cruce, iar Petru auzindu-L, nu a putut răbda, ci ştiindu-L 
că are putere, L-a rugat zicând: Fie-Ţi milă de Tine, Doamne, să 
nu Ţi se întâmple Ţie aceasta“, Domnul l-a certat ca pe unul care 
cugetă omeneşte şi nu dumnezeieşte în această problemă. Apoi, 
chemând mulţimea dimpreună cu ucenicii Săi, le-a zis: Cel care 
vrea să îmi urmeze Mie, să se lepede de sine, să-şi ia Crucea sa şi 
să-Mi urmeze Mie. Căci cel care va vrea să îşi scape sufletul îl va 
pierde, iar cel care-şi va pierde sufletul pentru Mine şi pentru Evan- 
ghelie, acela îl va mântui“. 

17. Aşadar, El a chemat mulţimea, dimpreună cu ucenicii, 
şi atunci le-a dat mărturie şi le-a vestit aceste gânduri mari şi 
mai presus de fire şi cu adevărat nu omeneşti, ci dumnezeieşti, 
ca să arate că cere acestea nu numai de la ucenicii Săi cei aleşi, 
ci de la tot cel care crede în El. A urma lui Hristos înseamnă 
a trăi potrivit Evangheliei Lui, dând pildă de toată virtutea şi 
cucernicia. lar că cel care vrea să-l urmeze [lui Hristos] [trebuie] 
să se lepede de sine şi să-şi ia Crucea lui înseamnă să nu se mai 
cruţe pe sine atunci când vremea o cere, ci să fie gata de moarte 
întru batjocură pentru virtute şi pentru adevărul dumnezeieş- 
tilor dogme. Acest lucru, a se lepăda cineva de sine şi a se da 
morţii şi celei din urmă batjocuri, deşi este ceva mare şi mai 
presus de fire, totuşi nu este de necrezut. Căci şi împărații pă- 
mântului nu ar accepta vreodată să fie urmaţi, [în special] 
când merg la război, de oameni care nu sunt gata să moară 
pentru ei. Ce e atunci de mirare dacă şi Împăratul cerurilor, 
sălăşluindu-Se pe pământ prin înomenirea Sa pentru a sta îm- 
potriva vrăjmaşului obştesc al neamului omenesc, caută astfel 
de oameni care să-l urmeze? Dar împărații pământului nu au 
[puterea] de a-i readuce la viaţă pe cei morţi în război, şi nici 
nu-i răsplătesc cumva pe măsură pe cei care s-au primejduit 
pentru ei. Căci ce ar putea să mai primească de la ei cineva care 

nu mai este [în viaţă]? Dar şi pentru unii ca aceştia, dacă moar- 
tea s-a întâmplat din motive care ţin de evlavie, nădejdea lor 
este în Domnul. Astfel, Domnul dă viaţă veşnică celor care se 
primejduiesc atunci când Îl urmează. 

18. Împărații pământului le cer celor care-i urmează să fie 
gata de moarte pentru ei, însă Domnul Însuşi S-a dat pe Sine 
morţii pentru noi, sfătuindu-ne să fim gata de moarte nu pen- 
tru E], ci pentru noi înşine. Şi arătând că este vorba de [moarte] 
pentru propriul nostru interes, adaugă: Căci cine va voi să-şi 
scape sufletul îl va pierde, iar cine îşi va pierde sufletul pentru Mine 
şi pentru Evanghelie, acela îl va scăpa”. Ce înseamnă aceasta, că 
cel care va voi să îl scape îl va pierde, şi cine îl va pierde îl va 
mântui? Omul are o dublă [alcătuire]: omul cel din afară, adică 
trupul, şi omul nostru cel dinlăuntru, adică sufletul. Aşadar, 
când omul nostru cel din afară se dă pe sine morţii, îşi pierde 
sufletul, care se desparte de el. Dar cel care-şi pierde astfel 
[sufletul] pentru Hristos şi pentru Evanghelie cu adevărat şi-l 
va scăpa şi îl va câştiga, procurându-i viaţă cerească şi veşnică 
şi ducându-l astfel [întocmit] la înviere, devenind prin [suflet] 
şi el însuşi [în întregime] astfel, adică şi cu trupul, ceresc şi veş- 
nic. Însă cel care-şi iubeşte sufletul şi nu este gata să şi-l piardă 
astfel, din pricina dragostei pentru veacul acesta trecător şi pen- 
tru toate cele ce ţin de veacul acesta, îşi pierde sufletul, lipsin- 
du-l de viaţa cea adevărată, şi şi-l va pierde predându-l, vai, 
dimpreună cu sine însuşi, pedepsei celei veşnice. Domnul Cel 
întru totul milostiv, deplângând pe unul ca acesta şi arătând 
mărimea nenorocirii, spune: Ce-i foloseşte omului să câştige lu- 
mea întreagă, dacă-şi pierde sufletul? Sau ce ar putea să dea omul 
în schimb pentru sufletul său?%. Căci nici slava lui, nici altceva 
din cele care în veacul acesta par a fi de cinste şi plăcute, pe 
care le-a ales în locul unei morţi mântuitoare, nu vor cobori 
cu el [în iad]. Şi ce s-ar putea afla printre acestea [de dat] în 

schimbul sufletului raţional, căruia nici lumea aceasta toată 
nu-i este egală în preţuire? 

19. Aşadar, fraţilor, dacă un om ar putea să câştige lumea 
întreagă, aceasta nu-i va fi de niciun folos dacă-şi va pierde 
sufletul. Cu cât mai cumplit este însă faptul că fiecare om poa- 
te dobândi din lumea aceasta doar o parte foarte mică, [şi cu 
toate acestea] îşi pierde sufletul din cauza împătimirii pentru 
această mică bucăţică, şi nu alege să ia tipul şi cuvântul” Cru- 
cii şi să urmeze Dătătorului vieţii. Căci Cruce este şi tipul însuşi 
care [trebuie] închinat, şi înţelesul acestui tip. 

20. Dar pentru că înţelesul şi taina tipului [v-]au fost expuse 
mai înainte [până acum], primul lucru [la care vom purcede 
acum] va fi să le explicăm pe acestea iubirii voastre. Mai bine 
[spus] însă, Pavel le-a explicat [deja], înainte de noi; Pavel, 
care se laudă întru Cruce şi judecă să nu ştie nimic altceva decât 
pe Domnul lisus, şi pe Acesta răstignit”. Ce zice dar Pavel? 
Crucea înseamnă răstignirea trupului cu patimile şi poftele sale”. 
Credeţi că el spunea acestea numai despre desfătare şi despre 
patimile cele de sub pântece? Cum de scrie el atunci corinte- 
nilor: Pentru că sunt certuri între voi, încă sunteti trupeşti şi um- 
blați după [firea] omenească”. Astfel că şi cel care iubeşte slava 
sau bogăţiile, sau cel care pur şi simplu vrea să se facă voia sa, 
şi iubeşte astfel disputele, [şi vrând] să fie învingător [în ele], 
este trupesc şi umblă după trup. Din aceste pricini [se nasc] 
certurile, după cum zice şi Iacov, fratele Domnului: De unde sunt 
războaiele şi luptele dintre voi? Oare nu de aici: din poftele voastre 
care se luptă în mădularele voastre? Poftiți, şi nu puteți avea. Vă luptați 
şi vă războiți””. Aceasta înseamnă a-ţi răstigni trupul dimpre- 
ună cu patimile şi cu poftele: a-l face pe om să nu săvârşească 
nimic din ce Îi este neplăcut lui Dumnezeu. Şi chiar dacă trupul 

ne trage în jos şi ne siluieşte, [trebuie] ca fiecare să-l tragă în 
sus cu putere către înălțimea Crucii. Ce încerc să spun? Venind 
Domnul pe pământ, a dus o viaţă în sărăcie. Şi nu numai că 
a dus o viaţă de acest fel, ci a şi propovăduit acest lucru, zicând: 
Dacă cineva nu se leapădă de toate cele pe care le are, nu poate să fie 
ucenicul Meu”. 

21. Dar vă rog ca nimeni să nu se tulbure, fraţilor, auzin- 
du-ne vestind fără ocolişuri voia lui Dumnezeu cea bună, bine- 
plăcută şi desăvârşită, şi nici să se mâhnească, socotind că po- 
runcile Sale sunt greu de împlinit, ci mai întâi să cugete la aceea 
că Împărăţia cerurilor [se ia] cu forța”, şi că [numai] cei care 
se silesc pun mâna pe ea, şi să asculte pe Petru, corifeul aposto- 
lilor lui Hristos, care zice: Hristos a pătimit pentru noi, lăsân- 
du-ne pildă, ca să păşim pe urmele Lui'€. Apoi să cugete de ase- 
menea şi la faptul că fiecare, învățând cu adevărat cât îi dato- 
rează Stăpânului, şi neputând să îi întoarcă totul, îi aduce, cu 
modestie, măcar atât cât poate şi cât alege [să aducă], iar pentru 
restul care îi lipseşte, se smereşte iarăşi înaintea Lui, şi prin 
această smerenie, atrăgând compasiunea Lui, plineşte lipsa. 
Aşadar, dacă cineva vede că gândul lui tânjeşte după bogăţie 
şi după prosperitate, să ştie că gândul acesta este trupesc şi din 
pricina asta este mişcat. Căci cel pironit pe Cruce nu poate să 
Se mişte spre ceva de felul acesta. E nevoie, aşadar, ca acesta 
să îşi suie [gândul] pe înălţimea Crucii, pentru ca, [nemailă- 
sându-l] să cadă jos, să nu se [mai] despartă de Hristos Cel 
răstignit pe ea. 

22. Aşadar, cum va începe să se înalțe acesta la înălţimea 
Crucii? Nădăjduind în Hristos, Cel care dă [toate] şi hrăneşte 
totul, să se îndepărteze de orice câştig care vine din nedrep- 
tate, iar [dacă are parte de] câştig după dreptate, să nu se ata- 
şeze nici de acesta foarte tare, şi să-l folosească bine, dându-l, 

pe cât e cu putinţă, celor din nevoi. Căci după cum e în cazul 
poruncii care cere a renunţa la trup şi a-ţi lua Crucea, şi [în 
consecinţă] cei ai lui Dumnezeu şi care trăiesc după Dumne- 
zeu, deşi au [trup], nu se ataşează de el foarte tare, ci se slujesc 
de el [ca de] un împreună lucrător, atunci când e nevoie şi dacă 
momentul respectiv cere acest lucru, fiind gata să se lepede de 
el, tot aşa e şi în cazul celui care face [astfel] faţă de bunurile 
şi nevoile trupeşti: când nu se poate [face]ceva mai bun”, acesta 
este un lucru bun şi plăcut lui Dumnezeu. 

23. larăşi: cineva vede în sine gândul curviei mişcându-se 
cu mai multă forţă? Să cunoască că încă nu s-a răstignit pe 
sine! Şi cum se va răstigni? Să fugă de privirile iscoditoare ale 
femeilor, de legăturile necuvenite cu acestea şi de conversațiile 
necuvenite, să reducă ocaziile care hrănesc patima. Să se de- 
părteze de băutul în exces, de beţii, de lăcomie, de somnul cel 
mult. Să amestece depărtarea de cele rele cu smerenia, şi să-L 
cheme pe Dumnezeu împotriva patimii, întru zdrobirea inimii. 
Şi atunci va zice şi acesta: L-am văzut pe cel nelegiuit fălindu-se 
şi înălțându-se precum cedrii Libanului. Şi m-am întors cu cumpă- 
tare, şi iată nu era, şi l-am căutat cu rugăciunea cea întru sme- 
renie şi nu am găsit în mine locul lui”. 

24. larăşi: te tulbură gândul iubirii de slavă? Tu să-ţi amin- 
teşti în vreo adunare sau consiliu sfatul Domnului din Evan- 
ghelii despre acest lucru: în convorbiri nu căuta să te arăţi su- 
perior altora, lucrează-ţi virtuțile, pe cât le ai, în ascuns, privind 
doar la Dumnezeu şi fiind privit doar de EI: Şi Tatăl tău, care 
este în ascuns, îți va răsplăti ție pe față”. lar dacă şi după ce ai 
tăiat cauza fiecărei patimi, iarăşi te tulbură gândul dinlăuntru, 
să nu te temi: [situaţia] aceasta îţi va aduce cununile, pentru 
că [deşi] te tulbură, nu te convinge, nici nu lucrează, ci este 


” Dacă nu poate renunţa de tot, măcar să renunţe parţial la averi. 
'% Ps. 36, 35-36. 

o mişcare moartă, ca una care a fost învinsă de lupta ta du- 
pă Dumnezeu. 

25. Astfel este înţelesul Crucii“. Şi este astfel nu numai la 
proroci, înainte de a se fi împlinit, ci şi acum, după ce s-a îm- 
plinit, fiind o taină mare şi cu adevărat dumnezeiască. Cum 
[este o taină]? Pentru că după ceea ce se vede, pare că cel care 
face prea puţin caz de sine înşuşi şi se smereşte în toate, îşi pro- 
cură prin ea necinste; cel care fuge de plăcerile trupeşti [are 
parte] de chin şi suferinţă; cel care îşi dă toate câte sunt ale sale 
[pare] a deveni cauza propriei sărăcii. Însă, prin puterea lui 
Dumnezeu, sărăcia aceasta, şi chinul, şi suferinţa şi necinstea 
dau naştere, atât pentru lumea aceasta, cât şi pentru aceea 
care va să vină, unei slave veşnice, unei plăceri de negrăit şi 
unei bogății ce nu poate fi cheltuită. Şi pe cei care nu cred în 
Acesta şi care nu-şi arată credinţa din fapte, Pavel îi aşază în 
rândul celor pierduţi şi chiar al păgânilor. Căci zice: Propovă- 
duim pe Hristos cel răstignit: pentru iudei sminteală — din pricina 
necredinţei lor în Pătimirea cea mântuitoare —, pentru elini ne- 
bunie — ca unii care nu cinstesc nimic altceva decât cele trecă- 
toare, din pricina deplinei lor necredinţe în făgăduințele dum- 
nezeieşti. Dar pentru noi, cei chemați: lpropovăduim] pe Hristos, 
puterea lui Dumnezeu şi înțelepciunea lui Dumnezeu”. 

26. Aceasta este înțelepciunea lui Dumnezeu şi puterea 
Lui: a birui prin slăbiciune, a se înălța prin smerenie, a fi bogat 
prin sărăcie. Însă nu [vorbim] numai de înţelesul şi de taina 
Crucii, ci şi de chipul ei cel dumnezeiesc şi [vrednic] de închi- 
nat, care este pecete sfântă, mântuitoare şi cinstită, care sfinţeşte 
şi desăvârşeşte bunătăţile cele negrăite şi mai presus de fire pe 
care Dumnezeu le-a făcut posibile neamului omenesc, care ri- 
dică şi nimiceşte osânda şi distruge stricăciunea şi moartea; 
dătătoare a vieţii veşnice şi a binecuvântării, lemn mântuitor, 
sceptru împărătesc, semn de biruinţă dumnezeiesc împotriva 

vrăjmaşilor văzuţi şi nevăzuţi, chiar dacă fiii ereticilor nu o pri- 
mesc. Căci ei nu au ajuns la [ceea ce cere] rugăciunea Aposto- 
lului Pavel: Ca să puteți înțelege, împreună cu toți sfinții, care este 
lățimea şi lungimea şi înălțimea şi adâncimea [Cruciil”. Pentru că 
Crucea Domnului arată toată iconomia venirii în trup a Dom- 
nului, poartă în ea toată taina, se întinde [către] toate marginile 
[pământului] şi îmbrăţişează toate: cele de sus, cele de jos, cele 
dimprejur şi cele de la mijloc. Însă când noi aducem vreun mo- 
tiv pentru care ar trebui ca şi [ereticii], dacă ar avea minte, să 
o cinstească împreună cu noi, ei se îndepărtează de semnul Îm- 
păratului slaveit?, pe care Însuşi Domnul l-a numit în chip 
lămurit, urmând să se suie pe Cruce, înălţare şi slavă a Sa. 
Iar cu privire la viitoarea lui venire şi arătare, El vesteşte de 
mai înainte că semnul acesta al Fiului Omului va veni cu pu- 
tere şi cu slavă multă. 

27. Dar ei spun că „Hristos a murit fiind pironit pe Cruce, 
şi de aceea nu răbdăm să vedem forma şi lemnul pe care a 
murit”. Dar zapisul cel împotriva noastră, cel scris din pricina 
neascultării cu privire la pom, atunci când strămoşul nostru 
şi-a întins mâna [spre fructul oprit], întru ce a fost pironit? Şi 
întru ce a fost luat din mijloc şi nimicit, astfel încât noi să [ne 
putem] întoarce la binecuvântarea care vine de la Dumnezeu? 
Întru ce a despuiat şi a izgonit pe deplin Hristos stăpâniile şi 
puterile duhurilor răutăţii, care-şi făcuseră loc împotriva firii 
noastre, din pricina lemnului neascultării, biruindu-le ruşinat, 
primind noi astfel din nou libertatea? Întru ce a fost surpat 
peretele cel din mijloc al despărţiturii, iar vrăjmăşia noastră cu 
Dumnezeu a încetat şi a pierit? Întru ce ne-am împăcat cu 
Dumnezeu şi am primit vestea cea bună a păcii cu El? Oare nu 
întru [Cruce] şi prin Cruce? Să-l asculte aceştia pe Apostolul 


2 Rf.3, 18. 

s Cf. Ps. 23,9, 
2 Cf. In 3, 14-15, 
5 Cf. Mt. 24, 30. 

care le scrie efesenilor: Hristos este pacea noastră, Cel care a sur- 
pat peretele cel din mijloc al despărțiturii, ca întru Sine pe cei doi 
să-i zidească într-un singur om nou, şi să întemeieze pacea, şi să-i 
împace cu Dumnezeu pe amândoi, [uniţi] într-un singur trup, prin 
Cruce, omorând prin ea vrăjmăşia““. lar colosenilor le zice: lar pe 
voi, care erați morţi în fărădelegile şi în netăierea împrejur a tru- 
pului vostru, v-a făcut vii, împreună cu Sine, iertându-ne toate gre- 
şelile, ştergând zapisul ce era asupra noastră, care ne era potrivnic 
cu rânduielile lui, lpe care] l-a luat din mijloc, pironindu-l pe Cruce. 
Şi dezbrăcând [de putere] începătoriile şi stăpâniile, le-a dat de ru- 
şine în văzul tuturor, biruind asupra lor prin Cruce, 

28. Aşadar, nu vom cinsti noi şi nu ne vom folosi de acest 
dumnezeiesc trofeu al obşteştii eliberări a neamului [omenesc], 
care prin simpla sa arătare îl pune pe fugă, îl biruie şi îl ruşi- 
nează pe şarpele cel începător al răutăţii, vestindu-i înfrân- 
gerea şi nimicirea, şi ÎI slăveşte şi ÎI măreşte pe Hristos, desco- 
perind lumii biruinţa Sa? lar dacă Crucea e de disprețuit, pentru 
că pe ea Hristos a suferit moartea, atunci nici moartea Lui nu 
este vrednică de cinstire şi mântuitoare. Cum se [mai] poate 
atunci, după [cuvântul] Apostolului, să fim botezați întru moar- 
tea Lui? Cum se poate să ne mai facem părtaşi ai învierii Lui, 
dacă suntem altoiţi pe asemănarea morţii Lui”? Pe de altă parte, 
dacă cineva s-ar închina chipului Crucii care nu ar avea înscris 
pe el numele Stăpânului”, pe bună dreptate ar putea fi învi- 
nuit că face ceea ce nu trebuie. Dar pentru că întru numele lui 
Iisus Hristos tot genunchiul se va pleca, al celor cereşti şi al celor pă- 
mânteşti şi al celor dedesubt”, iar Crucea poartă acest nume vrednic 


% Bf. 2, 14-16. 

5 Col. 2, 13-15. 

% Cf. Rom. 6,3. 

> CfiRoni6 5. 

% Dacă Crucea nu ar fi fost semnul biruinţei morţii şi nu L-ar fi purtat 
pe Hristos, atunci închinarea nu ar fi avut rost. 

de închinat, cât de mare nebunie este să nu-ţi pleci genun- 
chiul în faţa Crucii lui Hristos? 

29. Dar noi, plecându-ne şi inimile dimpreună cu genun- 
chii, veniţi să ne închinăm împreună cu psalmistul şi profetul 
David la locul unde au stat picioarele Lui”, unde au fost întinse 
mâinile Lui care cuprind totul şi unde a fost arătat trupul Său 
cel începător de viaţă. Şi închinându-ne [Crucii] cu credinţă şi 
sărutând-o, să [ne] atragem şi să păstrăm belşugul sfințeniei 
[revărsate] din ea, pentru ca la preaslăvita venire ce va să fie 
a Domnului şi Dumnezeului şi Mântuitorului nostru lisus 
Hristos, văzând-o venind înainte întru slavă, să ne bucurăm 
şi să săltăm fără încetare, având parte de şederea cea de-a dreapta 
şi de glasul cel fericit ce a fost făgăduit şi de binecuvântare, 
întru slava Fiului lui Dumnezeu Care a fost răstignit pentru 
noi cu trupul. 

30. Pentru că Lui 1 se cuvine slava, dimpreună cu Cel fără 
de început al Lui Părinte şi cu Preasfântul şi Bunul Duh, acum 
şi pururea şi în vecii vecilor. Amin. 


32 Pissila dig 


Omilia a XII-a 


În Duminica a patra a Postului Mare, 
având ca subiect Evanghelia citită 
în această zi'; precum şi despre 
grija faţă de gândurile dinlăuntru 


1. Adeseori, şi mai cu seamă în zilele acestea sfinte, am 
grăit iubirii voastre despre post şi rugăciune. Dar încă nu am 
vorbit urechilor şi sufletelor voastre iubitoare de Dumnezeu 
despre ce fel de daruri vin în întâmpinarea celor care iubesc 
[postul şi rugăciunea] şi despre cât de multe bunătăţi procură 
acestea celor care se folosesc de ele, lucru care este mărturisit 
mai ales în cuvântul citit astăzi în Evanghelia Domnului. De- 
spre ce este vorba? Despre ceva mare şi, ca să spunem aşa, cel 
mai mare dintre toate. Căci, pe lângă altele, acestea pot să dea 
putere împotriva duhurilor rele, ca să fie izgonite şi îndepăr- 
tate, şi să fie eliberaţi cei demonizaţi de sila care vine din partea 
demonilor. Pentru că, atunci când ucenicii l-au spus Domnu- 
lui despre demonul mut şi surd că noi nu am putut să-l scoatem, 
Domnul le-a zis: Acest neam [de demoni] nu iese decât cu rugăciune 
şi cu posP. 

2. Probabil de aceea, după rugăciunea cea de pe munte şi 
după arătarea în vremea ei a dumnezeieştii lumini, coborând, 


' Cf. Me. 9, 17-32. 

2 Mt. 17, 19, 

> Mt. 17,21. 

* Cf. Mt. 17, 1-9; Mc. 9, 2-9; Le. 9, 28-37; Il Pt, 1, 16-18. 

a mers îndată acolo unde era cel stăpânit de demonul acela”. 
Căci zice [Evanghelia] că luând pe ucenicii cei aleşi, S-a suit pe 
munte ca să Se roage, şi a strălucit ca soarele şi, iată, s-au arătat, 
grăind cu El, Moise şi Ilie“, cei care s-au nevoit aproape mai mult 
decât toţi oamenii cu rugăciunea şi cu postul, arătând prin pre- 
zenţa lor în timpul rugăciunii armonia şi deplina potrivire 
dintre rugăciune şi post, astfel încât, ca să zicem aşa, postul 
vorbeşte cu rugăciunea care se află [la rândul ei] în convorbire 
cu Domnul. Căci dacă glasul sângelui lui Abel cel ucis a strigat 
către Domnul!” — după cum a grăit Domnul către Cain şi după 
cum am aflat de la Moise —, cu siguranţă că şi părțile trupului 
şi toate mădularele lui, rău pătimind prin post, vor striga către 
Domnul, şi vorbind cu rugăciunea celui care posteşte, şi, ca să 
zicem aşa, rugându-se împreună cu aceasta, pe bună dreptate 
o face pe aceasta mai bine primită şi îl îndreptează pe cel care 
de bunăvoie se supune ostenelii postului. Aşadar, după ce S-a 
rugat şi a strălucit în chip dumnezeiesc, Domnul a coborât din 
munte şi S-a îndreptat către mulțime şi către ucenici, unde 
a fost adus înaintea Lui cel care avea demon, pentru ca, aşa 
după cum a arătat pe munte că premiul acela pentru postire 
Şi rugăciune nu era numai mare, ci şi mai presus de [orice] 
mărime — căci a arătat [acolo] că premiul pentru acestea era dum- 
nezeiasca strălucire —, la fel şi când a coborât de pe munte le-a 
arătat că premiul acestora este şi puterea contra demonilor. Dar 
pentru că în duminica aceasta a sfintelor postiri este obiceiul 
în Biserică să se citească cele legate de minunea aceastaf, hai- 
deţi să prezentăm de la început întregul cuvânt evanghelic 
care o relatează. 

3. Venind, aşadar, lisus către ucenici şi către cei care erau 
împreună cu ei şi întrebându-i despre ce vorbeau între ei, I-a 
răspuns unul din mulţime şi I-a zis: Învățătorule, am adus la Tine 


5 Cf. Me. 9, 14-17. 

5 Mt, 17, 2-3; Le. 28-30. 
? Cf. Fc. 4, 8-10. 

5 Cf. Me. 9, 17-31. 

pe fiul meu, care are duh mut. Şi oriunde îl apucă, îl aruncă [la pă- 
mânt] şi face spume la gură şi scrâşneşte din dinți şi întepeneşte?. 
Dar cum face spume la gură, şi scrâşneşte din dinţi şi înţepe- 
neşte? Atunci când cineva e demonizat, primul şi cel mai mult 
dintre toate părţile trupului pătimeşte creierul. Căci demonul 
se foloseşte de suflul vital care se află în creier ca de un vehicul, 
şi de aici, ca dintr-o acropolă, stăpâneşte întreg trupul. Iar când 
creierul pătimeşte, se sloboade o oarecare curgere de aici, fla- 
tulentă şi plină de flegmă, către nervii şi muşchii trupului, as- 
tupând căile de ieşire ale suflului vital. Şi prin urmare se pro- 
duce o agitaţie, o inflamație şi o mişcare inconştientă în toate 
părţile trupului care în mod obişnuit sunt mişcate deliberat, 
şi mai ales în fălci, ca unele care sunt cele mai apropiate de 
partea care pătimeşte mai întâi [de creier]. Şi pentru că curge 
mult lichid, mai ales în gură, din cauza spaţiului mare pe care 
îl au deschiderile ei şi a apropierii de creier, iar respiraţia con- 
tinuă nu poate să treacă din pricina mişcării dezordonate a or- 
ganelor, dar şi pentru că este amestecată cu o cantitate mare 
de lichid, apare spuma la cei care pătimesc [îndrăcirea]. Astfel, 
acel demon l-a făcut [pe cel demonizat] să spumege şi să scrâş- 
nească din dinţi, ciocnindu-i cumplit unii de alţii şi scrâşnin- 
du-i frenetic. lar după acestea a înțepenit, din cauza violenţei 
prea mari a demonului. Căci după cum aburii sunt mişcaţi de 
căldura razei soarelui, dar dacă aceasta este mai puternică, se 
dispersează şi pier cu totul din pricina ei, la fel şi lichidul 
iese afară din viscere din cauza violenței demonului, dar dacă 
aceasta este mai puternică, nu după multă vreme este elimi- 
nată [chiar] şi umoarea naturală a trupului, şi demonizatul 
acela înţepeneşte. 

4. Tatăl demonizatului Îl învinuiește pentru că le-a zis şi 
ucenicilor să-l alunge, dar ei n-au putut”. lar Domnul, referindu-se 
nu numai la el, ci la toţi [cei de faţă], a zis: O, neam necredincios, 


* Mc. 9, 17-18. 
19 Mc. 9, 18. 

până când voi fi cu voi? Până când vă voi răbda?". Mie mi se pare 
că iudeii care erau acolo de faţă, luând drept pricină faptul că 
ucenicii nu au putut să alunge demonul, începuseră într-o oa- 
recare măsură să blasfemieze. Căci ce nu ar putea spune, sub 
|diferite] pretexte, cei care, chiar şi când se săvârşesc minuni, 
nu se leapădă de blasfemie? Aşadar, cunoscând Domnul mur- 
murele şi ocările lor, de departe i-a certat şi i-a ruşinat nu numai 
prin cuvinte mai tăioase, ci şi prin fapte şi cuvinte pline de 
iubire de oameni. Căci le-a poruncit zicând: Aduceţi-l la Mine! 
Şi l-au adus. Şi văzându-L pe lisus, demonul l-a zguduit pe om şi 
căzând la pământ se încolăcea spumegând!?. [Şi s-au întâmplat 
acestea pentru că] Domnul i-a îngăduit [demonului] să-şi arate 
pe faţă răutatea. 

Domnul l-a întrebat pe tatăl copilului: Câtă vreme este de 
când i-a venit aceasta?'”. Domnul pune această întrebare din iu- 
bire de oameni, pentru credinţă şi ca să-l facă pe acela să ceară 
cu credinţă. Căci atât de departe era omul acela de credinţă, 
încât nici măcar nu a [binevoit] să ceară izbăvirea copilului [de 
demon]. Pentru că nici pe ucenici nu i-a rugat propriu-zis, 
fiindcă spune: Am zis ucenicilor Tăi să-l alunge". Nu a căzut 
înaintea lor, nu a cerut, nu i-a rugat. Dar nici pe Domnul nu 
se arată a-L. ruga. De aceea Domnul, cu milă lăsându-l pe copil 
să zacă [o vreme] în faţa ochilor săi, a discutat cu el, întrebându-l 
despre timpul pătimirii şi provocându-l să ceară [vindecarea]. 

Tatăl a răspuns că din copilărie i se întâmplă, şi de multe ori 
l-a aruncat în foc şi în apă ca să-l piardă. Şi a adăugat: Dar dacă poți 
ceva, ajută-ne, fiindu-ţi milă de noi”. 

5. Vedeţi cât de mare era necredinţa bărbatului? Căci zi- 
când dacă poți, arată în chip lămurit că nu crede că Hristos poate 
[vindeca]. Însă Domnul a zis: [Acest] „dacă poți [crede]”... Toate 


1 Mc. 9, 19. 
12 Mc. 9, 19-20. 
13 Mc. 9,21. 
1 Mc. 9, 18. 
15 Mc. 9, 21-22. 

sunt cu putință celui care crede'S. Dar a spus aceasta nu pentru 
că nu ştia de necredinţa aceluia, ci ca să-l împingă câte puţin 
la credinţă, şi ca să-i arate în acelaşi timp că necredinţa lui a fost 
cauza faptului că ucenicii nu au scos demonul. Uită-te şi la 
evanghelist: nu a spus că Domnul a zis către tatăl copilului 
dacă poţi crede", ci a zis: [acest] „dacă poți crede”... — pentru că 
aproape întotdeauna Domnul cerea credinţă de la cei care 
căutau tămăduiri!* —, căci fiind EI Stăpân şi Păzitor al sufletelor, 
se străduia să vindece şi sufletele prin credinţă. 

Dar acel tată al copilului, pentru că a auzit că vindecarea 
va urma credinţei lui, a zis cu lacrimi: Cred, Doamne, ajută ne- 
credinței mele”. Uitaţi-vă la excelentul progres al felului său de 
a fi! Fiindcă nu a crezut numai cu privire la tămăduirea copi- 
lului, dar a crezut şi că Domnul poate să învingă necredinţa 
lui, dacă el voieşte. Iar când mulţimea, la aceste cuvinte, a dat 
năvală, Domnul — zice Evanghelia — a certat duhul cel necurat, 
zicându-i: «Duh mut şi surd, Eu, îți poruncesc: leşi din el şi să nu 
mai intri în el». 

6. Demonul acesta pare a fi cu totul sălbatic şi peste mă- 
sură de neruşinat, pentru că şi tăria certării şi porunca de a nu 
mai intra vădesc neruşinarea sa cea peste măsură. Căci fără 
această [certare] pare-se că s-ar fi întors şi după ce a fost scos 
afară. Avea multă stăpânire asupra omului, era greu de scos, 
era mut şi surd, astfel încât firea nu era suficientă pentru a sluji 
revărsării nebuniei sale, drept pentru care a şi pătimit [copilul 
acela] o stare de lipsă a simţirii aproape totală — pentru că zice 


15 Me; 9.28 

“ Textul este neclar, însă poate fi înţeles dacă luăm în calcul faptul 
că la Marcu 9, 23, ediţiile critice ale Noului Testament arată că replica Mântui- 
torului nu este „De poţi crede, toate sunt cu putinţă celui care crede”, ci „Acest 
dacă poţi crede... Tonte sunt cu putinţă celui care crede”. A se vedea ediţiile cri- 
tice ale Noului Testament. 

1 Nu o face şi în cazul acestuia. Aici îl duce către credinţă. 

19 Mc. 9, 24. 

[Evanghelia]: Şi răcnind şi zouduindu-l cu putere, a ieşit. lar omul 
a rămas ca mort, încât mulți ziceau că a murit”. Cât priveşte răc- 
netul acesta, el nu se contrazice cu faptul că demonul era mut. 
Căci vorbirea este o rostire care exprimă o cugetare, în vreme 
ce răcnetul este un glas lipsit de înţeles. lar [Domnul] i-a per- 
mis demonului să-l zguduie atât de tare pe om şi să-l lase ca 
mort, ca să se vădească toată răutatea lui. [Apoi] însă, Domnul, 
apucându-l pe om de mână, l-a ridicat şi el s-a sculat”, arătând 
prin aceasta că are îndoită lucrare. Căci a lua de mână era o lu- 
crare a [firii] zidite, [lucrare] care ne este specifică, în vreme 
ce a-l ridica pe copil, tămăduit de toate relele, era [o faptă] a lu- 
crării celei nezidite, dumnezeieşti şi de viaţă făcătoare. 

7. Când ucenicii L-au întrebat după aceea, în particular: 
Pentru ce noi n-am putut să-l izgonim”, Domnul le-a spus că acest 
demon cu nimic nu poate ieşi, decât numai cu rugăciune şi cu post”. 
Spun unii că rugăciunea aceasta şi postul trebuie să fie făcute 
de către cel care pătimeşte. Nu este însă aşa. Pentru că cel ce 
se află sub lucrarea duhului rău, şi [mai ales] a unuia ca acesta, 
fiind instrument al demonului şi fiind în puterea acestuia, 
cum va mai putea să se roage sau să postească în chip folositor 
pentru sine însuşi? 

8. Se pare că demonul acesta cu totul îngrozitor este cel 
al desfrânării, căci uneori îl aruncă în foc pe cel pe care l-a cu- 
prins — pentru că astfel sunt iubirile cele străine şi bolnave —, 
iar alteori îl scufundă în apă din pricina lăcomiei şi a multelor 
beţii şi benchetuiri fără măsură. Mut şi surd este şi în aceste 
lucruri demonul acesta. Fiindcă cel care se lasă convins de su- 
gestiile unui astfel de demon nu mai suferă nici să audă şi nici 
să grăiască cele dumnezeieşti. Totuşi, cineva care nu are duhul 
acesta rău sălăşluit în el, ci doar este purtat de sugestiile lui, 


21 Me. 9,26 
2 Mc. 9, 27, 
*3 Me, 9, 28. 
2 Mc. 9, 29. 

când se ridică spre a se întoarce [la Dumnezeu] — căci are încă 
voinţa liberă — are nevoie de post şi rugăciune, ca prin post să 
țină în frâu trupul şi să liniştească răscoalele lui, iar prin ru- 
găciune să facă să înceteze şi să adoarmă imaginile din suflet 
şi gândurile care aţâţă la patimă, şi astfel să întreacă patima, 
înlăturând prin post şi rugăciune atacul şi sila satanicească. 
Când însă nu doar acţionează în urma sugestiei demonului, 
ci îl are pe acesta sălăşluit în el, atunci nici nu mai pătimeşte 
în chip omenesc, nici nu mai poate să facă ceva de la sine pen- 
tru propria tămăduire. lar ceea ce ar face el, dacă ar avea mintea 
liberă, este făcut [pentru el] de către cei liberi, sau mai degrabă 
de cei care au în ei Duhul Sfânt, şi duce la lucruri foarte mari 
în legătură cu alungarea demonului”. 

9. Noi însă să nu cerem să izgonim demoni, şi chiar dacă 
am putea să-i alungăm, aceasta nu ne va folosi la nimic, dacă 
vom duce o viaţă fără luare-aminte. Căci mulți, zice [Hristos], 
Îmi vor zice în ziua aceea: Doamne, oare nu în numele Tău am proo- 
rocit, şi nu în numele Tău am scos demoni? Şi atunci le voi spune: 
Nu vă cunosc pe voi. Depărtați-vă de la Mine cei care lucraţi fă- 
rădelegen”. Aşadar, cu mult mai de folos este să ne silim să alun- 
găm din suflet patima curviei, a mâniei, a urii şi a îngâmfării, 
decât a scoate demoni. Căci nu este suficient să ne izbăvim doar 
de păcatul trupesc, ci trebuie să curăţim şi lucrarea care sălăş- 
luieşte înlăuntrul sufletului. Căci din inima noastră ies cuge- 
tările cele rele, adulterele, curviile, uciderile, furturile, câşti- 
gurile urâte” şi celelalte, şi aceste [cugetări] îl mişcă pe om [şi 
către păcatul trupesc]. Şi cel care se uită la femeie, poftind-o, a şi 
săvârşit adulter cu ea în inima lui”. Pentru că chiar dacă trupul 
este nelucrător, păcatul poate să lucreze în minte. Dar când 
sufletul nimiceşte înăuntru asaltul celui rău prin rugăciune, 


2 Cf. lac. 5, 16; Fapte 12, 5. 
* Mt. 7, 22-23. 

5 Mt. 5, 28 


162 Sfântul Grigorie Palama 


atenţie, aducere aminte a morţii, întristare după Dumnezeu 
şi mâhnire, atunci şi trupul ia parte la sfințenie, dobândind ne- 
lucrarea celor rele. Şi aceasta este ceea ce spune Domnul, că nu 
[tot] cel care curăţă partea din afară a paharului o curăţă şi pe 
cea dinăuntru, şi că [trebuie să] faceți: curată partea dinăuntru 
a paharului, şi astfel tot [paharul] va fi curat”. Având toată grija 
ca lucrarea ta cea dinăuntru să fie după Dumnezeu, vei în- 
vinge [şi] patimile cele din afară. Căci dacă rădăcina e sfântă, 
şi crengile sunt sfinte“, şi dacă plămada este sfântă, şi frămân- 
tătura este sfântă”. Fiindcă spune Pavel: În Duhul să umblaţi 
şi să nu împliniti patimile trupului”? 

10. De aceea Hristos nu a abolit tăierea împrejur iudaică, 
ci a împlinit-o. Fiindcă El este Cel care zice: Nu am venit să stric 
legea, ci s-o plinesc*. Cum a plinit-o? Legea aceea era pecete, 
semn şi învăţătură simbolică a tăierii împrejur din inimă a cu- 
getărilor rele; pe aceasta iudeii nu s-au silit [să o împlinească], 
şi de aceea li s-a reproşat de către profeţi că sunt netăiaţi îm- 
prejur cu inima” şi s-au făcut urâţi de către Cel care priveşte 
în inimă, iar în cele din urmă au fost lepădaţi. Fiindcă omul se 
uită la faţă, însă Dumnezeu Se uită în inimă, şi dacă aceasta 
este plină de cugetări rele şi necurate, omul acela devine vred- 
nic de întoarcerea lui Dumnezeu de la el. De aceea, iarăşi, Apos- 
tolul ne îndeamnă să ne facem rugăciunile fără mânie şi fără 
certuri”. Domnul, învăţându-ne să ne silim spre tăierea împrejur 
în duh a inimii, fericeşte pe cei curați cu inima şi pe cei săraci 
cu duhul, şi afirmă deschis că premiul acestei curăţii este vede- 
rea lui Dumnezeu“, iar celor săraci [cu duhul] le făgăduieşte 


2 Mt. 23, 25-26. 

% Cf. In 15,5. 

= Cf. Gal. 5,9. 

3 Gal. 5, 16, 

3 Mt. 5,17. 

3 Cf, ler. 9, 26; Rom. 2, 25. 
:5 Cf.1'Tim.2,8. 

5 Cf. Mt.5,3, 

Împărăția cerurilor”. Şi numeşte săraci pe cei care trăiesc în 
lipsuri şi în nevoi. Însă nu-i fericeşte la modul general pe cei 
ce sunt astfel, ci îi fericeşte pe cei ce sunt aşa cu duhul, adică 
pe cei care, prin smerenia dinlăuntrul şi din inima lor şi prin 
alegerea cea bună, le rânduiesc astfel şi pe cele din afară. [Dom- 
nul] nu opreşte numai uciderea, ci şi mânia, şi porunceşte să 
iertăm din inimă celor care ne-au greşit, şi nu primeşte de la 
noi darul pe care îl aducem, dacă nu ne împăcăm şi nu lepă- 
dăm mânia“. 

11. Tot aşa stau lucrurile şi cu patimile cele curveşti. [Dom- 
nul] a arătat că însăşi privirea iscoditoare şi pofta care se naşte 
din aceasta în inimă este adulter”. Şi luându-le pe acestea 
iarăşi la modul mai general, spune că dacă lumina care este în 
tine, adică mintea şi cugetarea, sunt întuneric“, fiind pline de 
atacurile obscure ale căpeteniilor întunericului, cu cât mai mult 
întunericul [din tine], adică trupul şi simţirea, care nu au prin 
ele însele strălucirea noetică, care dă naştere şi adevărului, şi 
nepătimirii. Dacă însă lumina care este în tine este curată şi nu 
eşti umbrit de cugetările trupeşti, vei fi cu totul luminos cu su- 
fletul, ca şi când [o] lampă te luminează cu strălucirea ei”. Ast- 
fel este tăierea împrejur a inimii în duh, prin care a plinit Dom- 
nul tăierea împrejur cea în trup, după lege, care a fost dată iu- 
deilor ca să o închipuie pe cea [duhovnicească] şi să conducă 
la ea“. Pe aceasta nesârguindu-se să o dobândească [iudeii], 
tăierea împrejur li s-a făcut netăiere împrejur*, aşa după cum 
zice Pavel, şi au fost înstrăinaţi de Dumnezeu, Care nu Se uită 
la faţa omului““, adică la aparentele fapte de dreptate ale trupului, 


“ Mt.5,8. 

38 Cf. Mt. 5, 21-24. 

39 Cf. Mt. 5, 27-28. 

* Cf. Mt. 6, 23, 

+ CPIML, 6,2228; Lc: 11-94, 

* Cf. Rom. 2, 28-29. 

ci priveşte în inimă, adică la mişcările cele nevăzute şi lăun- 
trice ale gândurilor noastre. 

12. Rogu-vă, aşadar, fraţilor, să luăm şi noi aminte şi să 
curățim inimile noastre de toată întinăciunea, ca să nu fim tâ- 
râţi şi noi [spre pierzanie] dimpreună cu aceia care au fost 
osândiţi. Căci dacă legea spusă prin Moise s-a adeverit, şi orice 
călcare de poruncă şi neascultare şi-a primit dreapta răsplătire, cum 
vom scăpa noi, dacă vom fi nepăsători la mântuirea noastră, care luând 
obârşie din propovăduirea Domnului, ne-a fost adeverită de cei care 
au ascultat-o, împreună mărturisind şi Dumnezeu cu semne şi minuni 
şi cu multe feluri de puteri şi cu darurile Duhului Sfânt?“ Să ne 
înfricoşăm de Cel care cercetează inimile şi rărunchii. Să să- 
lăşluim în noi înşine pacea, sfinţenia, rugăciunea cea întru 
zdrobirea inimii, fără de care nimeni nu va vedea pe Domnul“. Să 
dorim, întru încredințarea credinţei, vederea aceea făgăduită 
celor curaţi cu inima, şi să facem toate ca să o dobândim, ca una 
care e însoţită de viaţa cea veşnică, de frumuseţea cea neînti- 
nată, de bogăţia cea necheltuită, de desfătarea cea neschimbată 
şi fără sfârşit, de slavă şi de împărăţia [cea veşnică]. 

13. De care fie ca noi toţi să avem parte întru Hristos Însuşi, 
Împăratul veacurilor, Căruia Singur 1 se cuvine toată slava, 
cinstea şi închinăciunea, dimpreună cu Cel fără de început al 
Său Părinte şi cu Preasfântul şi Bunul şi de viaţă Făcătorul Duh, 
în veacurile cele fără de sfârşit. Amin. 


% Er. 2, 2-4. 
% Er 12, 14. 

În a cincea Duminică a Postului, 
în care [se vorbeşte] şi despre milostenie 


1. Sunt unele părţi din mare care hrănesc fiare mari, ba- 
lenele. lar [corăbierii] care navighează în aceste părţi atârnă 
niște clopote de corăbii pentru ca fiarele, fiind înspăimântate 
de sunetul lor, să fugă. Şi marea vieţii noastre hrăneşte multe 
şi mai înfricoşătoare fiare, şi mă refer la patimile cele rele şi la 
demonii şi mai răi care le sunt conducători. Însă pe marea aceas- 
ta navighează ca o corabie Biserica lui Dumnezeu, iar în loc de 
clopote are pe învățătorii cei duhovniceşti, ca prin sunetele 
cele sfinte ale învăţăturii lor să îndepărteze fiarele cele inteli- 
gibile. Şi aceasta o închipuia şi veştmântul lui Aaron, care avea 
clopoței frumos sunători atârnaţi de marginile lui, fiind rânduit 
ca sunetul lor să fie auzit în vremea când slujea Aaron!. Noi 
însă, prefăcând bine litera în duh, vom face [ca cuvintele noas- 
tre] să vă răsune acum duhovniceşte, mai ales [că e şi] vremea 
postului, când fiarele cele văzute şi nevăzute ne atacă în chip 
înfricoşător. [Fiarele] văzute sunt lăcomia pântecelui, beţiile 
şi celelalte asemenea; iar celelalte fiare, care stau la pândă în 
ascuns, sunt slava deşartă, îngâmfarea, buna părere despre sine 
şi făţărnicia. Şi acelaşi sunet pune pe fugă astfel de fiare şi este 
şi pază celor care se exersează cu postul. 

2. Aşadar, postul şi lipsa de cumpătare sunt potrivnice, după 
cum viața şi moartea sunt potrivnice. lar postul este o poruncă 

a vieţii, de aceeaşi vârstă cu firea omenească, fiind dată de la 
început de Dumnezeu lui Adam în rai?, ca păzitoare a vieţii dată 
lui de Dumnezeu Însuşi şi a harului dumnezeiesc. Lipsa de 
cumpătare însă este chip al morţii trupului şi sufletului, fiind 
date cu viclenie de către diavol lui Adam în rai, prin Eva”, spre 
căderea de la viaţă şi înstrăinarea de dumnezeiescul har cel din 
Dumnezeu. Căci Dumnezeu nu a făcut moartea şi nici nu se bucură 
de pieirea celor vii“. Cine este, aşadar, omul care vrea să găsească 
viaţă şi har în Dumnezeu, [fiind departe] de Dumnezeu? Să fugă 
de lipsa de cumpătare cea aducătoare de moarte şi să fugă că- 
tre postul îndumnezeitor şi către cumpătare, ca să se întoarcă 
în rai plin de bucurie. 

3. Moise, postind patruzeci de zile pe munte, a urcat la înăl- 
țimea vederii şi a primit tablele bunei cinstiri a lui Dumnezeu”. 
Însă poporul evreilor, care era jos, îmbătându-se, a căzut în ne- 
cucernicie şi şi-a turnat un idol în chip de vițel, asemenea zeu- 
lui egiptean Apis“. Şi dacă Moise nu ar fi stat înaintea lui Dum- 
nezeu, îmblânzindu-L prin uciderea cea fără milă a celor de 
acelaşi neam [cu el], Dumnezeu nu i-ar fi cruțat deloc”. Aşadar, 
şi noi, dacă avem trebuinţă de mila lui Dumnezeu, să nu ne 
îmbătăm cu vin, nici să ne îngreuiem din pricina îmbuibării, 
în care sunt înclinarea către plăcerile trupeşti şi lipsa de evla- 
vief. Văzător a fost şi Ilie, dar şi acesta s-a curăţit mai înainte 
prin post”. A dobândit şi Daniel vederea şi arătarea unuia din- 
tre arhangheli, care i-a dat cunoaşterea celor ce aveau să fie, 
dar mai întâi a rămas [postind] fără mâncare douăzeci de zile 
întregi'. Iar alt profet a fost ucis de către un leu, iar aceasta 


Se. 216217. 

Cf. Fc.3,1-6. 

* Pilde 1, 13. 

> Cf. leș. 34, 28. 

* Cf. leș. 32, 1-8. 

7 Cf. leş. 32, 9 — 34, 27. 

s-a întâmplat pentru că mâncase împotriva voii lui Dumnezeu'!. 
ÎL ştiţi cu toţii pe Esau, fiul lui lacov, care din pricina lăcomiei 
pântecelui a pierdut şi celelalte drepturi de întâi născut şi 
binecuvântarea părintească!?. Să ne temem şi noi ca nu cumva, 
predându-ne acestei lăcomii a pântecelui, să cădem din acea 
binecuvântare şi moştenire de la Tatăl Cel Preaînalt. Şi să nu 
uităm nici de cei trei tineri'”, care, îndeletnicindu-se cu postul, 
au călcat în picioare, cu tălpile şi trupurile nevătămate, cup- 
torul cel de şapte ori aprins pentru ei''. Aşadar, dacă şi noi ne 
vom exersa cu postul cel adevărat, vom călca şi acum în picioare 
focul din carnea noastră, şi-l vom stinge, dar vom străbate ne- 
vătămaţi şi cuptorul acela, atunci când focul va pune la încer- 
care fapta fiecăruia!. 

Ce trebuie să [mai] spunem despre Domnul profeților? Căci 
Acesta, luând trup şi devenind om pentru noi, ne-a arătat chipul 
biruinţei împotriva diavolului: postind, l-a biruit în toate pri- 
vinţele, atunci când acesta punea în mişcare contra lui tot felul 
de ispite, iar despre demonul cel mut şi surd le-a spus uceni- 
cilor Săi: Acest demon nu iese decât cu rugăciune şi cu post!S. 

4. Dar haideţi acum să vă arăt, fraţilor, care este postul cel 
plăcut lui Dumnezeu şi adevărat. Pe aceasta să o ştiţi, că nu lău- 
dăm postul cel trupesc în sine şi pentru sine, ci [îl lăudăm] pen- 
tru că lucrează pentru alte [lucruri bune], care sunt mai de folos 
sufletului. Căci şi Pavel spune că lucrarea trupească este de 
puţin folos'7. De aceea, Părinţii cei purtători de Dumnezeu, vor- 
bind din experienţă, nu primesc posturile cele de multe zile! 
ci socotesc că este mai acceptabil a mânca o dată pe zi şi a nu 
se sătura. Şi ei zic că acesta este un post măsurat şi rezonabil. 


21 Cf II Rg. 13, 11-26. 

12 Cf. Fe. 25, 25-34; 26, 34-35; Evr. 12, 6. 
13. Damas 112154 

* Cf. Dan. 3, 16-27. 

Lucrul acesta îl spune şi Scriptura: să nu ne lăsăm înşelaţi de 
săturarea pântecelui şi de plăcerea gâtlejului, ci să respingem 
[încă] şi pofta care e legată de mâncare, iar cantitatea şi cali- 
tatea hranei să fie potrivită puterii şi constituţiei trupului care 
este hrănit, pentru a-i păstra sănătatea pe cât e cu putinţă. Căci 
[dacă] cel slab mănâncă cu măsură, pe potriva slăbiciunii sale, 
din mâncărurile care-i sunt date, fără să adauge celor necesare 
[altele] care sunt foarte de prisos şi foarte priincioase, şi dacă 
caută hrana, şi nu desfătarea, băutura, şi nu beţia, folosirea mă- 
surată, şi nu lipsa de măsură, lipsa de cumpătare, şi nu abu- 
zul de hrană, acestuia, care face astfel uz [de hrană], nu i se va 
înlătura sfințenia. 

5. Astfel este începutul postului cel adevărat şi plăcut lui 
Dumnezeu, iar scopul pentru care a fost legiuit creştinilor şi 
pentru care este cinstit de aceştia este curățirea sufletului. Căci 
ce folos poate avea abţinerea de la hrana trupească, dacă eşti 
biruit de gânduri şi patimi trupeşti? Ce folos este să te abţii 
de la vin şi să fii chinuit de sete, dacă, îmbătat, dar nu de vin — 
după cuvântul celui care spune: Vai celor care nu se îmbată cu 
vin!” —, sufletul tău e tulburat de mânie şi de răutate? Ce folos 
să te abţii de la o masă aleasă, dar sufletul tău să fie lipsit de 
smerenie? [Şi ce folos] ai dacă trupul se schimbă prin [lipsa] 
untdelemnului, dar sufletul nu se smereşte cu post, după [cu- 
vântul] lui David? Ce folos avem dacă ne îndepărtăm de fu- 
mul care iese din [prăjirea] multor mâncăruri, dar mintea noas- 
tră este păgubită din pricina gândurilor şi a cugetărilor deşarte, 
făcând nefolositoare rugăciunile noastre către Dumnezeu? 

6. De aceea, bun este postul care se săvârşeşte spre ofilirea 
poftei, spre smerirea sufletului, spre transformarea urii, spre 
stingerea mâniei, spre ştergerea ţinerii de minte a răului, spre 
exersarea şi curăţia cugetării şi a rugăciunii. lar dacă ai de 
toate, să-ţi fie prisosul mâncării tale spre mângâierea celor 


19 Cf. Is. 28, 1; 29,9; 51,21. 

lipsiţi. Dacă vei posti în felul acesta, nu numai vei pătimi şi vei 
muri împreună cu Hristos, ci vei şi învia cu E] şi vei împărăţi 
împreună cu El în vecii cei nesfârşiţi, devenind, printr-un ase- 
menea post, altoit [pe EI] prin asemănarea morţii Lui, şi vei fi 
părtaş al învierii şi moştenitor al vieţii întru EI”. Cel care pos- 
teşte, dacă este ispitit, biruieşte pe cel care ispiteşte. lar dacă 
nu este ispitit, îşi păstrează pacea sufletului şi a trupului, omo- 
rându-i” trupul şi supunându-l robiei, după cum spune Pavel, 
de frică ca nu cumva să [rămână] neîncercat?”. lar dacă Pavel 
se teme, cu cât mai mult se cade [să ne temem] noi? Aşadar, cel 
care posteşte îşi supune trupul robiei şi face ca sufletul său să 
fie încercat. Însă cel care îşi îngraşă [trupul], după putin timp 
îl va strica, pentru că nu mănâncă ca să trăiască, ci mai degrabă 
trăieşte ca să mănânce, precum [animalele] pregătite de noi 
pentru junghiere. Şi cel care adaugă celor trebuincioase cele 
ce prisosesc, ca să îngraşe trupul, sau ca să-l ridice spre poftele 
cele care nu-s bune, sau pur şi simplu din dragostea pentru 
plăcerea din trupuri, unul ca acesta nu face absolut nimic alt- 
ceva decât să pregătească viermilor o hrană mai îmbelşugată. 

7. Aşadar, bine cântă David: Ce folos este în sângele meu, dacă 
mă cobor în stricăciune?". Prin urmare, postind şi mâncând cu 
cumpătare, să nu pui deoparte pentru mâine cele ce prisosesc, 
ci precum Domnul, sărăcind, ne-a făcut bogaţi, la fel şi tu, fiind 
flămând de bunăvoie, să saturi pe cel care se află în lipsuri fără 
voia sa. Atunci, postul îţi va fi ca un porumbel care poartă o 
ramură de măslin şi binevesteşte sufletului tău izbăvirea din 
potop”. Dacă dai la o parte legătura şi întinderea mâinii, spune ma- 
rele Isaia, şi cuvântul de cârtire, şi dai pâine celui flămând şi sufletul 
înjosit îl îndestulezi, atunci va răsări în întuneric lumina ta, şi în- 
tunericul tău va fi ca amiaza”. Dacă însă nu vrei să dai cele ale 

tale, [măcar] ţine-te departe de cele străine, şi nu păstra pen- 
tru tine cele care nu sunt ale tale, răpind şi îmbogăţindul-te], 
în chip nedrept, uneori chiar de la unii mai săraci ca tine, ca să 
nu auzi, în chip drept, glasul profetului: Nu asemenea post am 
ales Eu, zice Domnul, [şi] nici dacă ţi-ai pleca grumazul ca un cârlig, 
nu-ți va fi lacesta] un post primit. Ci dezleagă orice legătură a ne- 
dreptății, desfă nodurile învoielilor silnice, rupe orice înscris nedrept. 
Atunci va izbucni în zori lumina ta şi vindecările tale degrabă vor 
răsări, şi înainte va merge dreptatea ta, şi slava lui Dumnezeu te 
va învălui”. 

8. Aşadar, dacă nu dai din cele ale tale săracului, deşi îţi 
prisosesc, cel puţin nu dobândi acestea în dauna săracului. 
Pentru că Stăpânul tuturor, trimițându-i în foc şi blestemându-i 
pe cei din partea stângă, nu îi osândeşte ca răpitori, ci ca unii 
care nu au dat celui care avea nevoie. Aşadar, răpitorii şi cei 
care fac nedreptate [nici măcar] nu vor mai învia pentru în- 
făţişarea [înaintea lui Hristos] şi judecată, ci [vor învia] pentru 
o judecată şi o condamnare imediată, mai mare, pentru că, de 
aici [încă], pare-se că nu s-au înfăţişat niciodată cu totul, din 
suflet, lui Dumnezeu: Căci cei care mănâncă pe poporul Meu cum 
ar înghiți o pâine, nu L-au chemat pe Domnul”. Bogatul a cărui 
țarină a rodit“ şi cel îmbrăcat în porfiră şi vison! sunt judecaţi, 
pe bună dreptate, nu pentru că au nedreptăţit pe cineva, ci 
pentru că nu au dat din averile lor [săracilor]. Pentru că cele 
adunate în vistierii sunt obşteşti, [ca unele care] provin din vis- 
tieriile făpturilor lui Dumnezeu. Cum dar să nu fie [numit] 
hrăpitor cel care îşi împropriază cele comune, chiar dacă nu 
este ca acela care îşi împropriază cele care în mod evident îi 
sunt străine? Aşadar, primul, ca un rău servitor, va suferi, vai, 
acea înfricoşătoare despărţire, în vreme ce al doilea va suferi 

lucruri şi mai grozave şi mai înfricoşătoare, şi niciunul din 
ei nu va putea atunci să fugă de acestea, dacă nu îi vor pri- 
mi [de pe acum] pe cei săraci, unul iconomisind bine cele 
încredințate lui de Dumnezeu, altul împărțind bine cele 
adunate în chip rău. Marele Pavel, scriindu-le tesaloniceni- 
lor, care sunt fără îndoială strămoşii voştri, le spune despre 
iubirea de fraţi: Nu aveți trebuință să vă scriu [despre aceasta], 
căci voi înşivă sunteți învățați de Dumnezeu ca să vă iubiți unii 
pe alții?. 

9. Domnul spune unora: Dacă ați fi fiii lui Avraam, ați face 
faptele lui Avraam”. Să ne temem şi noi de cuvântul acesta, care 
aici nu este grăit către noi, dar care — să nu fie! — va fi rostit în 
ziua cea înfricoşătoare, atunci când înrudirea va fi judecată mai 
degrabă din asemănarea faptelor, atunci când toţi cei care au 
iubit sărăcia în Hristos, sau [măcar] pe cei săraci, care au dis- 
prețuit slava, care au iubit cumpătarea, care nu numai au auzit 
spusele evanghelice, ci le-au şi împlinit, vor fi una, în chip mai 
presus de fire, după rugăciunea Părintelui comun prin har — 
căci zice: Dă-le lor ca toți să fie una, după cum Noi una suntem —, 
atunci când în chip vădit sabia cea întru totul drept judecă- 
toare a Duhului va despărţi pe om de tatăl său şi pe fiică de 
mama sa, şi îi va face străini pe cei care nu se aseamănă prin 
felurile lor de a fi. Căci dacă aici [se întâmplă aceasta]”*, cu 
cât mai mult acolo, unde Cel care ştie toate le va spune lămurit 
celor care nu se aseamănă [cu El] prin virtute: Nu vă cunosc 
pe voi!” Căci [aceştia] nu au, după cum se pare, asemănarea 


3 ] Tes. 4,9. 

35 Încă de aici, înrudirea duhovnicească se bazează pe asemănarea cu 
Dumnezeu. Cu atât mai mult va fi aceasta în Împărăţia lui Dumnezeu. Aici, 
deja, sabia lui Dumnezeu desparte pe cei care asumă drumul Împărăției, 
de cei care nu îl asumă. 

La Bunavestirea întru tot 
Preacuratei Stăpânei noastre, 
Născătoarea de Dumnezeu 
şi Pururea Fecioara Maria 


1. Profetul psalmist, enumerând chipurile creaţiei şi vă- 
zând înţelepciunea lui Dumnezeu în acestea, s-a umplut de 
uimire, şi a strigat scriind: CÂt s-au mărit lucrurile Tale, Doamne, 
toate întru înţelepciune le-ai făcut!" lar acum, ce cuvânt de laudă 
ar fi potrivit pentru mine, care încerc să vestesc, după putere, 
arătarea prin trup a Cuvântului Care a zidit toate? Căci dacă 
toate cele care există sunt pline de minunăţie, şi venirea lor de 
la neființă la fiinţă este un lucru dumnezeiesc şi vrednic de 
a fi cinstit prin multe imne, cu cât mai minunat şi mai dumne- 
zeiesc şi mai necesar a fi lăudat de noi este că Dumnezeu de- 
vine ceva din cele ce sunt, şi nu simplu un Dumnezeu, ci Dum- 
nezeu Cel care este cu adevărat; şi aceasta cu atât mai mult cu 
cât firea noastră nu a putut sau nu a vrut să păstreze modul în 
care a fost făcută şi de aceea a fost cu dreptate pusă în cele mai 
de jos ale pământului? Şi atât de mare şi dumnezeiesc, de ne- 
grăit şi mai presus de înțelegere este ca firea noastră să devină 
asemenea lui Dumnezeu şi prin ea să ne fie hărăzită întoar- 
cerea la ce e mai bun, încât [acest lucru] a rămas cu adevărat 
necunoscut sfinţilor îngeri şi oamenilor şi profeților înşişi, chiar 


1EP55 03428. 


176 Sfântul Grigorie Palama 


dacă aceştia vedeau prin Duhul, fiind o taină ascunsă din veac. 
Şi ce vorbesc [de timpul] de dinainte de a ajunge la capăt? Căci 
şi odată petrecută, rămâne iarăşi o taină: nu faptul că s-a făcut, 
ci felul în care s-a făcut; crezută, dar nu şi cunoscută, închinată, 
dar nu şi cercetată amănunţit, închinată şi crezută numai prin 
Duhul Sfânt: căci nimeni nu poate să zică „Domn este lisus”, decât 
în Duhul Sfânt. Şi Duhul este Cel prin Care noi ne închinăm 
şi ne rugăm, zice Apostolul“. 

2. Cum că taina aceasta este neînţeleasă nu numai de oa- 
meni, ci şi de îngeri şi chiar de arhangheli”, demonstrează lă- 
murit şi ceea ce se prăznuieşte de noi azi. Căci arhanghelul 
i-a binevestit Fecioarei zămislireaf, şi când aceasta căuta să afle 
felul şi zicea către el: Cum va fi mie aceasta, de vreme ce nu ştiu de 
bărbat, arhanghelul nu a putut deloc să-i explice, ci a alergat 
şi el la Dumnezeu, zicând: Duhul Sfânt Se va pogori peste tine şi 
puterea Celui Preaînalt te va umbrit. Căci aşa cum dacă cineva l-ar 
fi întrebat pe Moise: „Cum [s-a făcut] om din pământ?”, „Cum 
[s-au format] din ţărână oase şi nervi şi carne?”, „Cum [au luat 
naştere] simţurile din ceea ce e lipsit de simţire?”, dar şi „Cum, 
iarăşi, din coasta lui Adam [s-a făcut] om?”, „Cum a fost întins 
osul, cum a fost împărțit, cum s-a unit şi s-a legat?“, „Cum au 
ieşit din os organele interne, feluritele umori şi toate celelalte?”. 
Aşadar, după cum, dacă cineva l-ar fi întrebat acestea pe Moise, 
acesta nu ar fi spus nimic altceva, decât că Dumnezeu este Cel 
care a luat ţărână din pământ şi l-a făcut pe Adam, şi [că tot 
El] a luat una din coastele lui Adam şi a făcut-o pe Eva — şi 
(Moise) spune cine a făcut acestea, dar nu spune şi felul în 

care s-au făcut acestea —, la fel se întâmplă şi cu Gavriil: spune 
că Duhul cel Sfânt şi puterea Celui Preaînalt vor lucra naşterea 
cea fără de sămânță, dar în ce fel, nu spune. Şi dacă a amintit 
mai înainte de Elisabeta, că a luat în pântece fiind în vârstă 
şi stearpă, şi nu a putut spune nimic mai mult, decât că nici un 
cuvânt nu este cu neputinţă la Dumnezeu”, cum ar fi putut (Gavriil) 
să spună felul sarcinii şi al naşterii întru feciorie? 

3. Totuşi spusa arhanghelului către Fecioara cuprindea 
ceva mai mult, dar care are în vedere ceva referitor la o taină 
mai mare: Duhul Sfânt, zice, Se va pogori peste tine şi puterea Celui 
Preaînalt te va umbri'. De ce? Pentru că Cel care Se naşte nu Se 
va numi profet, sau simplu om, ca Adam, ci Fiu al Celui Prea- 
înalt, Mântuitor şi Izbăvitor al neamului omenesc şi Împărat 
veşnic. Căci după cum atunci când pietrele cad de pe creste şi 
se duc până la poalele cele mai de jos ale munţilor, întâlnesc 
în drumul lor multe locuri prăpăstioase, la fel şi în cazul nos- 
tru, după ce am căzut din porunca cea dumnezeiască din rai 
şi din felul de viețuire fericit de acolo şi am fost duşi până în 
iad, am întâlnit multe lucruri cumplite. Căci nu numai că pă- 
mântul a dat la iveală spinii şi mărăcinii cei văzuţi — conform 
blestemului aruncat asupra protopărintelui!! —, ci, într-o mă- 
sură şi mai mare, [noi înşine] [l]-am însămânţat cu multele 
feluri de spini ai relelor patimi şi cu mărăcinii îngrozitori ai 
păcatului. Şi [astfel] nu numai întristarea aceasta a avut-o 
neamul nostru, întristare pe care a moştenit-o maica noastră 
cea dintâi prin blestemul cel împotriva ei”, care o condamna 
să nască în dureri, ci aproape toată viața noastră a devenit 
chin şi durere. 

4. Totuşi, din iubirea Sa de oameni, Dumnezeu, Cel care 
ne-a plăsmuit pe noi prin milostivirea Sa cea din inimă, aplecând 

cerurile, a coborât şi luând din Sfânta Fecioară firea noastră, 
a înnoit-o şi a ridicat-o, sau mai degrabă a înălţat-o la înălțime 
dumnezeiască şi cerească. Şi vrând să înfăptuiască aceasta, 
sau mai degrabă [vrând] să aducă astăzi la îndeplinire sfatul 
său cel mai înainte de veci, îl trimite pe Arhanghelul Gavriil, 
după cum zice Evanghelistul Luca, în Nazaret, la o Fecioară lo- 
godită cu un bărbat al cărui nume era Iosif, din casa şi din țara lui 
David, şi numele Fecioarei era Maria”. 

5. Aşadar, Dumnezeu îl trimite pe arhanghel la Fecioara, 
şi pe Aceasta, care rămâne fecioară, o face maică a Sa doar prin 
cuvântul de salutare. Dacă ar fi fost zămislit din sămânță băr- 
bătească, nu ar mai fi fost om nou, nici fără de păcat şi nici 
Mântuitor al celor care păcătuiesc. Pentru că mişcarea cărnii 
către reproducere, nefiind supusă minţii care a fost rânduită 
în noi de Dumnezeu ca să ne stăpânească, nu este întru totul 
fără de păcat. De aceea şi David a spus: Că întru fărădelegi m-am 
zămislit şi întru păcate m-a conceput maica mea!i. Aşadar, dacă 
zămislirea lui Hristos ar fi fost din sămânță bărbătească, (EI) 
nu ar fi fost om nou, şi nici începător şi conducător al vieţii ce- 
lei noi, care nicicum nu se învecheşte. Căci dacă ar fi fost din 
vechiul răsad şi ar fi moştenit greşeala aceluia, nu ar mai fi pu- 
tut purta în Sine plinătatea dumnezeirii celei fără prihană 
şi nu ar mai fi putut face carnea Sa izvor nesecat de sfinţenie, 
aşa încât să spele, prin covârşirea puterii, întinarea acelor pro- 
topărinţi şi să fie de ajuns spre sfințire tuturor celor care vor 
veni după ei. De aceea, nici înger, nici om, ci Însuşi Domnul a 
venit şi ne-a mântuit pe noi, zămislindu-Se şi întrupându-Se în 
pântecele Fecioarei, şi rămânând Dumnezeu în chip neschimbat. 

6. Dar trebuia să o aibă şi pe Fecioara martor al zămislirii 
celei fără de sămânță şi ajutor în cele săvârşite după iconomia 
(dumnezeiască). Care sunt acestea? Drumul către Betleem, 
unde a avut loc naşterea cea vestită şi slăvită de îngerii din 

ceruri'?. Intrarea în Templu, unde pruncul a fost mărturisit de 
Simeon şi Ana drept Domn al vieţii şi al morţii'*. Ruga in Egipt 
(de frica) lui Irod şi întoarcerea din Egipt, potrivit sfintelor 
profeţii”, şi toate celelalte pe care nu este uşor să le înşirăm 
[acum]. De aceea a fost luat ca logodnic al ei Iosif şi îngerul 
a fost trimis la o fecioară logodită cu un bărbat al cărui nume era losif'%. 
Şi să socoteşti că expresia din casa şi din patria lui David se aplică 
ambilor, pentru că neamul ambilor!”, şi al Fecioarei, şi al Iosif, 
urcă până la David. 

7. Şi numele Fecioarei, zice, era Maria”, care se tâlcuieşte 
Doamnă. Aceasta înfăţişează vrednicia Fecioarei şi siguranţa 
fecioriei şi viaţa ei cea aleasă şi riguroasă în toate, şi ca să zic 
aşa, cu totul fără prihană. Căci, purtând în chip cuvenit numele 
de Fecioară, poseda întru totul toate cele ale curăţiei, fiind 
fecioară şi cu trupul, şi cu sufletul, şi era bogată, având toate 
puterile sufletului şi toate simțurile trupului întemeiate cu mult 
mai presus de orice întinăciune. Şi [avea acestea] atât de mult, 
în sensul propriu al cuvântului şi sigur, şi ca să zic aşa, com- 
plet, şi în toate neatinsă tot timpul, precum o poartă închisă 
care păstrează tezaurele şi precum o carte pecetluită care păs- 
trează neatinse de ochi cele scrise în ea. Căci cu privire la ea s-a 
scris: Aceasta este cartea cea pecetluită” şi poarta aceasta va fi în- 
chisă şi nimeni nu va trece prin ea? 

8. Dar Fecioara mai este Doamnă şi în alt chip, după vred- 
nicia (ei), ca una care este Stăpâna tuturor prin faptul că a ză- 
mislit şi a născut în chip dumnezeiesc, întru feciorie, pe Cel care 
este prin fire Stăpân al tuturor. Mai este Doamnă [nu numai] 

pentru că este liberă de orice robie şi este părtaşă unei domnii 
dumnezeieşti, ci şi pentru că este izvor şi rădăcină a libertăţii 
neamului (omenesc), mai ales după naşterea cea de negrăit şi 
plină de bucurie. Căci cea unită cu un bărbat este mai mult 
stăpânită decât doamnă, mai ales după naşterea cea plină de 
întristare şi dureroasă, potrivit blestemului aceluia adresat 
Evei: În dureri vei naşte copii; atrasă vei fi către bărbatul tău şi acesta 
te va stăpâni”. De acest blestem eliberând Fecioara Maică nea- 
mul omenesc, primeşte în schimb, prin înger, bucurie şi bi- 
necuvântare. Căci, zice, intrând îngerul, a zis către Fecioara: „Bu- 
cură-te, cea cu har dăruită, Domnul este cu tine. Binecuvântată eşti 
tu între femei”. Arhanghelul nu îi prevesteşte viitorul atunci 
când zice: Domnul este cu tine, ci îi vesteşte ceea ce vedea în 
chip nevăzut împlinindu-se atunci. Şi cunoscând-o că este 
lăcaş al harurilor dumnezeieşti şi omeneşti şi că este împo- 
dobită cu toate harismele dumnezeiescului Duh, pe drept a nu- 
mit-o cu har dăruită. Văzând că deja a primit locuitor în ea pe 
Cel în Care sunt tezaurele” tuturor acestor [daruri] şi văzând 
de mai înainte că sarcina ei va fi fără de întristare şi naşterea 
fără de dureri, i-a binevestit să se bucure şi a susținut cu tărie 
că este singura, pe bună dreptate, binecuvântată şi slăvită între 
femei, căci nicio altă femeie nu [mai] este slăvită, dacă e slăvită, 
cu covârşirea slavei Fecioarei Maicii lui Dumnezeu. 

9. Dar Fecioara, văzându-l pe înger şi temându-se să nu 
fie vreun înger înşelător, care să seducă femei lipsite de trezvie, 
precum Eva, nu a primit salutarea fără să o cerceteze. Căci ne- 
cunoscând încă foarte clar legătura cu Dumnezeu, pe care i-a 
binevestit-o îngerul, s-a tulburat, zice Scriptura, la cuvântul lui, 
deoarece îşi ținuse, ca să zic aşa, strânsă şi neclintită fecioria: şi 
cugeta ce fel de salutare ar putea fi aceasta”. De aceea şi arhanghelul 
i-a dezlegat pe dată frica cea plăcută lui Dumnezeu a Fecioarei 

celei pline de har, zicându-i: Nu te terme, Marie, că ai aflat har la 
Dumnezeu” . Ce har? „Acela care este cu putinţă doar la Cel care 
singur poate cele cu neputinţă şi care a fost păstrat doar pentru 
tine mai înainte de veci”. Iată că vei lua în pântece. Dar, zice 
[îngerul], „auzind tu de zămislire, să nu socoteşti că e vorba 
de vreo încălcare a fecioriei, şi nici nu te mâhni şi nu te tulbura 
din această pricină”. Căci cuvintele acestea, iată, vei lua în pân- 
tece, spuse atunci către cea care era fecioară, arată că zămislirea 
este compatibilă cu fecioria. 

10. Iată că vei lua în pântece şi vei naşte fiu”. Căci fiind aşa 
cum eşti acum şi rămânând fecioria ta nevătămată, vei avea 
un făt în pântece şi vei naşte pe Fiul Celui Preaînalt. Aceasta 
văzând-o de mai înainte cu mulţi ani, şi Isaia a profeţit-o: Iată, 
Fecioara va avea în pântece şi va naşte fiu, şi atunci m-am apropiat 
de profeteasă*'. Cum s-a apropiat profetul de profeteasă? După 
cum [s-a apropiat] acum arhanghelul de Aceasta. Căci ceea ce 
îngerul a spus acum, acela a văzut şi a grăit de mai înainte. lar 
faptul că Fecioara e profeteasă, având harul profeţiei, este ară- 
tat, oricui ar voi, de imnul ei” către Dumnezeu din Evanghelie. 

11. S-a apropiat, zice, Isaia de profeteasă, negreşit prin Duh 
Care vede înainte, şi a luat în pântece, şi înainte să vină sufe- 
rinţa durerilor, a fugit şi a născut un băiat”. Iar acum arhan- 
ghelul zice către Fecioara: Vei naşte Fiu, şi-l vei pune numele 
lisus, care se tâlcuieşte Mântuitor. Căci Acesta va fi mare”. A zis 
iarăşi Isaia: Sfetnic minunat, Dumnezeu tare, biruitor, Domn al 
păcii, Părinte al veacului ce va să fie?. În concordanţă cu acesta, 
zice acum şi arhanghelul: Acesta va fi mare şi Fiu al Celui Preaînalt 

Se va numi. Dar cum de nu a zis: este mare şi Fiu al Celui Prea- 
înalt”, ci va fi, şi Se va numi? Pentru că a făcut referire la ome- 
nitatea lui Hristos. lar odată cu aceasta arată şi că va fi cunos- 
cut de către toţi şi proclamat de către aceştia ca fiind astfel [Fiu 
al Celui Preaînalt], astfel încât şi Pavel să poată spune mai târziu: 
Dumnezeu S-a arătat în trup, S-a propovăduit între neamuri, a fost 
crezut în lume”. Dar [arhanghelul adaugă şi]: Domnul Dum- 
nezeu Îi va da tronul lui David, părintele Său. Şi va împărăți peste 
casa lui Iacov în veci, şi împărăția Lui nu va avea sfârşit”. lar Acela 
a Cărui împărăție, veşnică fiind, nu are sfârşit este Dumnezeu. 
Dar Acesta are părinte [şi] pe David, prin urmare Acelaşi este 
şi om, pentru că Cel care Se va naşte să fie în acelaşi timp şi 
Dumnezeu, şi om, Fiu al Omului şi Fiu al lui Dumnezeu, pri- 
mind ca om de la Dumnezeu şi Tatăl împărăţia cea veşnică, aşa 
după cum a văzut şi mai dinainte a vestit Daniel: Amn privit până 
când au fost aşezate tronuri şi Cel Vechi de zile S-a aşezat. Şi iată pe 
cineva ca Fiul Omului venind pe norii cerului şi ajungând până la 
Cel vechi de zile. Şi Lui I s-a dat toată cinstea şi stăpânirea. Iar Îm- 
părăția Lui este o împărăție veşnică, şi nu va fi luată de un alt împărat”. 

12. Va şedea pe tronul lui David şi va împărăţi peste casa 
lui Iacov. Pentru că lacov este patriarhul tuturor celor cucer- 
nici, iar David este primul care — în chip cucernic şi totodată 
plăcut lui Dumnezeu — a împărăţit peste toţi, ca tip al lui Hris- 
tos, Cel care a adunat şi [calitatea] de patriarh şi pe cea de îm- 
părat într-o singură stăpânire, cerească şi veşnică. lar Fecioara 
cea cu har dăruită, cum a auzit cele atât de nemaîntâlnite şi 
dumnezeieşti spuse care i-au fost adresate — Domnul este cu 
tine“, şi iată, vei lua în pântece şi vei naşte fiu“, care împărăţeşte 
veacurile, Fiul Celui Preaînalt —, a zis: Cum va fi mie aceasta, dacă 

nu ştiu de bărbat?*?. „Deşi îmi aduci o bună vestire, duhovni- 
cească şi cu mult mai presus de patimile cele trupeşti, totuşi 
îmi vorbeşti de zămislire în pântece, de sarcină şi de naştere, 
şi adaugi la zămislire un «iată». Cum dar va fi mie aceasta, de 
vreme ce de bărbat nu ştiu?”. 

13. Aceasta o zice Fecioara nu pentru că nu credea, ci pen- 
tru că dorea să cunoască, pe cât îi era cu putinţă, cum anume 
avea să fie [acest lucru]. De aceea şi arhanghelul zice către ea: 
Duhul Sfânt Se va pogori peste tine şi puterea Celui Preaînalt te 
va umbri; de aceea şi Sfântul Care Se va naşte (din tine) Fiul lui 
Dumnezeu Se va chema”. „Sfântă eşti, zice, şi cu har dăruită, Fe- 
cioară! Dar [totuşi] Duhul Sfânt Se va pogori iarăşi peste tine, 
printr-un adaos mai înalt de sfințenie, pregătind şi predispu- 
nându-te [pentru] lucrarea dumnezeiască din tine.” „Şi puterea 
Celui Preaînalt te va umbri, întărindu-te şi totodată, prin umbrirea 
ta şi prin unirea cu tine, formând omenitatea, pentru ca Cel Năs- 
cut din tine să fie sfânt, Fiu al lui Dumnezeu şi putere a Celui 
Preaînalt — în chipul unui om.” „lată că şi Elisabeta, rudenia ta, 
care a fost stearpă toată viaţa ei, acum, la bătrâneţe, voind Dum- 
nezeu, a rămas grea în chip uimitor, căci la Dumnezeu nimic nu 
este cu neputinţă.” 

14. Ce face, aşadar, la acestea Fecioara cea cu har dăruită 
şi [plină] de înţelepciune dumnezeiască şi fără pereche? Aleargă 
iarăşi la Dumnezeu şi tinzând către EI prin rugăciune, zice 
către arhanghel: „Dacă Duh Sfânt, precum spui, Se va pogori 
peste mine, curăţindu-mi mai mult firea şi întărindu-mă ca să 
primesc fătul cel mântuitor; dacă puterea Celui Preaînalt mă 
va umbri, formându-L. în mine ca om pe Cel care este în chipul 
lui Dumnezeu“, şi producând o naştere fără sămânță; dacă 
Cel care Se va naşte este sfânt şi fiu al lui Dumnezeu, Dumnezeu 
şi Împărat veşnic — «căci la Dumnezeu nici un cuvânt/nimic nu 
este cu neputinţă», atunci [îţi zic]: lată roaba Domnului, fie mie după 

cuvântul tău”. Şi a plecat de la dânsa îngerul”, lăsând în pânte- 
cele ei, unit cu trup, pe Făcătorul universului, şi oferind lumii 
mântuirea, prin această unire [care s-a petrecut în ea], al cărei 
slujitor a fost. Aşa a scris de mai înainte şi Isaia, limpede, prin 
cele pe care le-a văzut şi de care s-a învrednicit în chip fericit 
a le pătimi. Căci nu l-a văzut pe serafim luând în chip nemij- 
locit cărbunele aprins din jertfelnicul cel ceresc şi inteligibil; 
pentru că serafimul l-a luat cu ajutorul unui cleşte, şi cu ajutorul 
acestuia a şi atins cărbunele de buzele lui, dăruindu-i curăţire“? 
Această [vedenie] a fost la fel cu acea mare vedenie pe care 
a văzut-o Moise: rugul cel aprins de foc şi care nu se mistuia”. 

15. Cine nu ştie că Fecioara Maica este şi rugul acela şi cleş- 
tele însuşi, ca una ce a zămislit în ea focul dumnezeiesc fără să 
se ardă, arhanghelul slujind aici zămislirii, unind prin ea pe Cel 
care ridică păcatul lumii cu neamul omenesc şi curăţindu-ne 
prin această negrăită legătură? Aşadar, Fecioara Maica este ea 
însăşi singură hotar între firea creată şi cea necreată, şi toţi câţi 
Îl cunosc pe Dumnezeu vor şti că este locaş al Celui neîncăput, 
şi toţi câti Îl laudă pe Dumnezeu, după Dumnezeu, o vor lăuda 
şi pe ea. Ea este pricină a [bunătăţilor] care o preced, apărătoare 
a [|bunătăţilor] care vin după ea, şi cea prin care vom primi bu- 
nătăţile cele veşnice. Despre ea au vestit profeţii, ea este obârşia 
apostolilor, temelia mucenicilor, fundamentul învăţătorilor. 
Ea este slava celor de pe pământ, bucuria celor din ceruri, po- 
doaba întregii zidiri. Ea este început, izvor şi rădăcină a nă- 
dejdii noastre păstrate în ceruri. 

16. De care fie ca toţi să ne învrednicim, prin rugăciunile 
ei pentru noi, întru slava Celui născut din Tatăl mai înainte de 
veci şi în vremurile din urmă întrupat din ea, lisus Hristos, 
Domnul nostru, Căruia | se cuvine toată slava, cinstea şi închi- 
năciunea, acum şi pururea şi în vecii vecilor. Amin. 

Rostită în Duminica Stâlpărilor 


1. La vreme bineprimită te-am ascultat şi în ziua mântuirii te-am 
ajutat, a grăit Dumnezeu prin [gura] lui Isaia. Frumos lucru 
este, aşadar, a grăi astăzi către iubirea voastră acel cuvânt al 
apostolului: Iată oreme potrivită, iată ziua mântuirii”, să lepădăm 
dar faptele întunericului şi să lucrăm faptele luminii, şi să umblăm 
cuviincios, ca ziua”. Căci se apropie pomenirea Pătimirilor mân- 
tuitoare ale lui Hristos şi Paştele cel nou, mare şi duhovnicesc, 
răsplată a nepătimirii şi prolog al veacului ce va să fie. Pe acesta 
îl vesteşte de mai înainte Lazăr, care se întoarce din adâncurile 
iadului şi învie din morţi a patra zi doar prin cuvântul şi po- 
runca lui Hristos, Care are puterea asupra vieţii şi a morţii”. lar 
copiii şi poporul cel lipsit de răutate, prin insuflarea dumne- 
zeiescului Duh, Îl cântă de mai înainte pe Cel care izbăveşte 
din moarte, pe Cel care ridică sufletele din iad, pe Cel care dă- 
ruieşte sufletului şi trupului viaţa cea veşnică. 

2. Aşadar, dacă cineva voieşte să iubească viata şi să vadă zile 
bune, să-şi oprească limba de la rău, şi buzele sale să nu grăiască vi- 
cleşug. Să se ferească de rău şi să facă binele”. [Faptă] rea este lă- 
comia pântecelui, beţia şi destrăbălarea. [Faptă] rea este iubirea 

de argint, lăcomia şi nedreptatea. [Faptă] rea este slava deşartă, 
îndrăzneala nemăsurată şi aroganţa. Să se ferească deci tot 
omul de asemenea rele şi să facă cele bune! Care sunt acestea? 
Cumpătarea, postirea, înfrânarea, dreptatea, milostenia, înde- 
lunga răbdare, dragostea, smerenia. [Să le facem pe acestea] 
ca să putem fi părtaşi cu vrednicie Mielului lui Dumnezeu Cel 
jertfit pentru noi, să luăm de aici arvuna nestricăciunii şi să 
păzim în noi înşine cu deplină încredințare moştenirea cea fă- 
găduită nouă în ceruri. Dar [ar putea spune cineva că] binele 
e greu de îndeplinit şi că virtuțile sunt mai anevoioase decât 
răutăţile. Eu însă nu văd acest lucru. Căci cel beţiv şi cel lipsit 
de cumpătare suferă mai multe necazuri din pricina [patimii] 
decât cel înfrânat; cel destrăbălat [suferă mai multe] decât cel 
care se stăpâneşte pe sine; cel care se străduieşte să fie bogat 
[pătimeşte] mai multe decât cel care trăieşte cu cele ce-i sunt 
de ajuns; şi cel care caută să se înconjoare pe sine de slavă [su- 
feră mai multe] decât cel care îşi duce viaţa fără să fie faimos. 
Dar, pentru că din pricina împătimirii noastre faţă de plăcere 
virtuțile ni se par mai grele, să ne silim pe noi înşine, căci zice 
Domnul: Împărăția cerurilor [se ia] cu sila şi cei ce se silesc pun 
mâna pe ea. 

3. Aşadar, toţi avem nevoie de râvnă şi de luare aminte, şi 
cei slăviţi, şi cei lipsiţi de slavă, şi cârmuitorii, şi cei cârmuiți, 
şi bogaţii, şi săracii, ca să alungăm din sufletul nostru aceste 
patimi rele şi să facem să sălăşluiască în el catalogul virtuţilor. 
Căci şi agricultorul, şi pantofarul, şi cel ce face case, şi croitorul, 
şi ţesătorul, şi, pe scurt, toţi cei care prin ostenelile lor şi prin 
lucrul mâinilor îşi procură cele de trebuinţă vieţii, dacă leapădă 
din suflet pofta bogăției, a slavei şi a desfătării, cu adevărat sunt 
fericiţi. Căci aceştia sunt cei săraci, a cărora este Împărăţia ceru- 
rilor. De aceea, pentru unii ca aceştia spune Domnul: Fericiți 
cei săraci cu duhul” . Săraci cu duhul sunt aceia care prin modestie, 

prin neiubirea de slavă şi neiubirea de plăceri a duhului lor, 
adică a sufletului, fie au sărăcia cea din afară de bunăvoie, fie 
suportă sărăcia cu bărbăţie, chiar dacă e fără voia lor. Însă cei 
care sunt bogaţi, cei care trăiesc în desfătări, cei care se bucură 
de slava cea trecătoare, şi în general, cei care se întâmplă să pof- 
tească cele asemenea acestora vor nimeri în patimi mai grozave 
şi vor cădea în cursele cele mai multe şi mai mari şi mai nesu- 
ferite ale diavolului. Căci cel care a devenit bogat nu-şi înde- 
părtează de la sine pofta de a fi bogat, ci mai degrabă o măreşte, 
întinzându-se la mai multe decât la început. La fel, şi iubitorul 
de plăcere, şi cel ce iubeşte să stăpânească, şi risipitorul, şi cel 
desfrânat mai degrabă îşi măresc [patimile] şi nu le leapădă. 
[Tot aşa], şi stăpânitorii şi cei slăviţi iau putere ca să săvârşească 
mai mari nedreptăţi şi păcate. 

4. De aceea, greu este ca cel care stăpâneşte să fie mântuit 
şi ca un bogat să intre în Împărăţia cerurilor. [Căci] zice: Cum 
puteți voi să credeți în Mine, când primiți slavă de la oameni, şi 
slava care vine de la Unul Dumnezeu nu o căutați? Dar să nu se 
tulbure cineva, dacă este avut, sau slăvit, sau cârmuitor. Căci 
şi acesta poate, dacă vrea, să caute slava lui Dumnezeu şi să se 
silească pe sine, astfel încât, oprind aplecarea spre cele rele, să 
lucreze virtuţi mari şi să respingă rele mari, nu numai de la sine, 
ci şi de la mulţi alţii, care nu vor. Fiindcă nu numai că poate să 
facă dreptate şi să fie înfrânat, ci poate şi să îi împiedice în multe 
chipuri pe cei care vor să nedreptăţească sau să se destrăbăleze; 
şi nu numai că poate să devină el însuşi bun ascultător al Evan- 
gheliei lui Hristos şi celor care Îl propovăduiesc, ci poate şi să 
supună Bisericii lui Hristos şi celor care o conduc după [voia] 
lui Hristos pe cei care nu voiesc să creadă, nu numai prin pu- 
terea şi autoritatea pe care au căpătat-o de la Dumnezeu, ci şi 
prin faptul de a deveni un exemplu pentru cei care le sunt in- 
feriori în toate cele bune. Căci cel stăpânit devine asemănător 
cu cel care stăpâneşte. Aşadar, toți au nevoie de sârguire, de 

silire, de atenţie, dar nu toţi la fel. Căci în cazul celor care se 
află în slavă, sau în bogăţie, sau stăpânesc, după cum şi în cazul 
celor care se sârguiesc cu cuvintele şi cu dobândirea a ceea ce 
pentru ei e înțelepciune, dacă vor să fie mântuiţi, e nevoie de 
mai multă silire şi sârguinţă, pentru că din fire sunt oarecum 
mai greu de convins. 

5. Lucrul acesta [se vede] limpede din evangheliile lui 
Hristos citite ieri” şi azi”. Căci atunci când a fost săvârşită mi- 
nunea cu Lazăr, [minune] care a arătat în chip lămurit că Cel 
care o făcuse era Dumnezeu, poporul s-a încredinţat şi a crezut, 
în vreme ce cei ce aveau atunci puterea, adică cărturarii şi fa- 
riseii, atât de departe erau de a crede, încât mai mult s-au în- 
furiat contra Lui şi au hotărât, sub influenţa minţii lor stricate, 
să-L dea morţii pe Cel care Se vădea, atât prin cele pe care le 
grăia, cât şi prin cele pe care le făcea, că este Domn al vieţii şi 
al morţii. Căci nu poate cineva să spună că faptul că Hristos 
Şi-a ridicat atunci ochii în sus şi a zis: Părinte, Îţi mulțumesc Ţie 
că M-ai ascultat, le-a devenit un obstacol ca să-L. socotească 
egal cu Tatăl. Pentru că El a adăugat atunci, zicând către Tatăl: 
Eu ştiam că întotdeauna Mă asculți, dar pentru mulțimea care stă 
împrejur am zis, ca să creadă că Tu M-ai trimis". Deci ca să-L cu- 
noască pe EI că este Dumnezeu, că este din Tatăl şi că lucrează 
minunile întru nimic opunându-Se Tatălui, ci [făcând toate] 
după voia Lui, Şi-a ridicat înaintea tuturor ochii către Tatăl, 
şi a grăit acele lucruri, care arată că Cel care le rosteşte pe pă- 
mânt este egal cu Tatăl Cel Ceresc şi Preaînalt. Căci după cum 
atunci când, la început, urma să fie plăsmuit omul, a precedat 
Sfatul'?, la fel şi acum, în cazul lui Lazăr, urmând să fie replăs- 
muit omul, a precedat Sfatul. Dar atunci când urma să fie plăs- 
muit omul, grăind Tatăl către Fiul: Să facem om”, Fiul a fost 

Cel care L-a ascultat pe Tatăl, şi astfel a fost adus omul la exis- 
tenţă; acum însă Tatăl este Cel care Îl ascultă pe Fiul Care gră- 
ieşte, şi astfel Lazăr a fost din nou adus la viaţă. 

6. Vedeţi cât de mare este împreună-cinstirea şi împreună- 
sfătuirea [Tatălui şi a Fiului]? Căci forma de rugăciune a fost 
[aleasă] din cauza mulţimii care stătea împrejur, însă cuvin- 
tele nu erau ale unei rugăciuni, ci erau [specifice] stăpâniei 
şi suveranității. Lazăre, ieşi afară!!*, şi îndată cel mort de patru 
zile ] s-a înfăţişat viu. Dar oare [s-a făcut] aceasta prin porunca 
Celui viu sau prin rugăciunea Celui ce dă viaţă? EI a strigat cu 
glas mare, şi a făcut aceasta din pricina celor care stăteau îm- 
prejur. Căci ar fi putut să îl învieze pe Lazăr nu numai cu o voce 
stăpânită, ci doar cu voinţa Sa, după cum ar fi putut face [mi- 
nunea] şi dacă s-ar fi aflat departe, cu piatra aşezată [pe mor- 
mânt]. Însă EI a venit la mormânt şi a grăit celor care stăteau 
împrejurul [mormântului], şi ei au ridicat piatra şi au simţit 
mirosul greu, iar El a strigat cu glas mare şi l-a chemat [pe La- 
zăr] şi astfel l-a înviat, ca prin propria vedere — căci au văzut, 
fiindcă stăteau lângă mormânt -, prin propriul miros — căci au 
simţit mirosul greu al mortului, care era deja de patru zile —, 
prin propriul [simţ] tactil — prin care, folosindu-se de propriile 
mâini, prima dată au ridicat piatra de pe mormânt, iar apoi au 
dezlegat legăturile de pe trupul lui şi ştergarul de pe faţa lui —, 
şi prin propriile urechi — de vreme ce glasul Domnului a ajuns 
în urechile tuturor —, să înţeleagă toţi şi să creadă că Acesta 
este Cel care cheamă cele care nu sunt să fie, Cel care poartă 
toate cu cuvântul puterii Sale, Cel care face la început numai 
cu cuvântul toate cele ce sunt din cele care nu sunt. 

7. Astfel poporul cel fără răutate, prin toate acestea, a cre- 
zut în El, şi nu a avut numai o credinţă tăcută, ci a devenit ves- 
titor al dumnezeirii Lui prin fapte şi prin cuvinte. Căci după 
învierea lui Lazăr cea de a patra zi, Domnul, găsind un asin, 
care fusese pregătit de mai înainte de ucenici — după cum spune 


1*In 11,43, 

Evanghelistul Matei" - şi şezând pe el, a intrat în lerusalim, 
după profeția lui Zaharia, care de mai înainte a vestit: Nu te terme, 
fiica Sionului, că iată, Împăratul tău vine la tine, drept şi mântuitor, 
blând şi călare pe asin, pe mânzul asinei'”. Profetul arată prin aceste 
cuvinte că E] este regele proorocit, Care singur este cu adevărat 
împăratul Sionului. Căci zice: „Împăratul tău nu este înfrico- 
şător pentru cei care-L. văd, şi nu este cineva greu de îndurat 
şi care face rău, care aduce după sine scutieri şi sulițaşi sau care 
trage după el mulţime de pedestraşi şi călăreţi, care trăieşte în 
lăcomie şi cere dăjdii şi biruri, şi slujiri, şi servicii înjositoare 
şi vătămătoare. Ci semnul Său distinctiv este smerenia şi sărăcia 
şi puţinătatea. Căci intră călare pe un asin, fără să aducă cu sine 
vreo mărire omenească. De aceea, El este singurul împărat drept 
şi Care mântuieşte întru dreptate. Şi EI este [singurul] blând, 
având blândeţea drept însuşirea cea mai de seamă. Căci şi Dom- 
nul Însuşi, vorbind despre Sine, spune: Învătați de la Mine, că 
sunt blând şi smerit cu inima”. 

8. Deci, după ce l-a înviat pe Lazăr din morţi, împăratul, 
călare pe un asin, a intrat apoi în lerusalim, şi aproape îndată 
toți cei din popor — copii, bărbaţi, bătrâni — aşternând pe jos haine 
şi purtând stâlpări de finic, care sunt semne ale biruinţei, şi 
întâmpinându-L ca pe Cel care era Făcător de viaţă şi Biruitor 
al morţii, au căzut la picioarele Lui şi L-au însoţit, cântând în- 
tr-un glas, nu numai în afara, ci şi înăuntrul îngrăditurilor 
Templului: Osana, Fiul lui David, Osana întru cei de sus'5. Osana 
este un imn care se înalţă către Dumnezeu, căci tălmăcit în- 
seamnă: Mântuieşte, Doamne. lar adăugirea întru cei de sus arată 
că [Dumnezeu] este cântat nu numai pe pământ şi nu numai 
de către oameni, ci şi întru cele înalte, de către îngerii cereşti. 

9. Ei însă nu numai că Îl cântă astfel şi ÎL teologhisesc, ci se 
şi împotrivesc, prin cele care urmează, judecății cărturarilor 


"5 Cf. Mt. 21, 1-11. 

'$ Zah. 9, 9; Mt. 21,5. 
' Mt. 11, 29. 

1 Mt. 259. 

şi a fariseilor, celei de rău voitoare şi luptătoare contra lui Dum- 
nezeu, precum şi pretextelor lor celor ucigaşe. Căci aceia ziceau 
în chip nebunesc despre El: Acest om nu este de la Dumnezeu, şi 
pentru că face multe minuni, dacă-L lăsăm şi nu-L vom omori, toți 
vor crede în EL; şi vor veni romanii şi ne vor distruge cetatea şi neamul'”. 
Dar poporul ce zice? Binecuvântat este Cel care vine întru numele 
Domnului. Binecuvântată este împărăția ce vine, a părintelui nostru 
David”. Prin aceeea că spuneau binecuvântat este Cel care vine 
întru numele Domnului, arătau că [Hristos] este din Dumnezeu 
şi Tatăl, şi că vine întru numele Tatălui, după cum şi Domnul 
spune despre EI Însuşi: Pentru că Eu am venit întru numele Ta- 
tălui Meu”, şi de la Dumnezeu am ieşit şi ami venit”. lar prin aceea 
că spuneau binecuvântată este împărăția ce vine, a părintelui nostru 
David” arată că aceasta este împărăţia în care vor crede, con- 
form profeției, şi neamurile, şi mai ales romanii. Căci acest îm- 
părat nu este doar nădejdea lui Israel, ci şi aşteptarea neamu- 
rilor, după profeția lui Iacov: Îşi va lega de viţă asinul său — adică 
pe poporul cel supus Lui dintre iudei — şi [va lega] de coarda de 
viță mânzul asinei?*. Coarda viței sunt ucenicii Săi, către care zice 
Domnul: Eu sunt vița, voi sunteți mlădițele”, şi de această coardă 
Și-a legat Domnul mânzul asinei, adică pe noul Israel cel dintre 
neamuri, [neamuri] care după har s-au făcut fii ai lui Avraam. 
Dacă, aşadar, împărăţia aceasta este nădejdea neamurilor, cum, 
zic [cei cu stâlpări în mâini], noi care credem în ea, ne vom te- 
me de romani? 

10. Astfel, cei care erau prunci nu în felul lor de a gândi, 
ci în răutate, insuflaţi fiind de Duhul Sfânt, au înălţat Dom- 
nului un imn deplin şi desăvârşit, mărturisind că Lazăr era 
mort de patru zile când Dumnezeu l-a readus la viaţă. Însă 


"In 9, 16; 11, 47-48. 
% Mc. 11, 9-10. 

21 In 5, 43. 

22 In 8, 42. 

%3 Mc. 11, 10. 

24 Fc, 49,11. 

% In 15,5. 


192 Sfântul Grigorie Palama 


cărturarii şi fariseii, văzând astfel de minuni şi astfel de copii 
strigând în Templu şi zicând: Osana, Fiul lui David, s-au um- 
plut de mânie şi au zis către Domnul: Nu auzi ce spun aceştia??, 
lucru pe care mai degrabă Domnul trebuia să îl spună atunci 
către ei, şi anume: „Nu vedeţi, nu auziţi, nu înţelegeţi?”. De 
aceea S-a şi întors către cei care Îl dojeneau că acceptă un imn 
de laudă care 1 se cuvine doar lui Dumnezeu, zicându-le: „Da! 
Îi aud pe cei înțelepţiți de Mine în chip nevăzut şi [aud] cele 
spuse de ei despre Mine”. ar dacă vor tăcea aceştia, pietrele vor 
striga”. Voi însă niciodată n-aţi cunoscut bine cuvântul acela 
profetic, că din gura pruncilor şi a celor ce sug Ţi-ai pregătit laudă*. 
Căci şi aceasta era [semnul] unei mari minuni, ca cei simpli şi 
copiii şi cei neînvăţaţi să teologhisească în chip desăvârşit 
despre Dumnezeu Care S-a făcut om pentru noi, înălţând imn 
îngeresc din gurile lor. Căci după cum îngerii, la naşterea Dom- 
nului, au psalmodiat: Slavă întru cei de sus lui Dumnezeu şi pe 
pământ pace”, la fel şi aceştia acum, la intrarea Domnului, înalță 
acelaşi imn, zicând: Osana, Fiul lui David, Osana, întru cei de ERĂ 

11. Dar să fim şi noi prunci cu răutatea, şi tineri, şi bătrâni, 
şi conducători şi cârmuiți, ca să luăm putere de la Dumnezeu 
şi să înălțăm trofeu, şi să purtăm semnele biruinţei, nu numai 
împotriva patimilor celor rele, ci şi împotriva văzuţilor şi ne- 
văzuţilor vrăjmaşi, şi din această pricină să găsim ajutor la 
vreme potrivită”. Căci mânzul cel tânăr, pe care Domnul a so- 
cotit vrednic să stea călare pentru noi, fiind unul, a închipuit 
supunerea neamurilor faţă de El, neamuri din care suntem 
cu toţii, şi cârmuitori, şi cârmuiţi deopotrivă. 

12. Aşadar, după cum în Hristos lisus nu este nici parte 
bărbătească, nici parte femeiască, nici elin, nici iudeu, ci toţi 


2 Mt. 21, 15-16. 

27 Lc. 19, 40. 

% Ps. 8, 2; Mt. 21, 16. 
9 1e52,14. 
%Mt.21,9. 

“1 Evr. 4, 16. 

sunt una”, după dumnezeiescul apostol, la fel, în El nu este 
nici cârmuitor, nici cârmuit, ci toţi, prin harul Lui, una suntem, 
prin credinţa în E], şi aparţinem unui singur trup, [cel] al Bi- 
sericii Sale, avându-L pe EI ca singur Cap. Şi am fost adăpaţi 
într-un singur duh*, prin harul Preasfântului Duh, şi toţi am 
primit un singur botez, şi una este nădejedea în toţi, şi un sin- 
gur Dumnezeu avem, Care este peste toate, şi prin toate şi întru 
noi toți. Să ne iubim, aşadar, unii pe alţii, să ne răbdăm şi să 
ne îngrijim unii pe alţii, ca unii care suntem mădulare unii al- 
tora. Căci semnul că suntem ucenicii Lui, după cum Însuşi 
Domnul a spus, este dragostea”. lar moştenirea părintească, 
pe care ne-a lăsat-o [Domnul] când a plecat din lumea aceasta, 
este [tot] dragostea. Şi ultima rugăciune pe care ne-a dat-o când 
S-a înălţat la Tatăl Său întăreşte dragostea noastră reciprocă”. 

13, Să ne sârguim, aşadar, să fim împlinitori ai rugăciunii 
celei către Tatăl, şi să nu lepădăm moştenirea cea de la E] şi 
nici semnul pe care ni l-a dat, ca să nu lepădăm mai apoi vred- 
nicia de fii, binecuvântarea [Sa] şi [starea] de ucenici ai Săi, 
şi să cădem atunci din nădejdea cea făgăduită şi să fim arun- 
caţi afară din cămara de nuntă cea duhovnicească. Aşa după 
cum, înainte de Pătimirea Sa cea mântuitoare, nu numai po- 
porul îşi aşternea hainele înaintea Domnului Care intra în 
Ierusalimul cel de jos, ci şi cei care erau cu adevărat cârmui- 
torii popoarelor — şi mă refer la apostoli —, la fel şi noi, cârmui- 
tori şi cârmuiţi deopotrivă, să ne aşternem hainele noastre cele 
înnăscute, supunând duhului carnea noastră şi voile sale, ca 
nu numai să ne învrednicim a vedea şi a ne închina mântui- 
toarei Pătimiri a lui Hristos, ci să ne şi bucurăm de împărtăşirea 


Te FAG ae, 

” Este un singur trup, un singur cap şi un singur duh. Suntem mădu- 
lare ale acestui organism viu, Biserica, care are şi trup, şi duh, şi care se dez- 
voltă în împreună participare la viaţa întregului. 

de EI. Căci, zice apostolul, dacă am fost altoiți pe El prin asemă- 
narea morții Lui, atunci e lucru clar că vom fi lpărtaşi] şi ai învi- 
erii Lui”, 

14. Pe care fie ca toţi să o dobândim, cu harul şi cu iubirea 
de oameni ale Domnului şi Dumnezeului şi Mântuitorului 
nostru lisus Hristos, Căruia se cuvine toată slava, cinstea şi 
închinăciunea, dimpreună cu Cel fără de început al Său Pă- 
rinte şi cu Duhul cel de viaţă făcător, acum şi pururea şi în 
vecii vecilor. Amin. 


“7 Rom. 6,5. 

Despre iconomia cea după trup 
a Domnului nostru Iisus Hristos şi despre 
cele dăruite prin ea celor care cred cu 
adevărat în EL; şi că Dumnezeu, deşi îl putea 
elibera pe om în multe feluri din tirania 
diavolului, a preferat mai degrabă să se 
folosească de această iconomie. 
Rostită în Sâmbăta cea Mare 


1. Cuvântul lui Dumnezeu Cel mai înainte de veci, necu- 
prins şi atotputernic şi Fiul Cel atotputernic putea fără îndo- 
ială să-l izbăvească pe om din mortalitate şi din robia dia- 
volului şi fără înomenirea Sa, căci El poartă toate cu cuvântul 
puterii Sale! şi toate se supun autorităţii Lui celei dumnezeieşti, 
şi, după lov, pe toate le poate şi nimic nu-l este cu neputinţă”, pen- 
tru că puterea zidirii nu se poate opune autorităţii Ziditorului 
şi nimic nu este mai puternic decât Atotputernicul. Dar mo- 
dul cel mai potrivit pentru firea şi slăbiciunea noastră şi cel 
mai corespunzător pentru Cel care lucra a fost cel prin îno- 
menirea Cuvântului lui Dumnezeu, pentru că acest [fel] are 
împreună cu el şi dreptatea, fără de care nimic nu se săvârşeşte 
de către Dumnezeu. Căci, după profetul psalmist, drept este 


1 Evr. 1,3. 
2 Jov. 42,2. 

Dumnezeu şi a iubit dreptățile”, şi nu este nedreptate în El'. Dar 
pentru că la început omul a fost părăsit cu dreptate de Dum- 
nezeu, pentru că el însuşi L-a părăsit mai întâi, şi alergând de 
bunăvoie la începătorul răului, şi ascultând de cel care-l sfă- 
tuia cu vicleşug cele contrare, i-a fost predat cu dreptate, şi 
astfel prin pizma celui rău şi prin dreapta îngăduință a Celui 
Bun, a intrat moartea în lume — care, din pricina răutăţii exce- 
sive a începătorului răului, a devenit îndoită; căci cu concur- 
sul lui se săvârşeşte nu numai moartea naturală, ci şi cea [veşnică], 
plină de silă —, aşadar, pentru că am fost predaţi cu dreptate 
robiei diavolului şi mortalităţii, trebuia neapărat ca şi întoar- 
cerea neamului omenesc la libertate şi viaţă să fie săvârşită de 
Dumnezeu cu dreptate. 

2. Dar nu numai omul a fost predat de dreptatea dumne- 
zeiască celui zavistnic, ci şi diavolul însuşi a lepădat de la sine 
dreptatea, devenind în chip nedrept iubitor al autorităţii şi al 
suveranităţii”, sau mai degrabă al tiraniei, şi luptându-se cu 
dreptatea, şi-a folosit puterea contra omului. Prin urmare, l-a 
plăcut lui Dumnezeu ca diavolul să fie răpus mai întâi prin 
dreptate, împotriva căreia se lupta mereu, iar mai apoi cu pu- 
terea [Lui], prin învierea şi judecata viitoare. Căci aceasta este 
ordinea cea mai bună: ca puterii să-i preceadă dreptatea; şi 
acesta este lucrul unei stăpâniri cu adevărat bune şi dumne- 
zeieşti, şi nu tiranice, ca puterea să urmeze dreptăţii. 

3. Căci după cum cel ce de la început a fost ucigător de oa- 
meni“ a fost ridicat împotriva noastră de pizmă şi ură, la fel şi 
Începătorul vieţii a fost mişcat pentru noi de preaplinul iu- 
birii Sale de oameni şi al bunătăţii [Sale]”. Şi după cum acela 
în chip nedrept a iubit pierderea făpturii lui Dumnezeu, la fel 
şi Făcătorul a iubit în chip drept mântuirea celui plăsmuit. 


5 Ps. 10,7. 

Pasti 45: 

* Stăpânirii de unul singur. 
s Cf. In 8, 44. 

Şi aşa cum acela, prin nedreptate şi viclenie, a lucrat biruinţa 
pentru el însuşi şi căderea omului, tot aşa şi Izbăvitorul, cu 
dreptate şi înțelepciune, a lucrat înfrângerea definitivă a în- 
cepătorului răului şi înnoirea făpturii Lui. Aşadar, Dumnezeu 
a lăsat mai întâi deoparte ceea ce putea, ca să lucreze prima 
dată ceea ce trebuia. lar de aici dreptatea a devenit şi mai stră- 
lucită, ca una ce a fost preferată de Cel care are o putere de 
nebiruit. lar oamenii trebuiau să înveţe să arate dreptatea prin 
fapte aici, în vremea mortalităţii, pentru ca în vremea nemu- 
ririi, luând puterea, să o aibă fără să o mai poată pierde. 

4. Pe lângă acestea, trebuia ca biruitorul să fie biruit de firea 
[noastră cea] biruită şi înşelătorul să fie înşelat. De aceea tre- 
buia şi era nevoie să se nască un om care să nu fi gustat păcatul. 
Dar acest lucru era dintre cele cu neputinţă? Căci, spune Scrip- 
tura, niciun om nu e fără de păcat, chiar de-ar fi o singură zi viața 
lui”, şi cine se va lăuda că are inima curată?', şi nimeni nu este fără 
de păcat, fără numai Unul Dumnezeu!!. De aceea Dumnezeu Cu- 
vântul, Cel din Dumnezeu, Care e din veci din E], dar e şi 
în El căci nu este cu putinţă a cugeta că Dumnezeu [a fost] 
vreodată fără Cuvânt —, fiind împreună cu Acesta un singur 
Dumnezeu (căci nici strălucirea soarelui nu este o altă lumină 
pe lângă soare şi nici raza soarelui nu este un alt soare pe lângă 
soarele cel unul), de aceea, aşadar, Fiul şi Cuvântul lui Dum- 
nezeu Cel singur fără de păcat Se face Fiu al Omului, neschim- 
bat după dumnezeire, fără prihană după umanitate, după 
cum de mai înainte a mărturisit Isaia zicând: Care Singur n-a 
făcut păcat şi viclenie nu s-a aflat în gura Lui'?. Şi nu numai 
aceasta, ci El este şi singurul Care nu a fost zămislit în fără- 
delegi şi nu a fost născut în păcate, după cum dă mărturie 
David în psalmi despre sine însuşi, sau mai degrabă despre 


2 Cf. lov 14,4. 

*]ov 14,5. 

19 Pilde 20,9. 

tot omul”. Căci răscoala cărnii, fiind fără voia noastră şi lup- 
tându-se în chip vădit cu legea minţii, chiar dacă este făcută 
sclavă cu forţa de către cei cu minte!“ şi e îngăduită [de către 
aceştia] doar pentru facerea de copii, totuşi aduce după ea 
osânda cea de la început, fiind şi numindu-se stricăciune şi 
născând fără îndoială spre stricăciune, şi fiind o mişcare pă- 
timaşă a celui care nu cunoaşte cinstea pe care a primit-o firea 
noastră de la Dumnezeu, ci s-a asemănat dobitoacelor. 

5. De aceea Dumnezeu nu doar [a venit] între oameni, ci 
Se naşte, potrivit profeţiilor, dintr-o Fecioară sfântă şi mai înaltă 
decât gândurile cele prihănite ale cărnii, [dintr-o] Fecioară 
a cărei zămislire a adus-o venirea Duhului Sfânt'*, şi nu pofta 
cămnii'€, şi care a fost precedată de o bunăvestire şi de credinţa 
în venirea lui Dumnezeu, iar nu de o consimţire şi o experienţă 
a unei pofte pătimaşe. Căci fiind aceasta întru totul înlăturată, 
Fecioara cea nepătată a zis, în rugăciune şi în bucurie duhov- 
nicească, către îngerul cel binevestitor: Iată roaba Domnului. Fie 
mie după cuvântul tău”, şi zămislind, a născut astfel încât Birui- 
torul diavolului, om şi Dumnezeu-Om fiind, să-şi tragă [din 
ea] doar rădăcina neamului, dar nu şi a păcatului". Pentru că 
El singur dintre toţi nu a fost zămislit în fărădelegi!”, nici nu 
s-a născut în păcate, adică prin pofta cărnii”, prin patimă şi 
prin cugetările cele întinate ale firii mânjite în urma călcării 
[poruncii], ca să fie cu desăvârşire curat şi nepângărit şi în 
ceea ce priveşte [firea] asumată — din acest motiv neavând ne- 
voie de curăţiri pentru Sine, ci primind toate în chip înțelept 
pentru noi —, şi aşa să se facă un Adam cu adevărat nou şi să 


:3 Cf. Ps. 50,6. 

"+ Termenul se referă şi la castitatea conjugală. 
15 Cf. Le. 1,35, 

rămână cu adevărat nou şi tare şi neînvechindu-se deloc, şi 
să-l rezidească din nou pe Adam cel vechi, în Sine şi prin Sine, 
şi să-l păstreze veşnic tânăr, ca unul care e puternic să scuture 
de la sine pentru totdeauna învechirea. Căci şi acela, întâiul 
Adam, a fost zidit la început de Dumnezeu fără pată, şi a fost 
tânăr până când, supunându-se de bunăvoie diavolului şi în- 
torcându-se către plăcerile cărnii şi căzând în întinăciunea 
păcatului, s-a învechit şi a căzut în ceea ce era potrivnic firii. 

6. De aceea şi Stăpânul îl înnoieşte în chip minunat nu nu- 
mai cu mâna, ci îl şi ţine la Sine, nu doar luând firea omenească 
şi ridicând-o din cădere, ci şi îmbrăcând-o în chip negrăit, unin- 
du-Se cu ea în chip nedespărţit şi născându-Se în acelaşi timp 
Dumnezeu şi om dintr-o femeie — ca să ia firea aceea plăs- 
muită de EI şi furată de uneltirea celui rău —, dar [luând-o] din 
fecioara aceea —, ca nou să îl facă pe om. Căci dacă ar fi fost din 
sămânță, nu ar mai fi fost om nou, nu ar mai fi fost începător 
şi dătător al vieţii celei noi şi nicidecum învechite. Nici nu ar 
fi putut, dacă era din partea cea veche, să primească în Sine 
plinătatea dumnezeirii celei neprihănite şi să facă trupul izvor 
nesecat de sfinţenie, astfel încât să spele prin prisosul puterii 
întinăciunea strămoşilor acelora şi să fie de ajuns spre sfințire 
tuturor celor de după. De aceea, nu înger, nici om, ci Însuşi 
Domnul astfel a binevoit, din mila [Sa], ca să ne mântuiască 
şi să ne plăsmuiască din nou, rămânând Dumnezeu în chip 
neschimbat, dar venind om desăvârşit la noi. 

7. Se naşte, aşadar, dintr-o Fecioară sfântă Singurul Om 
din veac nevinovat, singurul care nu merita în niciun fel să fie 
părăsit de Dumnezeu. Şi înainte să cunoască răul, alege binele”, 
conform profeţiei, şi trăieşte o viaţă întru totul lipsită de păcat, 
nici în ceea ce priveşte această [viaţă] nefiind găsit că merită 
cu dreptate să fie părăsit de Dumnezeu, fiindcă nici EI Însuşi 
nu L-a părăsit pe Dumnezeu călcând [porunca] aşa cum a făcut 
Adam cel dintâi, [ci] făcându-Se împlinitor a toată porunca 

dumnezeiască şi a toată legea dumnezeiască, şi ca urmare fiind 
liber, pe bună dreptate, de robia diavolului. lar astfel este biruit 
de către om diavolul care la început îl biruise pe om. Şi cel 
care a biruit firea cea zidită după chipul lui Dumnezeu -— şi de 
aceea se lăuda foarte — este doborât din înălţare, şi omul este 
replăsmuit şi [ridicat] din moartea cea sufletească, cea cu ade- 
vărat [moarte]; din moartea de care a murit îndată ce a gustat 
din lemnul cel oprit; de moartea cu care au fost ameninţaţi 
Adam şi Eva de Dumnezeu înainte de neascultare, atunci când 
zice către ei: În clipa în care veți mânca din pom, cu moarte veți 
muri”. Căci la moartea trupului am fost osândiţi [abia] după 
neascultare, atunci când Dumnezeu i-a spus lui Adam: Pământ 
eşti şi în pământ te vei întoarce”. Căci după cum părăsirea tru- 
pului de către suflet şi separarea sufletului de trup este moartea 
trupului, la fel şi părăsirea sufletului de către Dumnezeu şi se- 
pararea Acestuia de suflet este moartea sufletului, chiar dacă 
într-alt fel [sufletul] rămâne nemuritor. Pentru că, despărțit de 
Dumnezeu, sufletul devine urât şi de nici un folos, mai mult 
decât trupul cel mort, [şi] nu se descompune precum acela 
după moarte, pentru că nu îşi are existența din compunere. 
8. Lucrul acesta ar putea fi văzut şi la corpurile cu totul 
neînsufleţite. Căci părţile din ele care sunt cele mai simple sunt 
şi mai stabile. De aceea, sufletul raţional care se separă de Dum- 
nezeu nu suferă doar încetarea lucrării spre bine, ci devine 
lucrător împotriva sa însuşi, prin înclinarea spre cele mai rele, 
până când, trăind nenorocitul astfel, fără să se întoarcă [la Dum- 
nezeu], [i se întâmplă] acum separarea de trup, iar la vremea 
judecății este predat legăturii celei de nedezlegat şi de nesu- 
portat a pedepsei celei veşnice, pe care Dumnezeu a gătit-o 
diavolilor şi îngerilor lui”. Căci aceştia toţi, chiar dacă sunt 
lucrători ai răutăţii, sunt morţi, pentru că din pricina răutăţii, 
2 Bia z, 

Dumnezeu, pe bună dreptate, i-a lipsit de viaţa cea adevărată. 
Primul care a suferit această moarte a fost Satan, pentru că pe 
bună dreptate a fost părăsit de Dumnezeu din pricina neas- 
cultării”, [şi care mai apoi] ne-a făcut părtaşi şi pe noi acestei 
[morţi], trăgându-ne prin sfatul cel răuvoitor către neascultare. 
Dar Hristos a răscumpărat firea noastră din această moarte, 
arătând în viaţa Lui omenească toată buna ascultare, prin fapte. 

9. Era însă de neapărată trebuinţă să facă nemuritoare nu 
numai firea omenească, care şi-a luat existenţa în E], ci şi 
neamul omenesc, şi să-l călăuzească spre împărtăşirea aces- 
tei vieți [a sufletului], care la vremea potrivită să procure şi 
trupului viaţa veşnică, după cum moartea aceea a sufletului 
a adus moartea şi trupului. De aceea era foarte necesar şi de 
folos să se vădească iconomia aceasta şi să fie pusă înainte, 
spre imitare, petrecerea Lui. Căci a fost [un timp] în care Dum- 
nezeu era văzut şi stătea înainte spre imitare, atât pentru om, 
cât şi pentru îngerii cei buni. Dar pentru că am căzut din ve- 
derea aceea, aruncându-ne [noi] pe noi înşine undeva jos, 
Dumnezeu, din iubirea Sa de oameni cea mai presus de toate, 
coboară din înălţime, nicidecum ieşind din dumnezeirea Lui, 
şi, petrecând cu noi, Se propune ca pildă de reîntoarcere că- 
tre viaţă. 

10. Însă nu numai aceasta, ci Se face şi Învățător al nostru, 
arătându-ne prin cuvânt [calea] care duce la viaţă şi încre- 
dințând cuvântul învăţăturii cu minuni foarte mari. Şi firea 
omenească este asttel îndreptăţită, ca una ce nu are de la sine 
răutatea, dar este îndreptăţit şi Dumnezeu, ca Unul care nu 
e cauză şi făcător al niciunei răutăţi. Căci dacă nu s-ar fi în0o- 
menit Cuvântul cel împreună veşnic cu Tatăl, ar fi părut că 
păcatul este în om prin fire, căci din veac nu a fost niciun om 
fără de păcat, şi s-ar fi putut întâmpla să se treacă asupra Zi- 
ditorului reproşul că nu este Ziditor al celor bune, că EI Însuşi 


nu este bun, ba încă şi că e judecător nedrept, ca unul care în 

chip nedrept l-a osândit pe omul pe care EI Însuşi l-a făcut 
vrednic de osândă. De aceea Dumnezeu ia firea omenească, 
pentru ca să arate cât de mult e în afara păcatului [firea] şi cât 
e de curată, încât poate să se unească cu El după ipostas şi să 
fie veşnic împreună cu EI, în chip nedespărţit, şi ca să vestească 
astfel tuturor prin faptă că Dumnezeu e bun şi drept, făcător 
al celor bune şi stăpânitor al unei judecăţi drepte. Căci, când 
Satan şi îngerii cei împreună răzvrătiți cu el au căzut din cer, 
a fost cu putință să se înțeleagă, de la îngerii care şi-au păzit 
starea lor, că răul nu este în îngeri prin fire, ci mai degrabă că 
binele este în ei prin fire, iar că Cel care i-a zidit este firea bu- 
nătăţii, şi că Satana a fost osândit cu dreaptă judecată de El 
la întuneric veşnic, ca unul care a devenit el însuşi pentru sine 
creator al răutăţii, prin abaterea de la rău. Însă atunci când 
a căzut Adam prin abaterea de la bine la rău, nu a [mai] rămas 
nimeni neschimbabil spre rău, şi nici nu s-a [mai] arătat după 
Adam [cineva neaplecat spre rău]. 

11. De aceea S-a arătat Hristos ca un nou Adam, Care, 
după Isaia, păcat nu a făcu“, nici nu a gândit, şi cu atât mai mult 
nici nu a grăit, căci nu s-a aflat vicleşug în gura Lui”. Nu a spus 
din gura Lui, ci în gura Lui, ca să arate clar ireproşabilitatea cu- 
getărilor Sale, după cum spune şi în altă parte că înainte de a 
cunoaşte răul, a ales binele”. Şi astfel S-a îndreptăţit Dumnezeu, 
după cum s-a spus, şi S-a arătat cu adevărat bun şi făcător de lu- 
cruri bune, din moment ce S-a făcut om fără de păcat şi S-a ară- 
tat în Hristos curăţia care fusese sădită de E] în firea omenească. 

12. Aşadar, pentru că această negrăită iconomie trebuia ară- 
tată şi propusă în chip deschis, este trimis de Dumnezeu din 
pustie Ioan, cel care poartă numele de Înaintemergătorul, bo- 
tezându-i pe cei care veneau [la el] şi vestindu-i să fie gata să 
creadă în Cel care vine, despre Care zice că ti va boteza cu Duh 

Sfânt şi cu foc”, dar şi că e cu atât mai mare decât el pe cât este 
mai presus Duhul Sfânt decât apa“. Căci dă mărturie despre 
EI că este Stăpân şi Făcător al universului, având în puterea Sa 
îngerii şi oamenii, iar oamenii toţi sunt țarina Sa raţională, şi 
că Cel care vine are în mâna şi în puterea Sa lopata acestei 
țarini”!, adică puterile cele slujitoare. Dar Înaintemergătorul 
Domnului nu dă mărturie doar de la sine că Cel care vine este 
aşa, ci arată că şi Isaia de mai înainte L-a vestit ca Domn, iar pe 
sine se arată ca slugă trimisă ca să vestească mai înainte ve- 
nirea Aceluia şi să-i îndemne pe cei care cred să fie gata de pri- 
mire, zicând [cuvintele lui Isaia]: Eu sunt glasul celui ce strigă 
în pustie: pregătiți calea Domnului”. 

13. El însă dă mărturie şi despre faptul că [Acesta] era şi 
înainte de zămislirea şi naşterea lui: A fost înaintea mea, pentru 
că mai înainte de mine era, chiar dacă zămislirea Acestuia şi 
naşterea Lui au fost mai târziu, după cea a lui loan. Aşadar, 
dacă a fost înainte, dar nu a fost după trup, înseamnă că a exis- 
tat şi înainte de [a avea] trup. Continuând, mărturiseşte despre 
EI că este şi Mielul lui Dumnezeu, Care ridică păcatul lumii”, 
vestind de mai înainte jertfa şi junghierea Lui pentru iertarea 
păcatelor noastre”. Dă mărturie însă şi că Acesta este Cel Prea- 
înalt, şi că Se pogoară din ceruri şi are putere nemărginită, ca 
Unul care ia în chip nemăsurat pe Duhul de la Tatăl“. Şi celor 
care cred în EI le făgăduieşte viaţă veşnică, în timp ce pe cei ce 
nu cred îi ameninţă cu mânia cea de neocolit a lui Dumnezeu”. 
Căci, fiind întrebat de ucenicii lui, răspunde despre sine că 

Acela trebuie să crească, iar eu să mă micşorez'?. Şi arătând mo- 
tivul pentru care nu numai el, ci şi toate sunt mai prejos decât 
Acela, pe cât de jos este pământul de ceea ce este mai presus 
de ceruri, zice: Cel care vine de sus este deasupra tuturor”, fiind 
mai presus de toate şi păstrând superioritatea Tatălui ca un Fiu 
iubit. Şi iarăşi [zice]: Tatăl iubeşte pe Fiul şi toate le-a dat în mâna 
Lui. Cel care crede în Fiul are viață veşnică, iar cel care nu ascultă 
de Fiul nu va vedea viața, ci mânia lui Dumnezeu va rămâne pes- 
FREE, 

14. Aşadar, vine Hristos la botez, pe de o parte, din ascul- 
tare faţă de Cel care l-a trimis pe loan — după cum El Însuşi 
zice: Că aşa se cuvine noi să plinim toată dreptatea“! —, iar pe de 
altă parte, pentru propria Sa arătare, precum şi ca să înceapă 
călăuzirea cea mântuitoare, şi să-i facă să creadă pe cei care[-L.] 
urmează şi se botează, după cum El Însuşi a arătat şi a poruncit, 
că se dă Duh Sfânt, şi că prin EI Însuşi botezul se face leac cu- 
rățitor al întinăciunilor care s-au amestecat în noi în urma naş- 
terii şi vieţii pătimaşe. Căci chiar dacă El Însuşi ca om nu avea 
nevoie de curăţire, fiind născut dintr-o Fecioară neprihănită 
şi [trăind] o viaţă afară de orice păcat, totuşi, pentru că S-a năs- 
cut pentru noi, pentru noi Se şi curățeşte. 

15. Este botezat, aşadar, de către Ioan, şi când iese din apă 
se deschid cerurile pentru E] şi de acolo se face auzit glasul 
Tatălui: Acesta este Fiul Meu Cel iubit, întru Care am binevoit?. 
Şi Duhul lui Dumnezeu coboară peste EI ca un porumbel, ară- 
tând celor care erau prezenţi pe Cel mărturisit de sus. Şi aşa 
Se arată Acela că este Fiu adevărat, iar Tatăl Cel din ceruri Se 
arată că este Tată adevărat, şi Se arată şi Duhul Sfânt, Care pur- 
cede din Tatăl în ceea ce priveşte existenţa şi Se odihneşte în 
Fiul Cel adevărat al Tatălui. lar în apa botezului se sălăşluieşte 

harul Său Însuşi, al Tatălui Său şi al Duhului, pentru ca sădit 
[acest har] în cei care se vor boteza mai apoi ca şi EI, să-i nască 
din nou în chip dumnezeiesc, să-i reînnoiască şi să-i replăsmu- 
iască în chip tainic, ca să nu mai fie din Adamul cel vechi şi 
să-şi tragă blestemul de acolo, ci să îşi aibă naşterea din Ada- 
mul cel nou şi să aibă binecuvântarea de aici, nemaifiind copii 
ai cărnii, ci copii ai lui Dumnezeu, care nu din sânge, nici din poftă 
trupească, nici din poftă bărbătească, ci de la Dumnezeu“, prin lisus 
Hristos, s-au născut. 

16. Şi chiar dacă, spre exerciţiu, spre încercare, spre îndrep- 
tare, spre înţelegerea mizeriei acestui veac, încă mai sunt în- 
greuiaţi de povara care îi trage în jos a cărnii celei supuse stri- 
căciunii, dar în chip nevăzut [ei] sunt îmbrăcaţi în Hristos", 
pentru ca, dacă se străduiesc, să poată dobândi de aici felul 
Lui de a petrece, iar după dezlegarea din cele de aici să se îm- 
părtăşească de fericirea, strălucirea şi nestricăciunea Lui. Căci 
după cum prin unul singur, prin Adam, pedeapsa morţii a trecut 
prin strămoşi la cei născuţi după el, la fel, din Unul, din Cuvân- 
tul cel dumnezeiesc-omenesc, harul vieţii veşnice şi cereşti trece 
la toţi cei născuţi din nou din El. De aceea cerul este deschis 
pentru aceştia, şi îi va primi la vremea cuvenită, dacă, crescând 
în credinţa în EI şi în dreptatea cea din credință, devin moşte- 
nitori ai lui Dumnezeu, după cum au şi luat putere, şi împre- 
ună moştenitori ai lui Hristos, împărtăşindu-se de viaţa Lui cea 
fără de prihană şi de nemurirea Lui, fiind împreună cu EI în 
chip nedespărțit şi bucurându-se de slava Aceluia““. Căci mai 
înainte cerul era închis pentru noi şi eram fiii mâniei“, care 
este dreapta părăsire a lui Dumnezeu pentru păcatul şi neas- 
cultarea noastră. Dar datorită lipsei de păcat şi a bunei ascultări 
de Dumnezeu a firii noastre în Hristos“, noi, cei alipiţi de Hristos, 

am devenit copiii bunăvoinţei şi fii iubiţi, şi cerul ni s-a des- 
chis, pentru ca şi peste noi să coboare Duhul lui Dumnezeu şi 
să rămână întru noi, şi prin EI să fim ridicaţi la vremea potri- 
vită la ceruri, când Cel care L-a ridicat pe Hristos din morţi va 
face vii şi trupurile noastre cele moarte, prin Duhul Său Care 
locuieşte în noi”, schimbând trupul smereniei noastre şi făcân- 
du-l asemenea trupului slavei lui Hristos, prin care ne-am 
îmbogățit cu nemurirea şi am fost din nou chemaţi în ceruri, 
fivea noastră fiind aşezată pe tron în ceruri, de-a dreapta măre- 
ției, mai presus de toată începătoria şi stăpânia”. 

17. O, adâncul bogăției şi al înțelepciunii şi al dumneze- 
ieştii iubiri de oameni”?! Aşa a ştiut Dumnezeu să schimbe în 
chip neasemuit spre ceea ce e mai bun, cu iubirea de oameni, 
prin înțelepciunea şi puterea care sunt la EI, alunecările cele 
din abaterea noastră cea de bunăvoie. Căci dacă Fiul lui Dum- 
nezeu nu ar fi coborât din ceruri, am fi fost fără nădejde în ce 
priveşte urcarea la cer. Dacă Acesta nu S-ar fi întrupat, dacă 
nu ar fi pătimit în trup, dacă nu ar fi înviat şi nu ar fi fost înăl- 
țat pentru noi, nu am fi cunoscut preaplinul iubirii lui Dum- 
nezeu pentru noi. Dacă nu S-ar fi întrupat pentru noi şi nu ar 
fi suferit Pătimirea, pe când încă eram noi întru necredinţă, nu 
ne-am fi ţinut departe de ridicarea [mândriei] care coboară, 
fiind noi înălțaţi atât de sus de El. Ajungând însă acum atât de 
sus, nimic dând de la noi, să rămânem în smerenie, şi privind 
cu înțelegere spre măreţia făgăduinţei şi a facerii de bine, să de- 
venim mereu mai smeriţi, [căci] de aici este mântuirea. 

18. Aşadar, Fiul lui Dumnezeu S-a făcut om ca să arate la 
ce înălțime ne va ridica pe noi, ca să nu ne înălțăm ca şi cum 
de la noi înşine am fi răsturnat înfrângerea; ca, îndoit fiind, să 
fie cu adevărat Mijlocitor, armonizând fiecare parte prin cea- 
laltă; ca să dezlege legătura păcatului; ca să curețe întinăciunea 

cea din unirea cărnii; ca să arate dragostea lui Dumnezeu 
pentru noi; ca să arate în ce adânc de rele am căzut, încât a fost 
nevoie de întruparea lui Dumnezeu; ca să ni se facă pildă de 
smerenie, pe care o are carnea şi Pătimirea Lui, şi leac tămă- 
duitor al mândriei; ca să arate bună firea noastră cea zidită de 
Dumnezeu; ca să devină începător şi garanţie a învierii şi a 
vieţii veşnice, dezlegând deznădejdea; ca, făcându-Se fiu al Omu- 
lui şi împărtăşindu-Se de mortalitate, să-i facă pe oameni fii ai 
lui Dumnezeu şi părtaşi nemuririi dumnezeieşti; ca să arate 
că firea omului, spre deosebire de toate [celelalte] creaturi, 
a fost zidită după chipul lui Dumnezeu, căci atât de mare a fost 
înrudirea ei cu Dumnezeu, încât a putut să se unească cu El 
într-un singur ipostas; ca să cinstească trupul, şi încă un trup 
muritor, pentru ca duhurile cele mândre să nu creadă ele în- 
sele, sau să fie crezute că trebuie să fie preferate omului, şi să 
fie făcute dumnezei din pricina necorporalităţii şi a părutei ne- 
muriri; ca să unească cele separate prin fire, [adică] pe oameni 
şi pe Dumnezeu, devenind EI Însuşi mijlocitor, [EI] Cel îndoit 
în fire. Şi ce trebuie să spunem mai mult? Dacă nu S-ar fi întru- 
pat Cuvântul lui Dumnezeu, Tatăl nu S-ar fi arătat cu adevărat 
Tată, nici Fiul nu S-ar fi arătat cu adevărat Fiu, nici Duhul 
Sfânt nu S-ar fi arătat ieşind şi El din Tatăl; Dumnezeu nu [ar 
mai fi fost contemplat] în fiinţă şi ipostase, ci doar ca energie 
văzută în creaturi, aşa după cum ziceau de demult înțelepţii 
ajunşi nebuni şi cum zic acum cei care gândesc ca Varlaam 
şi Achindin. 

19. Aşadar, din aceste motive S-a arătat Domnul pe Sine 
şi iconomia Lui, cum v-am spus pe cât ne-a fost cu putinţă. 
L-a arătat însă şi pe Tatăl ca fiind cu adevărat Tatăl Cel Prea- 
înalt. Şi le arată celor care vor, atât celor care erau în timpul Său, 
cât şi celor care aveau să fie după, reîntoarcerea către [Tatăl], 
îndemnând, chemând şi povăţuind prin felul său de a petrece, 
prin învăţătura Sa, prin facerea de minuni şi prin profeția Lui, 

sau mai degrabă prin înțelepciunea şi cunoaşterea cea cu ade- 
vărat dumnezeiască şi mai presus de fire, căreia nimic nu-i este 
necunoscut, nici din cele viitoare, nici din cele care acum în 
chip ascuns se mişcă în adâncul inimilor. Era nevoie deci ca 
cei ascultători să fie liberi de robia diavolului. Căci, pentru că 
omul fusese predat captivităţii acestuia, experimentând mânia 
dumnezeiască — iar mânia este dumnezeiască dreaptă lipsire 
de bine —, trebuia ca [Acesta] să Se împace cu neamul [ome- 
nesc]. Căci nu era posibil să fie eliberat în alt fel din robia aceea. 

20. Aşadar, era nevoie de o jertfă care să Îl împace pe Tatăl 
Cel Preaînalt, iar pe noi, cei întinaţi prin părtăşia cu cel rău, să 
ne sfinţească. Era nevoie deci de o jertfă curăţitoare şi, prin 
urmare, curată, dar şi de un preot care să fie şi el curat şi fără 
de păcat”. Şi aveam nevoie nu numai de învierea sufletului, 
ci şi a trupului, şi aceasta [nu numai pentru noi,] ci şi pentru 
cei care vor fi mai târziu, în timp. Trebuia, aşadar, ca libertatea 
şi învierea acestea nu doar să ne fie dăruite, ci să fie şi garan- 
tate. Şi pe lângă aceasta [trebuiau garantate] şi înălțarea şi petre- 
cerea cea nesfârşită în ceruri. lar de toate acestea aveau nevoie 
nu doar cei care erau pe atunci şi cei care vor urma, ci cu mult 
mai mult cei născuți din veac în neam[ul omenesc], şi care erau 
în iad, cu mult mai mulţi decât cei care vor fi, şi cu mult mai 
mulţi decât cei care aveau să creadă şi să se mântuiască. De 
aceea, cred, a şi venit Hristos la plinirea veacurilor. Trebuia, 
aşadar, ca şi celor din iad să li se vestească Evanghelia şi să 
li se arate această mare iconomie, şi să li se dea eliberarea de- 
finitivă de demonii care îi ţineau captivi, şi să li se dea şi sfin- 
ţirea şi făgăduinţele viitoare. Trebuia, aşadar, cu tot dinadinsul, 
ca Hristos să coboare la iad“, dar toate acestea [trebuiau fă- 
cute] cu dreptate, fără de care nimic nu se săvârşeşte de că- 
tre Dumnezeu. 


4 6 AA Sa 00, PA îs 

21. Pe lângă toate cele spuse, era nevoie şi ca înşelătorul 
să fie înşelat în chip drept şi să piardă bogăţia pe care a je- 
fuit-o şi pe care a câştigat-o prin înşelăciune, şi să fie biruită 
cu înţelepciune răutatea cu care continua să se laude înce- 
pătorul răutăţii. Această laudă nu ar fi lepădat-o dacă ar fi 
fost zdrobit de puterea dumnezeiască şi nu ar fi fost doborât 
din stăpânire cu înţelepciune şi dreptate. Dar pentru că toţi 
oamenii, întorcându-se către rău cu fapta, cu cuvântul sau 
cu cugetarea - sau cu toate [deodată], ori numai cu două din- 
tre acestea —, au întinat curăţia dată de Dumnezeu firii omeneşti 
şi aveau nevoie de sfințire — iar sfinţirea se săvârşeşte prin ofran- 
da şi prin pârga [aduse] de fiecare lui Dumnezeu; [de aceea] 
pârga trebuie să fie curată, iar noi nu aveam o astfel de pârgă 
pe care să o aducem lui Dumnezeu —, de aceea S-a arătat Sin- 
gurul neîntinat, Hristos, şi S-a adus pe Sine Însuşi ofrandă şi 
pârgă Tatălui pentru noi, pentru ca cei care privim la El şi cre- 
dem în EI şi ne lipim de EI prin ascultarea de EI să ne arătăm 
prin El feţei lui Dumnezeu, şi dobândind iertare, să ne sfințim 
cu toţii. Şi aceasta este ceea ce zice Domnul în Evanghelii: 
Pentru ei Eu Mă sfinţesc pe Mine Însumi, ca şi ei să fie sfințiți întru 
adevăr. Căci nu numai ofranda, ci şi arhiereul care o aduce 
trebuia să fie curat şi fără de păcat, după cum spune şi apos- 
tolul: Un astfel de arhiereu se cuvenea să avem: cuvios, fără de rău- 
tate, fără de pată, osebit de cei păcătoşi şi mai presus decât cerurile”. 

22. Din aceste motive şi pentru unele de acest fel, Cuvân- 
tul lui Dumnezeu nu numai S-a făcut trup şi S-a sălăşluit între 
noi, fiind văzut pe pământ şi petrecând împreună cu oamenii, 
ci a luat trup, [aşa cum] este acum cel al nostru, care deşi [era] 
foarte curat, totuşi [era] muritor şi pătimitor, şi cu el, după ce 
l-a ademenit pe şarpele cel începător al răutăţii prin cruce, 
cu o momeală înţelept-dumnezeiască, a eliberat tot neamul 

|omenesc] cel robit de acesta. Căci după ce a căzut tiranul, 
clevine liber tot cel care s-a aflat sub tiranie. Şi aceasta este ceea 
ce spune Însuşi Domnul în Evanghelii, că a fost legat cel tare, 
şi loate ale sale au fost prădate”. Au fost răpite de Hristos, fiind 
eliberate, îndreptate, umplute de lumină şi îmbogăţite cu dum- 
nezeieşti haruri. De aceea cântă David: Suitu-S-a la înălțime, 
desigur că la înălţimea Crucii, dar dacă vrei, şi la cea cerească, 
robit-a robime, a dat daruri oamenilor“. 

23. Astfel deci, pe de o parte, l-a ruinat pe diavol prin Pă- 
timire şi prin trup, iar pe de altă parte, aducând [trupul] drept 
jertfă Tatălui, ca pe o jertfă fără prihană şi întru totul sfântă — 
o, negrăit dar de lucruri mari! —, L-a împăcat cu noi, cei de un 
neam cu El. Şi pentru că a suferit patima potrivit voii Tatălui, 
ni S-a făcut nouă pildă, nouă celor pierduţi prin neascultare 
şi mântuiţi prin ascultare, [ca să ştim] până unde trebuie să 
fim ascultători. A arătat şi că moartea aceasta [a Sa] este cu 
mult mai cinstită decât nemurirea care aparţine diavolului 
[prin fire], pentru că oferă o viaţă cu adevărat fără de moarte, 
care nu va mai fi subiectul morţii celei de-a doua şi veşnice, 
sau mai bine zis osândei viitoare, care e mai rea decât zeci de 
mii de morţi, ci rămâne împreună cu Hristos în lăcaşurile cele 
cereşti. Căci Acesta, înviind a treia zi din morţi şi înălţându-Se 
la ceruri, după ce S-a înfăţişat pe Sine Însuşi viu ucenicilor Săi, 
şi rămânând nemuritor, ne-a dăruit şi ne-a asigurat de învierea 
şi nemurirea şi viaţa cea veşnică în ceruri şi nestricăcioasă şi 
cu adevărat fericită, vindecând cu o singură moarte, cea a tru- 
pului Său, şi cu o singură înviere, a aceluiaşi trup, moartea 
noastră cea îndoită şi eliberându-ne din îndoita noastră robie, 
adică cea a sufletului şi a trupului. 

24. Căci cel rău a devenit duh mort, fiind lipsit în chip drept 
de Dumnezeu, de viaţa cea adevărată, din pricina păcatului 
său cel cu voia. Însă fiind el plinătatea răului, începător plin 

de invidie, înşelător, începător al răului, nu a suportat viaţa 
omului în locul desfătării, adică în rai, şi furându-l cu un sfat 
pierzător, l-a făcut părtaş atât păcatului, cât şi morţii cu duhul. 
lar acestei morţi a duhului i-a urmat în chip necesar şi moartea 
trupului. Şi astfel, cel rău, prin moartea cea una a sa, ne-a pro- 
curat o îndoită moarte. Şi aruncându[-ne] jos, mai jos decât el, 
i se pare că e mare şi înalt, lăudându-se că ne-a păcălit cu un 
şiretlic şi ne-a făcut robi, şi își închipuie, vai!, că, întrucât este 
nemuritor, ne este dumnezeu; dar şi după moartea [noastră] 
s-a făcut moştenitorul sufletelor noastre părăsite de Dumnezeu, 
trăgându-le jos în iad şi încuindu-le în temnițe din care, după 
cum i se pare, nu se poate scăpa. 

25. Însă Dumnezeu, Cel care ne-a plăsmuit pe noi, făcân- 
du-l-se milă din pricina unei nenorociri atât de mari, a bine- 
voit să Se pogoare acolo unde am fost aruncaţi, ca să ne cheme 
înapoi de acolo, El Care singur S-a arătat slobod între cei morți” 
pentru că a coborât acolo cu duh viu, şi nu numai [viu], ci şi 
strălucind de lumina cea dumnezeiască şi având putere de 
viaţă făcătoare, ca să îi lumineze pe cei care şedeau întru întuneric“? 
şi să îi facă vii cu duhul pe cei care credeau acolo în E], dar să 
facă vii şi trupurile tuturor în ziua pe care a statornicit-o spre 
readucerea la viaţă şi judecata întregului neam [omenesc], 
cum ne-a învăţat în epistolă cel care este corifeul între apostoli: 
Că spre aceasta S-a binevestit morților, ca să fie judecați ca oameni, 
după trup, dar să vieze după Dumnezeu, cu duhul”. Şi arătând 
un pic mai sus în [aceeași] epistolă cine este Cel care a vestit 
celor morţi din iad vestea cea bună, şi din ce motiv, spune: 
Hristos a suferit o dată moartea pentru păcatele noastre, El cel drept 
pentru cei nedrepți, ca să ne ducă pe noi lui Dumnezeu, omorât fiind 
cu trupul, dar viu cu duhul, în care ducându-Se a vestit şi duhurilor 
celor din închisoare“, adică sufletelor celor morţi din veac. 

26. Deci, după cum cel rău prin moartea lui cea una, după 
duh, ne-a adus o îndoită moarte, la fel şi Cel Bun, prin moar- 
tea L.ui cea una, după trup, ne-a vindecat moartea cea îndoită, 
şi prin Învierea Lui cea una, cea a trupului Său, ne-a dăruit în- 
doita înviere, nimicind prin moartea trupească pe cel care avea 
în moarte stăpânirea asupra sufletului şi trupului“ şi izbă- 
vindu-ne din tirania lui faţă de acestea două. Fiindcă cel rău 
se ascunde într-un şarpe, ca să-l amăgească prin el pe om, iar 
Cuvântul lui Dumnezeu ia firea omenească, ca prin ea să-l 
înşele pe înşelător. Dar o ia [fiind aceasta] cu neputinţă de în- 
şelat, şi curată, şi o păstrează astfel până la sfârşit, aducând-o 
Tatălui ca pârgă din partea noastră, spre sfinţirea noastră. lar 
dacă nu ar fi luat un trup muritor şi pătimitor Cuvântul lui 
Dumnezeu, cum ar fi putut fi amăgit [diavolul] şi cum [L-]ar 
fi putut ataca cel care este invidia însăşi? 

27. Din această pricină, nici nu ÎI atacă până când nu a ştiut 
că [Domnul] poartă un trup pătimitor. Căci postind EI în pustie 
patruzeci de zile fără să flămânzească (pentru că, deşi îmbră- 
case un trup pătimitor, acesta făcea şi pătimea cele ale lui atunci 
când i se îngăduia de puterea cea atotputernică care era unită 
[cu trupul]), postind aşadar patruzeci de zile, după cum zice 
Evanghelia, la urmă a flămânzit*, Atunci [abia], pentru întâia 
oară, începătorul răului a îndrăznit şi L-a atacat, străduindu-se 
să găsească o intrare, împotriva duhului [Său]. Dar, pentru că 
a fost respins cu tărie, a atacat iarăşi, în principal cu toată pa- 
tima plăcerii, însă a fost înfrânt cu putere, şi şubrezit, zdrobit 
şi ruşinat, a plecat fugind. Din ce pricină a fost respins după ce 
a îndrăznit şi L-a atacat cu patima trupului? Pentru că a încer- 
cat să introducă păcatul într-un om fără de păcat”. Acela fuge, 
aşadar, fiind astfel respins cu ruşine, iar Hristos nu încetează 
să-l urmărească, alungându-l din cei demonizaţi, vindecându-i 

pe cei ţinuţi de el în boli, înviind morţi — nu numai pe cei morţi 
de curând, ci şi pe cei ce erau deja putreziţi —, şi toate acestea 
numai cu porunca. Mai mult, îl alungă şi din suflete, propo- 
văduind pocăinţa şi arătând că s-a apropiat Împărăţia cea ce- 
rească, călăuzind sufletele către pocăință şi o viaţă duşmană 
potrivnicului, şi preschimbându-i, şi primindu-i pe cei păcă- 
toşi. Dar nu numai atât, ci le dă şi [ucenicilor] săi putere contra 
demonilor. Dar era într-adevăr posibil să sufere acestea Satana 
şi îngerii cei răzvrătiți împreună cu el? 

28. Oare, crezând că poate reteza în vreun fel o atât de 
mare putere îndreptată împotriva lui, ar fi rămas nepăsător? 
Oare nu era un lucru de nesuportat pentru el să trăiască între 
oameni Cel care îl scotea din oameni şi din tirania cea de mulţi 
ani împotriva lor? Din aceste motive deci, înfuriindu-se îm- 
potriva lui Hristos — pentru că a văzut din experienţă că sufle- 
tul acela dumnezeiesc-omenesc era mai presus de toate pa- 
timile, al căror începător era el, şi că nu primea deloc moartea, 
al cărei făcător pentru oameni era el însuşi prin el însuşi — şi, 
[ştiind că] deşi trupul [Domnului] era muritor şi pătimitor, lui 
nu-i era îngăduit să aducă o astfel de moarte prin el însuşi, 
pune în mişcare spre uciderea Lui cugetele iudeilor nesupuşi, 
îmboldindu-i la invidie şi nebunie de nestăpânit împotriva Lui, 
având în vedere că aceştia erau dovediţi ca răi şi respinşi de 
către Hristos, Îi mişcă, aşadar, şi îi convinge spre omorârea Lui, 
şi încă spre o omorâre de necinste, rezervată doar făcătorilor 
de rele şi necredincioşilor, socotind că astfel Îl va arunca de pe 
pământ şi că [până] şi numele Lui îl va face de nicio treabă 
pe pământ. Era încredințat că odată ce Hristos va muri, va avea 
şi sufletul Lui închis în iad, la fel ca sufletele tuturor celor din 
toate veacurile. 

29. Astfel a fost amăgit amăgitorul când şi-a îndreptat ata- 
cul către [caracterul] pătimitor şi muritor al trupului lui Hristos, 
şi fără voie a adus lumina în ascunzişurile cele întunecate şi 
dragi lui, aşezându-L pe Dătătorul vieţii lângă sufletele ţinute 
de el în robie din pricina morţii duhovniceşti. Şi nu numai 

aceasta, ci şi grăbindu-se să-L. predea morţii şi mormântului, 
a amestecat cu cei morţi trupul care hărăzeşte înviere şi ne- 
murire. Domnul ar fi putut să respingă toate aceste uneltiri 
ale lui, dar nu a vrut. A vrut mai degrabă să meargă la Pătimire 
pentru noi, pentru care S-a şi făcut Dumnezeu-Om. Căci dacă 
nu ar fi fost om, nu ar fi putut pătimi; iar dacă nu ar fi fost 
Dumnezeu, rămânând nepătimitor după dumnezeire, nu ar 
fi [putut] suferi moartea în trup pentru noi, dăruindu-ne [ast- 
fel] prin acesta învierea, sau, mai mult, reînvierea şi nemurirea, 
şi nici nu ar fi putut fi crezut faptul că deşi putea să nu păti- 
mească, a ales să pătimească de bunăvoie, ca să ne arate că 
smerenia Lui ne va elibera şi ne va înălța, şi ca să ne înveţe să 
luptăm, dacă va fi nevoie, prin fapte pentru dreptate până la 
moarte, şi ca să făpăduiască celor care Îl ascultă, datorită Învierii, 
puterea nemuririi, care nu înseamnă doar a rămâne în veac, 
ci a rămâne în afara nimicirii veşnice, adică a osândei celei veş- 
nice întru totul înfricoşătoare, pregătite diavolului, şi a fi veş- 
nic cu sfinţii îngeri, bucurându-ne de împărăţia cea nestrică- 
cioasă şi nesfârşită. 

30. De aceea a suferit pentru noi o moarte pe care nu o 
datora, ca să ne răscumpere din robia diavolului şi a morţii 
pe noi cei care eram supuşi ei, fiind datornici; şi mă refer aici 
şi la moartea sufletească, şi la cea trupească, vremelnică şi veş- 
nică. Căci dând drept răscumpărare pentru noi, care eram 
vinovaţi“ din pricina păcatului, sângele Său cel nevinovat — 
întrucât era fără de păcat -, ne-a răscumpărat de pedeapsă, 
şi iertându-ne păcatele şi rupând pe Cruce zapisul acestora, 
ne-a răscumpărat din tirania diavolului“. Căci acela, fiind 
ademenit şi căscând gura, ca să zic aşa, şi grăbindu-se să ver- 
se răscumpărarea noastră, adică sângele acela al Stăpânului, 

care nu era numai nevinovat, ci şi bogat de putere dumneze- 
iască, nu s-a îmbogăţit cu el, ci a fost legat cu putere şi dat drept 
pildă pe crucea lui Hristos. Şi astfel ne-am izbăvit de robia lui 
şi ne-am mutat în Împărăţia Fiului lui Dumnezeu, fiind mai 
înainte vase ale mâniei”', dar mai apoi fiind făcuţi vase ale 
milei de E], Care l-a legat pe cel ce era puternic pentru că era 
împotriva noastră, şi i-a răpit vasele. Acesta, întrucât cu drep- 
tate a împărăţit peste noi, dar pentru că a fost omorât în chip 
nedrept la sfatul diavolului, după ce l-a biruit în chip tainic prin 
dreptate pe începătorul răului, Şi-a arătat şi în chip vădit pu- 
terea Sa cea atotputernică, înfrângând moartea cea trupească, 
înviind a treia zi din morţi, suindu-Se la cer şi şezând de-a 
dreapta Tatălui, dimpreună cu acest trup pe care l-a purtat 
pentru noi şi cu care a murit, garantându-ne [astfel] şi învierea 
cea din morţi şi restabilirea în ceruri şi moştenirea Împărăției, 
dacă şi noi, imitându-L, pe câte cu putinţă, vom birui prin drep- 
tate pe începătorul păcatului, respingând atacurile lui şi îndem- 
nurile către patimile cele rele şi răbdând cu bărbăţie unelti- 
rile lui. 

31. Căci de aceea, Domnul, deşi ne-a născut din nou prin 
dumnezeiescul botez şi ne-a pecetluit prin harul Duhului Sfânt 
pentru ziua răscumpărării”!, ne-a lăsat totuşi să avem un trup 
muritor şi pătimitor, şi deşi l-a aruncat afară din cămările su- 
fletului pe conducătorul către răutate, l-a lăsat totuşi să ne atace 
din afară, pentru ca omul reînnoit după Noul Legământ, adică 
după Evanghelia lui Hristos, trăind în lucrarea binelui şi în po- 
căință, disprețuind lucrurile plăcute ale acestei vieţi şi suferin- 
du-le pe cele dureroase, şi exersându-se cu atacurile celui po- 
trivnic, să fie pregătit pentru primirea nestricăciunii şi a acelor 
bunătăţi viitoare care se găsesc în ea în veacul cel nou. 

32. Trebuie, aşadar, ca cel credincios să se bucure în nă- 
dejde; şi întrucât viaţa aceasta va avea un sfârşit, să se bucure 

cu înțelepciune, aşteptând cu credinţă fericirea pe care viața 
viitoare o va avea fără sfârşit. lar cu înţelegerea credinţei să 
suporte cu răbdare mizeria la care a fost osândită pe bună drep- 
tate viaţa aceasta, şi prin răbdare să se împotrivească, dacă e 
nevoie, până la sânge”, păcatului şi începătorului păcatului 
şi împreună-lucrătorului păcatului şi celor rânduiţi de el, 
fiindcă afară de păcat nimic din cele ce sunt în lumea aceasta 
nu este cu adevărat rău, chiar dacă aduce răutate, nici măcar 
moartea. De aceea şi [cei din] ceata celor cuvioşi şi-au prici- 
nuit lor înşişi cele rele pentru trup. lar martirii au făcut slăvită 
moartea violentă adusă asupra lor de alţii, moarte care aduce 
viaţa şi slava şi Împărăţia veşnică şi cerească, folosindu-se de 
ea în chip frumos şi bineplăcut lui Dumnezeu. De aceea, şi după 
ce a fost nimicită moartea prin Învierea Sa, a lăsat-o să mai 
rămână printre ai Săi, şi împreună cu ea şi celelalte rele care 
sunt în lumea aceasta, astfel încât omul care se luptă după 
Hristos prin ele pentru adevărul din viaţă şi din dogme să fie 
pregătit prin Legământul cel Nou pentru veacul acela viitor, 
nou şi neîmbătrânitor, 

33. Aşadar, aceste rele sunt folositoare celor ce le rabdă cu 
credinţă spre îndreptarea păcatelor, spre exerciţiu, spre încer- 
care, spre înţelegerea nenorocirii acestei vieţi, spre îndemn ca 
să dorească înflăcărat şi să caute stăruitor acea înfiere şi răs- 
cumpărare care rămâne în veac, precum şi viaţa cea cu adevărat 
nouă şi fericirea. Căci fiind înfierea şi înnoirea noastră după 
trup şi după suflet de multe chipuri, având un început şi o îm- 
plinire şi cele de mijloc între acestea, începutul l-a pus în noi 
harul botezului, care dă iertarea tuturor păcatelor şi a pedep- 
sei ce vine din blestem, drept pentru care se şi numeşte baie 
a naşterii din nou, iar împlinirea o va oferi reînvierea vieţii nă- 
dăjduită de cei credincioşi şi făgăduinţa cu privire la veacul 
ce va să fie. Şi între ele este viaţa cea după Evanghelia lui 
Hristos, prin care omul [care trăieşte] după Dumnezeu se 

hrăneşte, creşte şi se înnoieşte, înaintând din zi în zi spre cu- 
noaşterea lui Dumnezeu, spre dreptate şi sfințire, micşorând 
şi retezând de la el puţin câte puţin aplecarea pătimaşă faţă de 
cele de jos şi strămutându-şi dorinţa de la cele văzute, trupeşti 
şi vremelnice, la cele inteligibile, duhovniceşti şi veşnice. 
34. Învăţându-ne pe noi acest triptic al înnoirii în Hristos, 
văzătorul tainelor negrăite ale Duhului, vasul cel ales, marele 
Pavel le scrie romanilor în epistolă: Câţi ne-am botezat în Hristos 
lisus, întru moartea Lui ne-am botezat. [Deci] ne-am îngropat îm- 
preună cu El în moarte prin botez”. Acesta este începutul înno- 
irii noastre. Căci Hristos a nimicit pe cruce zapisul păcatelor 
noastre şi i-a făcut fără vină pe cei îngropaţi cu El prin botez. 
Ascultă şi [care] e mijlocul de după început: Pentru ca, precum 
Hristos a înviat din morți, aşa să umblăm şi noi întru înnoirea vietii”. 
Şi adaugă şi împlinirea înnoirii, arătând că dacă am fost altoiți 
[pe EI] prin asemănarea morții Lui, atunci vom fi [părtaşi] şi ai în- 
vierii”. Şi arătând în continuare mai clar începutul şi sfârşitul” 
acestei înnoiri şi al înfieri, zice: şi noi, care avem pârga Duhului, 
şi noi înşine suspinăm în noi înşine, așteptând înfieren”, numind 
pârgă a Duhului sfinţirea şi harul Duhului pe care îl luăm în 
dumnezeiescul botez, fiind eliberaţi de păcate, înnoiţi şi îndrep- 
taţi în dar prin harul lui Hristos. Căci acestea sunt pârgă a 
acelor bunătăţi viitoare. Şi după ce a spus că aşteptăm înfierea, 
arătând că nu vorbeşte de înfierea cea prin botez, ci de cea 


5 Rom. 6, 3-4. 

Rom. 6, 4. 

%5 Rom.6,5. 

”* Sfântul Grigorie foloseşte aici triada Sfântului Maxim Mărturisi- 
torul început — mijloc — sfârșit, legată la acesta de o alta foarte importantă (anti- 
origenistă, asociată cu noțiunea de mişcare) în sistemul gândirii sale, exis- 
tență — existenţă bună — existență vesnic bună, cf. Amb. lo. 7, PG 91, 1073 C, ed. 
Constas , p. 86. A se vedea și ].-Cl. Larchet, La divinisation de hose se- 
lon saint Maxime le Confesseur, Paris, 1996, pp. 165-174; S. Mitralexis, Euer- 
Moving Repose. A Contemporary Readina of Maximus the Confessor's Theory 
of Time, Eugene, 2017, pp. 109-133. 

viitoare, desăvârşită şi neclintită, adaugă: şi răscumpărarea tru- 
pului nostru, adică izbăvirea lui de patimi şi de stricăciune. Căci 
înfierea de aici cade adesea, dar cea care vine prin readucerea 
la viaţă din morţi şi prin înviere este desăvârşită şi cu ade- 
vărat sigură. 

35. Acelaşi, scriind filipenilor, prezintă mai clar sfârşitul 
acestei înnoiri, zicând: Aşteptăm Mântuitor, pe Domnul lisus 
Hristos, Care va schimba la înfăţişare trupul smereniei noastre, ca 
să fie asemenea trupului slavei Sale. Căci după cum Hristos a 
murit în slăbiciunea şi în necinstea trupului, dar a înviat întru 
putere şi slavă dumnezeiască”, la fel şi cei care trăiesc după 
Hristos sunt semănaţi, prin moarte, în slăbiciune şi necinste, 
după cum zice iarăşi Apostolul Pavel, dar înviază întru putere 
şi slavă, luând un trup slăvit şi nestricăcios, aşa cum a avut Hris- 
tos după înviere, făcându-Se întâi născut din morţi“ şi pârgă 
a celor adormiţi“!. Dar această înnoire în trup acum se vede mai 
degrabă prin credinţă, şi nu cu ochii, ci în nădejde, şi nu încă 
în fapt, lar cea a sufletului îşi ia şi ea începutul, cum s-a spus, 
în dumnezeiescul Botez, prin iertarea păcatelor, şi se hrăneşte 
şi creşte prin dreptatea cea din credinţă, înnoindu-se iarăşi şi 
iarăşi în cunoaşterea lui Dumnezeu şi virtuțile legate de ea, şi 
îşi va primi împlinirea în vederea viitoare a lui Dumnezeu 
faţă către faţă; căci acum [sufletul] vede [ca] în oglindă şi în 
ghicitură”. 

36. De aceea şi loan cel iubit în chip deosebit de Hristos, 
adunând la un loc amândouă înnoirile, cea a trupului şi cea 
a duhului, spune: Acum suntem copii ai lui Dumnezeu. Acesta 
este începutul înfierii. Dar ce vom fi nu s-a arătat încă. Dar ştim 
că dacă se va arăta, vom fi asemenea Lui, fiindcă Îl vom vedea aşa 


(5 Filip. 3, 20-21. 
PEf 1 Cor. 15,49, 

% Eco, 18. 

2 Cf. 1 Cor. 15,20. 

2 Cf.1 Cor. 13, 12, 

5 In 1,12;lIn 3, 1-2. 

cum este. Aceasta este împlinirea înfierii şi a înnoirii dăruite 
nouă prin Hristos, despre care acelaşi [loan] zice şi în Evan- 
ghelie că celor care cred în numele Lui le-a dat putere ca să se facă 
copii ai lui Dumnezeu. Care nu din sânge, nici din poftă trupească, 
nici din poftă bărbătească, ci de la Dumnezeu s-au născut”. Zicând 
că ne naştem nu din carne, ci din Dumnezeu, arată naşterea 
din nou şi înfierea cea prin dumnezeiescul botez, despre care 
spune şi în epistolă că acum suntem copiii lui Dumnezeu“. 
37. lar zicând că ni s-a dat putere să ne facem copii ai lui 
Dumnezeu, ca şi cum nu suntem încă, arată sfârşitul înfierii. 
Căci după cum pruncul de curând născut are puterea, de la 
fire, de a deveni înțelept, şi este înţelept în potenţă, iar cu îna- 
intarea în vârstă, dacă va urmări cele care conduc către ştiinţă, 
va fi în acest fel înțelept şi în act, în acelaşi fel şi cel născut din 
nou prin dumnezeiescul botez a luat puterea de a deveni ase- 
menea trupului slavei Fiului lui Dumnezeu”. lar dacă va umbla 
întru prospeţimea vieţii, trăind după Hristos şi după Evanghe- 
lia Acestuia, la înviere, când puterea aceasta va progresa către 
deplinătatea realizării ei, va avea un trup slăvit şi nestricăcios, 
care nu va mai fi [doar] în credinţă şi nădejde, ci în adevăr şi 
în realitate, la fel cu cel pe care şi Domnul l-a avut după În- 
viere; [dacă cu trupul va fi aşa], cu cât mai mult va fi cu duhul? 
Dar vor învia şi trupurile moarte ale celor necucernici, însă nu 
în slavă cerească, pentru că nu vor fi asemenea trupului sla- 
vei lui Hristos, şi nu vor primi vederea lui Dumnezeu cea fă- 
găduită celor credincioşi, care mai este numită şi Împărăţie 
a lui Dumnezeu: Să fie smuls cel necucernic, ca să nu vadă slava 
Domnului. lar cei născuţi şi crescuţi după Hristos, şi care au 
ajuns, după putere, la măsura vârstei plinătății lui Hristos%”, 


5% 1In3,2, 

55 In 1, 12-13. 
% 1 |n 3,2, 

2 Filip. 3,21, 
% Is. 26,10. 

aceia vor dobândi în chip fericit şi strălucirea dumnezeiască, 
şi, după cum este scris, vor străluci ca soarele în Împărăţia 
Tatălui lor”, 

38. De această dumnezeiască luminare şi strălucire fiind 
părtaş şi Adam înainte de călcarea poruncii, ca unul ce era îm- 
brăcat cu adevărat în veştmânt de slavă, nu era gol, şi nici nu 
se ruşina că era gol”, ci era cu mult mai împodobit decât s-ar 
putea spune, mai mult decât cei care poartă acum diademe 
împodobite cu mult aur şi cu pietre strălucitoare. Şi fiind dez- 
brăcată firea noastră de această dumnezeiască strălucire şi lu- 
minare în urma ruşinii căderii, Cuvântul lui Dumnezeu S-a 
milostivit, şi luând-o din adânca Sa milă, a arătat-o iarăşi pe 
Tabor ucenicilor Săi”? cei mai aleşi, mai limpede îmbrăcată, 
înfățișând tuturor ceea ce eram cândva şi ce vom fi în veacul 
viitor prin E], cei care credem şi dobândim desăvârşirea în E]. 

39. Arvunele acestei desăvârşiri a celor care trăiesc potrivit 
lui Hristos le vei găsi date în chip lămurit [chiar de] aici sfinţilor 
lui Dumnezeu, care, potrivit cuvântului, rodesc deja binele vea- 
cului viitor. Şi Moise, anticipând, a arătat aceasta, pentru că 
fiii lui Israel nu puteau să îşi aţintească ochii la strălucirea sla- 
vei feţei sale*?. Jar după el, încă şi mai lămurit, Domnul Însuşi 
a strălucit pe munte atât de luminos în lumina dumnezeirii, 
încât nici ucenicii Săi cei mai aleşi, chiar dacă primiseră atunci 
putere duhovnicească, nu au putut să stea şi să se uite la stră- 
lucirea aceea”. ar fața lui Ştefan s-a arătat, cum este scris, ca 
o faţă de înger”, şi el avea ochii aţintiţi de pe pământ spre cele 
de dincolo de ceruri, unde şedea Hristos de-a dreapta măririi, 
şi vedea slava cea mai presus de ceruri a lui Dumnezeu”. Şi ar 


% Cf, Mt. 13, 43, 

9 Cf. Fe. 2,25. 

% Cf. Mt. 17, 1-9; Mc. 9, 2-9; Lc. 9, 28-37; Il Pt. 1, 16-17. 
* Cf. leș. 34, 30-35. 

Sf. MIt17 Ge. 

* Cf. Fapte 6, 15. 

% Cf. Fapte 7, 55-56. 

fi prea lung [cuvântul] dacă i-am enumera şi am face o listă în 
ordine a celorlalţi care de aici au luat arvunele bunătăţilor 
viitoare şi au dobândit în chip fericit acea dumnezeiască lu- 
minare şi strălucire. 

40. Pe care fie să o dobândim şi noi, cu harul şi cu iubirea 
de oameni a Celui care pentru noi S-a făcut om, a pătimit, a fost 
îngropat, a înviat şi a înălțat la ceruri firea noastră care zăcea 
jos — cinstind-o prin împreună şederea cu Tatăl -, Domnul 
nostru lisus Hristos, Căruia ] se cuvine slavă, cinste şi închi- 
năciune dimpreună cu Cel fără de început al Său Părinte şi cu 
Duhul cel Preasfânt şi de viaţă făcător, acum şi pururea şi în 
vecii vecilor. Amin. 


Omilia a XVII-a 


Care arată taina Sâmbetei 
şi a Duminicii; şi [se referă] şi la 
evanghelia Duminicii celei noi 


1. Astăzi prăznuim Duminică nouă; sau, mai bine spus, 
sărbătorim consacrarea Duminicii celei noi”. Aşadar, cuvântul 
nostru vrea să descopere într-un chip mai desăvârșit, în mă- 
sura în care ne îngăduie timpul, taina Duminicii. Şi [chiar] dacă 
acesta e un lucru mare şi înalt şi de aceea nu e la îndemâna 
tuturor să fie înţeles, trebuie să aducem mulțumiri Stăpâ- 
nului tuturor, de la Care îşi are şi ziua [duminicii] numele 


şi Care, prin arătarea Sa în trup, a hărăzit acestea celor care 
se apropie de El prin credinţă, acestea care sunt greu de în- 


ţeles şi cu mintea, şi cu cuvântul, fie şi puţin [din ele]. 

2. Însă luaţi cu toţii aminte la cele pe care vi le voi spune. 
Căci chiar dacă cineva nu va putea să înțeleagă tot, va avea 
din cele puţine [pe care le-a înţeles] toată puterea [de a înţelege 
tot]. Fiindcă învăţătura Duhului are un cuvânt de lumină. 

Aşadar, Dumnezeu, în [cele] şase zile, nu a făcut şi a în- 
frumuseţat doar universul acesta sensibil, ci a plăsmuit şi a dat 
viaţă singurei fiinţe vii alcătuite din simţire şi minte, omul 


adică”, căruia i-a dat stăpânirea peste vieţuitoarele cele de pe 
pământ şi peste plante?. Iar în ziua a şaptea S-a odihnit de toate 


1 Este vorba de prima Duminică după Paști. 
2. Cf Be. 1, 1-27,347. 
3 Cf. Fe. 1, 28. 

lucrările Sale“, după cum ne-a învățat Moise, cel care, [deşi] 
născut mai târziu, a văzut întemeierea lumii cea petrecută cu 
mult înainte de el, sau mai degrabă după cum Duhul Sfânt, 
în chip iubitor de oameni, a răsunat prin gura lui Moise în 
urechile şi în sufletele noastre. Dar zice că Dumnezeu a bine- 
cuvântat ziua a şaptea şi a sfințit-o pe ea”. De ce tocmai ziua aceas- 
ta, în care nu a făcut nimic, a binecuvântat-o şi a sfințit-o, şi nu 
mai degrabă pe prima, ca una care era cea mai aleasă — drept 
pentru care şi Moise o numeşte una şi nu prima“? [De ce nu 
a binecuvântat] prima zi, în care Dumnezeu a ridicat deodată 
universul din ceea ce nu este şi l-a luminat cu o lumină nouă, 
deşi încă nu stabilise ordinea potrivită, aducând fiecare lucru 
în locul şi specia sa? Dacă nu pe aceasta, cum de nu [a sfinţit-o] 
pe cea de după, în care a întărit şi a întins de jur împrejur ca- 
vitatea aceasta mare, adică cerul cel dintâi din jurul nostru, şi 
pe cel de-al doilea, care este peste primul? Sau iarăşi, cum de 
nu [a sfinţit] ziua de după aceasta, sau cele care au urmat aces- 
tora, sau ziua în care a fost format pământul, după ce s-au retras 
apele, şi a căpătat toată podoaba care îi era înnăscută, [sau 
ziua] în care cerul a primit pe cei doi mari luminători, ca pe nişte 
ochi, [sau cea] în care au ieşit din ape, la porunca [Sa], zbură- 
toarele şi înotătoarele, după neamul [lor]? 

3. Dar ca să lăsăm deoparte acestea, de ce nu a binecu- 
vântat Dumnezeu mai degrabă ziua a şasea, în care a scos din 
pământ nu doar sufletul viu al târâtoarelor şi al celor cu patru 
picioare, ci a arătat o lucrare vrednică de Sfatul Său”, însu- 
mând universul, unind într-una simţirea şi mintea, şi, ceea ce 
e mai presus de toate, punându-Se pe Sine [în această făptură] 
prin harul Său cel dumnezeiesc şi arătându-l pe om ca fiinţă 


ROD 

SR pIeA 20 

* Dutga pia; Fc. 1, 5; cf. Sf. Vasile cel Mare, In Hexnemeron, Il, 8, PG 
29, 4-52. 

vie pe pământ, capabilă să-L cunoască, şi [făcută] după chi- 
pul şi asemănarea Sa? Cum de nu a binecuvântat şi a sfinţit 
această zi, ci a binecuvântat şi a sfinţit ziua a şaptea, care era 
o zi a nelucrării? Vrând eu să vă dau explicaţia şi să vă ofer dez- 
legarea acestei probleme, trebuie în primul rând, de dragul 
celor mai învăţaţi dintre cei care s-au adunat [aici], să respin- 
gem pe cei care nu au dat [explicaţii] potrivite. Căci sunt unii 
care vorbesc cu respect de acest număr — losif, Filon: şi toţi cei 
care zic, potrivit lor, că este „nenăscut“, dar şi „fecior”, întrucât 
nu dă naştere, după cum este, după ei, şi dumnezeirea. Căci 
ei nu au putut înțelege că şi dând naştere, Dumnezeu nu pierde 
fecioria. Căci naşte fără unire, fără schimbare [curgere] şi fără 
patimă. Însă aceia care susţin că din această cauză doar ziua 
a şaptea a avut parte de binecuvântarea dumnezeiască grăiesc 
minciuni nu numai împotriva lui Dumnezeu, negând [capacita- 
tea] Lui de a naşte, ci şi împotriva [cifrei] şapte însăşi [hepta- 
dei]. Căci fiecare număr se naşte din monadă, iar cifra şapte 
fiind un număr, ca atare nu este nenăscută. Dar, zic ei, el nu se 
naşte din multiplicarea unui alt număr din cele de după monadă”. 
Dar nu este nenăscut acela care nu se naşte din multe, ci acela 
care nu se naşte din niciunul, ceea ce nu e cazul cu cifra şapte. 

4. Apoi, dacă ziua [a şaptea] a fost binecuvântată din prici- 
na faptului că numărul acesta este astfel, cu cât mai mult ar 
fi trebuit să primească binecuvântarea prima zi, mai cu seamă 
că Moise a numit-o „una“? Căci monada este întru totul nenăs- 
cută. Dar, zic ei, aceasta este capabilă să dea naştere, multipli- 
când fiecare număr din cele ce sunt în interiorul decadei, în 
vreme ce şaptele [nu dă naştere] niciunui număr din interiorul 
decadei, şi de aceea este fecior. Să zicem că e fecior [acest număr], 
care nu dă naştere deloc — căci nu e în chip necesar aşa, însă să 
admitem totuşi că e aşa. Însă ceea ce dă naştere nu la puţine, 


% Filon din Alexandria, [le pi Tis Muvota xoauonouias, 30-38, în Philo, 
vol. ], Loeb Classical Library 226, 1929, pp. 72-92. 
” Matematic, 7 este număr prim. 

ci la multe, cu cât [naşte] mai mult, cu atât este mai departe de 
feciorie. lar numărul şapte, multiplicându-se şi fiind adunat, 
nu naşte niciun [număr] din cele care sunt înăuntrul decadei, 
însă [naşte] multe din cele ce sunt mai mari decât decada. Cum 
dar să fie fecior? Însă fugind de [argumentele] cu care-i înşfă- 
căm, aceştia se înalţă, ca să zicem aşa, la lună şi la ceruri [pla- 
nete), spunând că acestea sunt şapte şi arătând că luna se înju- 
mătăţeşte în şapte zile, că în tot atâtea alte zile devine lună plină, 
şi iarăşi timp de [şapte] zile redevine [jumătate]. Însă ei ignoră 
faptul că, dacă şaptele este vrednic de cinstire din aceste pri- 
cini, atunci şi alte numere nu sunt mai puţin [vrednice de cins- 
tire], şi mai ales [numărul] de început al tuturor acestora. Căci 
una este toată lumea cea sensibilă, unul este cerul întreg, sau 
două, dar nu mai multe. Unul este soarele în univers, şi una 
este luna, ca să nu [mai] spun că toate au fost formate de Uni- 
tatea [în Treime] a lui Dumnezeu Care este înainte de toate şi 
prin toate şi peste toate'%, Care este propovăduit celor care în- 
țeleg bine ca fiind cu adevărat unitar. 

5. lar dacă fiecare dintre stele sau planete este sferică, şi 
tot universul acesta este circular, iar cercul este compus din 
două [elemente] — punctul şi linia —, şi fără acestea două nimic 
din cele sensibile nu ar putea exista absolut deloc, prin urmare 
şi numărul doi este cel mai folositor şi cel mai necesar pentru 
univers. Dar întrucât în univers nu este numai linia, ci şi supra- 
fața, atunci şi trei ocupă acelaşi loc printre numere, şi asta fără 
să mai amintesc şi de celelalte calităţi ale acestui număr. Pe de 
altă parte însă, pentru că fiecare din lucrurile de care am vorbit 
mai înainte nu este numai un cerc, ci este şi solid şi sferic, acestea 
sunt cu neputinţă fără numărul patru. Căci având nevoie în 
chip necesar de o altă dimensiune, cum să nu facă parte de ase- 
menea şi numărul patru din numerele cele vrednice de cinste? 
Ba încă şi numărul cinci, datorită altor [însuşiri] asemănătoare, 
şi mai mult decât toate numărul şase. Căci acesta, înaintea 


10 Cf. Ef. 4, 6; Col. 1, 16-17; Rom. 9, 5. 


Omilia a XVIl-a 227 


celorlalte numere, fiind egal în părţile sale'!, este primul între 
[numerele perfecte]. De aceea şi universul acesta a fost făcut 
în şase zile. 

6. Aşadar, cei care cinstesc din astfel de motive numărul 
şapte ignoră că de fapt ei nu cinstesc numai numărul acesta, 
ci pur şi simplu fiecare număr. Căci fiecare număr, pe drept 
cuvânt, are suficiente astfel de motive de laudă. Şi pentru că 
numărul a fost zidit de Dumnezeu împreună cu toate celelalte 
care există'?, iar toate cele zidite de Dumnezeu sunt bune, şi 
bune foarte, după cum a mărturisit Însuşi Ziditorul prin Moise!?, 
dacă cineva ar lua [chiar şi] o parte a unui număr şi ar cerce- 
ta-o cu atenţie, ar descoperi că e bună, şi bună foarte, potrivin- 
du-se în chip minunat analogiei cu sine sau cu alte raţiuni. Cu 
toate acestea, o zi nu se deosebeşte de altă zi pur şi simplu 
printr-un număr. Căci Moise nu istoriseşte nicăieri că Dumnezeu 
S-a făcut proslăvitor al numărului, ci [spune] că a lăudat cele 
făcute de EI în fiecare zi. Deci nici cea de-a şaptea zi nu este 
lăudată din pricina numărului ei. Aşadar, vom spune din ce 
cauză a binecuvântat şi a sfinţit Dumnezeu ziua aceasta în chip 
deosebit, luând argumente chiar din cuvintele lui Moise. Căci, 
zice, S-a odihnit Dumnezeu în ziua a şaptea de toate lucrările Sale 
pe care le-a făcut'*. Apoi, spunând mai departe că: a binecu- 
vântat Dumnezeu ziua a şaptea şi a sfințit-o pe en”, adaugă ime- 
diat motivul binecuvântării, spunând iarăşi acelaşi lucru, şi 
anume că într-însa S-a odihnit Dumnezeu de toate lucrările Lui 
pe care n început să le săvârşenscă'“. Aşadar, există lucrări ale lui 
Dumnezeu pe care El nu a început să le facă”? şi nici nu a încetat 


1 6 se poate descompune prin împărțire sau adunare, 6=3+3=3x 
2, 3 fiind tot număr prim. 

12 Este vorba de raționalitatea creaţiei. 

13 Cf. Fc.1,31. 

14 BONDSA, 

»Re2, 3, 

103) eD a 

* Lucrările, energiile necreate. 

să le facă, după cum Însuşi Domnul ne-a descoperit nouă, zi- 
când: Tatăl Meu până acum lucrează, şi Eu lucrez!. 

7. Vrând, aşadar, Dumnezeu să ne ofere cunoaşterea ca- 
pabilă [să cuprindă] astfel de lucrări, şi să ne arate că acestea 
trebuie căutate şi preferate mai mult decât toate [lucrările] 
sensibile, a binecuvântat şi a sfinţit ziua a şaptea în care S-a 
oprit să facă cele sensibile, ca să fie ziua aceasta, prin odihnă, 
ca o înălţare de la cele de jos către cele mai bune şi mai presus 
de lume. Căci, ca să grăim ca marele Dionisie, „Dumnezeu, din 
preaplinul bunătăţii Sale, iese din Sine şi din transcendenţa Sa 
peste toate, şi coboară spre ceea ce e în toate, potrivit unei pu- 
teri extatice, mai presus de fiinţă, care Îi este inerentă”!”, Cobo- 
rând în chip iubitor de oameni, pe cât a voit şi pe cât era necesar, 
şi făcând în şase zile lumea aceasta a noastră, cea sensibilă, în 
ziua a şaptea S-a reîntors, în chip potrivit lui Dumnezeu, la 
înălţimea Sa, pe care nu o părăsise, şi a arătat că odihna din 
această zi este mai binecuvântată, învăţându-ne şi pe noi să 
intrăm, pe cât e cu putinţă, în acea odihnă, care este vederea 
cu mintea noastră şi înălțarea, prin această [vedere], către Dum- 
nezeu. Către această odihnă îndeamnă în chip anume şi Apos- 
tolul. Căci, după ce a înfăţişat cele spuse de Dumnezeu prin 
psalmist despre neamul iudeilor — Că m-am jurat întru mânia 
Men că nu vor intra întru odihna Mea” —, adaugă scriind: Căci 
undeva, despre ziua a şaptea, a zis că „S-a odihnit Dumnezeu de toate 
lucrările Lui”?. lar puţin mai departe spune: Să ne silim, deci, ca 
să intrăm în odihna Lui??. Căci cel care intră [în odihna Lui] se 
odihneşte şi el de toate lucrările sale, precum şi Dumnezeu 
de ale Sale. 


15 D0)7. 

Sf. Dionisie Areopagitul, De divinis nominibus, 4, 13, PG 3, 712B; PTS 
33, 1990, p. 159, 

2 Ps. 94, 12. 

2 Evr. 4,4. 

% Evr. 4,11. 

8. Dar doriţi să ştiţi mai clar ce este această odihnă şi cum 
[putem] şi noi să intrăm în ea? Dacă am cunoaşte lucrările pe 
care Dumnezeu nu le-a început, fiindcă sunt fără de început, 
am înţelege încă şi mai bine şi odihna aceasta şi intrarea în ea. 
Deci care sunt lucrările acestea? Să ne dea şi nouă început [al 
înțelegerii acestora] profetul psalmist care scrie despre Dum- 
nezeu: Lucrările mâinilor Lui, adevăr şi judecată”. Aşadar, lucrare 
fără de început a lui Dumnezeu este cunoaşterea celor ce sunt 
şi preştiinţa celor ce vor fi, pe care dacă cineva le va numi adevăr, 
nu le va greşi numele. Lucrare fără de început şi fără încetare 
a lui Dumnezeu este şi judecata şi pronia. Căci cele ce există 
aveau nevoie, şi înainte de a fi aduse la existenţă, de judecată 
şi pronie, pentru că trebuiau să fie aduse la existenţă, [şi aveau 
nevoie] şi după ce au fost aduse la existenţă, ca să nu dispară 
cumva după o vreme, sau pentru ca unele să se transforme 
la vreme potrivită, fie pentru folosul lor, fie pentru folosul uni- 
versului, în vreme ce altele să rămână neschimbate. Lucrare 
fără de început a lui Dumnezu este şi întoarcerea către Sine; 
căci Se mişcă fără de început în contemplarea de Sine. 

9. Aşadar, dacă cineva ar cerceta în chip înțelept, ar putea 
vedea multe asemenea lucrărilor acestora. Dacă fiecare din noi, 
fraţilor, ar părăsi grijile cele de jos, cele nesfârşite şi pricinui- 
toare de suferinţe, şi s-ar aşeza, plecând urechile la învăţătura 
Duhului, cu întâietate va fi lăudat de Domnul, Care nu a pri- 
mit-o pe Marta care se îngrijea de multe, deşi osteneala era pen- 
tru E]. Maria însă, zice [Evanghelia], care sta aşezată şi asculta 
cuvintele învăţăturii, s-a învrednicit de partea cea bună, care nu 
se va lua de la ea”. 

10. Vezi lucrarea cea fără de încetare? Apoi, luând în minte 
aceste cuvinte ale învăţăturii Duhului, şi exercitându-te cu 
ele, şi preferând să le ai pe acestea în [partea] raţională a sufle- 
tului tău mai mult decât orice alt gând pătimaş şi pământesc, 


A ec 4 LEB7Ă 
24 Lc. 10, 41-42. 

şi făcându-ţi prin acestea o pronie a propriei tale vieţi, spre mân- 
luire, vei avea şi tu ca lucrare în inima ta adevărul şi judecata, 
grăind adevărul, potrivit profetului psalmist”?. Iar dacă îţi vei 
îndepărta mintea ta de orice cugetare, chiar şi bună”, şi te vei 
întoarce întreg spre tine însuţi, printr-o atenţie permanentă şi 
rugăciune neîntreruptă, cu adevărat vei intra şi tu în odihna 
dumnezeiască şi vei dobândi binecuvântarea [zilei] a şaptea, 
contemplându-te în chip noetic pe tine însuţi şi prin tine înăl- 
țându-te către vederea lui Dumnezeu. Căci scopul rugăciunii, 
zice, este răpirea către Domnul. [Aşadar], una este această pri- 
cină a binecuvântării [zilei] a şaptea, pe care arătând-o şi Moise 
prin Lege, a statornicit [ziua] a şaptea spre odihnă, însă [numai] 
pentru lucrările cele de folos trupului, [căci] pentru cele cuve- 
nite sufletului [a poruncit] lucrarea lor. 

11. Un alt [motiv] este că Cel care a întocmit acest univers 
în şase zile a văzut de mai înainte şi întoarcerea omului către 
ceea ce e inferior, şi întoarcerea lui, din această pricină, către 
pământ, şi ruina lui până la iad, şi reținerea lui [acolo], şi în- 
vechirea şi inutilitatea întregii lumi din pricina omului, dar şi 
că va fi o reînnoire a acesteia prin înomenirea Sa. Această reîn- 
noire a fost lucrată prin pogorârea în iad, prin moarte, a Dum- 
nezeului făcut om, şi prin chemarea sufletelor pe care El a 
făcut-o acolo în zi de Sabat. Şi această lucrare a [zilei] a şaptea 
a văzut-o de mai înainte şi de aceea, pe bună dreptate, doar pe 
aceasta a învrednicit-o de această binecuvântare. Şi aceasta 
[pogorârea la iad] a fost făcută în taină în ziua a şaptea, adică 
în ziua de Sabat, însă totul s-a arătat şi s-a împlinit la vedere 
când trupul [Domnului] a fost chemat la nestricăciune, în ziua 
a opta, prin învierea Domnului. De aceea şi este numită de noi 
ziua aceasta cu numele de Domnească [Ziua Domnului]. Ast- 
fel, ceea ce este ziua de Vineri pentru cea de Sabat, aceasta este 


25 Cf. Ps, 14,2. 
** Este vorba de golirea minţii ca premisă pentru rugăciunea curată 
şi contemplație. 

ziua de Sabat pentru Duminică, aceasta din urmă fiind în chip 
vădit mai presus decât Sabatul. Pe cât plinirea şi adevărul 
[sunt mai presus] de început, de tip şi de umbră, pe atât [sunt 
mai presus] superioritatea şi cinstea Duminicii, prin scopul 
său preabinecuvântat, prin învierea comună a tuturor cea nă- 
dăjduită [a se întâmpla] în această zi, prin intrarea cea desă- 
vârşită a celor vrednici în odihna cea dumnezeiască şi prin 
reîntemeierea întregii lumi. 

12. Aşadar, toate pe care le-ar grăi cineva spre lauda zilei 
a şaptea se referă [şi] la ziua a opta, cu adăugire, căci ziua a opta 
este împlinirea celei de-a şaptea. Şi Moise a introdus, indirect, 
cinstirea celei de-a opta zile, adică a Duminicii. Pentru că anul 
jubileu”, care e legiut şi numit de el anul iertării, nu este nu- 
mărat în heptadele anilor numărați după Lege, ci este socotit 
după toate acestea, al optulea, ivindu-se după ce a trecut ul- 
tima heptadă a acelor ani. Lucrul acesta îl face Moise şi în cazul 
heptadei de câte şapte zile%. Însă legiuitorul nu introduce 
doar astfel, indirect, cinstirea [zilei] a opta — pe care noi o nu- 
mim Duminică, pentru că este o zi închinată Învierii Dom- 
nului —, ci în cazul sărbătorii pe care a numit-o a frâmbitelor, 
o numeşte şi ieşire, adică sfârşit şi împlinire a tuturor sărbăto- 
rilor”. Aşadar, în cazul acesteia zice lămurit că ziua numită 
a opta va fi sfântă pentru noi, vestind de mai înainte caracterul 
dumnezeiesc, preaslăvit şi cinstit al Duminicii, care va fi după 
trecerea tuturor celor prescrise de lege. 

13. Astfel că din acest motiv a cinstit şi Moise ziua a şap- 
tea, ca una care duce cinstea cea adevărată către această a opta 
zi. Şi după cum legea cea dată prin el este vrednică de cinstire — 
dar pentru că conduce la Hristos” —, la fel şi [ziua] a şaptea este 
vrednică de cinstire, pentru că conduce către [ziua] a opta, în 


* Cf. Lev. 25, 8ș.u. 

2% Cf. Lev. 23, 15-16. 

2 Cf. Lev: 23, 36 Niura 205 35. 
% Cf. Gal. 3, 24, 


232 Sfântul Grigorie Palama 


care a avut loc învierea Domnului — ca una care este şi ea a opta. 
Căci după cum după a şaptea zi se numără ziua a opta, astfel, 
cercetând, vei afla că, după heptada” învierilor din morţi is- 
torisite din tot veacul, a venit a opta înviere, cea a Domnului. 
Pentru că aceasta s-a săvârşit nu numai în ziua a opta, ci a şi 
fost numărată a opta faţă de învierile care au avut loc înaintea 
ei, dar şi prima în raport cu învierea — sau, mai bine spus, ridi- 
carea din moarte — nădăjduită a tuturor întru Hristos, pentru 
care Hristos este cântat drept începătură a celor adormiți”? şi în- 
tâi-născut dintre cei morți”. În acelaşi fel, şi Duminica nu este 
numai a opta dintre zile, fiind numărată plecând de la [zilele] 
care îi preced, ci este şi întâia dintre zilele care vin după ea, în 
aşa fel încât aceasta este, ciclic, acea [zi] aceeaşi, nouă şi întâia 
dintre toate zilele, pe care noi o numim Duminică, iar Moise 
nu a numit-o întâia, ci una“, ca fiind mai presus decât celelalte 
şi prolog al zilei celei una şi neînserate a veacului ce va să fie. 

14. Din cele ce urmează vei înţelege şi superioritatea Dumi- 
nicii faţă de alte zile de sărbătoare. Căci trecând un an întreg, 
acesta aduce o singură dată orice altă zi de sărbătoare, în vre- 
me ce Duminica ne-o aduce în fiecare lună de patru ori; şi 
datorită unei ciclicităţi atât de dese, [Duminica] face fiecare 
an să fie un an al iertării adevărate şi un an primit de Domnul. 
De aceea şi Domnul, ca să ne înveţe să prăznuim cu fapta 
această zi la sfârşitul fiecărei săptămâni, S-a arătat mai întâi 
ucenicilor Săi într-o casă [în ziua învierii], pe când Toma nu 
era de faţă”, şi li S-a înfăţişat viu, şi le-a dat pacea, şi reînno- 
indu-le cu suflarea Sa proprie suflarea dată lor la începuturi”, 
le-a dăruit harul Dumnezeiescului Duh, sădind în ei pute- 
rea dumnezeiască de a lega şi a dezlega păcatele şi făcându-i 


31 Cele șapte învieri din morți. 

* 1 Cor, 15, 20. 

* Apoc. 1,5. 

%* Cf. Fe.1,5; cf. Sf. Vasile cel Mare, In Hexaemeron, Il, 8, PG 29, 4-52. 
%5 In 20, 19-24. 

împreună-lucrători ai stăpânirii celei din cer, zicându-le: Luaţi 
Duh Sfânt! Cărora le veti ierta păcatele, le vor fi iertate, şi cărora le 
veți ține, ținute vor fi”. 

15. Aşadar, Domnul a dăruit această putere şi acest har 
arătându-Se în însăşi ziua învierii Lui, care era fără îndoială 
Duminica. Apoi, lăsând deoparte zilele din timpul săptămânii, 
în a opta zi, adică în aceeaşi duminică pe care o sărbătorim azi 
[a lui Toma], a stat iarăşi în acelaşi fel şi în aceeaşi casă, ca să 
consacre prin EI Însuşi sărbătoarea şi să-l aducă la credinţă pe 
Toma, care se îndoia. Căci, după cele spuse de evanghelistul 
şi ucenicul cel iubit de Domnul, după opt zile, ucenicii erau iarăşi 
înăuntru, şi Toma împreună cu ei. Şi a venit lisus, uşile fiind încu- 
iate, şi a stat în mijloc şi le-a zis: Pace vouă!*, 

16. Vedeţi că şi adunarea ucenicilor lui Hristos, şi venirea 
Domnului la ei are loc Duminica? Căci Duminică era când 
a stat prima dată cu cei adunaţi la un loc, şi după opt zile, ve- 
nind iarăşi Duminica, S-a întors şi a stat cu cei adunaţi. Acele 
adunări le închipuie necurmat Biserica lui Hristos, săvârşind 
aceste sinaxe mai ales în ziua de Duminică, [când] noi, stând 
în mijlocul vostru, vă grăim în chip obştesc cele despre mân- 
tuire şi despre evlavie şi [vă] călăuzim viaţa potrivit evlaviei. 

17. Aşadar, nimeni, din lene sau din preocupările continue 
pentru cele pământeşti, să nu părăsească adunările acestea 
sfinte din ziua de Duminică, care ne-au fost lăsate de Dumne- 
zeu, ca nu [cumva] fiind cu dreptate părăsit de Dumnezeu, să 
pătimească ceva asemănător cu ce a pătimit Toma, care nu 
a venit la timpul potrivit. Şi dacă, reţinut fiind o dată departe, 
va lipsi, să îşi plătească datoria în [duminica] următoare, adu- 
cându-se pe sine în Biserica lui Hristos, ca să nu rămână nevin- 
decat, bolind cu sufletul de necredinţă, prin faptele şi cuvin- 
tele sale, pentru că nu s-a apropiat de locaşul de tămăduire al 
lui Hristos şi nu a primit leacul cel sfânt ca dumnezeiescul Toma. 


57 ua 20) 92523; 

Căci există, [cu adevărat] există nu numai cugetări şi cuvinte 
[despre credinţă], ci şi fapte şi lucrări ale credinţei. Pentru că 
spune [Scriptura]: Arată-mi credința ta din faptele tale”. Dacă 
cineva, îndepărtându-se de aceste [fapte] şi predându-se pe 
sine întreg, celor deşarte, va cădea cu totul din Biserica lui Hris- 
tos, are o credinţă moartă, sau ca să zicem altfel, o credinţă care 
nu există, devenind el însuşi mort din pricina păcatului. 

18. Dar sunt unii care nu pot să înțeleagă: cum a intrat 
Hristos prin uşile încuiate atâta vreme cât era înveştmântat cu 
trup? După cât se pare, aceştia nu ştiu că cele duhovniceşti se 
judecă prin cele duhovniceşti, şi că se recunosc unele prin al- 
tele, după cum spune dumnezeiescul Apostol“. Căci dacă nu 
a vătămat pântecele Fecioarei care L-a născut după trup, ne- 
dezlegând deloc, ci păstrând nevătămate simbolurile fecioriei 
în timpul naşterii, chiar dacă atunci [Hristos] era îmbrăcat cu 
trup muritor şi pătimitor, ce e de mirare dacă, făcând nemu- 
ritoare [firea omenească] asumată şi dobândind un trup ne- 
muritor, a trecut prin porţile încuiate? Dar, de vreme ce avea 
pe deplin trupul nemuritor şi nepătimitor, cum de avea pe 
mâini şi pe coastă răni şi împunsături? Pentru că evanghelistul 
zice că Domnul îi spune lui Toma: Adu degetul tău încoace şi vezi 
mâinile Mele şi adu mâna ta şi pune-o în coasta Mea, și nu fi necre- 
dincios, ci credincios". Cum de avea, aşadar, [acele] răni? Un trup 
muritor şi pătimitor nu ar putea să arate răni şi împunsături 
şi să rămână nevătămat şi sănătos. Dar un trup nepătimitor şi 
nemuritor poate să arate răni şi împunsături pe care le-a su- 
ferit înainte, şi cu care, dacă vrei, nu rămâne mai puţin nepă- 
timitor şi nemuritor. 

19. Mie, aceasta îmi dă putinţa să înţeleg că cei care păti- 
mesc pentru Hristos vor purta rănile ca pe o podoabă veşnică. 
Fiindcă după cum deschizăturile ferestrelor nu se împotrivesc 


i lae.2418; 

cu nimic siguranţei construcţiei, şi nici nu sunt ceva urât, ci sunt 
o podoabă cu totul necesară pentru case, pentru că fac să treacă 
lumina înăuntru şi le oferă celor care locuiesc în case vederea 
celor din afară, în acelaşi fel şi pătimirile în trup pentru Hristos 
şi împunsăturile care vin din aceste pătimiri au devenit cu si- 
guranţă pentru cel care le-a dobândit ferestre pentru lumina 
cea neînserată şi sunt recunoscute în vremea arătării acelei lu- 
mini mai degrabă din frumuseţea cea dumnezeiască şi din 
strălucirea rănilor, iar nu din urâţenia [acestor răni]. Şi pe cât 
nu dăunează nepătimirii, pe atât sunt, şi mai mult, aducătoare 
ale nemuririi. 

20. Trupul lui Hristos, având înăuntrul său izvorul dum- 
nezeieştii lumini, strălucind de acolo, l-a luminat noetic pe cel 
care se îndoia, şi de îndată Toma a strigat, teologhisind în chip 
desăvârşit: Domnul meu şi Dumnezeul meu!“?. lar Domnul [i-a 
răspuns]: Pentru că M-ai văzut, ai crezut? Fericiţi sunt cei care nu 
au văzut şi au crezut“, arătând că cei care au ajuns să [Îl] vadă 
cu ochii lor nu au nimic în plus în ceea ce priveşte lauda faţă 
de cei care sunt călăuziţi de aceştia [care văd] către credinţa în 
E]. lar dacă Domnul nu spune cei care cred, ci cei care au crezut, 
aceasta este pentru că, prin puterea Sa dumnezeiască şi mai 
dinainte ştiutoare, EI ştie toate mai înainte de a se întâmpla, 
cele viitoare fiind ca şi petrecute. Dar voi spune iubirii voastre 
ceea ce mi-a venit acum în minte. Căci văzând că Toma, atunci 
când a fost departe a fost necredincios, dar când s-a întâlnit cu 
cei care credeau nu s-a [mai] îndepărtat deloc de la credinţă, 
mi-a venit în minte că şi omul păcătos, dacă doar ar fugi de 
petrecerea cu cei răi şi s-ar întoarce către cei drepţi, nu se va 
mai îndepărta vreodată de dreptate şi de mântuirea sufletu- 
lui prin acea [dreptate]. Şi cred că lucrul acesta îl arată învăluit 
și profetul psalmist, atunci când îi fericeşte pe cei care se înde- 
părtează de adunarea celor vătămători şi care nu umblă pe 


12 In 20, 28. 
* In 20, 29. 

calea lor”, Şi un alt prooroc spune: Să nu fii cu cei mulţi la rău. 
lar autorul Pildelor spune: În adunarea păcătoşilor focul se va înteţi“, 
şi: Cine umblă cu înţelepţi înțelept va fi”. 

21. Aşadar, fraţilor, să ne adunăm şi să ne apropiem strâns 
de Biserica lui Dumnezeu, în care tot omul cu adevărat evla- 
vios şade şi rămâne fără să se îndepărteze. Şi când fiecare dintre 
voi intră în ea să ia aminte a cei mai evlavioşi, căci este cu pu- 
tinţă ca aceştia să fie cunoscuţi şi numai prin vederea şederii 
lor în linişte şi atenţie. la aminte aşadar la cei mai evlavioşi şi 
mai ales la cei care se tem de Domnul [mai mult] decât alţii, şi 
ducându-te la ei, alătură-te lor, şi împreună cu ei înfăţişează-te 
lui Dumnezeu. Şi dacă vei ieşi de aici după încheierea [slujbei], 
Duminică fiind, luându-i liber de la lucrările cele pământeşti 
pentru Domnul - al Cărui nume îl poartă această [zi] —, caută 
cu osârdie dacă cumva cineva, imitând pe acei Apostoli, rămâne 
închis în cea mai mare parte a timpului, dorindu-L pe Domnul 
prin rugăciunea cea în isihie, prin psalmodie şi prin alt fel de 
petrecere potrivită. Apropie-te de acela şi intră şi tu cu credinţă 
în odăiţa lui, ca într-un loc ceresc, care are înăuntru puterea 
sfinţitoare a Duhului, şi şezi lângă cel care locuieşte [acolo] 
şi rămâi cât poţi şi grăieşte cu el despre Dumnezeu şi despre 
cele dumnezeieşti, întrebând şi învățând cu smerenie şi cerând 
ajutor prin rugăciune. Căci ştiu bine că Hristos va veni în chip 
nevăzut către cel care face astfel şi îi va aduce pacea înlăun- 
trul părţii raţionale a sufletului, îl va spori în credinţă, îi va da 
tărie şi îl va aşeza, la vremea potrivită, împreună cu cei aleşi, 
în Împărăţia cerurilor. 

22. De care fie ca toţi să avem parte, întru Cel care acum 
a murit şi a înviat pentru noi, iar mai apoi va veni cu slavă, 
Împăratul veacurilor, Hristos. Căci Lui 1 se cuvine slavă în 
vecii vecilor. Amin! 


" Cf.Ps.1,1. 
17 Jeş. 23,2, 
See L6A7. 
” Pilde 13, 20. 

La Duminica purtătoarelor de mir; 
în care [se vorbeşte] şi despre faptul că 
Născătoarea de Dumnezeu L-a văzut 
cea dintâi pe Domnul înviat din morţi 


1. Învierea Domnului este o înnoire a firii omeneşti, o che- 
mare din nou la viaţă a lui Adam cel dintâi — care din pricina 
păcatului fusese înghiţit de moarte, şi prin moarte se întorsese 
în pământul din care a fost plăsmuit —, o replăsmuire şi o re- 
venire a acestuia la viaţa cea fără de moarte. Aşadar, după cum 
pe acela care la început a fost plăsmuit şi făcut viu nu l-a văzut 
nimeni dintre oameni! — căci în acel ceas nu era încă nici un [alt] 
om —, dar după ce a primit duh de viaţă prin suflarea dumne- 
zeiască, prima dintre toţi ceilalţi care l-a văzut a fost o femeie — 
căci după el, Eva a fost prima dintre oameni —, tot aşa, pe al 
doilea Adam, care este Domnul, nimeni dintre oameni nu 
L-a văzut înviind din morţi. Căci nimeni dintre ai Săi nu a fost 
de faţă, iar soldaţii care păzeau mormântul, fiind cutremuraţi 
de frică, s-au făcut ca nişte morți. Însă după ce a înviat, prima 
dintre [toţi] ceilalţi care L-a văzut a fost o femeie, după cum 
l-am auzit astăzi pe Marcu binevestindu-ne: Căci înviind lisus 
dimineața, în prima zi a săptămânii, S-a arătat mai întâi Mariei 
Magdalena. 


Cf. Ee:2,7, 
2 Mc. 16,9. 


238 Sfântul Grigorie Palama 


2. Aşadar, s-ar părea că e clar că evanghelistul a spus şi cea- 
sul în care a înviat Domnul, adică dimineaţa, şi că a fost văzut 
mai întâi cle Maria Magdalena, şi că a fost văzut chiar în ceasul 
învierii. Însă nu spune aşa, [lucru care] va fi limpede pentru 
cei care vor să cunoască un pic [lucrurile]. Căci puţin mai sus, 
fiind el în acord cu ceilalţi evanghelişti, spune că această Marie 
a venit şi mai înainte la mormânt împreună cu celelalte purtă- 
toare de mir şi că, văzând mormântul gol, a plecat”. Astfel că 
Domnul a înviat cu mult mai înainte de dimineaţă, atunci când 
L-a văzut [Maria]. Şi vrând să indice şi timpul acela, nu a mai 
spus simplu dimineata, ca aici [mai jos], ci dis-de-dimineață“. Aşa- 
dar, el vorbeşte de o lucire nedesluşită ce precede atunci răsă- 
ritul soarelui la orizont, pe care o arată şi loan spunând că Maria 
Magdalena a venit la mormânt în zori, pe când era încă întuneric, 
şi a văzul piatra răsturnată de pe mormânt. 

3, Dar potrivit lui loan, aceasta nu numai că a venit atunci 
la mormânt, dar a şi plecat de la mormânt fără să Îl vadă pe 
Domnul. Căci aleargă şi vine la Petru şi la loan şi le vesteşte nu 
că a înviat Domnul, ci că a fost luat din mormânt, ceea ce arată 
că încă nu ştia de Înviere“, Rămâne deci că Domnul nu S-a arătat 
Mariei prima în sens absolut, ci [i S-a arătat ei întâi] după ve- 
nirea deplină a zilei. Există, aşadar, ceva vestit de evanghelişti 
în chip umbrit, pe care îl voi descoperi iubirii voastre. Căci prima 
dintre toţi oamenii care a primit de la Domnul vestea cea bună 
a Învierii Domnului a fost, aşa cum era cuvenit şi drept, Născă- 
toarea de Dumnezeu. Şi Aceasta L-a văzut înviat înaintea tu- 
turor, şi s-a bucurat de dumnezeiasca Sa convorbire, şi nu 
numai că L-a văzut cu ochii şi L-a auzit cu urechile ei, dar s-a 
şi atins prima şi singura cu mâinile de preacuratele Lui picioare, 
chiar dacă evangheliştii nu spun toate acestea în chip deschis, 


3 Cf. Me. 16, 1-8, 
+ Me. 16,2. 

s In 20,1. 

* Cf. In 20,2. 

nevrând să o aducă spre mărturie pe Maica Sa, ca să nu dea 
motiv de bănuială celor necredincioşi. Întrucât însă acum, prin 
harul Celui înviat, cuvântul meu este pentru cei credincioşi, 
iar subiectul sărbătorii ne sileşte să lămurim cele cu privire la 
mironosiţe, dându-[ne] cuvânt Cel care spune că nu e nimic as- 
cuns care să nu se facă arătat”, vor fi dezvăluite [de noi] şi acestea. 

4. Aşadar, purtătoarele de mir sunt acelea care au urmat 
[Domnului] împreună cu Maica Domnului şi care în vremea 
Pătimirii celei mântuitoare au rămas [cu EL] şi [apoi] s-au stră- 
duit să ungă cu miruri trupul Domnului. Căci atunci când 
losif şi Nicodim au cerut şi au luat de la Pilat trupul Domnului, 
şi L-au coborât de pe Cruce şi L-au înfăşurat în giulgiuri cu 
miresme foarte vâscoase, şi L-au pus într-un mormânt cioplit 
în stâncă şi au pus o piatră mare pe uşa mormântuluif, erau 
de faţă, potrivit Evanghelistului Marcu, privind şi şezând îna- 
intea mormântului, Maria Magdalena şi cealaltă Marie”. lar 
prin spusa cealaltă Marie sugerează fără îndoială că e vorba de 
Maica lui Dumnezeu - fiindcă ea [mai] era numită şi maică 
a lui lacov şi a lui losi, pentru că aceştia erau din Iosif, logod- 
nicul ei. Dar la punerea în mormânt a Domnului au fost de 
faţă privind nu numai acestea, ci şi alte femei, după cum isto- 
riseşte Luca, scriind: Şi urmându-l femeile, care veniseră cu El din 
Galileea, priveau mormântul şi cum a fost pus trupul Lui!0. Şi erau 
Maria Magdalena şi loana şi Maria lui lacov şi celelalte împreu- 
nă cu ele'!. 

"5. Şi întorcându-se, au cumpărat miresme şi miruri!?, fiindcă 
nu cunoscuseră încă precis că Acesta este cu adevărat mireas- 
ma vieţii pentru cei ce se apropie de El cu credinţă, precum 
şi mireasmă a morţii pentru cei care [rămân] necredincioşi 


7 Lc, 8, 17; 12, 2; Mt. 10, 26; Mc. 4, 22, 
3 Cf, In 19, 38-42. 

> Cf. Me. 15, 47. 

1 Lc, 23,58. 

1 Lc. 24,10. 

12 Le. 23, 56. 

până la sfârşit, şi că mireasma hainelor Lui, adică a trupului 
Său, este mai presus de toate miresmele şi că mir revărsat este 
numele Lui”, prin care a umplut de bună mireasmă lumea în- 
leagă, ci pregătesc miruri şi miresme, gândindu-se [că acestea 
sunt] pe de o parte spre cinstea Celui ce zăcea [în mormânt], 
iar pe de altă parte, pentru cei care voiau să se apropie, spre 
uşurarea, prin ungerea cu acestea, a mirosului greu al trupului 
[ce urma] să putrezească. 

6. Pregătind, aşadar, mirurile şi miresmele, sămbătă au stat 
liniştite (1jovxaoav), potrivit poruncii'?. Căci nu cunoşteau 
Sabatul cel adevărat şi nici nu recunoscuseră acel Sabat prea- 
binecuvântat care strămută firea noastră din adâncurile ia- 
dului la înălţimea cea prealuminoasă, dumnezeiască şi cerească. 
Şi în ziua una a sâmbetelor'”, adânc în zori, după cum spune Luca, 
au venit la mormânt, purtând miresmele pe care le pregătiseră'€. lar 
Matei spune: După ce a trecut sâmbăta, când se lumina de ziua una 
a sâmbetelor”; [şi adaugă] că cele care au venit au fost două. 
loan zice: dimineață, fiind încă întuneric!$; [şi zice că] una a fost 
cea care a venit: Maria Magdalena. lar Marcu zice: foarte de di- 
mineață, în ziua una a sâmbetelor!, trei fiind cele care au venit”. 
Aşadar, toţi evangheliştii numesc Duminica ziua una a sâmbetelor. 
lar prin [expresiile] adânc în zori, foarte de dimineață, dimineață, 
pe când era încă întuneric [numesc] timpul din jurul zorilor, când 


1 Cânt. 1,2. 

14 :Cf. Le. 23,56, cf, leş. 12/1620)510 și Lev. 23, 8. 

'5 Am preferat această traducere care este în consonanţă atât cu tradu- 
cerile mai vechi ale Noului Testament, cât şi cu teologia anagogică a Sfân- 
tului Grigorie. Ziua Învierii este una a sâmbetelor, sâmbăta prin excelenţă, Bine- 
înțeles, ea este văzută şi ca cea dintâi zi a săptămânii, dar acest al doilea în- 
țeles este cu mult mai sărac decât primul, care reliefează calitatea de nou 
Sabat a Duminicii. 

1 Les 24]. 

EMERDB 1, 

153n.20;1 

1 Me:16,2. 

2 CR Me. 16, 1. 

se îngemănează lumina cu întunericul; acesta este momentul 
în care aurora începe să lucească la orizont, vestind ziua. lar 
dacă ar privi cineva de departe spre acest [punct], [va vedea 
că cerul] începe să se coloreze de lumină în jurul ceasului al 
nouălea din noapte, astfel încât mai rămân trei ore până să se 
facă zi deplină. 

7. Dar evangheliştii par a fi cumva în dezacord cu privire 
la acest timp şi la numărul femeilor, pentru că, după cum am 
spus, purtătoarele de mir erau multe, şi nu au venit o singură 
dată la mormânt, ci de două şi trei ori, unele cu altele, însă nu 
aceleaşi [de fiecare dată], toate în zori, dar nu exact în acelaşi 
timp, iar Magdalena, singură dintre celelalte, a venit iarăşi şi 
a rămas mai mult. Deci fiecare dintre evanghelişti, vorbind de 
o singură venire a unora, le lasă deoparte pe celelalte. Dar după 
cum adun eu şi pun laolaltă de la toţi evangheliştii, precum 
am spus mai înainte, [socotesc] că prima dintre toate care a venit 
la mormântul Fiului şi Dumnezeului [ei] a fost Născătoarea 
de Dumnezeu, care a adus-o cu sine pe Maria Magdalena. Şi 
lucrul acesta mă învaţă mai ales Evanghelistul Matei: Căci a 
venit, zice, Maria Magdalena şi cealaltă Marie — care era fără în- 
doială Maica lui Dumnezeu —, ca să vadă mormântul. Şi iată s-a 
făcut cutremur mare, Căci un înger al Domnului, coborând din cer 
şi venind, a prăvălit piatra de la uşa mormântului şi şedea deasupra 
ei. Şi înfățişarea lui era ca fulgerul şi haina lui albă ca zăpada. Şi de 
frica lui s-au cutremurat cei care păzeau şi s-au făcut ca nişte mort?”!, 

8. Aşadar, toate celelalte femei au venit după cutremur şi 
după fuga străjerilor, şi au găsit mormântul deschis şi piatra 
prăvălită. Dar Fecioara-Maică a fost de față când s-a întâmplat 
cutremurul, când a fost prăvălită piatra, când s-a deschis mor- 
mântul şi paznicii erau de faţă, chiar dacă erau cutremuraţi de 
frică. De aceea, sculându-se după cutremur, aceştia pe dată au 
căutat să fugă, în vreme ce Maica lui Dumnezeu se desfăta de 
[acea] vedere fără teamă. Iar mie mi se pare că pentru ea prima 


= Mt. 28, 1-4. 

s-a deschis acel mormânt purtător de viaţă — căci pentru ea 
prima şi prin ea ni s-au deschis toate cele câte sunt sus în cer 
şi câte sunt jos pe pământ -, şi pentru ea a strălucit astfel îngerul, 
astfel că, deşi ceasul acela era încă cuprins de întuneric, să vadă, 
sub îmbelşugata lumină a îngerului, nu numai mormântul gol, 
ci şi cele de îngropare zăcând în ordine şi dând mărturie în multe 
chipuri despre ridicarea din morţi a Celui îngropat. 

9. Prin urmare, îngerul cel binevestitor era însuşi acel Gavriil. 
Fiindcă cum a văzut-o pe [Maica Domnului] grăbindu-se ast- 
fel către mormânt, el care i-a spus la început: Nu te teme, Marie, 
căci ai aflat har la Dumnezeu”, se grăbeşte şi acum şi coboară să-i 
grăiască iarăşi aceasta Pururea Fecioarei, binevestindu-i în- 
vierea din morti a Celui născut din ea fără sămânță; [se grăbeşte] 
să ridice piatra şi să-i arate şi mormântul gol, şi cele de îngro- 
pare, şi astfel să o încredinţeze de vestea cea bună. Jar îngerul 
răspunzând, spune [Evanghelia], a zis femeilor: „Nu vă temeți! 
Căutaţi pe lisus Cel răstignit? S-a sculat. lată locul unde a zăcut 
Domnul”. Căci, zice (îngerul), chiar dacă îi vedeţi pe păzitori 
cutremuraţi de frică, voi însă să nu vă temeţi. Căci ştiu că pe lisus 
Cel răstignit ÎL căutați. S-a sculat, nu este aici. Pentru că El nu numai 
că nu poate fi ţinut de închizătorile, zăvoarele şi peceţile iadului, 
morţii şi mormântului, ci [mai mult] este şi Domnul nostru, al 
îngerilor celor fără de moarte şi cereşti, şi El singur este Domnul 
a toate. Căci, zice, priviți locul unde a zăcut Domnul. Şi degrabă 
mergând, spuneți ucenicilor Lui că a înviat din morți”. Şi au ieşit, 
zice, cu frică şi cu bucurie mare”. 

10. Mi se pare iarăşi că Maria Magdalena şi celelalte femei 
care veniseră până atunci aveau încă frică. Căci nu înţeleseseră 
puterea celor spuse de înger şi nici nu au putut să primească 
în chip desăvârşit lumina, ca să vadă şi să observe cu exactitate. 


cl ta picio) 
= Mt. 28, 5-6. 
+ Mt. 28, 6-7. 

Însă Maica lui Dumnezeu a dobândit bucurie mare, întrucât 
a înţeles cele [spuse] de înger şi a devenit întreagă lumină, ca 
una ce era curăţită în cel mai deplin mod posibil şi era plină de 
har în chip dumnezeiesc, şi prin toate a cunoscut în chip sigur 
adevărul şi a crezut arhanghelului, pentru că şi acesta, de multă 
vreme, i s-a arătat vrednic de crezare prin fapte. Cum dar să 
nu înţeleagă Fecioara cea plină de înţelepciune dumnezeiască 
ceea ce s-a săvârşit, atâta vreme cât a fost de faţă la cele întâm- 
plate, a văzut cutremurul, şi încă unul mare, [a văzut] înger 
coborât din cer, şi acesta străluncind, [aproape] moartea păzi- 
torilor, mutarea pietrei, golirea mormântului, marea minune 
a celor de îngropare, care deşi erau nedezlegate şi amestecate 
cu smirnă şi aloe se vedeau goale de trup, şi pe lângă acestea, 
vederea şi vestirea bucuroasă adusă de înger? leşind însă ele 
după această bună vestire, Maria Magdalena, ca şi cum nu l-ar 
fi auzit pe înger — şi probabil că nici acela nu a grăit pentru ea —, 
vorbeşte doar despre golirea mormântului, negrăind niciun 
cuvânt despre cele de îngropare, şi a alergat către Simon Petru 
şi celălalt ucenic?, după cum spune loan. Însă Fecioara, Maica 
lui Dumnezeu, însoţită de celelalte femei, s-a întors iarăşi acolo 
de unde venise. Şi iată, după cum spune Matei, lisus le-a întâm- 
pinat, zicând: „Bucuraţi-vă!"?. 

11. Vedeţi că Maica lui Dumnezeu L-a văzut înaintea Mariei 
Magdalena pe Cel care pentru mântuirea noastră cu trupul 
a pătimit, a fost îngropat şi a înviat? lar ele apropiindu-se, au cu- 
prins picioarele Lui şi I S-au închinaF“. Aşa după cum atunci când 
Născătoarea de Dumnezeu, auzind împreună cu Maria Magda- 
lena de la înger vestea cea bună a Învierii, singură ea a înţeles 
puterea celor spuse, la fel şi atunci când L-a întâmpinat îm- 
preună cu celelalte femei pe Fiul şi Dumnezeu, ea a fost prima 
dintre toate celelalte care L-a văzut şi L-a recunoscut pe Cel 

învial, şi căzând s-a atins de picioarele Lui şi a devenit apostol 
al Lui către apostoli. lar că Maria Magdalena nu a fost împre- 
ună cu Maica lui Dumnezeu când, întorcându-se Ea de la mor- 
mânt, a întâmpinat-o Domnul şi i S-a arătat şi i-a grăit, învăţăm 
de la loan. Căci acesta zice: A alergat la Simon Petru şi la celălalt 
ucenic pe care-l iubea lisus, şi le-a zis: „Au luat pe Domnul din mor- 
mânt şi nu ştim unde L-au pus". Cum ar mai fi putut să zică unele 
ca acestea dacă L-ar fi văzut şi L-ar fi atins cu mâinile şi L-ar 
fi auzit, întâlnindu-L; [cum ar mai fi spus] că L-au luat şi L-au 
mutat, dar nu ştim unde? lar după alergarea la mormânt a lui 
Petru şi loan şi după vederea acolo a giulgiurilor şi după în- 
toarcerea lor, Maria stătea afară lângă mormânt plângând”. 

12. Vedeţi că nu numai că nu La văzut încă, dar nici nu fu- 
sese încredinţată prin auzire? Şi când îngerii care se arătaseră 
au întrebat-o: Femeie, de ce plângi?, ea iarăşi le-a răspuns ca de- 
spre un mort". lar când s-a întors şi L-a văzut pe lisus, iarăşi 
nu a înţeles, şi fiind întrebată şi de EI: De ce plângi?, a grăit lu- 
cruri asemănătoare, până când Acela, chemând-o pe nume, 
i S-a înfăţişat că este El. Atunci, căzând şi ea la pământ şi cău- 
tând să-l îmbrăţişeze picioarele, a auzit de la EI: Nu te atinge”. 
De aici învăţăm că atunci când S-a arătat mai înainte Maicii 
Sale şi femeilor care erau împreună cu Ea, doar Acesteia I-a 
îngăduit să-l atingă picioarele, chiar dacă Matei le face părtaşe 
[la această atingere] şi pe celelalte femei, nevrând, din pricina 
despre care am vorbit la început, să o pună înainte pe Maica 
Sa în privinţa unor astfel de lucruri. 

13. Apoi, după ce Pururea Fecioara Maria a venit prima la 
mormânt şi a primit prima vestea cea bună a învierii, multe 
femei au venit şi au văzut şi acelea piatra răsturnată şi i-au auzit 
şi ele pe îngeri; şi după acea auzire şi vedere s-au întors înapoi 


% In 20,2. 

% In 20, 11. 

"Cf. In 20, 13. 

"2 Cf, In 20, 15-17. 


Omilia a XVIII-a 245 


şi s-au împărţit. Unele, după cum spune Marcu, au fugit de la 
mormânt, şi erau cuprinse de frică şi uimire, şi n-au spus nimănui 
nimic, căci se temeau”. Altele au urmat-o pe Maica Domnului 
şi s-au învrednicit de vederea şi convorbirea cu Stăpânul. lar 
Magdalena s-a dus la Petru şi loan, cu care iarăşi s-a întors 
singură la mormânt, şi plecând aceia, ea a rămas şi s-a învred- 
nicit şi ea de o vedere a Stăpânului, şi a fost trimisă şi ea către 
apostoli, şi vine iarăşi vestind tuturor, după cum spune loan, 
că a văzut pe Domnul şi că i-a spus acestea“. Aşadar, şi Marcu 
spune că această vedere a avut loc dimineaţa”, adică la în- 
ceputul zilei pline, când zorii trecuseră cu totul, dar el nu 
susţine că au fost atunci nici Învierea Domnului, nici prima 
Lui arătare. 

14. Avem, aşadar, în mod exact cele cu privire la purtătoarele 
de mir, şi acordul, căutat mai sus, al celor patru evanghelişti 
cu privire la ele. Însă ucenicii, în însăşi ziua Învierii, auzind de 
la purtătoarele de mir, de la Petru, de la Luca şi de la Cleopa” 
că Domnul este viu şi că a fost văzut de ei, nu au crezut; de 
aceea au şi fost certați de EI, când li S-a arătat mai târziu, fiind 
ei adunaţi împreună*. Însă, după ce prin multe [feluri] şi de 
multe ori li S-a înfăţişat lor viu, nu numai că au crezut toţi, dar 
au şi vestit în tot locul: Căci în tot pământul a ieşit vestirea, şi 
până la marginile pământului cuvintele lor”, Domnul împreună 
lucrând cu ei şi întărind cuvântul prin semnele ce urmau“. Dar 
semnele au fost foarte necesare până ce s-a vestit cuvântul în 
tot pământul. [Aşadar], e nevoie de semne şi minuni pentru 
prezentarea şi adeverirea adevărului propovăduirii; dar e nevoie 


% Mc. 16,8. 

In 20, 18. 

% Cf. Mc. 16,9. 

3 Cf, Le. 24, 34. 

ză Cf. Mc. 16, 12-13; Lc. 24, 13-35, 
3 Cf. Mc. 16, 14. 

3 Ps. 18, 4; Rom. 10, 18. 

4% Mc. 16, 20. 

[doar] de semne, nu însă şi de minuni, pentru a vedea dacă cei 
care au primit cuvântul au crezut în chip ferm. De care semne? 
De cele care vin din fapte. Căci zice [apostolul]: Arată-mi cre- 
dinta ta din [uptele tale", şi: Cine este credincios să arate din purtarea 
sa frumoasii faptele sale“. Fiindcă cine va crede că cel care se 
agaţă de faptele cele rele şi este țintuit de pâmânt şi de cele 
pământeşti are o cugetare cu adevărat dumnezeiască, mare şi 
înaltă, şi ca să zicem aşa, cerească, precum este dreapta credinţă? 

15. Asadar, nu e de niciun folos, fraţilor, dacă cineva zice 
că are credinţă dumnezeiască, dar nu are şi fapte potrivite 
credinței. Ce folos au adus fecioarelor nebune candelele lor 
care nu aveau untdelemn“, adică faptele dragostei şi ale com- 
pasiunii? Ce [folos] a avut bogatul acela care ardea în focul 
cel nestins pentru că fusese lipsit de compasiune faţă de Lazăr, 
dacă l-a chemat tată pe Avraam“? Ce folos i-a adus ascultarea 
imediată a chemării aceluia care nu şi-a dobândit prin fapte 
bune veşimânt potrivit pentru nunta cea dumnezeiască şi pentru 
acea cămară de nuntă a nestricăciunii? Căci cu siguranță pen- 
tru că creea a fost chemat şi a şi venit, şi a fost chemat împre- 
ună cu acei oaspeţi sfinți, dar fiind osândit şi făcut de ruşine, 
ca unul care era înveştmântat în răutatea obiceiurilor şi a fap- 
telor sale, lepgându-i-se mâinile şi picioarele fără milă, a fost 
aruncat în gheena focului, unde este plângerea şi scrâşnirea 
dinţilor“. 

16. De a cărei cercare fie ca nimeni din cei chemaţi de Hristos 
să nu aibă parte, ci arătând o viaţă potrivită credinţei, să intre 
în cămara de nuntă a veseliei celei neîntinate şi să petreacă 
în veci cu sfinţii, acolo unde e sălaşul tuturor celor care se ve- 
selesc. Amin. 


11 fac42/-18. 

* Jac, 3, 13, 

% Cf. Mt. 25, 1-13, 

% Cf, Le. 16, 19-31. 

CF. Mt. 8, 12;13; 24; 22, 11-14; |.c, 13,28. 

La bunăvestirea lui Hristos, 
[făcută] samarinencii; şi că trebuie 
să dispreţuim [lucrurile] de faţă 


1. De-a lungul tuturor acestor zile care trec acum, care în 
total sunt cincizeci, prăznuim Învierea din morţi a Domnului 
şi Dumnezeului şi Mântuitorului nostru lisus Hristos, arătând 
prin această întindere a ei că este mai presus de celelalte săr- 
bători. Căci de vreme ce numărul acesta de zile cuprinde şi 
pomenirea de fiecare an a Înălţării Sale la cer, atunci şi aceasta 
arată diferenţa dintre Stăpânul Cel înviat şi robii care au fost 
înviaţi uneori. Căci toţi cei înviaţi din morţi au fost înviaţi de 
alţii şi iarăşi, murind, s-au întors în pământ. Hristos însă, în- 
viind din morţi, moartea nu L-a mai stăpânit. Fiindcă EI singur, 
înviindu-Se pe Sine a treia zi, nu S-a întors iarăşi în pământ, 
ci S-a înălţat la cer, făcând frământătura noastră de acelaşi tron 
cu Tatăl — ca ceea ce este una cu Dumnezeu. De aceea, El singur 
a devenit începătură a viitoarei învieri a tuturor” şi Singur este 
pârgă a celor adormiţi”, şi întâiul născut dintre cei morţi“ şi Tată 
al veacului ce va să fie”. Şi după cum în Adam mor toţi, şi 
cei păcătoşi, şi cei drepţi, la fel şi în Hristos toți vor fi făcuţi 


1 fort, 46,9, 
20018; Cat. 13420; 159,9. 
"Cf lor. 1520-26. 

1 GfICOl) 18, 

5 Cf. 1s.9,6. 

vii”, şi cei păcătoşi, şi cei drepţi, dar fiecare în ceata sa: Hristos 
începilurii, apoi cei ai lui Hristos la venirea Sa. După aceea, sfâr- 
şilul, |...] când va desființa toată domnia, stăpânia şi puterea [...] şi 
vu pune pe vrăjmaşii Săi sub picioarele Sale. Vrăjmaşul cel din urmă 
cure ou fi nimicit va fi moartea”, spre învierea comună, la trâmbița 
cea «le apoi”. Căci trebuie ca acest [trup] stricăcios să se îmbrace în 
nestricăciune şi acest [trup] muritor să se îmbrace în nemurire. 
2. Un astfel de dar ne aduce nouă Învierea lui Hristos, şi 
de aceea doar pe aceasta o prăznuim într-un răstimp de zile 
atât de îndelungat, ca una care este nemuritoare, nepieritoare 
şi veşnică, preînchipuind prin acestea şi fericirea cea viitoare 
a sfinţilor, de la care s-a îndepărtat toată durerea, suferinţa şi 
suspinarea!'%. Veselie şi sărbătoare neîntreruptă se află în ea, 
în chip dumnezeiesc şi neschimbat. Căci acolo este sălaşul ce- 
lor care se veselesc cu adevărat. De aceea şi harul Duhului 
a rânduit ca înainte de aceste zile să petrecem sfânta patruze- 
cime în post, priveghere, rugăciune şi asceza de multe feluri 
a virtuţilor, arătând prin aceste patruzeci de zile viaţa celor care 
se mântuiesc în veacul acesta, [viaţă] care nu este nimic altceva 
decât pocăință şi trăire de Dumnezeu iubitoare. Iar prin aceste 
cincizeci de zile care urmează după Păresimi, pe care le par- 
curgem acum, [harul Duhului] ne arată odihna şi bucuria pe 
care le vor primi cei care aici au trăit luptându-se pentru Domnul. 
3. Din această pricină aceea este o perioadă de patruzeci 
de zile, având legată de ea pomenirea mântuitoarelor Păti- 
miri ale Domnului, şi se pune capăt postului după şapte [săp- 
tămâni]. lar aceasta, fiind o perioadă de cincizeci de zile, 
include şi mutarea de pe pământ la cer şi pogorârea şi dăru- 
irea Dumnezeiescului Duh. Căci veacul acesta este [impăr- 
[it] în săptămâni [perioade de şapte] şi este alcătuit din patru 
i 6) Aa ele iile PA 
7] Cor. 15, 22-26. 
" | Cor. 15, 52. 
“ 1 Cor. 15, 53. 
10 Cf, Is. 35, 10. 

perioade!!, părţi şi elemente!? şi le aduce celor care se fac pe ei 
înşişi prin fapte părtaşi Pătimirilor lui Hristos sărbătorirea 
Cincizecimii, care începe în [ziua] a opta şi se sfârşeşte în [ziua 
a] opta, şi care, depăşind heptada şi tetrada cea cinstită, înfă- 
țişează, datorită Învierii Domnului şi Înălţării care a avut loc 
după Înviere, viitoarea înviere a neamului oamenilor şi ridi- 
carea o dată cu aceasta a celor vrednici în nori spre întâmpi- 
narea cea dumnezeiască şi petrecerea şi odihna care va urma 
în veci cu Dumnezeu'? 

4. Dar aceasta va fi la timpul potrivit. lar Domnul, înainte 
de Pătimire şi de Înviere, vestind Evanghelia Împărăției, arată 
ucenicilor că alegerea celor vrednici de credinţă şi de moşte- 
nirea cea veşnică oferită de El nu va fi făcută doar dintre iudei, 
ci şi dintre neamuri, potrivit glasului evangheliei citite astăzi'* 
spre ascultare: A venit la o cetate a Samariei, numită Sihar, aproape 
de locul pe care l-a dat lacov lui losif, fiul său. Şi era acolo izvorul lui 
Iacov". Numeşte fântâna izvor, căci avea apă de izvor, după 
cum va fi clar din urmarea cuvântului nostru. Şi era a lui Ia- 
cov, pentru că el o săpase. lar locul pe care i l-a dat lacov lui 
Iosif este Sichemul. Căci dându-şi ultima suflare în Egipt, i-a 
spus lui Iosif şi a rânduit: lată, eu mor. Dar Dumnezeu vă va în- 
toarce din pământul acesta în pământul părinților voştri. Eu îţi dau 
ție, peste ceea ce au fraţii tăi, Sichemul, pe care l-am luat din mâna 
amoreilor cu sabia mea şi cu arcul meu'S. De aceea a şi fost locuit 
Sichemul mai târziu de seminţia lui Efraim, care a fost fiul cei 
întâi născut al lui Iosif, iar în locul care era împrejurul acestora 
au locuit cele zece seminţii ale lui Israel, pe care le-a condus 
leroboam apostatul. 


* Anotimpuri. 

": Cosmologia antică, preluată și de Părinţii Bisericii, vedea lumea ma- 
terială alcătuită din patru elemente: pământ, apă, foc și aer; cf. M. Span- 
neut, Le stoicisme des peres de l'Eglise, Paris, 1957. 

“Cf Tes, 17; 

* In 4, 5-42. 

5 In 4, 5-6. 

15 Fc. 48, 21-22. 

5, Aceştia [seminţia lui Efraim), ridicându-se adesea îm- 
potriva lui Dumnezeu şi fiind adesea părăsiţi de El, mai târziu 
au devenit robi cu tot neamul, astfel încât în locul lor căpetenia 
asirienilor a adus felurite neamuri care să locuiască locul acesta, 
şi s-au numit samarineni, după [stăpânul] muntelui, Somor. 
După cum, lacov, trecând pe acolo, aşa cum spune istoria, a su- 
pus Sichemul””, tot astfel Hristos, trecând acum, a subjugat Sa- 
maria. Însă Iacov, după cum însuşi spune, l-a supus cu sabia 
şi cu arcul lui, evident că spre distrugerea şi nimicirea celor 
care locuiau mai înainte acolo, în vreme ce Hristos [i-a sub- 
jugat] cu cuvântul şi cu învăţătura, şi de aceea subjugarea aceas- 
ta a fost spre mântuire. Căci lisus, zice [Evanghelia], fiind os- 
tenit de călătorie, S-a aşezat astfel lângă izvor; şi era ca la al şase- 
lea cens5. 

6. Şi ora, şi truda, şi locul L-au făcut să Se aşeze pe Cel care 
poartă trup asemenea trupului nostru. Încredinţând, aşadar, 
aceasta [că are trup] şi prevăzând câştigul viitor, S-a aşezat astfel 
lângă izvor, adică pur şi simplu pe pământ, singur, ca unul dintre 
călătorii cei mulţi. Căci ucenicii Lui se duseseră în cetate, ca să 
cumpere merinde”. Aşadar, şezând astfel singur lângă izvor, 
a venit o femeie din Samaria să scoată apă”. lar Domnul, însetând 
ca om şi văzând-o venind pe aceea care în chip omenesc putea 
să îi curme setea, iar pe de altă parte, văzând ca Dumnezeu 
că inima acesteia era însetată de apa mântuirii, dar nu ÎL cu- 
noştea pe Cel care i-o putea da, Se grăbeşte să Se descopere 
[acelui] suflet ce dorea [apa mântuirii] — căci, aşa cum este scris, 
EI Însuşi îi doreşte pe cei care doresc?! — şi începe de acolo de 
unde e uşor de primit şi zice către ea: Dă-Mi să beau apă!”. lar 
ea, înțeleaptă fiind şi dându-şi seama că El este iudeu şi păzitor 


/ Cf. Fe. 34, 25-31, 

* In 4,6. 

1 In 4,8. 

% In 4,7. 

al Legii doar după veştmânt, după înfăţişare şi după felul adre- 
sării exterioare, a zis: Mă minunez cum de ceri de băut de la o sa- 
marineancă”, pentru că iudeii nu au nicio părtăşie cu samari- 
nenii, pentru că sunt păgâni. lar Domnul, luând [întrebarea ei 
drept] pretext, începe să Se descopere pe Sine, zicând către ea: 
Dacă ai fi ştiut darul lui Dumnezeu şi Cine este Cel care îţi zice: 
„Dă-mi apă să beau”, tu ai fi cerut de la EI, şi ti-ar fi dat apă vie”. 

7. Vedeţi că i se adevereşte că dacă ar fi cunoscut, pe dată 
ar fi cerut şi s-ar fi făcut părtaşă apei celei cu adevărat vii, după 
cum a şi făcut mai târziu când a învăţat [Cine e apa cea vie] 
şi s-a bucurat de ea? În schimb, sinedriul iudeilor, după ce 
a întrebat şi a auzit în chip clar [Cine este EI], L-a răstignit pe 
Domnul slavei”. Dar care este darul lui Dumnezeu? Căci zice: 
Dacă ai fi ştiut darul lui Dumnezeu...%. Ca să lăsăm deoparte 
celelalte, cât de mare dar şi har este faptul că Dumnezeu Cel 
făcut om nu are scârbă de cei pe care iudeii îi socotesc scâr- 
boşi, până-ntr-acolo încât îi exclud de la dăruirea apei de băut? 
Cât de mare este faptul că îi socoteşte [vrednici] de iubit, încât 
nu numai că primeşte cele date de ei, ci le şi dă darurile Sale 
cele dumnezeieşti — şi ce zic daruri? —, căci Se dăruieşte pe Sine 
şi îi face pe cei care cred vase capabile să primească dumne- 
zeirea Sa. Căci nu este posibil în alt fel să aibă în ei înşişi izvorul 
curgător spre viaţa veşnică, aşa după cum vesteşte [E], văzând 
de mai înainte. Ce minte va înţelege aceasta? Ce cuvânt va pu- 
tea să descrie covârşirea darului? 

8. Samarineanca, neînţelegând încă măreţia apei celei vii, 
este nedumerită la început, [pentru că nu bănuia] de unde 
va găsi Cel care îi vorbea apa pe care o făgăduia, neavând EL 
nici găleată şi fântâna fiind adâncă. Apoi încearcă să Îl com- 
pare pe Hristos cu lacov, pe care îl şi numeşte părinte, şi dă 


% In4,9, 

importantă neamului său plecând de la [istoria] acelui loc, şi 
laudă apa fântânii, ca şi cum nu s-ar găsi una mai bună. Când 
însă Îl aude pe Domnul spunând că apa pe care o voi da Eu se va 
face celui care o primeşte izvor curgător spre viața veşnică”, lasă 
să-i scape un cuvânt [ce arată] sufletul ei cel doritor şi care [o] 
duce către credinţă, dar care nu putea încă să privească de-a 
dreptul lumina: Dă-mi, Doamne, această apă, ca să nu mai însetez, 
nici să mai vin aici să scot“. Domnul însă, vrând încă să Se des- 
copere încetul cu încetul, îi porunceşte să îl cheme pe bărbatul 
ei. Întrucât aceea, şi ascunzând cele despre ea, şi grăbindu-se 
să primească darul, zice: Nu am bărbat, aude [de la Hristos] 
câţi bărbaţi a avut de când era fată şi e certată că acum are un 
bărbat care nu este soțul ei”. Dar ea nu se mâhneşte pentru 
certare, ci cunoscând pe dată că Cel care vorbeşte cu ea este 
profet, purcede la întrebări mai importante. 

9. Vedeţi cât de mare e răbdarea şi dragostea de a învăţa 
a acestei femei? Căci zice: Părinții noştri s-au închinat pe acest 
munte, iar voi ziceți că în lerusalim este locul unde trebuie să ne în- 
chinăn”. Vedeţi câtă purtare de grijă avea în mintea ei şi câtă 
cunoaştere a Scripturii avea? Câţi acum dintre cei credincioşi 
din naştere şi crescuţi în Biserică cunosc ceea ce samarineanca 
ştia, şi anume că părinţii noştri, adică lacov şi patriarhii cei 
dintrnsul, s-au închinat lui Dumnezeu în muntele acesta"? 
Hristos, primind ca un miros de bună mireasmă această cu- 
noaştere şi purtare de grijă pentru cunoaşterea Scripturii de 
Dumnezeu insuflate, continuă să Se întreţină cu plăcere cu 
samarineanca. Căci după cum, dacă ai pune pe cărbuni [o 
substanţă] din cele frumos mirositoare, îi vei face pe cei care 
trec [prin apropiere] să se întoarcă [către tine] şi să rămână, 
dar dacă ai pune ceva din cele greu şi urât mirositoare îi vei 


2 In 4, 14, 

2% In 4,15, 

% Cf. In 4, 17-18. 

% In 4, 20. 

31 Cf, Deut. 11, 29; 27, 12; los. 8, 33. 

respinge şi vei face să se îndepărteze, la fel e şi cu cugetul 
nostru: dacă ai purtare de grijă şi râvnă sfântă, te faci vrednic 
de cercetarea dumnezeiască. Căci acestea sunt mirosul de bună 
mireasmă pe care îl primește Domnul. Dar dacă însă hrăneşti 
în tine cugetări rele, murdare şi pământeşti, vei fi departe de 
cercetarea dumnezeiască, făcându-te vrednic, vai, de îndepăr- 
tarea lui Dumnezeu. Căci nu vor sta călcătorii de lege înaintea 
ochilor Tăi?, zice profetul psalmist către Dumnezeu. Căci dacă 
legea porunceşte: Să-ți aduci aminte în toată vremea de Domnul 
Dumnezeul tău, când şezi, când mergi, când te culci şi când te scoli“, 
iar Evanghelia zice: Cercetaţi Scripturile, şi veți săsi în ele viata 
veşnică”, şi apostolul îndeamnă: Rugaţi-vă neîncetat'S, înseamnă 
că cel care stăruie în cugetări pământeşti este fără îndoială căl- 
cător de lege. Dar cel care [se îndeletniceşte] cu cugetări rele 
şi murdare cu cât mai mult va fi [călcător de lege]? 

10. Dar când 1 s-au închinat părinţii noştri lui Dumnezeu 
în muntele acesta? Atunci când patriarhul lacov, după ce a fugit 
Esau, fratele său, care îl pizmuia, şi ascultând de sfaturile lui 
Isaac, tatăl său, a plecat spre Mesopotamia, şi atunci când s-a 
întors de acolo împreună cu femeile şi copiii lui. ar la întoar- 
cere, aşezându-şi corturile undeva aproape de locul acesta în 
care vorbeşte Domnul cu samarineanca, după cele întâmplate 
cu Dina şi după nimicirea celor din [casa] lui Sichem, i-a grăit 
Domnul lui lacov, aşa cum este scris în Facerea: Scoală şi urcă 
la Betel, [...] şi fă acolo un altar lui Dumnezeu, Care ți S-a arătat când 
fugeai de fratele tău, Esau”. Şi după cuvântul acesta, plecând 
Iacov, s-a urcat pe muntele din apropiere şi a ridicat acolo un 
altar şi a numit locul Betel; căci acolo i S-a arătat Dumnezeu. De 


2 ps.5,B. 

3 Deut. 8, 18. 
“1 Deut, 6, 7. 

aceea zice samarineanca: părinții noştri s-au închinat pe acest 
munte”, alipindu-se de aceşti vechi [strămoşi]. Căci cele ale 
Templului din lerusalim au fost legiuite mai târziu. Şi pentru 
că locul acela fusese chemat de Iacov casa lui Dumnezeu — căci 
Betel, tradus, aceasta înseamnă —, samarineanca este nedumerită, 
dorind să afle cum de nu mai este acolo [casa lui Dumnezeu], 
ci ziceţi că în Ierusalim este casa lui Dumnezeu, unde şi socotiți să 
aduceți jertfă şi să vă închinaţi lui Dumnezeu“. Dar Domnul, îm- 
plinindu-Şi deja scopul cuvintelor Sale şi profețind despre 
femeie că va fi [o închinătoare] aşa cum caută şi primeşte Dum- 
nezeu, îi răspunde cuvintelor ei: Femeie, crede-mă, că vine ceasul 
când nici pe muntele acesta, nici în lerusalim nu vă veți închina Ta- 
tălui"!. Şi după câteva cuvinte spune: Astfel de închinători Îşi 
doreşte Tatăl”. 

11. Priviţi că întăreşte, cu privire la ea, că va fi [o închină- 
toare] aşa cum caută Dumnezeu, şi că se va închina Tatălui 
Celui Preaînalt nu într-un [anumit] loc, ci după Evanghelie. 
Căci ei îi adresează [Hristos] cuvântul: Că nici pe muntele acesta, 
nici în lerusalim nu vă veți închina Tatălui”, dar în acelaşi timp 
îi şi prevesteşte în chip lămurit schimbarea Legii. Căci de vre- 
me ce se mută închinarea, neapărat se va muta şi Legea. 

12 Dar şi textul care se găseşte la mijloc — Voi vă închinați 
căruia nu ştiţi; noi ne închinăm Căruia ştim, pentru că mântuirea 
din iudei este“ — este şi un răspuns la cuvântul femeii, dar şi 
o continuare a propriilor sale cuvinte. Căci El spune aceasta: 
noi, iudeii — pentru că Se punea pe Sine în rândul lor, fiind din 
ei după trup —, aşadar, noi, iudeii, cei care nu suntem mincinoşi 
în privinta numelui |nostru], ci cunoaştem cele ale noastre, întru 
aceasta ne deosebim în privința închinării de voi, samarinenii, şi 


*9 In 4, 20. 
“0 In 4,20. 
% In 4,21. 
*2 In 4,23, 
“3 In 4,21. 

anume că noi ştim că închinarea este stabilită să fie săvârşită în 
Iudeea pentru că din iudei avea să vină“ mântuirea lumii întregi, 
adică Hristos. Dar pentru că [în cazul de faţă] nu mai era vorba 
de [o mântuire care va veni în] viitor, pentru că El Însuşi era 
[mântuirea], nu a zis că mântuirea va fi din iudei, ci este“. Dar 
vine ceasul şi acum este, zice [Eristos]. Şi aceste cuvinte sunt 
profetice. Căci vine [arată] că încă nu s-a împlinit, ci se va îm- 
plini. lar expresia şi acum este [tot profetică este] pentru că 
Hristos o vedea pe femeie crezând peste puţin timp şi închi- 
nându-se în duh şi în adevăr. Căci vine ceasul şi acum este, când 
adevărații închinători se vor închina Tatălui în Duh şi în Adevăr”. 
Pentru că Tatăl Cel Preaînalt şi Închinat este Tatăl Adevărului 
Însuşi, adică al Fiului Său Cel Unul-Născut, şi are pe Duhul 
Adevărului, pe Duhul Sfânt, şi cei care ] se închină întru Aceştia 
[o fac] şi pentru că cred astfel şi pentru că lucrează prin Aceştia. 
Căci zice Apostolul că Duhul este Cel prin Care ne închinăm 
şi prin Care ne rugăm“, iar Unul-Născut al lui Dumnezeu spu- 
ne; Nimeni nu vine la Tatăl Meu decât prin Mine”. 

13. Aşadar, cei care se închină astfel Tatălui Celui Preaînalt, 
în Duh şi în Adevăr, sunt închinătorii cei adevăraţi. După ce a 
respins cele cu privire la Ierusalim şi la Samaria, ca să nu creadă 
cineva că urmează să fie introdus un alt loc, îndepărtează iarăşi 
de la ascultător, prin cele [pe care le spune] în continuare, toată 
cugetarea trupească şi despre loc şi despre închinare, spunând: 
Duh este Dumnezeu, şi cei care 1 se închină trebuie să ] se închine 
în Duh şi în Adevăr”, adică să-L cugete pe Cel fără de trup 


“5 Acest viitor nu intră în contradicţie cu afirmaţia următoare, care 
se referă strict la pasajul evanghelic. Sfântul Grigorie Îl parafrazează 
aici pe Mântuitorul, şi explică de ce iudeii erau ataşaţi de ideea închină- 
rii în ludeea, locul din care avea să vină mântuirea tuturor. Sfântul Gri- 
gorie trece rapid din acest registru descriptiv — în care viitorul îşi are 
locul — la textul evanghelic care foloseşte timpul prezent şi nu cel viitor. 

0 Imi, 

+ In 4,23. 

* Cf. Rom. 8, 26. 

* In 14,6. 

cu totul în afara trupurilor. Pentru că astfel Îl vor vedea cu 
adevărat peste tot, în duhul şi în adevărul Său. Căci Dum- 
nezeu, fiind duh, este netrupesc, iar cel netrupesc nu este în- 
tr-un loc şi nici nu este circumscris limitelor spaţiale. Aşadar, 
cel care spune că trebuie să [ne] închinăm lui Dumnezeu doar 
în hotarele Ierusalimului, sau pe Muntele Samariei, sau în ori- 
care alt [loc] de pe întreg pământul şi cerul, nu grăieşte ade- 
vărat, şi nici nu se închină adevărat. lar întrucât este netrupesc, 
Dumnezeu nu este nicăieri, dar ca Dumnezeu este pretutin- 
deni”!. Căci dacă este vreun munte, sau loc, sau zidire unde nu 
este Dumnezeu, iarăşi Îl vom afla că este circumscris de ceva. 
Aşadar, Dumnezeu este peste tot şi în toate. [Însă] cum? Este 
peste tot şi în toate circumscris nu de părţi, ci de întreg? Nici- 
decum. Căci iarăşi va fi trup. Prin urmare, pentru că El ţine la 
un loc? şi cuprinde lumea, El este în El Însuşi, peste tot şi mai 
presus de tot, închinat de închinătorii cei adevăraţi în Duhul 
şi în adevărul Lui. 

14. Aşadar, pretutindeni, nu numai pe pământ, ci şi în cele 
mai presus de pământ, Dumnezeu va fi închinat de cei care 
cred astfel, în chip adevărat şi cuvenit lui Dumnezeu, [ca] Tată 
netrupesc şi nehotărnicit în raport cu timpul şi locul, [închinat] 
în Duhul Cel Sfânt şi veşnic şi în Cuvântul Cel împreună fără 
de început, Care este adevărul enipostatic al Tatălui. Dar un 
suflet şi un înger care este netrupesc nu se află într-un loc 
anume, dar nici nu sunt pretutindeni. Căci aceştia nu cuprind 
lumea, ci au nevoie de Cel care cuprinde [toate]. Aşadar, şi ei 
sunt în Cel care ţine la un loc şi cuprinde lumea, fiind hotăr- 
niciţi de Acela în chip potrivit. Pe de altă parte, sufletul ținând 
la un loc trupul cu care împreună a fost zidit, este pretutindeni 
în trup, nu ca într-un loc, nici ca şi cum ar fi cuprins, ci ca cel 
care ţine la un loc şi cuprinde trupul, având această [proprie- 
tate] în baza asemănării cu Dumnezeu”. 


al 8 2 0-34 Îi a 
* Mai jos îl vom folosi cu sensul de a cuprinde. 
* După felul în care Dumnezeu are şi cuprinde lumea. 

15, Dar samarineanca, când a auzit de la Hristos aceste 
cuvinte neobişnuite şi potrivit-dumnezeieşti — şi anume că Dum- 
nezeu nu [poate] fi închinat după adevăr nicăieri, dacă nu [e 
închinat] în Duhul şi în Adevărul Său —, fiind îmboldită de gla- 
sul Mirelui nestricăciunii, precum sufletul nuntit cu Dumnezeu 
din Cântarea Cântărilor“, aminteşte de Cel aşteptat şi dorit şi 
Care era prezent încă în chip ascuns, şi spune: Ştiu că [va] veni 
Mesia, care se cheamă Hristos. Când va veni, Acela ne va vesti nouă 
toate”. Vedeţi dar cum era foarte pregătită pentru credinţa că 
Cel aşteptat e deja aproape, şi cum era [plină] foarte de nădej- 
dea cea bună? Oare nu [era potrivit] şi ei să zică împreună cu 
David: Gata este inima mea, Dumnezeule, gata este inima mea! Cân- 
ta-voi [cu glasul] şi din strune întru slava Ta? 

16. De unde dar ar fi ştiut lucrul acesta cu atâta încredin- 
ţare şi certitudine, şi de unde ar fi avut aplecarea din suflet către 
aceasta, dacă nu ar fi studiat cu cea mai mare înțelegere cărţile 
profeților? De acolo avea şi mintea atât de înălţată, devenită 
plină de inspiraţie dumnezeiască, încât mie, care privesc acum 
cu admiraţie dorinţa puternică şi duhovnicească a acestei sa- 
marinence pentru Hristos, îmi vine să spun iarăşi cu privire 
la ea cele din Cântarea Cântărilor: Cine este aceasta care răsare ca 
aurora, frumoasă ca luna, aleasă ca soarele?”. Căci prin aceea că 
vesteşte că după puţin timp Se va arăta Soarele cel inteligibil 
al dreptăţii”, Hristos, şi prin aceea că arată că prin samarineancă 
îşi are început Biserica cea dintre neamuri, ca izvorând dintr-o 
colimvitră sfântă a izvorului lângă care stătuse, după cum 
a fost învățată de către Mântuitorul, eu o văd pe aceasta ivin- 
du-se ca o auroră mult iubită. Este frumoasă ca luna, pentru 
că străluceşte, deşi încă stăpânea noaptea necredinţei. Este aleasă 
ca soarele, şi de aceea a şi fost numită Fotini de Mântuitorul 


51 Cântarea Cântărilor 2, 8. 
55 In 4,25. 

55 Ps. 56, 10. 

și a fos trecută şi ea în ceata celor care aveau să lumineze ca 
soarele, potrivit Evangheliei”, pentru că şi-a pecetluit viaţa 
ci luminoasă de mai apoi cu un sfârşit foarte fericit şi muceni- 
cesc“”, iar acum L-a cunoscut pe Hristos ca Dumnezeu adevărat 
şi L-a teologhisit în chip desăvârşit. Şi ceea ce Ela grăit mai 
târziu ucenicilor Săi despre Duhul Cel deofiinţă cu El şi de 
o cinstire — şi anume că atunci când va veni Acela, va învăţa tot 
adevărul“ —, acelaşi lucru îl spune şi ea anticipat despre EI: 
Când va veni Acela, ne va vesti nouă toate?. 

17. Dar când a văzut Hristos, Mirele cel inteligibil, că ea este 
astfel, i-a spus în chip neacoperit: Eu sunt, Cel care vorbesc cu 
tine“?. lar ea pe dată devine cu adevărat ca o binevestitoare 
aleasă, şi lăsându-şi găleata şi alergând către oraş, le atrage tu- 
turor atenţia cu cuvintele ei şi îi conduce la credința în Cel 
văzut de ea, zicând: Veniţi de vedeți un om care mi-a spus toate 
câte am făcut. Nu cumva este acesta Hristosul?%. Zice astfel nu 
pentru că ar fi avut vreo îndoială, ci fiindcă credea că şi alţii 
vor fi încredinţaţi şi mai mult din vedere şi că vor fi convinşi 
mai uşor din vorbirea cu El, după cum s-a şi întâmplat de fapt. 

18. Eu m-am folosit în chip mai sintetic de cele spuse mai 
înainte [în Evanghelie], şi voi lăsa acum deoparte [cuvintele] 
din Evanghelie care urmează, văzând că vă sileşte ceasul la 
nevoile trupului şi la lucrurile vieţii. Însă luaţi seama la sama- 
rineanca aceasta: când a auzit cuvintele evangheliceşti, pe care 
şi noi le vestim iubirii voastre, pe dată a disprețuit lucrurile 


e iei asa 

* Cf. Martyrologium Romanun nd formam editinis typicae, scholiis historicis 
instructum, Bruxelles, 1940, p. 105; șase acte martirice (BHG 1541-1541g) 
au fost publicate în Cahiers d'Orientalisme, no. 8, Geneva, 1984, pp. 94-103; 
un alt document cuprinzând aflarea moaștelor și minunile Sfintei Fotini 
Samarineanca (BHG 1541m) a fost publicat de F. Halkin în CCSG 21, 1989, 
pp. 113-125. 

cele mai necesare trupului, căci a lăsat îndată şi găleata şi casa, 
şi dând fuga în oraş, i-a convins pe samarineni şi s-a întors ia- 
răşi împreună cu ei la Hristos. Căci cuvintele veniți de vedeți 
spun de-a dreptul aceasta: „Urmaţi-mă, şi eu vă voi conduce 
şi vă voi arăta acum pe Mântuitorul Cel din cer, Care a venit 
în lume”. 

19. Aşadar, astfel îndemnându-i atunci pe samarineni, [i]-a 
înfăţişat lui Hristos, iar pe noi ne învaţă, prin părăsirea casei 
şi a găleţii, să socotim că folosul cel din învăţătura [Evanghe- 
liei] este mai de preferat nevoilor celor de neapărată trebuinţă, 
folos despre care şi Domnul, vorbind în apărarea Mariei care 
asculta cuvântul, i-a spus Martei din Evanghelie că este partea 
cea bună“, lar dacă pe cele necesare trebuie să le dispreţuim, 
cu cât mai mult pe celelalte? Căci ce te sileşte pe tine şi ce te 
îndepărtează de învăţăturile cele de folos pentru suflet? Grija 
de casă, de copii şi de femeie? Tristeţea sau bucuria pentru ce-i 
al tău sau pentru rude? Vreo cumpărare sau vânzare de bunuri? 
Folosirea, sau mai degrabă folosirea în exces a celor care îţi 
aparţin? Ascultă însă cu înţelegere învăţăturile apostoliceşti: 
Vremea s-a scurtat, fraților, încât şi cei care au femei să fie ca şi cum 
nu ar avea, şi cei ce plâng ca şi cum n-ar plânge; şi cei ce se bucură 
ca şi cum nu s-ar bucura, şi cei ce cumpără ca şi cum nu ar stăpâni, 
şi cei care se folosesc de lumea aceasta ca şi cum nu s-ar folosi deplin 
de ea. Căci chipul acestei lumi trece“. 

20. Ce înseamnă vremea s-a scurtat? Scurtă este viața, aproa- 
pe este moartea, stricăcioasă este lumea aceasta, alta este [lu- 
mea] care rămâne în veci. Către lumea aceea ne conduc în 
siguranţă dispreţuirea lumii de faţă, pregătirea pentru acea 
[lume] viitoare, vieţuirea — cât mai mult posibil în cele de aici — 
potrivit acelei petreceri, fuga după putere de vătămarea vieţii 
de faţă. Căci după cum atunci când se întâmplă ca duşmanii 
să atace des părţile cele din afara cetăţii, noi avem ogoarele 

noastre ca şi cum nu le-am avea, şi [ca să] scăpăm de aceia, 
stăm cea mai mare parte a timpului înăuntrul [cetăţii], în si- 
puranţă — iar dacă pentru o vreme duşmanii se retrag, ne folo- 
sim pentru scurt timp de cărările care sunt în faţa cetăţii, dar 
nu abuzăm de ele, văzând că timpul folosirii s-a scurtat —, tot 
aşa şi apostolul bine ne îndeamnă să ne folosim de lumea aceas- 
ta, dar să nu abuzăm de ea. Căci el vede că vrăjmaşii cei nevă- 
zuţi ne atacă cumplit şi [ştie] că se aşteaptă distrugerea [lumii]. 
Căci chipul acestei lumi trece. Totuşi, pentru că cele de față nu 
subzistă în chip propriu, ci sunt, după cum a zis [apostolul], 
doar formă, şi devin, dar nu sunt, arătându-se pentru puţină 
vreme şi [apoi] dispărând — şi dacă ar vrea cineva să le posede, 
nu va putea vreodată, precum [nu va putea avea] umbra unui 
nor de vară secetos purtat de vânt şi grabnic trecător —, îndem- 
nul acesta are loc doar ca să se facă cunoscută intenţia fiecăruia“ 
şi să se dea o indicație prin care să se recunoască învățăturile 
de la Dumnezeu. Căci chiar dacă ar vrea cineva să le posede, 
aşa după cum am zis, cele de faţă nu pot fi reţinute, şi aceasta 
din două [motive]: pentru că nu numai lumea aceasta trece, ci 
şi fiecare dintre noi, cei care ne folosim de această lume, uneori 
trecem înaintea treburilor în curs din lume. Şi tot omul trece 
ca şi cum ar merge pe un drum care se modulează şi el în chip 
felurit şi se abate de la el. Şi în mod necesar se întâmplă una din 
două: fie cele ale drumului ajung [la capăt] mai repede decât 
el, sfârşindu-se, şi atunci nu mai [poate] poseda cele pe care 
le poseda, fie ajunge el însuşi cu totul la capăt, sfârşindu-se 
[mai repede] decât acest drum al vieţii, şi nu mai [poate] po- 
seda cele ce sunt în viaţa aceasta. Căci omul, fiind muritor, este 
legat de cele din viaţa aceasta, care sunt şi acestea supuse schim- 
bării. Aşadar, fie se schimbă în multe feluri, fiind legat de cele 
schimbătoare, şi pierde cele pe care le are — cum ar fi bogăţia, 
notorietatea, fericirea —, fie murind ajunge să-şi aducă el însuşi 


“ Pentru că niciodată scopurile lumii acesteia nu vor putea deveni 
realitate. Lumea e trecătoare oricât şi oricum s-ar poziționa omul. 

schimbarea cea mai însemnată, şi pleacă gol, părăsind cele ce 
sunt acum şi nădejdile pentru acestea. [Le va lăsa] pentru copii, 
poate? Dar ce plăcere [va mai avea] el din aceasta? Căci el nu 
mai are simţire pentru cele de aici, iar copiii săi vor cădea în 
acelaşi fel sau în altul. 

21. Aşadar, întotdeauna sfârşitul celor care se alipesc de 
lumea aceasta este o nenorocire, întrucât în cele din urmă vor 
fi duşi goi [din lumea aceasta] şi vor lăsa aici toate [cele] dragi 
inimii lor. În schimb, pentru cei care dispreţuiesc cele ale lumii 
acesteia şi caută să înveţe despre lumea viitoare şi se strădu- 
iesc să săvârşească cele ce sunt de folos pentru [dobândirea] 
ei, atunci când vine moartea, ea nu aduce pagubă, ci mai de- 
grabă îi mută pe aceştia de la cele deşarte şi trecătoare către 
ziua cea neînserată, către viața cea fără de moarte, către bogăţia 
cea necheltuită, către desfătarea cea neîntinată, către slava cea 
veşnică, către cele care sunt cu adevărat şi rămân neschimbate. 

22. De care fie ca toţi să avem parte, cu harul şi cu iubirea 
de oameni a Celui care a plecat cerurile şi S-a pogorât pentru 
noi, nu numai până la noi, ci până la sufletele cele zăvorâte în 
adâncurile [iadului], şi Care S-a întors de acolo prin Înviere şi 
prin readucerea la viaţă, şi ne-a adus prin El Însuşi luminarea 
şi cunoaşterea şi nădejdea cerurilor şi a celor veşnice, întru 
care este slăvit în vecii vecilor. Amin. 

La a opta evanghelie a Utreniei a 
Evanghelistului loan; în care se arată că se 
învrednicesc de mari daruri cei care rămân 
cu evlavie până la sfârşit la sfintele adunări 


1. loan cel feciorelnic, singurul care s-a îmbogățit după 
har cu o Maică ce e singura fecioară între maici, cel iubit în 
chip deosebit de către Hristos, şi care mai mult decât ceilalți 
evanghelişti a fost numit fiul tunetului, [tunet] pe care Dom- 
nul l-a suit la ceruri şi a tunat? — şi [fiind fiul tunetului] de aceea 
s-a folosit de o vestire mai puternică, înfăţişându-ne [astfel] 
în chip limpede cele legate de învierea din morţi a Stăpânului, 
şi istorisindu-ne felul arătării Sale de după Înviere —, [acest 
Ioan] a fost auzit în Duminica ce a trecut în biserică zicând 
prin textul evanghelic scris de el: În ziua una a sâmbetelor, Maria 
Magdalena a venit la mormânt de dimineață, fiind încă întuneric, 
şi a văzut piatra ridicată de pe mormânt. Deci a alergat la Simon 
Petru şi la celălalt ucenic pe care îl iubea lisus”, — arătându-se aici 
pe sine. 

2. lar acum l-am auzit spunând: lar Maria stătea afară lângă 
mormânt, plângând“. Căci loan însuşi, împreună cu Petru, auzind 

[vestea] de la ea şi alergând la mormântul cel începător de 
viaţă, au văzut cele pe care le-au văzut, şi crezând prin măr- 
turii şi minunându-se, s-au întors la ale lor”. Maria însă a rămas 
şi stătea afară lângă mormânt, plângând”. Este evident că încă nu 
primise vreo încredințare despre Invierea Stăpânului, chiar 
dacă mersese deja de două ori la mormânt, dimpreună cu alţii. 
Prima dată a fost cu Maica lui Dumnezeu, după cum arată Matei 
scriind: După ce a trecut sâmbăta, când se lumina de ziua una a sâm- 
betelor, a venit Maria Magdalena şi cealaltă Marie ca să vadă mor- 
mântul. Şi iată s-a făcut cutremur mare”, şi toate celelalte. Apoi, 
[a doua oară] vine acum cu Petru şi cu loan, care crezând prin 
cele pe care le-au văzut şi minunându-se, s-au întors. Deci, ve- 
nind ea de două ori cu alţii la mormânt, toţi aceia care au venit 
împreună cu ea au crezut şi au fost încredinţaţi, [în vreme ce 
ea] plângea nemânpâiată pentru că nu primise nicio încredințare. 

3. Lucrul acesta poate fi văzut că se întâmplă şi în luptele 
pentru virtute, Căci pe unii dintre cei care se luptă harul îi în- 
tâmpină de îndată şi le dă încredințarea arvunelor [moştenirii], 
făcându-i să guste din răsplăţile făgăduite, ca şi cum ar întinde 
o mână de oameni iubitoare şi i-ar primi pe aceştia şi i-ar unge 
pentru cele ce vor urma. lar în cazul altora [harul] aşteaptă sfâr- 
şitul luptei, pregătindu-le fără îndoială şi acestora cununile 
răbdării, după cum şi zice unul dintre purtătorii de Dumnezeu 
părinţi, [că] „unii primesc sfintele răsplătiri înainte de nevoinţe, 
alţii în [vremea] nevoinţelor, iar alţii la ieşirea [din viaţă]”?. 

4. Acestea se întâmplă pentru că pronia cea întru tot înțe- 
leaptă a lui Dumnezeu iconomiseşte cele ale noastre în moduri 
diferite şi hărăzeşte fiecăruia în chip iubitor de oameni ceea 
ce este potrivit şi de folos atât în ceea ce priveşte lucrările vir- 
tuţii, cât şi în ceea ce priveşte tainele credinţei. Aşadar, Stăpânul, 

în chip înţelept şi iubitor de oameni, iconomisind astfel şi cele 
cu privire la Maria Magdalena, a socotit că e drept ca ea să nu 
primească încă atunci încredințarea Învierii Sale, în acelaşi 
timp îndemnându-i şi convingându-i prin ea pe cei de după 
ea [să aibă] răbdare. Să ascultăm de câte a fost învrednicită după 
acestea, datorită perseverenţei şi îndelungii şederi [lângă mor- 
mânt]: Şi pe când plângea, s-a aplecat spre mormânt şi a văzut doi 
îngeri în veştminte albe şezând, unul către cap şi altul către picioare, 
unde zăcuse trupul lui lisus. 

5. Aşadar, a se apleca şi a-şi întoarce ochii cu ardoare spre 
mormânt era [semnul] unei înalte dispoziţii. Trebuie însă să 
cercetăm prima dată cum fiind încă întuneric'!, după cum spune 
mai sus evanghelistul, Maria a văzut cu exactitate toate şi pe 
fiecare în parte din cele care erau înăuntrul peşterii, [mai ales 
că] ea era afară. Este clar că afară era încă întuneric, căci încă 
nu se arătase pe deplin ziua care cade sub simţuri, însă peştera 
aceea era plină de lumina Învierii, care fiind văzută în chip 
dumnezeiesc de Maria, a trezit spre mai mult dorul după 
Hristos şi a hărăzit ochilor ei puterea de a primi acea vedere 
a îngerilor; [şi a primit) nu numai puterea de a vedea, ci şi de 
a vorbi cu îngerii. Căci astfel era lumina aceea. 

6. [Maria Magdalena] i-a văzut pe aceia înveştmântaţi în 
[haine] albe, nu numai datorită curățeniei şi chipului luminos 
al firii îngerilor, ci şi pentru că luminau şi arătau în mod clar 
taina Invierii, şi totodată pentru că prin lucrarea [lor] prăz- 
nuiau împreună cu noi ziua cea cu adevărat purtătoare de 
lumină a Învierii Stăpânului. Şi erau aşezaţi, ca să cunoască 
[Maria] că nu au venit atunci, ci au fost şi mai înainte [acolo], 
chiar dacă nu se arătaseră mai înainte, şi să [poată] înțelege 
astfel vrednicia acestora, socotind cine sunt aceştia care, fiind 
de faţă, nu au fost văzuţi. lar eu socotesc că pe aceştia i-a făcut 
să stea aşezaţi şi dorinţa de a fi mai aproape de locul în care 

mai înainte zăcuse trupul Stăpânului, căci, ca şi cum ar fi fost 
ataşaţi de mormânt din dragoste, stăteau unul la cap şi celălalt 
la picioare"?, arătând că dumnezeirea lui Hristos, al cărei simbol 
era locul capului, este la fel de dorită şi cinstită de îngeri ca şi 
înomenirea Lui, al cărei tip era locul picioarelor. 

7. Şi aceia i-au zis: „Femeie, de ce plângi? "5, Vezi că peştera 
[devine] cer, sau mai degrabă templu ceresc în loc de mormânt 
pământesc şi de temniţă [pământească], fiind plină nu de tem- 
niceri pământeşti, ci de îngeri cereşti, care o cinstesc mai mult 
decât [altceva] ca pe locul Dumnezeului Celui de viaţă dătător 
şi, goală fiind, o înconjură cu bucurie. Iu, femeie, de ce plângi? 
Ei o întreabă nu pentru că nu ştiau cele ale ei, ci pentru ca, pu- 
nându-i capăt întristării, să o facă stăpână peste propriile gân- 
duri şi să aibă ocazia să îşi împlinească lucrul lor. lar lucrul 
îngerilor aşezaţi lângă mormântul Dătătorului de viaţă era să 
vestească slava Învierii. Dar când îngerii au întrebat-o din ce 
pricină plânge, ea le-a zis: Că au luat pe Domnul şi nu ştiu unde 
L-au pus. Şi zicând acestea, s-a întors înapoi...*. Ce a făcut-o pe Ma- 
ria să se întoarcă dintr-odată înapoi? Fără îndoială aplecarea 
la pământ a slujitorilor şi luarea aminte a îngerilor la Domnul 
Care Se arăta. Căci Maria Îl numeşte Domn numai al ei, şi bă- 
nuieşte un furt sau o mutare a trupului Lui, vădind o dispo- 
ziţie sufletească pentru EI, dar fără să cugete nimic potrivit lui 
Dumnezeu despre E]. Aceştia însă, prin cele săvârşite, arată că 
El este Domn chiar şi al îngerilor lui Dumnezeu. Căci pe când 
El încă nu Se arătase, ei stăteau aşezaţi în mormânt, dar când 
Stăpânul S-a arătat în faţa lor, pe dată s-au ridicat, şi cu evla- 
vie şi uimire, în chip de slujitori, şi-au îndreptat atenţia ţin- 
tă către E]. 

8. Întorcându-se Maria ca să vadă ce i-a uluit pe îngeri 
prin simpla arătare, L-a văzut pe lisus stând, dar nu ştia că este 

lisus”, pentru că încă nu auzise despre Înviere, şi aceasta era 
[încă] greu de primit [pentru ea]. Şi pentru că afară lumina zilei 
era încă slabă, iar Domnul nu îi arătase strălucirea [Sa] dum- 
nezeiască — ca să fie recunoscut că EI este Acela care a pătimit —, 
Maria nu L.-a cunoscut, ci a presupus că [Acela care e] Gos- 
podarul sufletelor şi Creatorul universului este grădinarul 
plantelor care se aflau acolo. lar când EI a grăit şi a chemat-o 
pe nume, făcându-Se cunoscut pe Sine, [şi] zicând: Maria, ea 
schimbându-şi gândul, i-a răspuns: „Rabuni”, adică, Învățătoru- 
le'*, dar nici aşa, chiar dacă L-a văzut viu, nu i-a venit în minte 
ceva potrivit-dumneziesc, ci | s-a adresat pur şi simplu ca unui 
om al lui Dumnezeu şi învăţător al celor dumnezeieşti. De 
aceea a fost mişcată de dragoste nu doar să se închine, ci să se 
şi atingă de picioarele Lui, dar a auzit: Nu te atinge de Mine!”. 
Pentru că, zice [Domnul], cugetul tău nu a atins înălțimea Tainei 
Mele, — [şi anume] că fiind Dumnezeu, sunt văzut acum de tine în 
trup, care acum este întru totul în chip dumnezeiesc —, de aceea 
[îţi zic]: „Nu te atinge”. 

9. Trebuia să fie păstrată pentru Maica Domnului şi [cinstea] 
aceasta, adică aceea de a se atinge, Ea singură dintre femei, de 
trupul cel de după Înviere al lui Dumnezeu Înomenit din ea 
pentru noi, ceea ce s-a şi întâmplat, după cum istoriseşte Evan- 
ghelistul Matei. Căci cu referire la Ea zice că apropiindu-se [ele], 
i-au cuprins picioarele", în vreme ce Mariei [Hristos] îi spune: 
Nu te atinge de Mine, că încă nu M-am suit la Tatăl Meu”. Pe de 
o parte, această [spusă] este strâns legată de cuvintele urmă- 
toare adresate ucenicilor Săi: Mă sui la Tatăl Meu, căci încă nu 
M-am suit. Spune aceasta ca să-i facă grijulii şi râvnitori şi să-i 
deştepte spre dorirea şi căutarea vederii Sale. Pe de altă parte 
are legătură şi cu Maria Magdalena, [căci] zice: Nu te atinge 

de Mine, pentru că astfel este trupul pe care îl port acum, încât 
saltă mai sus şi e mai activ decât focul, şi nu poate numai să se 
înalțe până la cer, ci se înalţă la Însuşi Tatăl Cel mai presus de 
ceruri. [Dar zice] încă nu M-am suit la Tatăl Meu [şi] pentru că 
după învierea din morți încă nu M-am arătat ucenicilor Mei. 

10. Mergi, aşadar, la frații Mei” aceştia. Căci toți suntem din- 
tr-un singur Tată, chiar dacă nu în acelaşi fel. Eu sunt fiu adevărat 
al Aceluia şi de aceeaşi ființă cu EL, aceia au devenit Ifii] pentru că 
au fost făcuți fii prin Mine. Mergi la frații Mei aceştia şi le spune: 
„Mă sui la Tatăl Meu şi Tatăl vostru, şi la Dumnezeul Meu şi Dum- 
nezeul vostru”?!. Căci după cum este Tată al nostru prin har, 
prin înfierea Duhului?, iar Lui Îi este Tată prin fire, după 
dumnezeire, la fel este Dumnezeu al nostru, ca Ziditor al firii, 
iar Aceluia din pricina iconomiei legate de omenitatea Sa. De 
aceea vorbeşte făcând această distincţie, ca noi să înţelegem 
cuvenita deosebire, lar prin acest indiciu — că [Se] suie la Ta- 
tăl — îi conduce să înţeleagă despre trupul Său că nu este de 
aşa natură încât să se întoarcă mereu pe pământ, aşa ca mai 
înainte, şi să rămână cu ei pentru totdeauna. 

11. Dar Maria Magdalena, pe care o lăudăm în cântări ca 
pe una dintre purtătoarele de mir ale lui Hristos, [este cea] în 
care, după ce au fost scoase de Hristos cele şapte duhuri ale 
răutăţii”, s-a sălăşluit întru totul în locul lor harul dumneze- 
iesc al Duhului, care lucrează în chip înşeptit”“. Aşadar, această 
Maria Magdalena, datorită faptului că a stat îndelung [la mor- 
mânt], învrednicindu-se de vederea cea îngerească şi de con- 
voibirea [cu îngerii] şi văzându-L pe Domnul Însuşi, a devenit 
apostol al Lui către apostoli, şi învățată fiind de însăşi gura Lui 
cea dumnezeiască şi desăvârşit încredinţată fiind, s-a dus către 

apostoli, vestindu-le că 4 văzut pe Domnul şi [că EL] i-a spus ei 
acestea”. 

12. lar noi, fraţilor, să luăm aminte cât de departe era Ma- 
ria Magdalena de vrednicia lui Petru, corifeul apostolilor, şi 
de vrednicia lui loan Teologul, cel iubit de Hristos, şi cu cât 
s-a învrednicit mai apoi de [daruri] mai mari decât aceştia. 
Căci aceia, alergând la mormânt, au văzut doar giulgiurile şi 
mahrama”f, iar aceasta, prin perseverenţa ei îndelungată şi 
neclătinată — pentru că a rămas până la sfârşit, stând lângă 
poarta peşterii —, a văzut, înaintea apostolilor, nu numai pe 
îngeri, ci şi pe Însuşi Domnul îngerilor înviat din morţi cu tru- 
pul, şi a devenit martor al Lui, (auzindu-L] cu propriile ei urechi, 
şi slujitor al poruncilor date de gura Lui cea dumnezeiască. 

13. Iar biserica aceasta este tip al acelei peşteri, sau mai de- 
grabă este mai mult decât tipul, fiindcă este aproape alt acel 
[mormânt]. Căci are locul în care este pus trupul Stăpânului, 
[loc] care se află mai înăuntru de catapeteasmă şi în care este 
masa cea întru tot sfântă. Deci acela care cu determinare fuge 
către acest mormânt cu adevărat dumnezeiesc şi primitor de 
Dumnezeu, şi veghează şi rămâne până la sfârşit, adunându-şi 
şi îndreptându-şi cugetarea către Dumnezeu, nu doar va [re-]cu- 
noaşte cuvintele Scripturii celei insuflate de Dumnezeu din 
ea ca pe nişte îngeri care vestesc despre dumnezeirea şi omeni- 
tatea Cuvântului lui Dumnezeu Care pentru noi S-a înomenit, 
ci Îl va şi vedea în chip sigur pe Domnul Însuşi cu ochii minţii, 
şi — putem spune fără exagerare — că [Îl va putea vedea] chiar 
cu ochii trupului. Căci acela care priveşte cu credinţă masa cea 
tainică şi pâinea vieţii aşezată pe ea, [acela] vede pe Însuşi Cu- 
vântul enipostatic al lui Dumnezeu, Care S-a făcut trup pentru 
noi şi S-a sălăşluit în noi”. Şi dacă se face vrednic să Îl primească, 
atunci nu numai că Îl vede, ci devine şi părtaş al Lui şi şi-L 

dobândeşte locuitor în sine şi se umple de harul dumnezeiesc 
cel de la EI, şi după cum Maria a văzut acele lucruri pe care 
apostolii doreau atunci să le vadă”, la fel şi acesta se învred- 
niceşte să vadă acele lucruri şi să se bucure de cele pe care, după 
cum spune Apostolul, doresc să le vadă îngerii, şi prin vederea 
şi împărtăşirea cu acestea acel om se face în întregime ase- 
menea lui Dumnezeu. 

14. Aşadar, fraţilor, îndreptați mâinile voastre cele ostenite şi 
genunchii cei slăbănogiti către virtute, şi faceți cărări drepte pentru 
picioarele voastre”, mergând pe căile Domnului cele drepte — 
dreptatea, înfrânarea, dragostea, smerenia, adevărul. În schimb, 
drumurile cele cu totul strâmbe şi întortocheate — ura, minciuna, 
viclenia, pizma, lăcomia, trufia şi celelalte asemenea —, pe aces- 
tea nu doar dacă le va folosi cineva, ci şi numai dacă vor fi iu- 
bite şi li se va purta de grijă cu mintea, îl fac pe om vrednic de 
întoarcerea lui Dumnezeu la el, pentru că omul se uită la faţă, 
pe când Dumnezeu se uită în inimă, EI fiind Cel care cerce- 
tează inimile şi rărunchii”. 

15. Dar voi, adunaţi fiind în Biserica lui Dumnezeu, în- 
cingeți mijloacele cugetului vostru, după cuvântul lui Petru, co- 
rifeul apostolilor, trezindu-vă desăvârşit, [şi] nădăjduiți în harul 
care vi se va da vouă la arătarea lui lisus Hristos". Căci nu este 
posibil ca cel care stă în sfânta lui Dumnezeu biserică, şi îşi 
adună mintea, şi şi-o înalţă către Dumnezeu, şi îşi exersează 
cugetarea cu sfintele cântări şi şi-o dedică acestora, de la început 
până la sfârşit, să nu fie schimbat cu schimbarea dumneze- 
iască, pe măsura exersării [atenţiei] faţă de Dumnezeu şi de 
cuvintele dumnezeieşti. Căci prin exersarea aceasta se naşte 
în inimă o căldură care, izgonind ca pe nişte muşte gândurile 
cele rele, produce în suflet pace duhovnicească şi mângâiere, 

şi aduce sfințire trupului, potrivit celui care zice: Înfierbânta- 
tu-s-a în mine inima mea, şi în cugetarea mea se va aprinde foc”. 
Şi aceasta este ceea ce şi cineva dintre Părinţii de Dumnezeu 
purtători ne-a învăţat grăind: „Toată osteneala ta fă-o astfel 
încât lucrarea dinlăuntrul tău să fie după Dumnezeu, şi vei 
birui patimile cele din afară”*. Către aceasta ne îndeamnă 
şi marele Pavel, zicând: În Duhul să umblați, şi să nu împliniţi 
pofta trupului”. 

16. De aceea vesteşte şi în altă parte, zicând: Staţi deci tari, 
având mijlocul vostru încins cu adevărul”, pentru că atunci când 
[partea] raţională se întoarce către cele dumnezeieşti şi ră- 
mâne în adevăr după Dumnezeu - strunind şi veghind asupra 
părţii poftitoare a sufletului şi respingând poftele cele tru- 
peşti —, încetând atunci în noi cugetările cele trupeşti, harul 
Duhului ia în stăpânire sufletul care se linişteşte şi îi dă să 
guste din bunătăţile acelea viitoare şi de negrăit, pe care ochiul 
celui împătimit şi care nu se îngrijeşte nu le-a văzut, şi urechea 
[lui] nu le-a auzit şi la inima unui asemenea om nu s-au suit”, 
Şi gustarea aceasta este arvuna acestor [bunătăţi] şi inima 
care a primit arvunele acestor [bunătăţi] devine duhovni- 
cească şi primeşte încredințarea mântuirii sale. Aşadar, da- 
că cineva vrea să dobândească această încredințare şi să în- 
veţe cu exactitate despre aceste arvuni duhovniceşti, să se 
poarte aşa cum [ne-a] învăţat şi [ne-a] arătat azi cuvântul. 
Căci în acest fel va fi împreună cetățean cu sfinţii lui Dum- 
nezeu şi părtaş acelor bunătăţi veşnice şi de negrăit făgădu- 
ite acelora. 

17. Pe care fie ca toţi să le dobândim, cu harul şi cu iubi- 
rea de oameni a Domnului nostru lisus Hristos, Căruia 1 se 
cuvine slava, puterea, cinstea şi închinarea, dimpreună cu 
Cel fără de început al Lui Părinte şi cu Duhul cel de viaţă fă- 
cător, acum şi pururea şi în vecii vecilor. Amin. 

În pregătire: 


Viaţa Sfântului Vasile cel Nou 
Sfântul Atanasie Athonitul: dosar hagiografic 
Sfântul Spiridon al Trimitundei: dosar hagiografic 


Seria „Mărgăritare” 


Au apărut: 


Cuviosul Teognost, Cuvinte despre pocăință și moarte 

Sf. Nil Ascetul, Tâlcuire la Cântarea Cântărilor 

Sf. Pacian al Barcelonei, Despre cei ce se pocăiesc 

Simeon Mitropolitul Evhaitelor, loan Pustnicul, Vasile Maleinos, 
Epistole ascetice 

Sf. Neofit Zăvorâtul, Omilii la Maica Domnului 

Sf, Grigorie cel Mare, Despre minunile Părinților italieni 

Fericitul Augustin episcopul Hiponei, Despre înfrânare 

Sf. Neofit Zăvorâtul, Viața Sfântului Nicolae, Arhiepiscopul 
Mirelor Lichiei 


În pregătire: 


Sf. Atanasie cel Mare, Viața Sfintei Sinclitichia și alte scrieri ascetice 
Sf. Macarie Egipteanul, Epistola mare 
loan de Oxeia patriarhul Antiohiei, Despre disciplina monahală 


Seria de autor „Sf. Neofit Zăvorâtul” 


Au apărut: 


Vol. 1: Zece Cuvinte despre poruncile lui Hristos; Cincizeci de capete 
Vol. 2: Cateheze 
Vol. 3: Panegirice 


Vol. 4: Tâlcuire la Hexaemeron; Tâlcuire la Psaltire şi la Ode; Tâlcuire 
la Cântarea Cântărilor 

Vol. 5: Tâlcuire la canoanele celor douăsprezece praznice împărătești; 
Despre arhieria lui Hristos; Despre Duhul Sfânt şi la Sfânta Cinci- 
zecime; Cartea minunii dumnezeieşti; Epistole 


Seria „Imnografie bizantină” 
Au apărut: Pui 
/ 

Sfântul loan Mavropous, Mitropolitul Evhaitelor, /Canoane de 
mângâiere la Domnul nostru lisus Hristos și la Preasfânta Născă- 
toare de Dumnezeu 

Matei Kamariotis, Canoane la dumnezeiasca Schimbare la Faţă a 
Mântuitorului 

Sfântul Iosif Imnograful, Canoane de rugăciune la Sfântul Arhan- 
ghel Mihail 

Sfântul Fotie, Patriarhul Constantinopolului; Sfântul loan Ma- 
vropous, Mitropolitul Evhaitelor, Canoane de rugăciune la Sfân- 
tul lerarh Nicolae, Arhiepiscopul Mirelor Lichiei 

Sfântul Nicodim Aghioritul, Noul Theotokarion (ediţia a II-a, 
revizuită) 


În pregătire: 


Sfântul Marcu Eugenicul, Mitropolitul Efesului, Canoane împotriva 
celor opt duhuri ale răutății 

Sfântul Iosif Imnograful, Canoane de rugăciune către Sfântul Apos 
tol Toma 

Sfântul Nicodim Aghioritul, Canoane la Intrarea în Biserică a Mui 
cii Domnului 


